
CUVÂNT-ÎNAINTE 

Am terminat de scris această carte, într-o primă 


1 Fundaţia pentru Pace Lăuntrică, Curs de miracole, Editura Centrum, 
Polonia. (n.red.) 


formă, pe 15 iunie 2000, în casa noastră din Maui, trăind 
un minunat sentiment de împlinire. M-am bucurat de vară 
cu familia mea, înotând, făcând drumeţii şi jucând tenis. 
Am luat cina şi am văzut filme cu prietenii apropiaţi, iar eu 
am avut parte de timp preţios pentru citit şi pentru a 
împărtăşi momente de intimitate, în special cu soţia mea, 
Marcelene, care mi-a fost de mare ajutor când a trebuit să 
găsesc o soluţie spirituală la „problema” pe care eram pe 
cale s-o trăiesc. Nici nu-mi dădeam seama că, în doar 
câteva luni, voi fi nevoit să pun în aplicare tot ceea ce 
scrisesem şi să testez principiul existenţei unei soluţii 
spirituale pentru orice problemă, în propria mea viaţă. 

În toamna lui 2000, am căzut în genunchi, la propriu, 
când eram singur într-o cameră de hotel. Abia mai puteam 
să respir. Îmi simţeam pieptul de parcă ar fi fost strâns 
într-o menghină. Transpiram abundent şi aveam să aflu în 
curând că suferisem un infarct. Dar ceva era teribil de 
greşit în această imagine. Eu nu fumez şi nu beau; nu sunt 
supraponderal; fac mişcare în fiecare zi, şi asta, de 
douăzeci şi cinci de ani. Sunt atent la ce mănânc; meditez; 
fac ceea ce îmi place şi îmi place ceea ce fac. Am o 
căsătorie grozavă şi copii minunaţi. Eu n-am cum să fac un 
infarct! Infarctele sunt pentru alţi oameni, care îşi trăiesc 
vieţile în aşa fel încât parcă le invită. Nu pentru mine. Nu 
pentru dr. Wayne Dyer. lată-mă, cu toate astea, în spital, cu 
firele aparatului de monitorizare prinse pe toată partea de 
sus a corpului şi cu o perfuzie în braţ. După trei zile aveam 
să fac o angiogramă. 

În primele douăzeci şi patru de ore, am zăcut acolo 
într-o stare de şoc şi nevenindu-mi să cred. Se numeşte 
negare. Mi-am plâns de milă. Am refuzat să recunosc că un 
asemenea lucru mi se putea întâmpla mie. M-am tot 
văicărit familiei mele şi, la drept vorbind, am fost speriat. 
După acea primă zi, am început să reexaminez ce 
scrisesem în cartea pe care sunteţi pe cale s-o citiţi. Mi-am 
repetat, iar şi iar, titlul: Există o soluție spirituală pentru 
orice problemă - iar aceasta era, cu siguranţă, o problemă. 
Mi-am amintit că puteam aduce energia spiritului chiar 


acolo, în salonul spitalului. Dacă reuşeam asta, aş fi putut 
să răstorn situaţia şi să nu mă mai complac în energia 
joasă a autocompătimirii, a sentimentului că am fost lezat, 
a tristeţii, fricii şi îndoielii. 

Dar faptele sunt fapte, inima mea fusese vătămată. 
De-acum, depindea de mine. Eu nu sunt acest corp. Eu 
sunt o fiinţă spirituală, eternă, întotdeauna în legătură cu 
Dumnezeu. Îmi puteam schimba perspectiva, modul de 
conştientizare, devenind din victimă observator, lucru 
despre care am scris mereu în ultimii douăzeci de ani. A 
fost ca şi cum lumina s-ar fi revărsat dintr-odată într-o 
cameră obscură. Am simţit, aproape instantaneu, prezenţa 
unei energii mult mai înalte şi mai rapid vindecătoare. Am 
început să fiu mai degrabă vesel decât morocănos. Am 
mers prin secţia de cardiologie, încercând să-i îmbărbătez 
pe cei care erau mult mai rău decât mine. Am început să 
privesc spitalul şi personalul medical numeros mai 
degrabă cu admiraţie, dragoste şi respect, decât cu 
gânduri de frică şi anxietate. Am căutat să văd ce era bun 
în acel loc şi am fost recunoscător pentru tot ce le fusese 
dat simţurilor mele să trăiască. Am adus în secţia de 
cardiologie modul de conştientizare descris în detaliu aici, 
în această carte care îmi este foarte dragă. „Cu siguranţă, 
prezenţa lui Dumnezeu se face simțită în locul acesta”. 
Desigur, realitatea leziunii cardiace n-a dispărut ca prin 
magie, dar, în mintea mea, acolo unde exista „problema”, 
am introdus energia mai înaltă/mai rapid vindecătoare a 
spiritului, iar problema a dispărut pentru totdeauna. 

Luni dimineaţa, pe 4 decembrie 2000, angiograma a 
dezvăluit un blocaj pe una dintre artere, care e posibil să fi 
fost parte a anatomiei mele încă de la naştere. Inima mea 
era puternică, iar leziunea a fost minimă. Mi s-a montat un 
stent în artera blocată, după ce un balon a scos placa ce 
constituia defectul de funcţionare. M-am întors de-acum la 
programul meu normal de exerciţii şi de muncă. 

Atunci când m-au dus cu căruciorul în laboratorul de 
analize şi mi s-a introdus cateterul în picior şi substanţa de 
contrast în artere, inima mea era deplin împăcată. Am 


glumit cu asistentele şi cu cardiologii şi i-am strâns mâna 
soţiei mele, spunându-i că o iubesc. Toată frica, anxietatea, 
îndoiala şi întunericul m-au părăsit. Am ştiut că, indiferent 
care ar fi fost rezultatul, eram împăcat, conectat cu spiritul 
şi în mâinile lui Dumnezeu. 

M-am hotărât să vă împărtăşesc toate acestea, aici la 
începutul cărţii, pentru a ilustra modul în care o 
„problemă” aparent insurmontabilă are o soluţie spirituală 
uşor accesibilă, atunci când nu te mai concentrezi asupra 
problemei, ci îţi îndrepţi atenţia către energia spirituală. 
Eu am putut să atrag energia mai înaltă a spiritului, lucru 
care presupune: 1) M-am dat bătut la propriu şi am 
încredinţat problema unei puteri superioare; 2) Am văzut 
pretutindeni iubire, mai degrabă decât frică; 3) Mi-am 
reamintit că sunt un suflet infinit într-un trup vremelnic; 4) 
Mi-am făcut mintea să tacă şi am golit-o de toată 
negativitatea; 5) Am devenit recunoscător faţă de toţi cei 
care s-au străduit să-mi ofere energie vindecătoare; 

6) Am rămas, în mintea mea, conectat cu Dumnezeu; 

7) Am început să le aduc bucurie celor din jurul meu, 
ca un mijloc de a eradica propria slăbiciune. A funcţionat! 

Şi, parcă pentru a ilustra o concluzie, am primit o 
frumoasă scrisoare de la Peggy  Bartzokis, soția 
cardiologului meu, Thomas Bartzokis, în care arăta cum 
orice sau oricine are de câştigat atunci când permite 
spiritului să fie prezent pe de-a întregul. Ea scrie aşa: 

Simt că e ca şi cum ai apărut în vieţile noastre (a lui 
Tom şi a mea) cu un motiv. Faptul că te-ai dus la Tom şi nu 
la alt cardiolog într-un moment în care eu aveam nevoie 
să-ţi citesc scrierile, iar Tom avea nevoie să înveţe mai 
multe despre cum să-şi ajute pacienţii încă mă uimeşte. 

Casetele tale m-au făcut să o apuc pe un nou drum. 
Lucrez din greu la propria vindecare. Sănătatea mea era în 
cădere liberă, dar nu mă gândisem niciodată că problema 
consta în felul în care gândesc. Îţi mulţumesc că m-ai făcut 
să văd importanţa conexiunii dintre minte şi corp. 

Prin intermediul meu, Tom află şi el tot ce citesc 
(indiferent dacă vrea sau nu) şi, din fericire, ideile i se par 


fascinante. Sunt entuziasmată, pentru că tratează peste 
zece mii de pacienţi şi, dacă le împărtăşeşte aceste idei, va 
putea cu adevărat să prevină problemele cardiace sau alte 
afecţiuni. 

Sunt, de asemenea, bucuroasă că tu ţi-ai revenit 
complet şi că te-ai reapucat de alergat. Poate că am fost 
meniţi cu toţii să învăţăm câte ceva din această experienţă. 
Aşa cum ai spus tu odată: „Fiecare întâlnire din vieţile 
noastre este orchestrată de o forţă divină... iar străinii 
către care suntem atraşi au ceva să ne înveţe”. 

Nici nu pot spune cât de recunoscătoare sunt că v-am 
întâlnit pe amândoi. Veţi fi mereu prezenţi în rugăciunile 
mele, şi tu, şi Marcelene. Dumnezeu să vă binecuvânteze 
pe voi şi toate lucrările bune pe care le faceţi. 

Iat-o, aşadar. Am pus-o chiar aici, să o vadă toată 
lumea. Totul este în ordine şi o soluţie spirituală te 
aşteaptă pentru oricare şi pentru toate lucrurile pe care tu 
le percepi ca fiind probleme. Ai încredere în mine. Eu, 
Wayne Dyer, ştiu din proprie experienţă. 

NTRODUCERE 

Titlul acestei cărţi face o afirmaţie pretențioasă. Da, 
fără exagerare, poţi să scapi de orice problemă şi de toate, 
căutând şi aplicând soluţii spirituale. Am explicat ce 
înţeleg prin spiritual, probleme şi soluții chiar în primul 
capitol, aşa că nu mai este nevoie să o fac în această 
scurtă introducere. Mesajul esenţial al acestei cărţi se 
regăseşte în următoarele zece puncte. 

1. Totul în universul nostru este energie. Asta 
înseamnă că totul, în miezul fiinţei sale, vibrează la o 
anumită frecvenţă. 

2. Frecvenţele mai lente par mai solide şi de aici se 
ivesc toate problemele noastre. 

3. Frecvenţele mai rapide, precum lumina sau 
gândul, sunt mai puţin vizibile. 

4. Frecvenţele cele mai rapide sunt ceea ce eu 
numesc spirit. 

5. Atunci când cele mai înalte/rapide frecvenţe ale 
spiritului sunt aduse în prezenţa frecvenţelor mai joase / 


lente, ele se anulează reciproc şi disipează acele lucruri pe 
care noi le numim probleme. 

6. Ai capacitatea şi puterea de a-ţi creste energia şi 
de a accesa energiile cele mai înalte/rapide cu scopul de a 
eradica orice problemă din viaţa ta. 

7. Există câteva fundamente şi principii de bază pe 
care va trebui să le înţelegi şi să le pui în practică pentru a 
accesa soluţiile spirituale la orice „problemă” pe care ai 
putea-o avea. 

8. Odată ce înţelegi aceste principii, alegerea ta 
finală este să te aliniezi fie unui câmp energetic înalt, fie 
unui câmp energetic scăzut. 

9. În esenţă, atunci când ajungi, în cele din urmă, să 
cunoşti şi să înţelegi în profunzime lumea spiritului, vei 
vedea limpede că toate problemele sunt doar iluzii, în 
sensul că sunt inventate de minţile noastre, deoarece am 
ajuns să credem că suntem separați de sursa noastră, pe 
care eu o numesc Dumnezeu, dar pe care tu o poţi eticheta 
oricum preferi. 

10. Aceste iluzii nu sunt nimic mai mult decât nişte 
greşeli de gândire şi, ca orice eroare, ele dispar când sunt 
puse faţă în faţă cu adevărul. 

Am structurat această carte pe două secţiuni. Prima 
secţiune cuprinde şase capitole, ce elaborează elementele 
de bază, pentru a înţelege că o soluţie spirituală este uşor 
accesibilă pentru orice problemă şi pentru toate. Am 
cercetat scrierile sfinte ale multor tradiţii spirituale, 
precum şi acele domenii pe care am ajuns să le numim 
ştiinţifice sau pragmatice. Nu pretind că vreuna dintre 
tradiţii sau practici este superioară celorlalte. Am urmărit 
să conştientizez eu însumi aceste concepte, cu mintea 
deschisă la orice, însă de nimic ataşată. Am cercetat 
volume de spiritualitate antice şi moderne, din Orient, 
Occident şi de oriunde altundeva, şi le-am prezentat, ştiind 
că sunt pline de adevăr şi folositoare. 

A doua secţiune a acestei cărţi cuprinde capitolele de 
la şapte la treisprezece, fiecare purtând titlul unui verset 
al uneia dintre cele mai cunoscute şi acceptate rugăciuni 


scrise vreodată. Rugăciunea Sfântului Francisc din Assisi 
întruchipează mesajul fundamental al acestei cărți. 
Aducând frecvențele mai înalte ale spiritului în prezenţa 
frecvenţelor mai joase ale „problemelor”, problemele vor 
dispărea. Am depus toate eforturile pentru a oferi sugestii 
punctuale ce te vor ajuta să aplici, pe căi practice şi 
folositoare, aceste energii mai înalte, începând chiar de 
astăzi. 

Recitind această carte, sunt conştient de repetițiile 
ocazionale apărute din nevoia de a pleda cauza soluţiei 
spirituale pentru orice problemă. În unele cazuri le-am 
editat, dar în altele am folosit în mod deliberat repetiţia, 
pentru ca ideea să fie mai puternică atunci când o citeşti. 
Am aflat că repetiţia asigură o accentuare instantanee a 
ideii, posibilitatea ca aceste concepte să se fixeze fiind 
astfel mai mare. 

Scrierea acestei cărţi a fost pentru mine un exerciţiu 
de autocunoaştere. Consider că acum sunt mult mai 
capabil să ies din tiparele de energie mai joasă/lentă şi să 
accesez îndrumarea spirituală şi o pot face în doar câteva 
secunde. Cât despre mine, mă simt mai uşor, mai iubitor, 
mai milostiv şi, literalmente, eliberat de probleme, atunci 
când practic accesarea celor mai înalte energii ale mele, în 
momentele înainte de care crezusem că am o „problemă” 
pe care trebuie să o rezolv. Acum mă deconectez pur şi 
simplu de la lumea problemelor din mintea mea şi mă 
conectez la spirit. Scrierea acestei cărţi m-a adus mai 
aproape de Dumnezeu şi mi-a adus o conştientizare a 
faptului că nu numai că nu sunt niciodată singur, dar şi că 
acest lucru ar fi imposibil. Fie ca şi tu, citind aceste 
cuvinte, să găseşti liniştea pe care o am eu. Şi fie ca toate 
problemele tale să se disipeze, atunci când ieşi din sfera 
energiilor mai joase şi ajungi să ştii că soluţia spirituală 
pentru oricare şi pentru toate problemele este la numai un 
gând distanţă. 

Dumnezeu să te binecuvânteze. 

Wayne Dyer. 

PARTEA I 


FUNDAMENTE ESENŢIALE PENTRU REZOLVAREA 
SPIRITUALĂ A PROBLEMELOR 

„Nu e nimic greşit în creaţia lui Dumnezeu. 

Misterul şi suferinţa există numai în minte...” 

— RAMANA MAHARSHI 

1 

REZOLVAREA SPIRITUALĂ A PROBLEMELOR 

„Soluţia la problema zilelor noastre este ca omenirea 
să conştientizeze natura sa interioară divină”. 

— HAZRAT INAYAT KHAN 

Poţi face să crească o floare? Probabil că primul tău 
răspuns este: „Ce lucru simplu! Plantează o sămânță în 
pământ, asigură-i lumină solară şi apă şi, într-o zi, va 
răsări o floare. Drept dovadă, chiar în acest moment, 
milioane şi milioane de flori încolţesc peste tot în lume!” 

Cu siguranţă că aşa este. Totuşi, te invit să reciteşti 
întrebarea şi să te gândeşti cine sau ce generează viaţa ce 
face o floare să crească, deoarece acel cineva sau ceva 
reprezintă sursa soluţiilor la toate problemele noastre. 

Cine sau ce face ca sămânţa florii să încolţească şi ca 
embrionul micuţ să devină o fiinţă omenească? Cine sau ce 
ne face unghiile să crească şi inima să bată, chiar şi în 
timp ce dormim? Cine sau ce se află în spatele mişcării 
vântului, pe care o simţim, dar niciodată nu o vedem? Ce 
este această forţă care ţine planetele la locul lor şi 
propulsează lumea noastră prin galaxie cu o viteză ce îţi 
taie răsuflarea? Aceste întrebări au fost puse mereu, de 
când oamenii au avut capacitatea de a-şi contempla 
existenţa. 

Eu am ales să numesc spirit energia fără formă, 
invizibilă, ce reprezintă izvorul şi hrana vieţii pe planetă. 
Această forţă, indiferent de numele pe care i-l dăm, poate 
rezolva orice problemă cu care ne confruntăm. Există o 
soluţie spirituală la orice problemă, noi trebuie doar să 
învăţăm cum să o accesăm. În această carte voi explica 
modalităţile găsite de mine pentru a accesa această forţă. 
Voi începe prin a explica cei trei paşi de bază pentru 
găsirea soluţiilor spirituale ale problemelor tale. 


Am citit prima dată despre aceşti paşi atunci când m- 
am cufundat în lectura tratatului Cum să-l] cunoşti pe 
Dumnezeu: Aforismele lui Patanjali despre yoga, scris 
cândva între secolul patru î.Hr. şi secolul patru d.Hr. 
Aceste tehnici şi discipline spirituale au fost scrise pentru 
a-i permite cititorului să atingă cunoaşterea finală, 
unificatoare, a lui Dumnezeu. Mă voi referi la această 
puternică colecţie de scrieri în mod frecvent şi îţi voi 
împărtăşi cum poate fi aplicată în viaţa ta această 
cunoaştere. 

Am încredere că vei descoperi singur că lucrurile pe 
care ai ajuns să le etichetezi drept probleme au chiar 
acum, în acest moment, în acea lume pe care o numim 
spirit o soluţie simplă pentru tine. 

PRIMUL DINTRE CEI TREI PAŞI 

SPRE ACCESAREA PUTERII SPIRITUALE 
CĂLĂUZITOARE 

Recunoaşterea: Poate părea de la sine înţeles că este 
necesar să recunoşti ceva înainte de a-l pune în aplicare, 
dar acesta este de fapt cel mai anevoios pas în mişcarea 
către iluminare spirituală. 

Recunoaşterea existenţei unei forţe invizibile ce 
poate fi folosită în rezolvarea unei probleme ne cere să 
depăşim o mare parte din educaţia şi condiţionarea 
noastră timpurie. Te-ai gândit vreodată la limitările pe care 
le trăim atunci când ne recunoaştem doar ca un corp fizic 
aflat într-o existenţă strict materială? 

De exemplu, crezi că există un singur fel de putere 
sau cunoaştere, bazată pe facultăţile tale senzoriale şi 
intelectuale, cu care ai putea rezolva problemele? Cei mai 
mulţi dintre noi am fost învăţaţi că aşa stau lucrurile şi că 
informaţia astfel dobândită reprezintă întreg inventarul de 
opţiuni de care dispunem. Aceasta este însă o atitudine 
condiţionată de faptul că nu recunoaştem legătura noastră 
divină cu rezolvarea spirituală a problemelor. 

În această stare de nerecunoaştere, credem că 
medicamentele, plantele medicinale, operaţiile şi medicii 
sunt singurii ce pot vindeca sau că îmbunătăţirea situaţiei 


financiare implică muncă intensă, studiu, interviuri sau 
trimiterea de CV-uri. În esenţă, neacceptarea ne face să 
credem că puterea noastră de cunoaştere este limitată la 
acel tip de fenomene ce pot fi explicate prin funcţiile 
noastre senzoriale. 

Patafjali a descris un tip de cunoaştere sau putere ce 
nu este accesată doar prin intermediul lumii materiale sau 
senzoriale. Recunoaşterea faptului că această putere 
există şi că este disponibilă tot timpul reprezintă primul 
pas în activarea ei. Totuşi, ea nu este accesată doar prin 
intermediul învățăturilor altora sau prin scrieri din 
vechime, la fel cum nu visăm deoarece cineva ne-a învăţat 
sau a scris despre vise. Recunoaşterea, ca şi visatul, este 
ceva ce accesăm luându-ne un angajament interior şi 
exterior faţă de capacitatea noastră de recunoaştere. 

De exemplu, în cadrul acestui prim pas, atunci când 
te confrunţi cu o problemă, îţi sugerez să-ţi creezi o 
afirmaţie personală precum: „Poate nu ştiu exact cum să 
accesez soluţia spirituală acum, dar recunosc pe deplin că 
există o soluţie spirituală”. Recunoscându-i existenţa, 
invităm puterea să ni se dezvăluie. 

Ca fiinţe fizice, putem face o floare să crească, în 
sensul răspunsului la întrebarea din propoziţia de la 
începutul cărţii. Dar, dacă ne gândim mai bine, ne dăm 
seama că nu suntem nici măcar la început în încercarea de 
a dezlega misterul forţei invizibile care generează viaţă. 
Insă numai în această omniprezentă, omniscientă şi 
omnipotentă lume spirituală găsim soluţiile la toate 
problemele noastre. Această forţă spirituală este 
pretutindeni, în toate şi în toți. Atunci când ne asumăm 
interior primul pas, recunoaşterea, Începem procesul de 
accesare a acestei puteri atotcunoscătoare. 

AL DOILEA DINTRE CEI TREI PAŞI 


SPRE ACCESAREA PUTERII SPIRITUALE 
CĂLĂUZITOARE 

Înțelegerea: 4  Descoperim că acea cunoaştere 
obţinută prin înţelegere este superioară raţionamentului 


intelectual. 

Acesta nu este un exerciţiu de raţionament 
intelectual. In cadrul acestui pas trecem de la 
recunoaşterea unei prezenţe spirituale la faza înţelegerii, 
în care nimic în afară de propria experienţă personală nu 
poate fi crezut. Devenim exploratori ai unui teritoriu 
virgin, în care nimeni în afară de noi nu are acces. Aici, 
numai tu îţi poţi valida experienţa. 

Dorinţa noastră de a înţelege prezenţa este parte 
integrantă a dinamicii inexplicabile ce creează viaţa. 
Atunci când medităm activ asupra unui ideal spiritual ales 
sau chiar asupra unei persoane anume, ne exprimăm 
dorinţa, invitând astfel prezenţa să fie accesibilă. 

lti sugerez să începi procesul de înţelegere prin 
vizualizarea prezenţei pe care o cauţi. Creează-ţi o imagine 
interioară în care te vezi primind îndrumare divină şi 
alungă toate îndoielile asupra validității ei. Înţelege că nu 
este nevoie să-ţi poţi explica, nici să te împotriveşti în timp 
ce pătrunzi tot mai adânc în tine. În dorinţa tăcută de a-ţi 
înţelege spiritul, trebuie să ai convingerea că invitaţia ta 
va fi acceptată. Vei descoperi că imaginea ta se dizolvă în 
realitatea unei prezenţe care-ţi este accesibilă înăuntrul 
tău. Aceasta este înţelegerea. Este o experienţă personală 
mai presus de orice ţi-ar putea vreodată oferi exerciţiul 
intelectual. Prin antrenament şi dorinţă, în meditaţie 
tăcută, vei ajunge să simţi prezenţa. 

Vor fi momente când intelectul va rămâne neclintit, 
încercând să-ţi facă experienţa să se potrivească cu 
realitatea lumii materiale. O modalitate de-a te gândi la 
procesul de apropiere de înţelegere este să-ţi imaginezi un 
magnet. Percepe-te ca pe un magnet care atrage spre tine 
tot ce ai recunoscut şi ai admis ca fiind adevărat. Apoi 
încearcă să devii, treptat, conştient de o forţă magnetică 
superioară, ce te atrage către adevăruri mai înalte. Efortul 
nu mai este exclusiv al tău. Te afli într-un fel de câmp 
magnetic metafizic, ce te atrage în direcţia înţelegerii. 

Am trăit această experienţă a înţelegerii în propria- 
mi viaţă în ultimii câţiva ani. Când intru într-o stare de 


meditaţie profundă, sunt conştient din plin de o forţă 
asemănătoare cu cea magnetică, ce mă atrage spre 
Dumnezeu. Revelaţiile pe care le trăiesc în acele momente, 
de înţelegere întru Dumnezeu, reprezintă renaşterea 
gândirii mele. Mă reconectez la un fel de energie ce mă 
propulsează în direcţia unei soluţii pentru orice ar putea fi 
supărător. 

De exemplu, ceva atât de lumesc precum 
achiziţionarea unei proprietăţi pentru mine şi soţia mea, în 
care să ne mutăm când copiii vor părăsi cuibul, îmi 
provoca o mare tulburare sufletească. Mi-am reamintit să 
mă mut în câmpul invizibil de energie asemănătoare cu 
cea magnetică şi am fost îndrumat spre o soluţie. Chiar la 
momentul potrivit, m-a sunat un prieten şi mi-a spus ceva 
ce m-a scos din impas. Rezolvat! lată ce numesc eu 
înţelegerea în acţiune. 

Cu toții putem folosi această înţelegere a 
disponibilităţii spiritului în soluţionarea problemelor. 
Învăţând să foloseşti primul pas, recunoaşterea soluţiilor 
spirituale, vei ajunge într-o stare de înţelegere, în care 
simţi puterea. Îți vei da seama că orice dizarmonie, 
dezacord sau boală ascultă de energia spirituală care 
există în tine. 

AL TREILEA DINTRE CEI TREI PAŞI 


SPRE ACCESAREA PUTERII SPIRITUALE 
CĂLĂUZITOARE 

Veneraţia: Comuniunea tacită cu forţa spirituală este 
calea de a deveni una cu ea. 

Al treilea pas, venerația, este dobândit repede de unii 
oameni, în vreme ce pentru alţii poate dura mult până o 
obţin. Fiind în comuniune tacită cu forţa spirituală şi 
devenind una cu ea, excludem sentimentul separării. 
Suntem conştienţi de divinitatea noastră şi suntem în 
strânsă legătură cu acea parte din noi înşine. Cu alte 
cuvinte, ne percepem ca fiind o parte a lui Dumnezeu; ne 
aflăm într-o stare de venerație pentru tot ceea ce suntem. 
Nu există nicio îndoială privind divinitatea noastră. În 


această stare, trăim plenar realitatea acestui citat din 
Biblie: „În ziua aceea, veţi cunoaşte că Eu sunt întru Tatăl 
Meu şi voi în Mine şi Eu în voi”. (Joan 14: 20) 

Comuniunea tacită cu Dumnezeu, atunci când 
căutăm îndrumare, este o cale de a opri temporar mintea 
egoului. În loc să lăsăm doar egoul nostru să gândească 
„Pot să rezolv asta”, suntem deschişi să ne cufundăm în 
sinele nostru superior. Ca o picătură de apă separată de 
sursa ei, mica minte este incapabilă să creeze şi să susţină 
viaţă. Când picătura de apă se alătură iar oceanului, are 
toate puterile sursei ei. Picătura de apă separată de sursa 
ei simbolizează egoul nostru atunci când suntem separați 
de sursa noastră de putere omnipotentă. 

Comuniunea tacită ne permite experienţa directă a 
cunoaşterii unei soluţii spirituale pentru fiecare problemă. 
Prin conexiunea noastră divină ne aflăm întotdeauna în 
legătură cu soluţia. Problemele persistă atunci când nu 
reuşim să recunoaştem, să înţelegem şi să fim în cele din 
urmă în comuniune tacită cu propria noastră sursă, putere, 
spirit, Dumnezeu. 

Mă gândesc adesea la Abraham Lincoln privindu-şi 
preaiubita Uniune năruită sub energia urii care a cuprins 
această ţară. El scria: „Am fost de multe ori îngenuncheat 
de convingerea copleşitoare că nu mai aveam încotro s-o 
apuc”. „Îngenuncheat” este un mod de a spune: „Mă plec 
în faţa sursei mele şi încredinţez această uriaşă problemă 
puterii care mişcă stelele”. Şi tu poţi face acelaşi lucru în 
vremuri de restrişte. „Mergi mai departe şi lasă asta în 
seama lui Dumnezeu”, după cum se spune în mişcarea de 
recuperare. 

Când practici comuniunea tacită cu spiritul, vei simţi 
prezenţa unui partener sacru. Iți poţi ceda problemele tale 
acestui asociat „superior” şi îţi vei găsi pacea sufletească. 
Sfântul indian Sri Ramakrishna a folosit următoarea 
parabolă pentru a-şi învăţa adepţii cum să atingă starea de 
uniune directă cu Dumnezeu. 

A venit odată un discipol la un învăţător pentru a fi 
povăţuit cum să mediteze la Dumnezeu. Învățătorul i-a dat 


instrucţiuni, dar, curând, discipolul s-a întors şi i-a spus că 
nu reuşise să le îndeplinească. De fiecare dată când 
încercase să mediteze, se trezise gândindu-se la bivolul lui. 

„Păi atunci”, a spus învățătorul, „meditează la bivolul 
acela la care ţii atât de mult”. 

Discipolul s-a închis într-o cameră şi a început să se 
concentreze asupra bivolului. După câteva zile, învățătorul 
a bătut la uşă, iar discipolul a răspuns: „Domnule, îmi pare 
rău că nu pot ieşi să te întâmpin. Uşa este prea mică. 
Coarnele mele n-au loc”. 

Apoi învățătorul a zâmbit şi a spus: „Minunat! Te-ai 
identificat cu obiectul asupra căruia te concentrai. 
Fixează-ţi acum concentrarea asupra lui Dumnezeu şi vei 
reuşi cu uşurinţă”. 

Mesajul este atât de clar. Devino una cu spiritul şi nu 
te îndoi şi nu te teme de divinitatea ta. Treci dincolo de 
mintea egoului, în sinele tău superior. Nu voi intra aici în 
detalii privind calea de a transcende egoul. Am dedicat 
acestui subiect o carte întreagă - Your Sacred Self 
(Sinele tău sacru). 

Există o soluţie spirituală pentru orice problemă. Cei 
trei paşi de bază pentru a avea acces la soluţiile spirituale 
ale problemelor din viaţa ta sunt: recunoaşterea, 
înţelegerea şi veneraţia. 

Restul acestui prim capitol dezbate ceea ce înţeleg 
eu prin cuvintele-cheie din titlul cărţii. Cred că definițiile 
pe care le folosesc pentru spiritual, problemă şi soluție pot 
constitui baza unui mod unic de a aduce linişte şi împlinire 
în viaţa ta de zi cu zi. Punctul meu de vedere este în 
continuare că, odată ce vei asimila aceste trei concepte, 
rar te vei întoarce la convingerea că te confrunţi cu 
probleme insurmontabile. Vei învăţa, în cele din urmă, că 
toate  aşa-zisele  „probleme” se pot dizolva prin 
neutralizarea lor cu energia mai înaltă a spiritului. 

Ce înţeleg eu prin „spiritual”. 

E scris în Bhagavad Gita, străvechea carte sfântă 
orientală: „Ne naştem în lumea naturii; a doua noastră 
naştere este în lumea spiritului”. Lumea spiritului este 


adesea descrisă ca fiind separată sau distinctă de lumea 
noastră fizică. Cred că este important să vezi spiritualul 
mai degrabă ca fiind o parte a fizicului, decât să separi 
aceste două dimensiuni ale realităţii noastre. Împreună 
sunt un întreg. Spiritul reprezintă ceea ce nu putem valida 
prin simţurile noastre. La fel ca vântul pe care îl simţim, 
dar nu-l putem vedea. 

Doi sfinţi importanţi din colţuri diferite ale lumii, cu 
convingeri religioase diferite, au descris spiritul astfel: 
„Spiritul este Dumnezeu trăind înăuntrul nostru” (Sfânta 
Tereza de Ávila) şi „Orice atrage mintea spre lumea din 
afară e nespiritual şi orice atrage mintea spre lumea 
dinăuntru e spiritual” (Ramana Maharshi). Cheia 
înțelegerii spiritualității este tocmai această idee a unei 
lumi interioare şi a alteia exterioare - o singură lume, dar 
două aspecte unice ale ființei omeneşti. Am un prieten care 
compară fizicul cu un bec, iar spiritualul cu electricitatea. 
El susține că electricitatea a existat de când există şi 
spiritualitatea, dar nu am făcut din ea o religie atunci când 
am descoperit-o. 

De asemenea, atunci când când vorbesc despre 
„Spiritual”, nu spun că e sinonim cu „religios”. Religia 
înseamnă ortodoxie, reguli şi scrieri istorice păstrate de 
oameni de-a lungul unor lungi perioade de timp. In 
general, oamenii se nasc într-o religie şi sunt crescuţi 
pentru a se supune obiceiurilor şi practicilor acelei religii, 
fără să le pună la îndoială. Acestea sunt obiceiuri şi 
aşteptări exterioare persoanei şi nu se potrivesc cu 
definiţia pe care o dau eu spiritualului. 

Eu prefer o definiţie a spiritualităţii aşa cum este 
aceasta descrisă în observaţiile Sfintei Tereza şi ale lui 
Maharshi. Spiritualitatea vine din interior, rezultat al 
recunoaşterii, înţelegerii şi veneraţiei. Eu, personal, 
înţeleg practica spirituală ca pe o cale de a-mi face viaţa să 
funcţioneze la un nivel mai înalt şi de a primi îndrumare 
pentru a face faţă problemelor. Modalităţile prin care eu, 
personal, fac acest lucru implică practici simple, dar 
fundamentale. Le-am enumerat aici în ordinea însemnătăţii 


lor pentru mine. 

1. Renunţarea Este prima, deoarece este esenţială şi 
adesea şi cea mai dificilă. Pentru aceia dintre noi care am 
crescut crezând că viaţa este un proiect de genul „Fă-o tu 
însuţi!”, ne e greu să admitem că avem nevoie de ajutorul 
altora doar pentru a supravieţui fie şi o singură zi. Pentru a 
renunţa, trebuie să poţi admite că eşti neajutorat. Chiar 
aşa, neajutorat. 

Atunci când renunţ, gândurile mele sună cam aşa: 
„Eu pur şi simplu nu ştiu cum să depăşesc această situaţie 
şi o încredinţez aceleiaşi forţe căreia îi încredinţez întreg 
corpul meu fizic în fiecare noapte când mă culc. Am 
încredere că această forţă va continua să-mi digere 
mâncarea, să-mi facă sângele să circule şi aşa mai departe. 
Ea este acolo, mi se pune la dispoziţie, iar eu voi trata 
această forţă, pe care o voi numi Dumnezeu, ca pe 
partenerul principal din viaţa mea. Voi lua ca atare 
cuvintele din Scriptură: „Tot ce am este al tău”. Sunt 
dispus să  încredinţez orice problemă acestei forţe 
invizibile, ce constituie sursa mea, amintindu-mi 
permanent că sunt conectat neincetat la acea sursă. 

Cu alte cuvinte, viaţa spirituală este o cale de a 
merge cu Dumnezeu, în loc să mergi singur. 

2. Iubirea să activezi soluţiile spirituale presupune 
să-ţi faci gândurile şi sentimentele interioare conflictuale 
şi lipsite de armonie să se transforme în iubire. Şi, în 
spiritul renunţării şi al iubirii, mi se pare util să murmur 
încet, ca pe o mantră: „Invit binele superior al tuturor 
celor implicaţi să se arate”. Încerc să privesc supărarea, 
ura şi lipsa de armonie ca pe nişte invitaţii la renunțare şi 
iubire. Ele pot fi portaluri către asumarea responsabilităţii 
faţă de gânduri şi sentimente. Ele reprezintă intrarea în 
lumea lăuntrică în care se află spiritualitatea. Înţelegând 
asta, pot să-i îngădui spiritului să se manifeste şi să 
lucreze pentru mine. 

Eu folosesc metafora unui cablu lung, atârnat de 
şoldul meu, pe care am opţiunea de a-l introduce într-una 
din două prize. Când îl introduc în priza pentru lumea 


materială, primesc iluzia lipsei de armonie şi simt 
realmente efectele ei în mine. Mă simt întors pe dos, rănit, 
supărat, chinuit şi fără speranţă în ceea ce priveşte 
capacitatea de a-mi rezolva problema sau de a îndrepta 
situaţia. Atunci când sunt astfel conectat, mă războiesc să 
obţin false puteri. Iar lupta mă împiedică să primesc 
putere mistică sau spirituală. A defini această delegare a 
puterii în termeni strict materiali este reflexia stării de 
deconectare spirituală. 

Când îmi imaginez cablul smuls din priza lumii 
materiale şi reintrodus în priza spirituală, mă cuprinde 
imediat o senzaţie de linişte şi eliberare din angoasă. 
Metafora conectării la priza spirituală îmi aminteşte de 
îndată să înlocuiesc suferinţa sau frustrarea cu iubirea. Mă 
pot relaxa şi-mi pot aminti că spiritul este Dumnezeu, care 
este sinonim cu iubirea. Emanuel Swedenborg a spus-o 
foarte bine atunci când le-a amintit studenţilor că „Esenţa 
divină însăşi este iubire”. Sentimentul iubirii este 
chintesenţa a ceea ce ţine laolaltă toate celulele din 
universul nostru. E „cooperare cu”, şi nu „luptă împotriva”. 
E încredere, în loc de îndoială. Simplu? Da. Şi, mai mult 
de-atât, e foarte eficient în rezolvarea problemelor. Iubirea 
şi numai iubirea topeşte toată negativitatea, şi nu atacând- 
o, ci scăldând-o în frecvenţe mai înalte, tot aşa cum lumina 
topeşte întunericul prin simpla sa prezenţă. 

3. Infinitul Carl Jung ne reaminteşte: „Chestiunea 
grăitoare cu privire la viaţa unei persoane este relaţia ei 
cu infinitul”. Conceptul meu de infinit include acceptarea, 
fără urmă de îndoială, a faptului că viaţa este 
indestructibilă. Viaţa îşi poate schimba forma, dar nu poate 
fi distrusă. Cred că spiritul este inseparabil de infinit. 

Conştientizarea naturii noastre infinite este perfectă 
pentru a pune totul în perspectivă. Să ne bazăm pe partea 
din noi care a existat şi va exista întotdeauna alină stresul 
în orice situaţie. „Duhul este cel ce dă viaţă; trupul nu 
foloseşte la nimic”, se spune în Biblie. Toate lucrurile pe 
care le percepem ca fiind noi înşine aparţin trupului. Din 
punct de vedere al infinitului, ele „nu folosesc la nimic”. 


Atunci când mă deconectez de la planul material şi 
mă reconectez la cel spiritual, las în urmă frica, judecăţile 
celorlalţi şi negativitatea. Ştiu că trebuie să aduc energia 
din priza spirituală în împrejurările vieţii mele de zi cu zi. 
Din noua sursă de energie, primesc iubire infinită. A fost 
întotdeauna acolo, dar abia acum recunosc puterea ei 
infinită şi îmi simt toate circuitele inundate de această 
sursă unică. 

4. Mintea golită Abordarea mea spirituală a rezolvării 
problemelor presupune să mă cufund în tăcere şi să înlătur 
ideile legate de cum anume ar trebui rezolvat ceva. Ascult 
şi mă abandonez încrederii depline că voi fi călăuzit în 
direcţia rezolvării. O puteţi numi meditaţie (sau rugăciune, 
dacă doriţi); cred cu tărie că avem nevoie de meditaţie ca 
hrană pentru suflet şi ca deschidere către ajutorul divin. 

Dincolo de actul concret al meditaţiei, există o 
disponibilitate de a-mi goli mintea de planurile mele şi de a 
mă deschide către orice va veni, inevitabil, la mine. li 
trimit egoului meu un mesaj care spune: „Mă voi încrede 
mai degrabă în forţa care mişcă galaxiile şi creează copiii, 
decât în aprecierea mea subiectivă legată de cum aş vrea 
să meargă treburile acum”. Cedez gândurile mele puterii 
spiritului de a face lucrurile să funcţioneze şi abandonez 
orice plan ce interferează cu expresia perfectă a lui 
Dumnezeu din interiorul meu. 

Golirea completă a minţii de planurile noastre duce 
la iertare, care este o componentă esenţială a acestei 
practici. Să ajungem într-o stare de golire înseamnă să ne 
eliberăm de toate gândurile de învinovăţire şi mânie legate 
de ceea ce s-a întâmplat în trecut. Gol înseamnă exact 
asta, gol. Nu e loc să ne agăţăm de cine şi ce a făcut şi 
când şi cât de mult a greşit. li lăsăm în urmă pe toţi, pur şi 
simplu pentru că sunt componente ale planurilor noastre, 
iar noi ne dorim planul lui Dumnezeu, care funcţionează, şi 
vrem să-l aruncăm pe al nostru, care, evident, nu 
funcţionează. Aşadar, atunci când ne golim mintea de 
gândurile controlate de ego, invităm iertarea să ne 
cuprindă inimile, iar, lăsând în urmă energiile joase ale 


urii, ruşinii şi răzbunării, ne creăm o stare de spirit 
potrivită pentru soluţionarea problemelor. 

5. Generozitate şi recunoştinţă Simt câteodată nevoia 
să-mi reamintesc că venim pe lume fără nimic şi tot aşa o 
părăsim. Prin urmare, să găsesc o soluţie spirituală pentru 
orice problemă presupune să fac singurul lucru pe care-l 
pot face cu viaţa mea. Adică să o dăruiesc, fiind, în acelaşi 
timp, recunoscător pentru oportunitatea de-a o face. Iată 
formula care funcţionează în cazul meu: 

Obţin din lume exact atât cât investesc în ea. E o altă 
modalitate de a exprima proverbul: „Culegi ceea ce ai 
semănat”. 

Dacă mesajul meu către univers este „Dă-mi! Dă-mi! 
Dă-mi!”, atunci şi universul îmi va trimite înapoi exact 
acelaşi mesaj: „Dă-mi! Dă-mi! Dă-mi!” Rezultatul va fi că 
eu nu mă voi simţi niciodată împăcat şi voi fi condamnat la 
o viaţă în care voi încerca să îndeplinesc toate cererile ce- 
mi sunt adresate. 

Dacă mesajul meu către univers este „Eu ce pot da?” 
sau „Cum pot fi de folos?”, mesajul pe care-l primesc din 
partea universului va fi „Cum pot să-ţi fiu de ajutor?” sau 
„Ce pot să-ţi dau?”. Apoi trăiesc magia de a transmite 
gânduri generoase şi energie oriunde m-aş duce. 

Eu recomand ca practica ta spirituală să implice să fii 
generos şi recunoscător în gândurile tale. Cu cât transmiţi 
mai multe gânduri de tipul „Cum pot fi de folos?”, în loc de 
„Eu ce am de câştigat?”, cu atât vei auzi mai mult: „Cum 
pot să-ţi fiu de ajutor?” 

6. Starea de conectare Poetul sufist Rumi a explicat 
odată că termenii eu, tu, pe mine, el, ea şi ei sunt diferenţe 
ce nu pot fi făcute în grădina misticilor. În conştiinţa 
spirituală, te vezi ca pe o floare din această grădină, iar pe 
toată lumea din grădină, conectată cu tine într-un mod 
invizibil. Atunci vei simţi ajutorul ce-ţi este pus la 
dispoziţie. 

Ştim că, la nivelul conştiinţei spirituale, suntem 
conectaţi cu toată lumea. Îngrijorările şi greutăţile noastre 
sunt ceva ce împărţim cu toată lumea. Problemele nu ne 


afectează  trupul/mintea/personalitatea, deoarece am 
întrerupt identificarea deplină cu trupul nostru, cu 
personalitatea noastră şi cu toate realizările ei. Incepem în 
schimb să ne vedem pe noi înşine ca fiind cei iubiţi. 

Hrăneşte-ţi sentimentul legăturii cu ceilalţi şi cu 
Dumnezeu. Acest lucru îţi permite să-ţi retragi egoul din 
conflicte. Să nu vezi pe oricine ca pe un duşman sau să 
percepi pe oricine ca pe un obstacol în calea împlinirii tale. 
Conştientizând că eşti parte din toţi, poţi să suspenzi 
supărarea şi frustrarea îndreptate împotriva altora şi să-i 
vezi drept parteneri în soluţionarea problemelor. 

Să ştii că există oameni cu care eşti conectat, dispuşi 
să te ajute să-ţi găseşti locul de muncă potrivit, să 
lămureşti o chestiune încurcată, ce pare fără soluţie, să te 
ajute să te pui din nou pe picioare şi să rezolve probleme 
financiare. Fiecare devine mai degrabă un aliat decât un 
competitor. Aceasta este conştientizarea spirituală pe care 
o practic eu. 

Nu suntem singuri. Nu suntem ceea ce avem, ceea ce 
facem, ceea ce cred ceilalţi despre noi. Suntem, prin 
puterea divină, conectaţi cu Dumnezeu şi cu toate creaţiile 
lui Dumnezeu şi, prin urmare, fiecare dintre noi dispune de 
un arsenal nelimitat de resurse, pentru a-şi găsi pacea şi 
pentru a soluţiona problemele. 

Să fii conectat înseamnă efectiv că, în orice moment 
din viaţa ta, poţi să implori ca iubirea ce te înconjoară şi te 
conectează la tot şi la toate să te îndrume de-acum înainte. 
Apoi renunţi la imaginile autodiscursului negativ şi 
constaţi că toţi şi toate îţi sunt ajutoare iubitoare. In astfel 
de momente, persoana sau evenimentul potrivit se va 
materializa şi te va ajuta. 

Incerc să-mi reamintesc, în momentele de disperare, 
de frumoasa afirmaţie din A Course în Miracles (Curs de 
miracole): „Stă în puterea mea să aleg pacea în loc de 
orice altceva”. Funcţionează. Sau folosesc adesea această 
afirmaţie: „Nu văd nimic, nu aud nimic, nu ştiu nimic care 
e rupt de mine”. 

7. Bucuria Din punct de vedere al înfăţişării, există 


ceva ce poate fi observat la oamenii care au atins un nivel 
înalt de conştientizare spirituală. Par să se afle într-o 
permanentă stare de beatitudine. Din propria-mi viaţă ştiu 
că starea mea de bucurie este un indicator demn de 
încredere pentru nivelul de iluminare spirituală din 
momentul respectiv. Cu cât sunt mai vesel, mai fericit, mai 
mulţumit şi mai satisfăcut, cu atât sunt mai conştient de 
conexiunea mea profundă cu spiritul. 

Pune-ţi această întrebare-cheie: „Cum mă simt în cea 
mai mare parte a timpului?” Dacă răspunsul este că te 
simţi neliniştit, chinuit, rănit, deprimat, frustrat şi aşa mai 
departe, atunci eşti deconectat spiritual. Acest lucru ar 
putea însemna că ai permis ca energia ta să fie 
contaminată de forţele destabilizatoare din spaţiul de viaţă 
apropiat. (Vei citi mai multe despre asta şi despre cum să- 
ti păstrezi câmpul energetic necontaminat în capitolul 
cinci.) 

Atunci când eşti conectat spiritual, nu cauţi ocazii să 
te simţi jignit şi nu-i judeci şi nu-i etichetezi pe ceilalţi. Te 
afli într-o stare de graţie, în care ştii că eşti conectat cu 
Dumnezeu şi eliberat, aşadar, de efectele exercitate de 
oricine sau orice îţi este exterior. 

Mă întreb adesea: „Cum mă simt eu cu adevărat 
zilele astea, înăuntrul meu?” Dacă răspunsul este „Nu prea 
grozav” sau „Supărat”, atunci meditez şi mă duc într-un 
loc liniştit în care pot să-mi introduc cablul în priza 
spirituală. Starea de veselie se întoarce repede. Fiecare 
învăţător care a contat cu adevărat în viaţa mea a 
demonstrat această calitate uimitoare de a fi capabil să 
râdă, să abordeze viaţa cu lejeritate, să se prostească şi să 
fie aiurit. 

Foloseşte această unitate de măsură pentru a-ţi testa 
şi tu nivelul de conştientizare spirituală, iar, dacă nu eşti 
plin de voie bună, reaminteşte-ţi că nu vei fi niciodată pe 
deplin satisfăcut decât cu Dumnezeu. Ador perspectiva lui 
Erich Fromm: „Omul este singurul animal care poate fi 
plictisit, nemulţumit, care se poate simţi dat afară din 
Paradis”. Numai tu singur te poţi da afară din grădina 


paradisului. 

Acestea sunt cele şapte căi prin care definesc eu 
spiritualul: Renunţarea, Iubirea, Infinitul, Mintea golită, 
Generozitatea, Conectarea, Bucuria. Poţi vedea că, în 
interpretarea mea, spiritualul nu este limitat la vreuna 
dintre religii. Păstrează la îndemână această listă în timp 
ce citeşti. 

Ce înţeleg eu prin „problemă”. 

Într-un anumit sens, simt în adâncul inimii mele că 
există o singură problemă reală pentru oricare dintre noi. 
Aceasta apare atunci când ne dăm voie să fim separați de 
Dumnezeu. Dar, în realitate, nu putem fi niciodată separați 
de Dumnezeu, deoarece nu există niciun loc în care 
Dumnezeu să nu fie. De aici, paradoxul. Suntem 
întotdeauna conectaţi cu Dumnezeu. Cu toate acestea, noi 
continuăm să credem că avem probleme. 

De altfel, tocmai pe rezolvarea acestei dileme se 
concentrează, în mare parte, această lucrare. Problemele 
legate de boală, dizarmonie, neînțelegere, frică, anxietate, 
lipsuri, nemulţumire, dezamăgiri provocate de alţii şi aşa 
mai departe sunt numai în mintea noastră. Când avem 
astfel de probleme, ne simţim singuri, înstrăinaţi, izolaţi, 
supăraţi, răniţi, deprimati, îngroziţi şi din ce în ce mai 
zbuciumaţi. Dar, atunci când ne reconectăm la sursa 
noastră, aceste simţăminte dispar. 

De aceea folosesc cuvântul problemă ca şi cum ar 
exista cu adevărat; ştiu însă, de fiecare dată când îl 
folosesc, că e doar o iluzie. Aşadar, ori de câte ori vei 
întâlni cuvântul în această carte, să ştii că eu îl percep ca 
pe o iluzie creată de noi înşine, din cauză că, în momentul 
respectiv, ne-am separat de Dumnezeu. 

În A Course în Miracles (Curs de miracole) există o 
frază puternică, ce-mi aminteşte de această lecţie: „E 
nevoie de multă învăţătură pentru a înţelege că toate 
lucrurile, evenimentele, întâlnirile au rostul lor”. De multă 
învăţătură e puţin spus! E nevoie de credinţă şi curaj din 
belşug ca să începi să-ţi priveşti viaţa astfel. 

Cât de intens îţi doreşti să înţelegi cu adevărat, 


dincolo de orice îndoială, că fiecare problemă care îţi este 
dată, inclusiv lucrul cel mai rău din viaţa ta, conţine de 
fapt seminţele lucrului celui mai bun? Putem învăţa să 
privim fiecare moment de criză ca pe o oportunitate, ce nu 
ne-ar face viaţa neapărat mai uşoară, cât mai 
satisfăcătoare. N-am mai privi niciodată ceva ca pe o 
întâmplare negativă, deoarece am vedea totul ca pe o 
informaţie folositoare. 

Acest lucru sună, poate, simplist, dacă te confrunţi zi 
de zi cu probleme ce par de nerezolvat. Te implor să-ţi laşi 
mintea deschisă şi, în acelaşi timp, să asculţi logica 
înrădăcinată în condiţionarea ta religioasă din trecut, după 
cum este ilustrat mai jos, în secţiunea „Problemele sunt 
iluzii”. Logica va crea acel spaţiu din care să poţi invoca 
legătura ta cu forţa spirituală pentru soluţionarea 
problemelor. În plus, îţi va pune la dispoziţie instrumentele 
fundamentale pentru rezolvarea problemelor, pe care ţi le 
ofer în ultimele şapte capitole ale acestei cărţi. 

Problemele sunt iluzii 

Gândeşte-te puţin la următoarele trei citate din 
scripturi: ? 

Observaţii aproape identice există în toate religiile. 
Sfântul Coran spune astfel: „Tot binele care ţi se întâmplă 
vine de la Dumnezeu, tot răul vine de la tine”. 

Dacă Dumnezeu este bun şi Dumnezeu a făcut totul, 
atunci totul este bun. Dumnezeu nu poate privi 
nedreptatea. De unde vin, aşadar, toate aceste lucruri pe 
care le includem în categoria problemelor? Răspunsul este 
evident. Atunci când ajungem să credem că suntem 
separați de Dumnezeu, în mintea noastră trăim 
sentimentul separării, iar mintea noastră ne semnalează că 
avem o problemă. Problema, creată de convingerile 
noastre şi prezentă în mintea noastră, ne face să simţim 


2 „Dumnezeu este prea curat pentru a privi nedreptatea.” 


„Dumnezeu le-a făcut pe toate ce au fost făcute şi tot ce a făcut 
Dumnezeu a fost bun.” 

„Ochii tăi sunt prea curaţi să privescă răul, nu poţi îngădui 

nedreptatea.” 


absenţa liniştii şi a iubirii. Astfel de convingeri se pot 
manifesta ca boli trupeşti. Începem să căutăm o soluţie. 

Dar, în realitate, de vreme ce Dumnezeu este doar 
bine, iar Dumnezeu este peste tot, ce am făcut a fost să ne 
separăm în mintea noastră de Dumnezeu. Deşi constatăm 
că suferim din cauza acestor probleme, absolut tot ce 
etichetăm drept problemă este de fapt doar o iluzie. 

Poţi înţelege de ce e important să priveşti oricare 
dintre probleme şi pe toate ca pe ceva creat în mintea 
noastră. Dacă putem crea în mintea noastră non-binele sau 
pe non-Dumnezeu, atunci putem şi să nu le creăm, deşi se 
prea poate să nu avem idee cum s-o facem. Condiţionarea 
noastră este atât de puternică, încât avem adesea mai 
multă încredere în problemele noastre, decât în 
capacitatea noastră de a nu le mai avea. 

Avem adesea mai multă încredere în puterea 
cancerului, a bolilor de inimă sau a virusului HIV, decât în 
puterea noastră de a le vindeca. Facem acest lucru în mai 
multe feluri. Ajungem să fim fermecaţi de problemă şi de 
efectul ei distructiv. Trăim iluzia, ignorând faptul că nimic 
nedrept nu poate fi al lui Dumnezeu şi că Dumnezeu a 
făcut totul. Răul, suferinţa, chinul sunt propriile noastre 
creaţii şi reprezintă oportunităţi de a învăţa lecţia 
minunată descrisă în A Course în Miracles (Curs de 
miracole). 

Ştiu că unele dintre aceste idei par, în mod ciudat, 
imposibil de pus în aplicare. Îţi cer să-ţi păstrezi mintea 
deschisă pe măsură ce călătorim pe calea vindecării, 
pentru a aduce permanent liniştea în viaţa ta. 

Diverşi guru din Orient folosesc termenul maya 
(iluzie) pentru a descrie existenţa problemelor care în 
realitate nu există. Universul este bun. Dumnezeu este 
bun. Dumnezeu este peste tot. Dumnezeu este un spirit 
invizibil. Ceea ce nu este bun nu poate exista. Noi avem 
însă impresia că există şi că trebuie, astfel, să-i găsim o 
rezolvare, or, tocmai din acest motiv, am simţit că e de 
datoria mea să scriu această carte. O soluţie există. Stă 
chiar acolo, în faţa ta. 


Ultimele şapte capitole ale cărţii îţi pun la dispoziţie 
o serie de soluţii uşor de aplicat pentru această enigmă. 
Pentru moment, hai totuşi să analizăm pe scurt cuvântul 
soluție, aşa cum se aplică el titlului acestei cărţi. 

Ce înţeleg eu prin soluţie 

Am fost prezent odată la o întâlnire a Alcoolicilor 
Anonimi, la care participau zece oameni care băuseră 
aproape toată viaţa şi care se aflau la un centru de 
reabilitare, unde trebuiau să trăiască departe de familii şi 
de toţi cei dragi. Cuvintele unui afiş de pe perete m-au 
frământat pe tot parcursul întâlnirii. Era scris: „Cel mai 
bun gând al tău te-a adus aici”. Mi-am dat seama cât de 
adevărat este şi cât de bine se potriveşte tuturor 
circumstanțelor din viaţa noastră. Gândul nostru cel mai 
bun ne-a adus aici. 

Chiar în gândul nostru cel mai bun se află toate aşa- 
zisele probleme. Dacă nu ne-am gândi la ele, n-ar mai 
exista. Ne putem schimba cel mai bun gând şi putem 
începe să vedem greşelile pe care le conţine. Avem însă 
nevoie de o schimbare a modului de gândire pentru a ne 
da seama că legătura cu binele divin, cu spiritul sau cu 
Dumnezeu este cea care ne vindecă şi anulează 
problemele. 

Puterea pe care o numim Dumnezeu, ce face florile 
să crească şi mişcă planetele pe orbite perfecte ne 
consideră şi pe noi una dintre creaţiile Sale. Te încurajez 
să înveţi să te bazezi pe această putere în momentele de 
criză. 

Corectarea erorilor 

La matematică, atunci când aduni doi cu doi, vei 
obţine întotdeauna patru. Despre adunarea din acest mic 
exemplu, de doi plus doi egal cu patru, se spune că are 
substanţă, deoarece este adevărată. Acum, dacă afirmi că 
doi plus doi egal cu şapte, greşeşti, iar despre doi plus doi 
egal cu şapte nu se mai spune că are substanţă sau că este 
exact. Încearcă să-ţi calculezi finanţele folosind doi plus 
doi egal cu şapte. Cum oprim această eroare? Foarte 
simplu, o corectăm şi dispare. Asta înseamnă să 


confruntăm adevărul cu eroarea, iar eroarea va dispărea. 

Nu poţi să-ţi alungi problemele din viaţă atacându-le 
sau încercând să le înţelegi în profunzime. Ci corectând 
erorile de gândire care au creat problema încă de la 
început. Odată ce faci corecturile necesare, problema nu 
mai are substanţă sau validitate şi dispare complet din 
viaţa ta. 

Soluţia, expusă aici la modul general şi mai specific 
ceva mai târziu în această carte, este să dai valoare 
spirituală „problemei” bolii, dizarmoniei şi disensiunii. 
Apoi eroarea sau iluzia va dispărea. Problemele reprezintă, 
într-un fel, un deficit de spirit. Eroarea este întotdeauna 
corectată dacă aplici cele şapte componente ale 
spiritualităţii. Eroarea constă în faptul că aceste probleme, 
pe care le trăim în mintea noastră, în realitate nu există. 

Corectarea acestor erori este echivalentă cu anularea 
fricilor. Te întorci şi te confrunţi cu propriile frici, iar ceea 
ce înfrunţi se topeşte în lumina conştiinţei. În acest 
context, avem în interiorul nostru capacitatea de a elimina 
iluziile pe care le numim probleme. Corectăm aceste erori 
prin crearea unui nou sistem, de transferare în spiritual. 
Aceasta este cheia pentru a înţelege vindecarea, atât a 
trupului, cât şi a relaţiilor noastre. 

Aceasta este introducerea elementară în teoria 
întrucâtva radicală potrivit căreia ai la îndemână o soluţie 
spirituală pentru absolut orice problemă. Întotdeauna mi-a 
plăcut versul lui Shakespeare: „Coboară în adâncucţi, cu 
sfială să baţi la poarta inimii”. Inima simbolizează acea 
parte din noi care nu se bazează exclusiv pe gânduri. 
Gândirea este sursa problemelor. Atunci când le cer 
oamenilor din public să se arate pe ei înşişi, nouăzeci şi 
nouă la sută dintre ei vor arăta direct către inimă, nu către 
cap. Inima ta deţine răspunsurile pentru rezolvarea 
oricărei probleme din viaţa ta şi a tuturor. 

Închei acest capitol cu o invitaţie, scrisă în secolul al 
treisprezecelea de poetul sufist Rumi: 

Vino, vino, oricine ai fi. 

Rătăcitor sau idolatru. 


Iubitor de despărţiri - nu contează. 

Caravana noastră nu e a deznădejdii. 

Vino, chiar dacă ţi-ai încălcat jurămintele De-o sută 
de ori, de-o mie de ori. 

Vino, întoarce-te, vino. 

Eşti bine-venit în această caravană ce te conduce 
afară din lumea iluziilor, pe care te vei bucura s-o 
părăseşti, către un loc în care soluţiile spirituale te 
aşteaptă la fiecare pas, în fiecare moment al vieţii tale. 

2. 

DEI ANTICE „RADICALE”. 

„Omul de rând care nu ştie ce să facă cu viaţa lui 
vrea o alta, care să dureze veşnic”. 

— ANATOLE FRANCE 

SUNTEM CAPABILI SA ATINGEM 

O STARE DE CONŞTIENTIZARE ÎN CARE 


PUTEM SĂVÂRŞI MIRACOLE 


Aşa cum am menţionat în capitolul unu, când mă 
pregăteam să scriu această carte, am avut norocul să 
descopăr învăţăturile sfântului cunoscut drept Pataijali, 
care se pare că şi-a trăit viaţa pământească în urmă cu 
câteva mii de ani. Nicio sursă pe care am consultat-o nu 
reuşea să stabilească cu precizie cine a fost Patanjali, dacă 
au fost într-adevăr mai multe persoane şi nici măcar unde 
a trăit. Asemeni lui Shakespeare sau lisus şi multor altor 
personalităţi, ideile şi învăţăturile lui Patañjali şi-au păstrat 
influenţa, în ciuda faptului că nu cunoaştem detalii despre 
existenţa lui. 

În capitolul anterior am făcut trimiteri la opera sa 
tradusă în engleză, How to Know God: The Yoga 
Aphorisms of Patanjali (Cum să-l cunoşti pe Dumnezeu: 
Aforismele lui Pataijali despre yoga). Sunt foarte puţine 
cărţi care mi-au produs senzaţia de anticipare entuziastă 
pe care am simţit-o în timp ce citeam Aforismele despre 


3 Apărută în Ib. română sub titlul Yoga Sutra, Ed. Herald, Bucureşti, 
2015. (n.red.) 


yoga. Patañjali ne învaţă că suntem capabili să atingem o 
stare de conştientizare în care putem săvârşi miracole. El 
spune că suntem în primul rând fiinţe transcendentale şi 
ne sfătuieşte să nu ne temem să transcendem limitările 
impuse de lumea materială. 

Cuvintele lui Patahjali m-au făcut să mă gândesc 
serios la mine ca la o fiinţă capabilă să trăiască la un nivel 
mult mai înalt decât mi-aş fi imaginat până atunci. El 
prezintă idei ce îţi pot schimba viaţa. M-am simţit 
îndemnat să depăşesc ideile tradiţionale ce funcționau ca 
obstacole în calea fuziunii mele cu Dumnezeu. Te îndemn 
să laşi deoparte neîncrederea atunci când citeşti acest 
capitol. Sunt pe deplin conştient că o parte a textului ar 
putea contrazice dramatic învăţăturile religioase pe care 
le-ai moştenit. 

Titlul acestei cărți face o afirmație foarte 
pretențioasă: că există o soluție spirituală pentru orice 
problemă cu care te vei confrunta. Pentru a aplica această 
idee, trebuie să fii conştient de ideile aşa-zis „radicale”, 
pentru că ele te pot deschide către capacitatea de a pune 
în aplicare soluţii spirituale pentru problemele tale. Ți-ar 
putea fi de ajutor să reții că există o diferență între 
dezvoltarea spirituală şi învățăturile religioase formale. 

Patañjali a prezentat sute de idei şi practici specifice 
pentru atingerea legăturii organice sau uniunii cu 
Dumnezeu, pe care le-a numit yoga. Unele dintre 
aforismele lui Pataijali vor părea, fără îndoială, mult prea 
îndepărtate de viaţa secolului douăzeci şi unu pentru a fi 
aplicate la problemele cu care ne confruntăm în zilele 
noastre. Am ales cinci dintre aforismele care pe mine m-au 
ajutat să recunosc că soluţiile spirituale sunt la numai un 
gând sau două distanţă. Le prezint pe fiecare dintre ele, 
împreună cu comentariile mele legate de importanţa lor în 
rezolvarea spirituală a problemelor din ziua de astăzi. 

În lumea noastră orientată către planul material, ne 
confruntăm des cu probleme ce par de nerezolvat. E 
nevoie de o schimbare a modului de gândire pentru a 
descoperi că avem la dispoziţie ceva ce poate fi pus în 


practică. Trebuie să ne vedem pe noi înşine ca deținători ai 
unei forţe ce poate fi invocată pentru a găsi soluţii 
spirituale. Nu trebuie să consultăm un expert în teologie 
sau să răsfoim manuscrise antice pentru a găsi 
răspunsurile. Trebuie să ne dăm seama că soluţiile 
spirituale sunt uşor accesibile. 

Cu câtva timp în urmă, în pauza unui seminar de o 
jumătate de zi pe care îl coordonam, cineva a lăsat acest 
bilet pe masa de pe scenă. 

Intrebare pentru Dumnezeu: „De ce i-ai lăsat pe toţi 
acei oameni de la şcoala din Denver să moară?” Răspuns 
de la Dumnezeu: „Eu nu mai am voie în şcoli”. 

În secolul douăzeci şi unu, mulţi americani par să 
pună semnul egal între Dumnezeu şi religie sau educaţia 
religioasă, pe care ei insistă s-o excludă din programa 
şcolară. Nicăieri în Constituţia noastră nu se specifică însă 
că trebuie să-l separăm pe Dumnezeu de stat. Se afirmă 
destul de limpede că separarea bisericii de stat ar trebui 
să fie calea de urmat pentru ţara noastră. Pentru a-l separa 
pe Dumnezeu de stat, ar trebui să retragem din circulaţie 
fiecare monedă şi bancnotă emise de stat şi să ştergem 
deviza în God We Trust („In Dumnezeu avem încredere”). 
Ar trebui să modificăm /urământul de credinţă şi să 
înlăturăm toate referirile la Dumnezeu din documentele 
guvernamentale. Încercarea de a elabora legi care să-L 
dea afară pe Dumnezeu din vieţile noastre cotidiene 
contribuie la deficitul spiritual şi aşa în creştere cu care se 
confruntă lumea noastră. 

Ideile scrise de Patafjali cu câteva mii de ani în urmă 
sunt astăzi de o imensă valoare. Aceste idei nu ţin de o 
anume religie ori biserică. Sunt o recomandare de a intra 
în uniune (yoga) cu Dumnezeu şi de a-ţi recăpăta, astfel, 
toată puterea şi măreţia propriei surse. 

Dar destul cu blamările şi avertismentele. Iată cinci 
aforisme de acum aproximativ două mii de ani ce te pot 
ajuta să ai acces la răspunsurile tale spirituale. Am 
ordonat aceste cinci mari teme într-un fel care s-a dovedit 
de folos în cazul meu şi am toată încrederea că şi ţie îţi va 


fi de ajutor. 

PRIMUL AFORISM 

Actul fundamental de ignoranță este falsa 
identificare. 

Patafjali descrie ignoranţa ca pe o incapacitate 
fundamentală de a ne înţelege adevărata natură. Potrivit 
maestrului antic, atunci când ne identificăm după numele 
sau titlul nostru, după corpul nostru, posesiunile, 
realizările noastre sau după reputaţie, atunci negăm 
adevărata noastră identitate. Aceasta, susţine el, este 
ignoranţa. 

Actul de ignoranță ne face să interpretăm greşit 
natura şi, prin urmare, să ne plasăm în externalitatea 
lucrurilor. Când lumea este privită ca o colecţie de lucruri 
şi fiinţe disparate, conştientizarea ei ca întreg devine 
imposibilă. Maestrul antic a afirmat destul de limpede că, 
atunci când îl negăm pe Dumnezeu din interiorul nostru, îl 
negăm pe Dumnezeu de pretutindeni. Găsirea unei soluţii 
spirituale pentru orice problemă începe cu angajamentul 
de a pune punct acestui fel de ignoranță. 

Ca să elimini ignoranţa, aşa cum este ea definită de 
Pataijali, nu trebuie să te întorci la şcoală. Ignoranţa nu 
este absenţa cunoaşterii. El nu spune că eşti ignorant 
atunci când nu ştii să scrii, să rezolvi ecuaţii de gradul doi 
sau să enumeri din memorie capitalele ţărilor. Fiecare 
persoană dispune de un bagaj vast de date şi cunoştinţe. 

Pentru unii, acesta presupune citirea de planuri, iar 
pentru alţii, reparatul bicicletelor. Pentru unii înseamnă 
prepararea unor mese copioase, iar pentru alţii, să 
conducă un camion prin toată ţara. Poate să spună cineva 
că vreunul din aceste seturi de cunoştinţe şi aptitudini este 
mai important decât altele? 

Dacă un set de aptitudini îţi permite să faci bani mai 
mulţi, iar acest lucru este important pentru tine, atunci, 
cum să nu, învaţă şi aplică acele aptitudini în încercările 
tale de a face bani. Nicio persoană care alege un set diferit 
de date şi aptitudini, ce aduce venituri mai mici, nu este 
ignorantă, deşi cultura noastră are adesea tendinţa să 


echivaleze veniturile scăzute cu ignoranţa. 

Ceea ce analizăm aici este ignoranţa definită ca 
identificare greşită, drept fiinţă aparţinând exclusiv lumii 
materiale bazate pe „ego”. 

Pentru a elimina din viaţa ta ignoranta definită astfel, 
va trebui să reierarhizezi criteriile după care te defineşti, 
atât pe tine, cât şi pe Dumnezeu. În ceea ce te priveşte pe 
tine, încearcă să renunţi la identificarea greşită a lui 
Dumnezeu cu cele cinci simţuri şi cu intelectul. Înlocuieşte 
identificarea eronată cu imaginea în care eşti permanent 
conectat la o sursă divină. Odată cu această nouă 
identificare vine şi o hotărâre interioară de a te reorienta 
atunci când înfrunţi o problemă. In loc să-i ceri unui 
Dumnezeu exterior să-ţi rezolve problema, te identifici pe 
tine însuţi ca parte a preaiubitei creaţii divine, aşa cum şi 
eşti. Dedică-ţi acţiunile lui Dumnezeu şi vei vedea cum 
eroarea falsei identificări dispare treptat. 

De exemplu, dacă vrei să pui punct unui obicei 
compulsiv de a mânca prea mult, începe prin a nu te mai 
identifica cu un trup plin de pofte (ignoranță). Imaginează- 
te în schimb ca fiind linişte şi bucurie eterne şi pure, 
mereu contopite cu Dumnezeu. Ignoranţa te împiedică să 
trăieşti plenar plăcerea şi împlinirea prin intermediul 
simţurilor, deoarece tu te agăţi mai degrabă de ceea ce 
pare că le furnizează, în loc să cauţi puritatea sau fericirea 
autentice. O identificare greşită te va induce întotdeauna 
în eroare. Simţurile te vor ispiti mereu cu lucruri pe care ţi 
le doreşti. 

Dezobişnuieşte-te să identifici greşit gândurile cu 
simţurile egoului şi percepe-te în schimb ca parte a 
infinitului. Atunci când faci asta, vei acţiona tot pe baza 
gândurilor tale, dar vei acţiona ca o fiinţă divină, perfect 
echilibrată şi eternă. Îmi place foarte mult ideea de suflet 
etern, prezentată în acest fragment din Bhagavad Gită: 

Sufletul iluminat... 

Gândeşte întotdeauna: „Eu nu fac nimic”. 

Indiferent ce vede. 

Aude, atinge, miroase, mănâncă... 


El ştie întotdeauna că „Nu eu văd, nu eu aud: 

Simţurile sunt cele care văd şi aud şi ating lucrurile 
simţurilor”. 

Pentru a deveni un suflet iluminat trebuie să nu ne 
mai înţelegem pe noi înşine ca fiind simţurile noastre şi 
lucrurile la care ele poftesc. Aceasta este ignoranță. Nu 
suntem obiectul experimentului, ci suntem observatorul 
tăcut din cadrul experimentului. Acest fel de percepţie ne 
furnizează un instrument nou pentru rezolvarea de 
probleme. Încearcă-l data viitoare când simţi impulsul de a 
mânca prea mult, de a consuma o substanţă toxică sau 
chiar de a-ţi petrece timpul într-un doliu dureros din cauza 
unei pierderi. 

Un exemplu dramatic al acestui lucru a apărut în 
scrisoarea şi poezia următoare, pe care le-am primit de la 
Mary Lou Van Atta din Newark, Ohio. Ea se referă direct la 
ideea de identificare greşită, scriind despre calvarul ei şi 
despre calea prin care a găsit în cele din urmă soluţia 
spirituală, amintindu-şi cine este şi lăsând deoparte ce 
credea ea în mod greşit că este. 

Dragă dr. Dyer. 

Fiul meu a fost ucis într-o tentativă de jaf acum doi 
ani. Sinceră să fiu, am crezut că durerea de a-l fi pierdut 
nu-mi va trece niciodată. În tot întunericul din viaţa şi 
mintea mea, ceva m-a îndrumat, încă o dată, către cărţile 
şi înregistrările tale. Citisem şi ascultasem multe dintre ele 
în anii precedenţi şi, deşi mi-au plăcut, eram prea ocupată 
să le ascult cu adevărat. După ce am mai trecut o dată prin 
ele, mi-am dat seama de un adevăr prezent în toate. 
Suntem spirit într-un trup - şi nu un trup cu spirit. 

Sunt iarăşi o femeie fericită şi sănătoasă, care nu se 
dă bătută. Întotdeauna îi voi simţi lipsa lui Ross, dar ştiu 
că nu acesta este sfârşitul poveştii. Pot să aştept. E în 
regulă. 

Am adăugat aici o scurtă poezie, care sper să-ţi 
placă. Eu am scris-o, dar tu ai inspirat-o. 

Încă o dată, mulţumesc. 

Cu stimă, Mary Lou Van Atta 


Într-adevăr, aşa cum ne reaminteşte Patañjali, 
suntem spirit într-un trup. Să crezi altceva înseamnă 
ignoranță din cauza falsei identificări. În starea de 
ignoranță, devenim aparent lipsiţi de soluţii. Când trăim 
ceea ce Sf. Pavel a numit „înnoirea minţii”, ne putem 
percepe aşa cum suntem cu adevărat. 

Cu permisiunea lui Mary Lou, includ poezia pe care a 
scris-o. Ea rezumă prima idee antică „radicală”. Principalul 
act de ignoranță nu constă în a fi dezinformat, ci în a te 
identifica în mod greşit cu forma ta. 

EU SUNT 

Pe Eu cel ce sunt - tu nu-l poţi vedea 

Ce vezi şi-ţi pare că-s Eu e doar forma mea. 

Astă formă ce-o vezi nu poate veşnic şi; însă Eu cel ce 
sunt - etern va trăi. 

Data viitoare când te confrunţi cu o problemă pe care 
n-ai reuşit s-o rezolvi, încearcă să te redefineşti după cum 
sugerează Mary Lou în „Eu sunt” şi să pui în aplicare 
identificarea ta adevărată, ca etern experimentator, nu ca 
obiect al celui care experimentează. Pune-ţi aceste 
întrebări esenţiale din vechile Upanişade: „În folosul cui 
gândeşte mintea? Cine-i porunceşte trupului să trăiască? 
Cine face urechea să audă şi limba să vorbească?” 

Adevărata ta identitate este mintea minţii, ochiul 
ochiului şi respiraţia respirației. Mergi până acolo şi vei 
găsi începutul soluţiei spirituale la orice problemă crezi că 
ai. lată cum a descris Meher Baba acest proces de a-ți 
învinge ignoranta, în sensul în care o definim aici: 

„Astfel, deşi începe prin a căuta ceva cu totul nou, 
omul ajunge în realitate să înţeleagă, într-un mod nou, 
ceva străvechi. Călătoria spirituală nu constă în a ajunge la 
o destinaţie nouă, în care o persoană dobândeşte ceva ce 
nu avea sau devine ceva ce nu era. Ci constă în risipirea 
ignoranței privind propria persoană şi viaţa şi dezvoltarea 
continuă a acestei înţelegeri, ce începe cu trezirea 
spirituală. Să-l găseşti pe Dumnezeu înseamnă să ajungi la 
propriul sine”. Obiectivul tău, atunci când pui în aplicare 
această înţeleaptă teorie străveche, este să risipeşti 


ignoranţa referitoare la tine şi la viaţă. 

AL DOILEA AFORISM 

Mintea celor cu adevărat iluminaţi este calmă, 
deoarece ei recunosc pacea lui Dumnezeu în toate 
lucrurile, chiar şi sub aparenţa nefericirii şi a bolii. 

Acest al doilea aforism îmi aduce aminte de 
proverbul ce spune că trei lucruri sunt într-adevăr greu de 
realizat în viaţă: să dăruieşti iubire în schimbul urii; să-i 
accepţi pe cei proscrişi; şi să spui „am greşit”. Vreau să-l 
analizez aici pe cel dintâi şi totodată cel mai anevoios 
dintre toate - să răspunzi cu iubire la ură. Studiind vorbele 
străvechi ale lui Patanjali am găsit o observaţie ce sugera 
următoarele: Dumnezeu nu. Se poate exprima pe Sine în 
tine dacă tu nu eşti liniştit. Gândindu-mă la aceste cuvinte, 
mi s-a revelat că Dumnezeu este iubire. Mi-am dat seama 
că această revelaţie s-a produs într-o stare de pace. Dacă 
este nevoie de pace ca să-l cunoaştem pe Dumnezeu, 
atunci trebuie să ne aflăm într-o stare de împăcare şi 
adoraţie pentru a primi ajutorul lui Dumnezeu în 
rezolvarea problemelor. Astfel, cel mai dificil lucru, de a 
răspunde la ură cu iubire, devine mult mai simplu atunci 
când suntem împăcaţi, deoarece starea de pace este, de 
fapt, Dumnezeu însuşi, exprimându-Se pe Sine înăuntrul 
nostru. 

Când dăruim iubire în schimbul urii, exprimăm pacea 
lui Dumnezeu din interiorul nostru. Răspunsul nostru este 
plin de pace şi iubire. Această stare de calm este un aspect 
vital al conştiinţei, ce ne permite să accesăm soluţiile 
spirituale. 

Am ales două pasaje din Biblie pentru a susţine 
relaţia dintre pace sau calm şi Dumnezeu. Dacă luăm 
afirmaţia biblică şi scriem exact opusul ei, vedem limpede 
ce se întâmplă atunci când nu putem sau nu vrem să 
alegem liniştea. Aşadar: „Fiţi neliniştiţi sau înfricoşaţi şi 
nu-l veţi cunoaşte pe Dumnezeu” este ceea ce avem în loc 
de „Opriţi-vă şi cunoaşteţi că Eu sunt Dumnezeu” (Psalmi 
45: 10). 

În loc de „Dumnezeu este dragoste şi cine rămâne în 


dragoste rămâne în Dumnezeu, şi Dumnezeu rămâne în el” 
(I Ioan 4: 16), am fi avut „Dumnezeu este frică şi cine 
rămâne în frică nu poate rămâne în Dumnezeu, şi nici 
Dumnezeu în el”. 

Te gândeşti, probabil, că are sens. Dumnezeu este 
linişte. Dumnezeu este iubire. Dacă eu nu sunt niciuna, 
nici alta, n-am nicio şansă să îngădui unei soluţii spirituale 
să apară. Dar cum să ajung la acea stare de calm? Cred că 
poţi să treci în acea stare de a-l cunoaşte pe Dumnezeu în 
interior prin linişte, alegând în mod intenţionat calmul în 
situaţii de nelinişte şi frică. Da, poţi alege să fii calm în 
orice moment, reamintindu-ţi că nu mai vrei să trăieşti 
după condiţionările trecutului. În mare parte din cauza 
condiţionării noastre îl lăsăm în urmă pe Dumnezeu, atunci 
când nu mai suntem calmi. 

Ne-am educat să fim temători şi neliniştiţi atunci 
când ne confruntăm cu probleme. Dacă vrem, ne putem 
reeduca să fim calmi şi să-i permitem lui Dumnezeu să se 
exprime din nou pe Sine în noi. După cum am discutat în 
capitolul unu, problemele se nasc, fără niciun dubiu, în 
mintea noastră. Poate e nevoie să ne amintim că problema 
există doar în mintea noastră, şi nicăieri altundeva. 
Corectează eroarea, iar iluzia va dispărea. Condiţionarea 
noastră ne-a condus la eroarea de a ne gândi la noi înşine 
ca la nişte fiinţe finite. 

In cartea sa Finite and Infinite Games (Jocuri finite şi 
infinite), James Carse descrie o lume de jocuri finite în care 
cei care câştigă şi cei care pierd, dar şi regulile, graniţele 
şi timpul sunt extrem de importante. In lumea jocurilor 
finite, titulaturile, bucuriile şi prestigiul sunt extrem de 
importante. Planificarea, strategia şi conspirația sunt 
cruciale. Pentru a deveni maestru în lumea jocurilor finite, 
ai un public care cunoaşte regulile şi care îţi conferă o 
reputaţie. E cumplit şi periculos să fii identificat cu cei 
care pierd în jocurile finite. Jocurile finite pun preţ pe trup, 
lucruri şi reputaţie. Pierderea supremă este moartea. 

Carse explică în cartea lui că rezultatul final al 
jocului finit este autoanihilarea, pentru că maşinile pe care 


le inventăm ca să ne ajute în acest joc al celor ce câştigă şi 
al celor ce pierd îi vor distruge, în cele din urmă, pe cei 
care se bazează pe ele. Tehnologie, marketing, 
productivitate sunt termeni meniţi să-i încurajeze pe 
jucători să cumpere cât mai multe maşini, iar valoarea 
ajunge să fie dată de numărul de maşini deţinute şi de 
priceperea cu care le mânuiesc. 

Există şi jocul infinit, pe care, dacă vrei, poţi începe 
să-l joci. In acest joc nu există graniţe; forţele ce fac florile 
să crească sunt infinite şi nu pot fi supuse sau controlate. 
Scopul jocului infinit este să-i facă pe cât mai mulţi oameni 
să se joace, să râdă, să iubească, să danseze şi să cânte. 
Viaţa însăşi este, la infinit, de neînțeles. Aceste forţe au 
fost aici dinaintea noastră şi vor continua să fie, dincolo de 
graniţele morţii şi timpului. 

În vreme ce jucătorul finit trebuie să lupte şi să 
înveţe limbajul/regulile pentru a manevra toate maşinile, 
jucătorul infinit vorbeşte din inimă şi ştie că răspunsurile 
se află dincolo de cuvinte şi explicaţii. Asta nu înseamnă că 
jucătorii jocului infinit nu pot juca şi jocuri finite, ci doar că 
nu ştiu cum să ia în serios jocurile finite. 

Este o chestiune de alegere. Ne aflăm într-o lume în 
care conspirația, competiţia, frica şi armele fac parte din 
echipamentul folosit pentru a juca jocul finit al vieţii. Ştim 
că aceste categorii de „câştigător” şi „ratat” sunt extrem 
de preţuite. Jucătorii care preferă să-şi petreacă mai mult 
timp jucând jocul infinit îl joacă şi pe cel finit. Cred că 
următorul fragment din cartea A Course în Miracles (Curs 
de miracole) redă minunat această idee: 

Există un mod de a trăi în lume care nu e aici, deşi 
pare că este. Nu-ţi schimbi înfăţişarea, deşi zâmbeşti mai 
des. Fruntea ţi-e senină, ochii îţi sunt liniştiţi. Iar cei care 
umblă prin lume la fel ca tine îi recunosc pe cei asemenea 
lor. Cu toate acestea, cei care încă nu au văzut calea te vor 
recunoaşte şi ei şi vor crede că eşti ca ei, aşa cum erai 
înainte. 

Aceasta este reţeta pentru a ajunge să cunoşti pacea 
lui Dumnezeu, chiar şi sub aparenţa nefericirii şi a bolii. 


Alegerea pe care trebuie s-o faci este să joci în special 
jocuri infinite, iar, atunci când joci jocuri finite, să refuzi să 
le iei în serios. Ceilalţi s-ar putea să creadă că eşti serios, 
dar tu ştii mai bine. Tu ştii că-i vezi lumea în termenii unui 
joc infinit. Vei zâmbi mai des, vei fi mai senin şi vei obţine 
soluţii spirituale. 

Voi încheia această secţiune cu o poveste ce mi-a fost 
spusă de prietenul meu Gary, care locuieşte la New York, 
dar care a fost crescut şi educat în India. În fiecare an, în 
luna iunie, la sfârşitul anului şcolar, tatăl lui Gary îl 
trimitea să stea cu un maestru spiritual (guru), într-un 
ashram, împreună cu mulţi alţi băieţi. Aici avea să se 
retragă două luni pe an cu scopul de a-şi dezvolta 
conştientizarea spirituală. Erau două barăci mari la acest 
ashram şi, în prima zi de vară, toţi băieţii au primit 
următoarele instrucţiuni. 

„Trebuie să păstraţi tăcerea deplină în primele patru 
săptămâni. Nu veţi vorbi deloc. Cine vorbeşte, fie şi o 
singură dată, va părăsi baraca tăcerii şi va sta în cea de-a 
doua baracă, în care poate vorbi după pofta inimii, tot 
restul verii”. 

N-a existat ameninţarea vreunei pedepse. Singura 
consecinţă era că părăseai pur şi simplu baraca tăcerii. 

Gary mi-a spus că, în primul an, a reuşit să reziste 
aproape patru zile fără să vorbească. Apoi s-a dus în 
baraca numărul doi. În al doilea an, a rezistat aproximativ 
zece zile, iar în al treilea an a reuşit să reziste două 
săptămâni fără să vorbească. 

În preajma celei de-a cincisprezecea aniversări a sa, 
ştiind că se va duce la ashram, şi-a luat angajamentul 
lăuntric ca, în acel an, să ducă la bun sfârşit timpul de 
tăcere stabilit, indiferent ce s-ar întâmpla. Chiar şi-a lipit 
bandă adezivă peste gură şi a folosit şi alte trucuri pentru 
a se asigura că nu va vorbi nici măcar o dată. A observat 
că, în fiecare an, la sfârşitul lunii tăcerii, numai doi-trei 
băieţi mai locuiau în baraca numărul unu. Gary a dus la 
bun sfârşit luna, fără să vorbească nici măcar o dată. 

În ultima zi, gurul a venit în baraca numărul unu şi s- 


a aşezat la masa din bucătărie, împreună cu Gary şi ceilalţi 
doi băieţi care reuşiseră să rămână tăcuţi pe întreaga 
perioadă de timp desemnată, de o lună. Îmi povesteşte că 
ei patru au avut cea mai remarcabilă experienţă de 
comunicare pe care i-a fost dat s-o trăiască. Şi-au spus 
poveşti, au râs, au plâns şi şi-au pus unul altuia întrebări. 
Timp de câteva ore, au interacţionat în cea mai intensă 
conversaţie pe care a avut-o Gary vreodată. Pe întreg 
parcursul acelor conversații, în care cu toţii au comunicat 
intens şi intim la un nivel emoţional profund, nu s-a scos 
niciun sunet, nu s-a rostit niciun cuvânt. 

S-ar putea să ţi se pară greu de crezut că ar fi 
posibilă comunicarea fără cuvinte sau sunete. Cu toate 
acestea, eu ştiu că Gary e un om sincer şi integru. Vă las 
pe voi să trageţi propriile concluzii. Eu sunt convins că, 
atunci când devenim cu adevărat iluminaţi, pacea noastră 
interioară, trăită deplin, ne permite să transcendem 
simbolurile şi zgomotele şi să cunoaştem pacea lui 
Dumnezeu. Concluzia mea este că putem comunica, din 
profunzimea calmului nostru interior, pe căi care sunt mai 
degrabă infinite decât finite. Sau, aşa cum a spus-o 
Pataijali: „Starea de yoga perfectă poate fi atinsă numai 
atunci când valurile gândurilor se vor fi liniştit”. 

Fiecare dintre noi trebuie să găsească propriile căi 
către liniştea interioară. Una dintre căile mele este să 
analizez în fiecare zi un poster pe care-l am pe perete. Sub 
cerul senin, albastru şi frumos dintr-un peisaj de munte 
sunt scrise aceste cuvinte din Paramahansa Yogananda: 
„Calmul este răsuflarea nemuririi lui Dumnezeu sălăşluind 
în tine”. Reflectez la această învăţătură în fiecare zi din 
viaţă. Tu ce căi ai descoperit pentru a-ţi găsi liniştea? 

AL TREILEA AFORISM 

Păcatul este non-existent. Există numai obstacole în 
calea uniunii supreme cu Dumnezeu. 

Cei mai mulţi dintre noi am crescut cu convingerea 
că un păcat este un act de nesupunere sau de ingratitudine 
faţă de un Dumnezeu care este şi separat de noi, şi 
represiv. Acest aforism ne spune însă că gândurile şi 


comportamentele ce încalcă o poruncă pe care căutăm s-o 
respectăm în mod ideal sunt ofense la adresa adevăratei 
noastre naturi, care este Dumnezeu. Astfel, ceea ce 
percepem ca fiind păcat poate fi înţeles ca un obstacol în 
calea dezvoltării noastre spirituale. Patanjali sugerează că 
ceea ce noi numim păcat este o energie greşit direcţionată, 
ce putea fi folosită pentru a găsi legătura cu Dumnezeu, 
dacă nu eram induşi în eroare de ignoranță. 

În greacă, cuvântul păcat însemna „în afara țintei”. 
În acest sens, comportamentul despre care religia ne-a 
învăţat că este păcătos reprezintă o conduită ce se află „în 
afara țintei” sau departe de Dumnezeu. Potrivit lui 
Patañjali, acesta nu este un motiv să ne lăsăm copleşiţi de 
sentimente de vinovăţie sau să ne consumăm energia 
încercând să îndreptăm cumva greşeala. Ar trebui să-l 
privim mai degrabă ca pe un obstacol pe care încă nu l-am 
depăşit. 

Atunci când ne referim la comportamentele 
„păcătoase” ca la nişte obstacole, începem să înţelegem ce 
avem de făcut pentru a obţine soluţiile spirituale pe care le 
căutăm. Când privim o anumită conduită ca pe un păcat, 
punem responsabilitatea de a o corecta pe umerii unui 
Dumnezeu exterior nouă. Sperăm astfel că acest 
Dumnezeu exterior ne va ierta şi ne simţim copleşiţi de 
vinovăţie şi nelinişte, întrebându-ne dacă merităm să fim 
perfecţi. Îmi plac aceste cuvinte impresionante ale lui 
Mahatma Gandhi, referitoare la felul în care ne putem 
raporta la defectele noastre: „Imperfecţiunile şi eşecurile 
mele sunt o binecuvântare de la Dumnezeu, la fel ca 
succesele şi talentele mele, aşadar le aşez deopotrivă la 
picioarele Lui”. 

Să privim un eşec ca pe o invitaţie de a ne îndrepta 
spre Dumnezeu este o modalitate mult mai productivă de a 
face faţă „problemei”. Să ne complăcem în vinovăţie, să ne 
simţim de parcă am fi păcătuit şi nu am merita iertarea nu 
sunt cele mai bune metode de a găsi soluţii. Repetă, în 
schimb, acest monolog interior: „N-am păcătuit împotriva 
lui Dumnezeu. M-am purtat în aşa fel încât am împiedicat 


uniunea mea completă cu Dumnezeu. Aceste 
comportamente sunt obstacole în calea găsirii unei soluţii 
spirituale. Începând chiar din acest moment, voi lucra 
pentru a elimina aceste obstacole din viaţa mea”. 
Conceptul de „păcătos” creează o imagine de dispreţ de 
sine şi vinovăţie, în vreme ce conceptul de obstacol ce 
trebuie depăşit este dătător de putere. Imi place parabola 
vindecării orbului de către lisus. 

Şi trecând lisus, a văzut un om orb din naştere. /Şi 
ucenicii Lui L-au întrebat, zicând: Invăţătorule, cine a 
păcătuit; acesta sau părinţii lui, de s-a născut orb? /lisus a 
răspuns: Nici el n-a păcătuit, nici părinţii lui, ci ca să se 
arate în el lucrările lui Dumnezeu. (Joan, 9: 1 - 3) 

Am fost educați să gândim în termenii păcatului şi 
pedepsei. Aceste idei ne ştirbesc puterea, punând accentul 
pe faptul că suntem slabi şi greşim. Calea ce ne dă putere 
este să privim încercările drept lecţii şi ocazii de a alege 
diferit. Ne putem ridica deasupra acestei opinii 
detestabile, potrivit căreia am fi nişte păcătoşi acoperiţi de 
vină, ce-şi aşteaptă pedeapsa. Obţinerea unei soluţii 
spirituale la o problemă implică concentrarea asupra ideii 
de soluţie. Păcătosul plin de vină devine neclintit şi 
rămâne într-o inerție pasivă. Atunci când privim 
comportamentul păcătos ca pe un obstacol în calea trecerii 
la un nivel de conştientizare superior, ne putem asuma 
încă responsabilitatea, întrebându-ne: „Ce am învăţat din 
asta? Şi ce pot face pentru a evita acest lucru data 
viitoare?” 

Discipolii din parabolă au presupus că orbirea omului 
trebuie să fi fost cauzată de un păcat săvârşit cândva de 
cineva din viaţa bărbatului nevăzător. Dar lisus ne-a 
învăţat că nenorocirile din lumea fizică nu se întâmplă din 
cauză că au păcătuit oamenii. Nenorocirile sunt obstacole 
ridicate în calea contopirii cu infinitul din noi înşine. El le 
reaminteşte că nu s-a înfăptuit niciun păcat. 

Suntem cu toţii orbi în multe feluri. Prin orbirea 
noastră metaforică, lucrarea lui Dumnezeu se poate arăta 
în viaţa noastră. Mahatma Gandhi, printre alţii, a 


propovăduit valoarea laturii întunecate. Latura noastră 
întunecată şi punctele noastre întunecate sunt, aşa cum a 
spus Gandhi, mai degrabă o binecuvântare de la 
Dumnezeu, decât o povară pentru care să fim pedepsiţi. 
Sistemul nostru de credinţe plin de condiţionări ne-a 
învăţat conceptul de păcat. 

Această idee „radicală” ne învaţă conceptul de 
obstacole în calea contopirii conştiente cu Dumnezeul din 
noi. Dacă ai încălcat oricare dintre poruncile pe care, în 
mod ideal, le consideri lege; dacă ai furat, ai înşelat, ai 
minţit ori ai râvnit sau chiar ai rănit fizic pe cineva, 
încearcă să vezi aceste acţiuni ca pe nişte obstacole în 
calea uniunii tale spirituale cu tot ceea ce eşti cu adevărat 
şi poţi deveni. Reaminteşte-ţi că acesta este lucrul ce ţi-ar 
plăcea mai mult decât orice. Atunci îţi vei fi acordat 
puterea de a începe procesul de înlăturare a obstacolelor. 

Este un concept atât de eliberator! Spune-ţi mai 
degrabă: „Am încă obstacole pe care singur mi le-am pus 
în cale, ce mă împiedică să ajung la o soluţie spirituală”, în 
loc de: „Sunt un păcătos şi nu există speranţă pentru mine 
decât dacă Dumnezeu vrea în inima Lui să mă ierte”. Un 
gând îţi creşte puterea, în vreme ce altul ţi-o slăbeşte. 
Primul gând te conduce spre o soluţie, celălalt te ţine 
neclintit. Pe scurt, mergi şi nu mai păcătui, pentru că aşa 
ceva nu există. 

Chiar dacă ai greşit iremediabil faţă de cineva prin 
lăcomie nemăsurată sau furie, încă poţi vedea această 
acţiune în termenii obstacolelor în calea uniunii tale cu 
Dumnezeu. Sigur că vei simţi remuşcări şi vei face tot ce-ţi 
stă în puteri ca să îndrepţi faptele greşite. Tot ce poţi face 
este să corectezi asemenea vicii în viitor, privindu-te ca pe 
cel ce singur a ridicat bariere în calea sinelui cel mai înalt 
şi iertându-te. Pocăinţa sinceră nu constă în perpetuarea 
durerii după ce ai greşit, ci în hotărârea de a evita în viitor 
acele fapte ce atrag după sine remuşcare. 

AL PATRULEA AFORISM 

Persoana care se abţine constant de la falsitate are 
puterea de a culege pentru sine şi pentru ceilalţi roadele 


faptelor bune, fără a trebui să le înfăptuiască ea însăşi. 

În mod normal, atunci când folosim cuvântul onest, 
înţelegem că spusele unei persoane corespund cu lucrurile 
despre care vorbeşte. Totuşi, în sutra yoga, expresia lui 

Patahjali „a se abţine constant de la falsitate” 
înseamnă ceva foarte diferit de a fi concret şi cinstit. 

Se referă la practica de a te identifica complet şi pe 
deplin ca fiinţă spirituală, unită tot timpul cu Dumnezeu şi 
de a nu-ţi confunda niciodată identitatea cu lumea de 
posesiuni, realizări şi reputaţie a egoului. Să atingi această 
stare înseamnă să te afli în compania sfinţilor extraordinari 
pe care îi venerăm cu toţii şi pe care îi cităm atât de des. 
În această stare putem accede la o înfrânare constantă şi 
ajungem să culegem roadele faptelor bune. Ele ne vor da 
posibilitatea să rezolvăm nu numai „problemele” noastre, 
ci şi pe ale altora. 

Ascultă cu atenţie cuvintele folosite în sutra yoga. Să 
culegi, pentru tine şi pentru ceilalţi, roadele faptelor bune, 
fără a trebui să le înfăptuieşti tu însuți. Ce înseamnă acest 
lucru pentru tine? 

Patanjali sugerează că abţinerea constantă de la 
falsitate presupune ca, odată ce-i spui cuiva: „Dumnezeu 
să te binecuvânteze”, acea persoană să fie cu adevărat 
binecuvântată, deoarece noi nu mai suntem capabili nici 
măcar să visăm un neadevăr. În mod asemănător, această 
abţinere constantă de la minciună poate săvârşi vindecări 
miraculoase, dacă-i spui pur şi simplu unei persoane 
bolnave că este sănătoasă. Patanjali sugerează, aşadar, că, 
atunci când o persoană devine desăvârșită în adevăr, ea 
dobândeşte efectiv controlul asupra adevărului. Fiinţa 
acelei persoane, împreună cu acţiunile şi cuvintele sale îi 
permit să culeagă roadele faptelor bune, fără să facă 
efectiv faptele cu ajutorul corpului fizic. 

Acum eu nu susţin că, dacă devii o persoană sută la 
sută onestă, vei avea statut de sfânt. Propun mai degrabă 
să te deschizi ideii care îţi permite să-ţi aminteşti treptat şi 
constant de identitatea ta ca entitate divină, spirituală şi 
conectată cu Dumnezeu. În momentele pe care le calificai 


înainte drept stresante sau problematice, vei începe să 
vezi roadele faptelor bune (un alt fel de a spune 
„rezolvarea problemelor”) cum apar fără să fii nevoit să 
munceşti din greu pentru a depăşi obstacolele. 

Faptul în sine de a-ţi aminti că eşti unit cu 
Dumnezeu, chiar în momentul de cumpănă, va permite 
gândurilor şi afirmațiilor tale să devină realitate. 
Dobândind constant această conştientizare, vei avea 
acelaşi impact şi asupra altora. Cu alte cuvinte, vei revărsa 
spirit (adică tot ceea ce eşti în conştientizarea ta) asupra 
tuturor persoanelor şi lucrurilor pe care le întâlneşti, iar 
roadele faptelor bune se vor vedea în mod regulat. De câte 
ori te simţi plin de frustrare sau furie, o atenţionare blândă 
de a te abţine de la această identificare greşită cu lumea 
materială te va readuce la adevărata ta esenţă. Când te-ai 
întors, bagă de seamă cum furia şi frustrarea s-au risipit. 
Foloseşte acum cuvinte pentru a te binecuvânta pe tine şi 
situaţia în care te afli şi vei începe să înţelegi ce a vrut să 
spună Patañjali cu acest aforism „radical”. 

Devenind din ce în ce mai eficient în a te abtine de la 
falsitate, aşa cum este ea definită aici, vei aduce celor din 
imediata ta apropiere acest fel de identitate adevărată, 
calmă şi liniştită şi o susţinere venită de la Dumnezeu. 

Cu cât eşti mai statornic în această privinţă, cu atât 
mai mult îi vei auzi pe ceilalţi spunând: „Pur şi simplu mă 
simt mai bine când e ea prin preajmă”, „Mă simt calm când 
apare el”, „Am simţit practic cum disconfortul şi durerea 
au trecut atunci când mi-a vorbit”. Ridici efectiv nivelul de 
conştientizare al celor din jurul tău atunci când eşti 
consecvent în a te abţine de la falsitate. Devii vindecător, 
fără să fi mers la şcoala de vindecători. Devii o 
binecuvântare, fără să ai o diplomă într-ale divinității. Obţii 
rezultatele faptelor bune fără a trebui să transpiri şi să 
munceşti pentru a înfăptui ce e corect. 

Spiritualitatea este foarte asemănătoare cu 
sănătatea. Toată lumea are o anumită stare de sănătate. 
Unii au o stare de sănătate excelentă şi alţii, şubredă, 
totuşi ea nu poate să nu oscileze de la un nivel la altul. 


Acelaşi lucru este valabil şi pentru spiritualitate. Fiecare 
fiinţă umană este o fiinţă spirituală. Cu toţii avem spirit. 
Unii au spiritualitate superioară, prin urmare, aceasta le 
îmbogăţeşte viaţa, sunt iubitori, liniştiţi, buni şi se află pe 
cea mai înaltă treaptă a spiritualităţii, aşa cum am definit-o 
în capitolul unu. 

Cu cât ne abţinem mai eficient de la falsa 
identificare, cu atât ajungem să fim mai puţin ataşaţi de 
orice îi este asociat. Crescând gradul de detaşare, 
spiritualitatea urcă pe scara de pe care nu mai poţi cobori 
complet, tot aşa cum nu poţi cobori de pe scara stării de 
sănătate. Incepem să vedem cum roadele faptelor bune 
apar fără să mai fie nevoie să muncim pentru ele. În cele 
din urmă, ne apropiem de vârf şi vedem că mai sunt şi alţii 
care abia aşteaptă să se scalde puţin în aura noastră, ca să 
spun aşa. 

Mă gândesc la povestea lui Martin Luther, care a 
influenţat viaţa a milioane de oameni prin abţinerea 
consecventă de la falsitate. Luther n-a vrut niciodată să 
înceapă Reforma. El n-a vrut decât ca oficialii Bisericii 
Catolice să-i răspundă la nouăzeci şi cinci de întrebări. 

Ca să strângă fonduri pentru biserică, papa Leon al 
X-lea, un risipitor care avea nevoie de bani pentru a 
construi palate aurite şi a crea opere de artă opulente 
pentru Vatican, a trimis reprezentanţi cu misiunea de a 
vinde indulgenţe. Indulgenţele erau declaraţii scrise din 
partea papei, în care le ierta oamenilor păcatele în 
schimbul banilor. Oamenii credeau că-şi pot cumpăra 
intrarea în Rai. Mulţi au fost arşi pe rug după mărturisiri 
obţinute sub tortură în interogatorii. 

Luther a vrut să redescopere evanghelia originală, 
aşa cum era înainte de a fi coruptă în vremea Inchiziției. A 
cerut răspunsuri la întrebări care-i măcinau conştiinţa. Din 
acest motiv, a fost excomunicat şi a trebuit să se ascundă 
de biserica oficială, coruptă. Când i s-a cerut să retracteze, 
el a spus: „Mă obligă conştiinţa şi cuvântul lui Dumnezeu. 
Aşadar nu pot şi nu voi retracta nimic, deoarece să 
acţionezi împotriva propriei conştiinţe nu e nici prudent, 


nici benefic. Aceasta este poziţia mea. Altfel nu pot face. 
Aşa să-mi ajute Dumnezeu!" 

Abţinându-se cu consecvență de la falsitate, Martin 
Luther a iniţiat Reforma Protestantă şi a obligat biserica 
oficială să interzică practici ca tortura, execuțiile şi 
vânzarea de indulgente. 

Nu trebuie să devii peste noapte un Martin Luther. 
Dar acceptă ideea că poţi să obţii putere spirituală divină 
pentru a diminua problemele, în primul rând pentru tine şi 
apoi şi pentru ceilalţi, dacă te detaşezi de falsa 
identificare. Cu paşi mici la început. Reaminteşte-ţi că toţi 
cei care au avut puterea despre care vorbea Patañjali şi-au 
început călătoria amintindu-şi, în momentele de cumpănă, 
că sunt în primul rând şi fără niciun dubiu fiinţe spirituale, 
mai degrabă conectate, decât separate de sursa lor. 

AL CINCILEA AFORISM 

Când o persoană se abţine constant de la a le face 
rău altora, atunci toate fiinţele vii vor înceta să mai simtă 
ostilitate în prezenţa ei. 

Afirmația lui Patafjali privind „abţinerea de la a le 
face rău altora” include nu numai acţiunile concrete prin 
care faci rău cuiva, ci şi gândurile de gelozie, judecare şi 
ofensă de orice fel. Renunţarea fermă la violenţă în 
gândire şi în toate raporturile cu ceilalţi creează o 
atmosferă în care violenţa şi ostilitatea încetează să existe, 
pentru că nu sunt împărtăşite. 

Aceasta este o conştientizare profundă, pe care poţi 
începe să o incluzi imediat în viaţa ta. Orice situaţie în care 
simţi supărare sau chiar şi un vag disconfort presupune 
gânduri ostile la adresa celorlalte persoane. 

Patañjali explică limpede cum ceilalţi oameni nu vor 
mai simţi ostilitate sau nelinişte dacă te abţii încă de la 
început, cu fermitate, de la a avea gânduri negative faţă de 
ei. Uimitor! Dacă tu te străduieşti să nu îi judeci sau să nu 
ai gânduri negative faţă de ei, şi cei din jurul tău vor scăpa 
de suferinţă. 

Să atingi acest grad de conştientizare, în care te abţii 
constant de la gândurile nocive, înseamnă să ai la 


îndemână un instrument puternic pentru a obţine o soluţie 
spirituală la problemele de relaţionare. Atunci când o 
persoană îţi vorbeşte, iar tu te superi pentru felul în care 
îţi vorbeşte, aminteşte-ţi că poţi să te abţii de la a avea 
gânduri nocive sau furioase. Mie mi se pare foarte eficient 
să folosesc următoarele cuvinte, întâi în gând, apoi cu voce 
tare. Ele sunt: „Ai dreptate!” Şi nu sarcastic. Fără 
ranchiună, îi îngădui celeilalte persoane să aibă dreptate, 
asta fiind tot ce vrea egoul ei. 

E un mijloc prin care faci nu ca persoana cealaltă să 
aibă dreptate, ci prin care doar o laşi să creadă că are şi 
un mijloc care îţi permite ţie să fii consecvent în a te abtine 
de la gândurile nocive. Începi să trăieşti mai degrabă de la 
nivelul sinelui tău superior, decât de la nivelul egoului, 
atunci când exersezi cum să le dai voie celorlalţi să aibă 
dreptate. În cele din urmă, aceasta va deveni maniera ta 
autentică de a reacţiona faţă de ceilalţi, chiar şi atunci 
când te insultă. 

Există o poveste despre Buddha, în care acesta se 
află în compania unui tovarăş de drum ce-l provoacă pe 
marele învăţător, dându-i răspunsuri ostile, insultătoare, 
dispreţuitoare şi vehemente la tot ce spune. Erau deja trei 
zile de când, ori de câte ori Buddha vorbea, tovarăşul de 
drum îi răspundea numindu-l prost sau ridiculizându-l, cu 
aroganță. Într-un târziu, la capătul celei de-a treia zile, 
călătorul n-a mai putut suporta. „Cum se face că poţi fi 
atât de iubitor şi de bun, când eu, în ultimele trei zile, n- 
am făcut decât să te înjosesc şi să te jignesc? De fiecare 
dată când eu sunt nepoliticos faţă de tine, tu-mi răspunzi 
cu dragoste. Cum e posibil?” l-a întrebat el. 

Buddha a răspuns şi el printr-o întrebare adresată 
călătorului. „Dacă cineva îţi oferă un dar, iar tu nu îl 
accepţi, atunci cui aparţine darul?” Întrebarea lui Buddha 
i-a oferit călătorului o nouă perspectivă. 

Când cineva îţi oferă în dar insultele sale, iar tu 
refuzi să le accepţi, evident că ele aparţin încă celui care 
le-a deţinut de la început. Şi de ce ai alege să fii supărat 
sau furios pentru ceva ce aparţine altcuiva? 


În acest aforism, Pataăjali afirmă: „Toate fiinţele vii 
vor înceta să mai simtă ostilitate” în prezenţa celui care nu 
gândeşte şi nu acţionează cu agresivitate. Aceasta 
sugerează că putem influenţa şi regnul animal, atunci când 
suntem statornici în această atitudine. Ai auzit poveştile 
despre cum Sfântul Francisc din Assisi ar fi îmblânzit lupii 
sălbatici care decimau turmele, prin simpla lui prezenţă. 
Mai mult decât atât, porumbeii i s-ar fi aşezat pe mâini şi 
tot felul de animale sălbatice ar fi simţit iubirea ce izvora 
din el şi ar fi încetat să fie ostile. 

Am încercat şi eu să pun în aplicare această 
învăţătură în multe ocazii. In timp ce făceam jogging 
odată, în Egipt, o haită de câini a venit în fugă spre mine la 
4: 30 dimineaţa, lătrând feroce. M-am oprit din alergat şi 
mi-am oprit totodată şi gândurile de frică şi agresivitate, 
iar ei au devenit calmi şi inofensivi. 

Reflectând asupra acestei idei de abţinere de la 
intenţiile sau gândurile nocive, ţine minte că zonele din 
viaţa ta pe care le-ai calificat ca fiind cu „probleme” n-ar 
mai exista dacă tu te-ai identifica cu această idee zi de zi. 
Motivul pentru care nu simţi chiar în acest moment 
fericirea este că te concentrezi pe ceea ce este greşit sau 
lipseşte. Incepe procesul de a-ţi umple mintea cu iubire, 
recunoştinţă şi iertare. Ernest Holmes a scris: „Până şi cea 
mai grea povară e luată de pe umerii responsabilităţii 
personale atunci când ne dăm seama că mintea eternă nu 
poartă pică nimănui”. 

Ceea ce trebuie să faci atunci când cauţi soluţii 
spirituale în viaţa ta este să rămâi pe teritoriul minţii 
eterne. Să nu porţi pică nimănui şi, dacă tot suntem aici, 
tine minte sugestia utilă a lui Albert Einstein, legată de 
motivul pentru care e important să schimbi modul în care 
analizezi toate lucrurile şi toţi oamenii implicaţi în ceea ce 
tu numeşti problemele tale. Einstein a spus: „Problemele 
semnificative cu care ne confruntăm nu pot fi rezolvate la 
acelaşi nivel de gândire la care au fost create”. 

Problemele sunt iluzii ale lumii materiale. Soluţiile 
sunt atribute ale cufundării tale în lumea spiritului. Da, 


există o soluţie spirituală pentru orice problemă. Dar va 
trebui să te muţi la un nivel mai înalt de gândire pentru a o 
găsi. Acestea sunt cele cinci aforisme de bază ale lui 
Patañjali care te vor îndruma să schimbi modul de gândire 
ce a creat problema: 

1. Identifică-te pe tine însuţi dincolo de ignoranță. 

2. Calmul este pacea lui Dumnezeu dinlăuntrul tău. 

3. Creezi obstacole, nu păcătuieşti. 

4. Fii consecvent în a te abţine de la falsitate. 

5. Fii consecvent în a te abţine de la gândurile şi 
faptele nocive. 

Poţi să lucrezi pentru a le pune în aplicare ori de câte 
ori te confrunţi cu o „problemă”. Sunt extrem de utile în 
descoperirea şi aplicarea soluţiilor spirituale. 

Atunci când te confrunţi cu o problemă, reaminteşte- 
ţi că tu ai creat-o cu un mod de gândire şi o vei rezolva cu 
un altul. De aici, ideea care dă şi titlul acestei cărţi. 
„Problemele” vin dintr-un mod de gândire non-spiritual. O 
soluţie spirituală îţi stă la dispoziţie, iar tu poţi crea 
energia pentru a o obţine oricând vrei. 

Atunci când lucrezi cu tine însuţi pentru a ajunge să 
stăpâneşti aceste cinci aforisme ale lui Pataijali, să ştii că 
ele reprezintă cele mai înalte trepte pe care le poţi atinge 
în lumea spiritului. Ele simbolizează modul în care cei pe 
care-i numim maeştri sau sfinţi au trăit, au respirat şi i-au 
ajutat pe ceilalţi să-şi depăşească problemele. Evident că 
nu vei reuşi sută la sută cu toate cinci, dar, treptat-treptat, 
vei ajunge să-ţi aminteşti că ai nevoie de o soluţie 
spirituală în momentele dificile sau atunci când te 
confrunţi cu o problemă. 

Încetul cu încetul, vei ajunge să afli harul şi pacea şi 
să dai deoparte conflictul. Îţi vei crea efectiv un nou câmp 
energetic, care constituie subiectul următorului capitol al 
acestei cărţi şi, în acelaşi timp, al vieţii tale. 

3 

TOTUL ESTE ENERGIE 

„Nimic nu se întâmplă până când ceva nu se mişcă”. 

— ALBERT EINSTEIN 


Kezolvarea spirituală a problemelor presupune, în 
ultimă instanţă, abordarea conceptului de energie dintr-o 
nouă perspectivă. În general, ne gândim la oamenii cu 
energie superioară, prin prisma puterii şi vitalităţii, ca la 
nişte persoane entuziaste şi neobosite. Eu îţi sugerez să 
priveşti energia în contextul vibraţiei şi mişcării. 

În aceşti termeni, energia este frecvenţa câmpului 
energetic al unui individ. Astfel, o frecvenţă mai înaltă va 
ajuta la rezolvarea problemelor, pe când o frecvenţă mai 
joasă va intensifica problemele şi va împiedica găsirea 
soluţiilor. Acesta este aspectul cel mai important al 
paradigmei simplificate pe care o prezint aici şi în capitolul 
patru. Ai în interiorul tău capacitatea infinită de a-ţi creşte 
frecvenţa şi de a-ţi intensifica, în viaţa de zi cu zi, câmpul 
energetic. Crescând viteza la care vibrezi, te muţi către 
acele frecvenţe pe care eu le numesc spirit, departe de 
cele dezvoltate în lumea materială a problemelor. 

Stephen Hawking, poate cea mai strălucită minte 
ştiinţifică a zilelor noastre, a spus: „Se pare că noţiunile 
bunului simţ funcţionează bine atunci când avem de-a face 
cu lucruri materiale, cum ar fi merele, şi/sau lucruri care, 
prin comparaţie, se mişcă lent, precum planetele; dar ele 
nu funcţionează deloc pentru lucrurile ce se deplasează cu 
viteza luminii”. Prin urmare, dacă vrei să obţii şi să 
utilizezi energia care vibrează la frecvenţe mai rapide 
decât nivelurile obişnuite de conştientizare, trebuie să fii 
capabil să-ţi deplasezi, la momentul potrivit, energia în 
afara clasicului „bun simţ”. Valerie Hunt conchide în 
cartea ei bine documentată şi fascinantă, Infinite Mind: 
Science of the Human Vibrations of Consciousness (Mintea 
infinită: Ştiinţa  vibraţiilor conştiinţei omeneşti): „Ca 
urmare a muncii mele, eu nu mai pot privi corpul ca pe un 
ansamblu de sisteme organice sau ţesuturi. Corpul sănătos 
este un câmp energetic fluid, interactiv şi electrodinamic. 
Din punct de vedere al vieţii, mişcarea este mai naturală 
decât nemişcarea - lucrurile care se află într-un flux 
continuu sunt bune în sine. Orice intervine în flux va avea 
efecte nocive”. 


Nu mă aştept să ajungi expert în câmpurile 
energetice electrodinamice sau să studiezi domeniul, în 
continuă dezvoltare, al fizicii cuantice. Tot ce vreau, în 
acest moment, este să te ajut să descoperi conştientizarea 
fundamentală, de care ai nevoie pentru a-ţi activa 
frecvenţa mai înaltă. lată cinci aspecte simplificate şi 
verificabile care sper că te vor ajuta să-ţi descoperi 
capacitatea înnăscută de a realiza acest lucru: 

1. Totul vibrează, totul se mişcă. 

2. Vibraţiile mai rapide duc la o mai mare apropiere 
de „spirit”. 

3.  Vibraţiile mai lente ne menţin în lumea 
„problemelor”. 

4. Poţi alege să elimini orice intervine în amplificarea 
câmpului tău vibraţional. 

5. Poţi negocia prezenţa factorilor din viaţa ta pentru 
a-ţi amplifica frecvenţa vibraţiilor. 

Pe scurt, acestea sunt. O soluţie spirituală pentru 
orice problemă presupune schimbarea câmpului energetic, 
în aşa fel încât să obţii cea mai înaltă frecvenţă şi să o pui 
în practică aşa cum vrei, în viaţa de zi cu zi. 

Şi-acum, să analizăm mai îndeaproape aceste cinci 
elemente de bază şi modul în care ele te vor ajuta să pui în 
aplicare soluţiile spirituale. 

Totul vibrează, totul se mişcă 

Dacă te uiţi la o pagină din această carte printr-un 
microscop foarte puternic, vei vedea totul ca pe un dans, 
cu molecule, atomi, electroni, particule sub şi 
subsubatomice  mişcându-se încoace şi încolo, fără 
încetare, în aceleaşi tipare energetice. Cartea pare solidă 
pentru că simţurile tale (care vibrează la rândul lor) o 
percep, la această frecvenţă, ca fiind solidă. Astfel, cartea 
este energie încetinită atât de mult, încât pare o masă 
solidă. Acelaşi lucru este valabil şi pentru corpul tău şi 
pentru absolut orice din lumea materială - toate sunt 
energie încetinită, ce pare să nu vibreze. Dar o singură 
privire prin microscop ne dezvăluie perspectiva uluitoare a 
mişcării. 


De asemenea, totul se află în stare de mişcare. Noi 
părem că stăm nemişcaţi, dar ştim că planeta noastră se 
roteşte în jurul propriei axe o dată la douăzeci şi patru de 
ore şi orbitează în jurul soarelui o dată la 365 de zile, 
deplasându-se prin spaţiu cu viteze ameţitoare. A se roti, a 
orbita şi a se deplasa sunt, toate, verbe care descriu 
mişcarea. Acelaşi lucru poate fi spus şi despre corpul tău. 
E un câmp de vibrații şi mişcare ce doar pare a fi solid şi 
nemişcat. 

Toate informaţiile pe care le primeşti îţi parvin prin 
intermediul simţurilor. Ochii tăi, de exemplu, percep 
lumina, care nu este altceva decât o vibraţie foarte rapidă 
a aerului şi a particulelor electromagnetice. Urechile tale 
percep sunetul, care este o frecvenţă mai lentă a vibraţiilor 
aerului. Dacă ai fi analizat informaţiile percepute de ochii 
şi urechile tale, înainte ca simţurile să le fi „captat”, ca să 
spun aşa, ai fi văzut că vibraţiile nu au nimic rău sau 
dizarmonic în ele însele. Ele sunt pur şi simplu vibrații, 
lipsite de probleme. Dar, atunci când le asimilezi, spui 
deodată: „Ce aud e o problemă pentru mine”, „Ce văde 
rău şi îngrozitor” şi aşa mai departe. Cu alte cuvinte, ai 
asimilat energii rapide şi lipsite de probleme şi le-ai 
procesat în aşa fel încât să creezi probleme. Chiar dacă 
energia pe care ai primit-o era lipsită total de orice ar 
aduce vag cu o problemă, cu ceva rău sau îngrozitor. Ţine 
bine minte această idee extrem de importantă în timp ce 
citeşti mai departe. 

Şi-acum să facem saltul cel mare. Fiecare problemă 
cu care te confrunţi are o frecvenţă vibraţională şi o 
mişcare. Atunci când trăieşti exclusiv în lumea încetinită şi 
aparent solidă, întâlneşti situaţii încetinite şi aparent 
solide, pe care le catalogăm drept probleme. Toate 
lucrurile, inclusiv ceea ce noi numim problemă, au un 
câmp energetic. Atunci când problemele se ciocnesc cu 
lumea noastră încetinită şi solidă, simţim conflictul sub 
forma unui dezechilibru în câmpul nostru energetic. 
Numim asta problemă pe care nu o putem înţelege sau 
rezolva. Astfel, bolile de orice fel reprezintă frecvenţă şi 


mişcare, la fel ca toate celelalte lucruri din univers. 
Dependențele au şi ele frecvenţă şi mişcare. Frica, stresul 
şi neliniştea sunt, toate, frecvenţe. Eu cred că toţi avem 
capacitatea de a explora dincolo de lumea solidă şi imobilă 
şi de a învăţa să ne creştem viteza vibraţiilor. Acesta este 
secretul abordării cu succes a problemelor cu vibraţie 
lentă sau imobile din viaţa noastră. 

Să gândeşti în termeni de frecvenţe şi vibrații poate 
fi o idee nouă pentru tine, şi totuşi oamenii de ştiinţă fac 
acest lucru tot timpul. Ei studiază materia la nivel 
subatomic şi ne aduc la cunoştinţă că esenţa creaţiei este 
energie. Particulele energetice par imobile şi solide. 

Scopul meu nu este să mă adâncesc în lumea fizicii 
cuantice şi să-ţi ofer dovezi ştiinţifice elaborate. Au făcut-o 
alţii mult mai avizaţi decât mine. Scopul meu este să te fac 
să iei în considerare faptul că soluţia pe care o cauţi la 
orice numeşti problemă se poate să stea în capacitatea de 
a-ţi schimba tiparele energetice vibraţionale. 

lată un exemplu. Am creat un instrument care să te 
ajute să conceptualizezi acest câmp energetic diferit. La 
cele mai lente vibrații, avem boală şi lipsă de armonie. La 
vibrații mai rapide, dar totuşi lente, avem conştiinţa umană 
obişnuită. Gândul şi spiritul se găsesc la cele mai rapide 


vibrații. 

Lente, Sunetul, 
solide lumina, gândul. 

spiritul mai 

Gândeşte-te la starea de sănătate fizică în care îţi 
consumi cea mai mare parte a timpului încercând să atingi 
punctul B, în care te vei simţi bine pentru că lipsesc 
simptomele. Între punctul A şi punctul B eşti pe treapta la 
care iei medicamente, consuli medici şi în general te 
străduieşti să ajungi la un punct de conştiinţă umană 
obişnuită în care te simţi bine. Punctul C reprezintă starea 
de sănătate superioară, în care te simţi excelent. Poţi să 
faci cinci sute de abdomene, să alergi la maraton şi eşti 
complet detoxifiat. În mod ipotetic, boala se materializează 
la o frecvenţă energetică foarte joasă. Conştiinţa umană 
obişnuită este ceea ce numim o frecvenţă normală, iar 
starea de sănătate superioară reprezintă o vibraţie rapidă 
echilibrată, ce are capacitatea de a contracara frecvențele 
bolilor. Numai cu scopul de a explica am atribuit cifre 
arbitrare, reprezentând mărimea frecvenţei. A = 10.000 de 
cicluri pe secundă; B = 20.000 de cicluri pe secundă; şi C 
= 100.000 de cicluri pe secundă şi mai mult. Atunci când 
trăieşti mereu la 20.000 de cos sau mai jos, trăieşti într-un 
câmp energetic extrem de încetinit şi toate lucrurile pe 
care tu le numeşti probleme, care vibrează la această 
frecvenţă, sunt aproape întotdeauna vizibile. Ţelul tău pare 
să fie să ajungi la nivelul la care să te simţi normal. 

Acest exemplu poate fi aplicat şi stării tale 
emoţionale. La A găsim frică, nelinişte, stres, supărare şi 
boli mintale. La punctul B, confortul tău emoţional este 
stabil şi te simţi bine, dar orice schimbare dramatică a 
condiţiilor sau a comportamentului celorlalţi te poate 
trimite înapoi în lumea nebună a grijilor, fricilor, 
sentimentelor de vinovăţie şi a depresiei. Dar la punctul B 
pari să ai viaţa sub control. Punctul C simbolizează 


sănătatea emoţională perfectă. Aici ştii că nimeni nu poate 
interveni şi nu-ţi poate stăvili fericirea. Circumstanţele 
exterioare nu te pot tulbura. Acţiunile şi opiniile nu au 
efecte neplăcute asupra stării tale emoţionale. În mod 
realist, mişcarea de la A la C este o schimbare a 
frecvenţelor energetice pe care poţi alege să o faci şi pe 
care o poţi învăţa. Şi teoretic, şi practic, ai în interiorul tău 
puterea de a te apropia de frecvenţa luminii şi a spiritului. 

Când te muţi de la nivelul de 20.000 de cos şi îţi 
accelerezi energia, ceea ce tu consideri a fi accidente şi 
ghinioane pur şi simplu dispar. În frecvențele vibraţionale 
mai rapide, poţi să-ţi invoci intuiţia, perspicacitatea şi alte 
abilităţi, latente atunci când te afli în starea de conştiinţă 
obişnuită. Mai există însă un element în acest continuum 
A-B-C, ce joacă un rol însemnat atunci când pui punct 
problemelor prin accesarea îndrumării spirituale. 

Am analizat stările tale fizice şi emoționale din 
perspectiva frecvenţelor. Cu cât frecvenţa este mai mică, 
cu atât te îndepărtezi mai mult de spirit. Cu cât câmpul tău 
energetic vibrează la înălţimi mai mari, cu atât mai mult te 
apropii de o viaţă fără probleme. Poţi invoca atributele 
spiritului în mişcările lente, în condiţiile obişnuite şi poţi 
înlătura erorile de gândire ce creează problema. In 
consecinţă, iluziile care constituie problemele tale sunt 
anulate atunci când aduci la ele spiritul. 

Voi numi al treilea element din acest exemplu 
conştiinţă. La punctul A, cel mai scăzut nivel, se află 
conştiinţa egoului. La această frecvenţă, perspectiva ta 
interioară e aceea că eşti separat de toţi ceilalţi şi aflat în 
competiţie cu restul lumii. Eşti absorbit de importanţa de 
sine şi te validezi pe baza a ceea ce posezi, a ceea ce faci şi 
a ceea ce gândesc ceilalţi despre tine. Conştiinţa egoului 
este o frecvenţă foarte mică, în care te simţi separat total 
de spirit, care este cea mai rapidă vibraţie din univers. De 
fapt, în conştiinţa egoului, eşti îndepărtat la maximum de 
energia lui Dumnezeu, iar toate cele şapte caracteristici 
întruchipate de termenul spiritual, aşa cum l-am definit în 
capitolul unu, lipsesc în mod esenţial din viaţa ta. 


Odată ce progresezi la conştiinţa umană normală sau 
obişnuită, ajungi la punctul B pe acest continuum. Eu 
numesc punctul B conştiinţă de grup. Aici te identifici în 
raport cu grupurile fie la care ai ales să te aliniezi, fie care 
ti-au fost desemnate ca rezultat al locului în care te-ai 
născut, al identităţii etnice sau al etichetării culturale. În 
conştiinţa de grup, ai frecvenţa conştiinţei umane normale, 
ce categoriseşte viaţa prin expresii ca: Eu sunt bărbat, tu 
eşti femeie; Eu sunt bătrân, tu eşti tânăr; Eu sunt italian, 
tu eşti chinez; Eu sunt creştin, tu eşti musulman; Eu sunt 
alb, tu eşti negru; Eu sunt conservator, tu eşti liberal. Şi 
tot aşa se fac grupările, categorisind pe toată lumea, într-o 
frecvenţă în care rezolvarea conflictului se realizează 
stabilind cine are dreptate, cine este mai tare, mai 
puternic, mai bun sau oricum altcumva. 

Războaiele sunt efectul conştiinţei de grup. Membrii 
grupului gândesc cam aşa: Eu m-am născut pe partea 
aceasta a râului, tu pe malul celălalt. La fel şi strămoşii 
noştri, prin urmare va trebui să ne luptăm pentru a vedea 
cine are acces la râu şi cine are dreptate. Vechile duşmănii 
continuă să înflorească din cauza disputelor legate de 
graniţele geografice, tradițiile religioase, practicile 
culturale şi aşa mai departe. Aceste conflicte îşi găsesc 
justificări ca păstrarea identităţii şi a tradiţiilor istorice ale 
„neamului meu”. Conştiinţa de grup este normală. Înţeleg 
pe deplin acest lucru. Frecvența de 20.000 de cos ne 
încurajează să ne alăturăm grupurilor ce ne-au fost 
desemnate şi să ne simţim mândri atunci când învingem pe 
cineva care nu este „de-al nostru”. 

De câte ori te trezeşti că-i etichetezi pe alţii sau pe 
tine însuţi, creezi o posibilă problemă. Ajungi să fii tu 
împotriva oricui se află în celălalt grup. Relaţiile pot cauza 
probleme atunci când te percepi pe tine ca fiind în conflict 
cu celălalt. Boala devine un câmp de bătălie în care trebuie 
să lupţi cu ceva ce îţi invadează teritoriul şi pe care-l 
numeşti „corpul meu”. Lipsa prosperității este cauzată de 
faptul că alţii au mai mult din ceea ce îţi doreşti. Aşadar, 
cel care se află la nivelul conştiinţei de grup trebuie să 


concureze cu „ceilalţi” pentru prosperitate. 

Punctul B, conştiinţa de grup, este cu un pas înainte 
faţă de A, conştiinţa egoului. Chiar şi aşa, punctul B te ţine 
prins în miezul unei vieţi care nu este împlinită, liniştită şi 
în care nu eşti capabil să anulezi problemele. La această 
frecvenţă, problemele sunt considerate funcţii fireşti ale 
vieţii. 

Apropiindu-te de punctul C pe scara conştiinţei, 
ajungi pe o treaptă pe care eu o numesc unitate sau 
conştiinţa lui Dumnezeu, acolo unde sentimentul de 
separare îţi este complet străin. După cum am arătat, 
există o singură problemă cu care ne confruntăm, şi 
aceasta este credinţa noastră că suntem separați de 
Dumnezeu. Crescând frecvenţa la care trăieşti, îţi 
deplasezi câmpul energetic la nivelul la care capeţi 
atributele Divinităţii. Devii spirit pur. Nu vezi divizări şi ştii 
că eşti conectat cu toată lumea şi cu toate fiinţele vii. Devii 
parte din Dumnezeu, ca să spun aşa, iar această senzaţie 
mistică de conectare nu-ţi mai îngăduie să te simţi separat. 

Vezi la propriu lucrarea lui Dumnezeu în fiecare 
floare, fiinţă şi persoană. La acest nivel de conştiinţă a 
unităţii, flecăreala cârcotaşă ce te-a plasat în postura de 
victimă sau adversar, în frecvențele mai joase, a dispărut. 
Aduci această frecvenţă vibraţională rapidă în fiecare 
situaţie de viaţă şi nu mai vezi lumea aşa cum o făceai 
când erai în conştiinţa egoului sau în cea de grup. Mesajul 
tău către univers nu mai este „Dă-mi! Dă-mi! Dă-mi!”, ci 
„Eu cum aş putea să dăruiesc?”. Iar răspunsul universului, 
reflectat ca-ntr-o oglindă, este un răsunător: „Eu cum aş 
putea să-ţi dăruiesc ţie?” 

În această stare de conştiinţă a unităţii nu mai vezi 
situaţiile din viaţa ta ca pe nişte probleme. Înţelegi magia 
din celebra poezie a lui Rumi, Casa de oaspeți, ce 
ilustrează poetic lucrurile despre care scriu aici. 
Problemele nu pot exista în vieţile noastre atunci când 
vedem viaţa de pe treapta vibraţiilor spirituale mai rapide 
pe care le postulează Rumi. 

O casă de oaspeţi e fiinţa ceasta omenească: 


În fiecare dimineaţă, un nou-venit. 

O bucurie, o întristare, o răutate. 

O efemeră conştiinţă, ce apare la un oaspete 
neaşteptat. 

Întâmpină-i şi bucură-i pe toţi! 

Chiar dacă-s doar o ceată de regrete. 

Ce-ţi zdruncină din temelii Casa cea pustie. 

Tratează cu omenie fiecare oaspete. 

Căci te-ar putea călăuzi Spre o nouă încântare. 

Gândul întunecat, ruşinea, răutatea. 

Întâmpină-le pe toate la uşă râzând. 

Şi pofteşte-le înăuntru. 

Fii recunoscător oricărui oaspete ce vine. 

Căci fiecare a fost trimis la un ghid de dincolo. 

În conştiinţa unităţii te percepi ca fiind mai degrabă 
conectat decât separat. Ştii că nu există accidente şi 
procesezi fiecare eveniment al vieţii tale din această 
perspectivă. Energia are tot timpul efecte asupra noastră, 
iar frecvenţa la care se deplasează energia ne determină 
sănătatea fizică, mentală şi spirituală. 

Acordă-ţi acum puţin răgaz să-ţi aminteşti această 
primă conştientizare fundamentală necesară: Totul 
vibrează, totul se mişcă. 

Vibraţiile mai rapide duc la o mai mare apropiere de 
„Spirit”. 

Valérie Hunt, scriind despre iluminarea spirituală în 
fascinanta ei carte Infinite Mind (Mintea infinită), face 
următoarea observație: „Am descoperit în laboratorul meu 
că, atunci când câmpul energetic al unei persoane atinge 
cele mai înalte şi complexe vibrații, prin vizualizare sau 
meditație, este pentru că acea persoană a trăit experiențe 
spirituale, indiferent de credința ei”. Pentru a crea soluții 
spirituale trebuie măcar să încerci să accepţi ideea 
vibraţiilor energetice, pe care ai, într-o oarecare măsură, 
puterea să le amplifici. Cu cât frecvența este mai rapidă şi 
mai complexă, cu atât mai mult te apropii de lumea 
spiritului invizibil şi poţi anula situaţiile vibraţionale mai 
lente. 


Dr. Valerie Hunt, savant şi cercetător în fiziologie, a 
studiat câmpurile energetice umane. Concluziile ei sunt 
aproape identice cu cele ale unui om pe care mulţi îl 
consideră a fi un maestru spiritual. Numele lui este Sathya 
Sai Baba, un maestru divin înzestrat cu darul înmulţirii 
peştilor şi pâinilor şi care are adepţi în lumea întreagă. 
Născut în 1926, Sai Baba şi-a petrecut viaţa propovăduind 
şi răspândind iubirea necondiționată, din ashramul lui, în 
sudul Indiei. El le spune numeroşilor lui discipoli: „Energia 
umană este scăzută, iar energia divină nu are limite. Tu 
eşti Dumnezeu. Tu eşti energia divină, atunci când 
înfăptuieşti lucrarea divină. Energia ta creşte”. 

Avem aici filosofia ştiinţifică a lui Hunt şi pe cea 
spirituală a lui Sai Baba, oferindu-ne o viziune grandioasă 
asupra energiei invizibile înţelese ca frecvenţă rapidă care, 
atunci când este acceptată, ne conduce în sfera divinității. 
Teoriile lor pun accentul pe importanţa eliberării noastre 
de sub impactul negativ al vibraţiilor umane mai lente, 
terestre. Aceste abilităţi mentale de nivel superior par să 
se afle dincolo de domeniul realităţii fizice sau materiale, 
aşa cum suntem noi obişnuiţi să o măsurăm. S-ar putea ca, 
într-adevăr, mintea să aibă caracteristici diferite de cele 
ale creierului, prin aceea că vibrația ei nu poate fi 
măsurată cu instrumente materiale. Mintea superioară 
este asemenea unui câmp ce transcende realitatea fizică a 
creierului. Atunci când explorezi prezenţa spiritului în 
viaţa ta sub forma unei frecvenţe energetice mai rapide şi 
mai complexe, ia în considerare că cele mai înalte niveluri 
mentale cuprind capacitatea intuitiei imaginației, 
creativității şi conştiinţei spirituale. Mintea este un 
concept superior şi ne putem gândi la ea ca fiind infinită şi 
omniprezentă. 

Ceea ce vreau să faci acum este să-ţi imaginezi că 
mintea ta, probabil separată de creier, este ca un câmp de 
energie invizibilă ce vibrează rapid, nu este localizată 
undeva anume şi este capabilă de experienţe nelimitate. 
„Mintea experimentează, iar creierul înregistrează”, este 
modul în care Wilder Penfield descrie acest lucru în 


lucrarea lui epică The Mystery of the Mind (Misterul 
minţii). Prin urmare, atunci când vorbesc despre energie şi 
frecvenţe vibraţionale, vorbesc de acum înainte despre 
mintea ta, despre experienţa infinită, nu numai despre 
creierul tău. Mintea, ce poate fi foarte bine delimitată de 
creier, este cea pe care o vei educa să se mişte la o 
frecvenţă mai rapidă, astfel încât să găseşti soluţii 
spirituale pentru problemele tale. Nu vreau să transform 
acest discurs într-unul profund ştiinţific. Vreau doar să-ţi 
prezint ideea potrivit căreia frecvențele mai rapide 
corespund evoluţiei pe o scară ce porneşte de la corpurile 
solide şi ajunge la sunet, lumină şi spirit, iar în spirit îţi vei 
găsi pacea. 

Gândeşte-te cum este să te afli în preajma oamenilor 
care par să posede aceste capacităţi mentale superioare. 
Când remarcăm pe cineva cu o intuiţie profundă, suntem 
cu uşurinţă transfiguraţi. Persoana cu o intuiţie profundă, 
care îţi atinge sufletul cu vorbele sale şi aprinde în tine 
sentimente de iubire şi apreciere, vibrează la o frecvenţă 
energetică mai rapidă. 

Această calitate a intuiţiei este ingredientul unei 
minţi superioare (aşadar şi mai rapidă). Intuiţia profundă 
nu trebuie neapărat să se manifeste în domenii esoterice, 
ca fizica cuantică sau nucleară. Îmi amintesc că am vorbit 
cu un jucător de fotbal profesionist care avea o intuiţie 
extraordinară legată de modul de construire a apărării în 
faţa formatiilor ofensive. Am ştiut că vorbea şi îşi trăia 
viaţa, în domeniul lui, la o frecvenţă înaltă. Oamenii care 
ştiu să fie paşnici şi iubitori, indiferent de circumstanţele 
exterioare, par să aibă o mai bună intuiţie asupra modului 
în care-şi trăiesc viaţa. Ei pot avea un efect uriaş asupra 
celor pe care-i întâlnesc. 

Frecvenţele energetice mai înalte din mintea ta sunt 
sursa imaginaţiei şi creativităţii. Cu cât devii mai creativ, 
cu atât este mai ridicată frecvenţa câmpului tău energetic 
şi cu atât mai uşor poţi accesa lumea invizibilă a spiritului 
pentru a anula energiile inferioare, ce creează ceea ce noi 
interpretăm ca fiind probleme. Folosim adesea cuvântul 


problemă doar pentru că nu am învăţat că, prin imaginaţie 
şi creativitate, putem face faţă situaţiei. 

Acum câţiva ani, am primit o scrisoare de la o femeie 
din Oregon care se confrunta cu ceea ce majoritatea ar 
considera o problemă majoră. Reproduc aici scrisoarea, ca 
să vezi cum a fost transformată o problemă într-o 
binecuvântare, aducând creativitate şi spirit într-o situaţie 
dureroasă. 

Dragă Wayne. 

Nici nu ştiu cum să încep această scrisoare. [i-am 
scris în 1996 pentru că fiul meu era dispărut. A intrat în 
lumea drogurilor şi nu mai ştiam nimic despre el. Atunci 
când ţi-am scris, eram tulburată şi speriată. Incercam, 
totodată, să pun bazele unei organizaţii care să-i ajute pe 
alţii pentru a-şi găsi copiii trecuţi de vârsta majoratului, ce 
căzuseră victime dependenţei de droguri. 

Mi-ai răspuns la scrisoare cu multă amabilitate şi 
prima ta propoziţie spunea ferm: „Vei fi condusă spre Jeff! 
Să nu ai absolut nicio îndoială în privinţa asta!” 

Am păstrat scrisoarea cu mine tot timpul. Mi-am 
repetat în gând cuvintele tale, iar şi iar, în timp ce aveam 
în minte imaginea mea şi a lui Jeff îmbrăţişându-ne atunci 
când îl voi fi regăsit. Toată lumea cu care am vorbit mi-a 
spus că probabil Jeff nu va vrea să mă vadă sau că va fi 
supărat pe mine sau că va fugi de mine. N-am crezut asta 
niciun moment. Am ştiut că, atunci când vom fi din nou 
faţă-n faţă, vom vorbi şi vom ajunge la o înţelegere, cel 
puţin. 

Şi-acum, veştile bune. L-am găsit, într-adevăr, pe Jeff. 
Când ne-am întâlnit faţă-n faţă, viziunea mea a devenit 
realitate. M-a luat în braţe, mi-a spus că mă iubeşte, mi-a 
vorbit despre suferinţa lui, despre dorinţa de a trăi o altfel 
de viaţă, apoi a ieşit alături de mine din lumea drogurilor. 
Punem acum pe picioare, împreună, o agenţie numită 
„Third Option” (A treia opţiune) pentru a-i ajuta pe alţi 
părinţi să-i regăsească pe copiii lor pierduţi. 

Am scris un articol la rubrica „My Turn” („Rândul 
meu”) a ziarului Newsweek, care a apărut în ediţia din 18 


august 1997. Pornind de la acel articol, am fost invitaţi să 
apărem la Primetime Live, Good Morning America, CNBC 
şi la multe alte emisiuni. Şi tocmai am semnat un contract 
prin care ne-am dat acordul să se facă un film după 
povestea noastră. De asemenea, am scris o carte care sper 
că va fi publicată, intitulată 7o Jeff Love, Mom (Lui Jeff cu 
dragoste, mama). Când vor veni câştigurile din toate 
aceste lucruri, vom avea banii necesari să punem pe 
picioare organizaţia, aşa cum ne-am imaginat-o. Am ajutat 
deja doi părinţi să-şi găsească copiii şi am consiliat alţi 
doisprezece. Jeff tocmai a rezolvat un caz în San Francisco. 

Încep acum să-i contactez pe legislatorii federali 
pentru a vedea ce se poate face pentru a acorda mai multe 
drepturi părinţilor cu copii majori, atunci când îi pierd în 
lumea drogurilor. 

Am vrut să-ţi scriu doar ca să-ţi dau veşti bune şi să-ţi 
mulţumesc pentru acea frază simplă pe care mi-ai scris-o 
în scrisoarea ta. Suntem cu toţii lumini călăuzitoare unii 
pentru alţii, iar acele câteva cuvinte în care-mi spuneai 
cum voi fi condusă la Jeff mi-au luminat calea ori de câte 
ori frica şi durerea devastatoare de-a fi fără fiul meu mă 
copleşeau. Îţi mulţumesc atât de mult. 

Păi, cam asta-i tot, şi încă o îmbrăţişare imensă din 
partea mea, cu multă recunoştinţă din inimă. O, şi apropo, 
s-ar putea să observi o creştere uriaşă în vânzările la 
cartea ta Real Magic (Magia adevărată). E preferata mea 
şi îi recomand fiecărui părinte cu care vorbesc să o 
cumpere. 

Ai grijă de tine. 

Cele mai calde urări, de la Michale Mohr 

Poţi vedea aici forţa covârşitoare pe care o au 
creativitatea şi imaginaţia în risipirea iluziei unei 
probleme. Nu numai că „problema” a dispărut, dar, din 
energia intuiţiei şi creativităţii, a apărut o soluţie spirituală 
atât pentru Michale, cât şi pentru alţii. 

Cercetătorii în ştiinţa vibraţiilor energetice ne 
reamintesc că atributele pe care le numim intuiţie, 
imaginaţie şi creativitate sunt componente ale stărilor de 


spirit superioare. Evident că, atunci când ne gândim la 
mintea lui 

Dumnezeu, ne gândim la creatorul care şi-a imaginat 
în conştiinţa lui un univers fizic. Şi, cu o profundă intuiţie, 
povestea Genezei a avut loc. 

Mintea ta este o expresie individualizată a minţii lui 
Dumnezeu şi mintea universală în acelaşi timp. Aceste 
cuvinte ale dr. Valerie Hunt îmi provoacă o stare de 
entuziasm, atunci când iau în considerare potenţialul 
creativ al minţii omeneşti. 

Pe baza experienţei mele privind descifrarea şi 
transmiterea gândurilor dintr-un câmp, cred că toate ideile 
grandioase şi profunde care au fost prezentate de-a lungul 
vremii, doctrinele culturilor avansate, întâmplările 
spirituale profunde şi pline de tâlc în jurul cărora sunt 
organizate religiile ne stau la dispoziţie astăzi, în formele 
lor vibraţionale de origine... Conceptul de câmp al minţii 
deschise spune că toate gândurile importante ne sunt la 
îndemână. 

Am ţinut pe masa mea de lucru acest citat, când 
scriam cartea precedentă, Wisdom of the Ages 
(Înţelepciunea din vechime) *, bazată pe cei mai mari 
şaizeci de învăţători ai tuturor timpurilor. M-am simţit de 
parcă aş fi fost în contact conştient cu ei atunci când 
scriam. 

Aceste „forme vibraţionale de origine” sunt ceea ce 
eu numesc energie la cel mai rapid sau înalt nivel. Când 
stăpâneşti cele şapte ingrediente extraordinare ale 
spiritului, descrise în capitolul introductiv al acestei cărţi, 
vei fi capabil să-ţi anulezi toate problemele. Îţi poţi creşte 
apoi viteza vibraţiei mentale şi poţi accesa facultăţile 
superioare ale intuiţiei, imaginaţiei şi creativităţii, ce 
alcătuiesc baza pentru a fi în mintea lui Dumnezeu. În cele 
din urmă, câmpul tău mental concentrat, mişcându-se la 
cele mai înalte frecvenţe ale spiritului, poate influenţa 
orice şi se poate conecta cu tot ce se întâmplă în lume. 

Când începi să iei în considerare ideea că vibraţiile 


4 În curs de apariţie la Editura Act si Politon (n.red.) 


rapide sunt sinonime cu spiritul, reaminteşte-ţi că trăim 
într-o lume a energiei invizibile, pe care o luăm ca atare. 
Forţele electromagnetice operează, toate, pe frecvenţe 
vibraţionale pe care nu le putem vedea, mirosi sau atinge. 
Gândeşte-te la electricitate, semnale radio şi de 
televiziune, microunde, faxuri, telefoane mobile. Ştim că 
putem să transmitem unde radio în atmosferă, să le facem 
să ricoşeze din sateliți, să le codificăm şi decodificăm, 
primind astfel informaţii din undele respective. Crescând 
frecvenţa undelor, le putem transmite către planete şi 
sisteme solare îndepărtate şi, probabil, chiar până la 
Dumnezeu şi înapoi. 

Nu tocmai asta este rugăciunea, până la urmă? Un 
semnal energetic invizibil, trimis între câmpul tău mental 
şi câmpul mental universal, la care trebuie să fii conectat. 
Care ar fi, altfel, rostul rugăciunii? Cercetările arată că, la 
oamenii care se roagă sau pentru care se roagă alţii, 
incidenţa de vindecare este mai mare. Rugăciunea este o 
vibraţie energetică invizibilă, care se apropie de 
frecvențele mai înalte ale spiritului. Şi, după cum au 
demonstrat-o studiile, chiar funcţionează. 

Gândeşte-te bine la această idee a vibraţiilor mai 
rapide ca fiind asociate cu spiritul, iar la spirit, ca fiind 
sursa rezolvării tuturor problemelor. Această perspectivă 
îţi va oferi instrumente concrete pentru a ajunge la 
concluzia supremă că eşti vibrația lui Dumnezeu 
manifestată. Te încurajez să găseşti o cale de a scăpa de 
iluzia că ai putea fi vreodată separat de Dumnezeu. 

Observaţia mea finală pentru acest capitol este din 
uluitoarea carte a lui Hunt: 

Am descoperit că, atunci când câmpul unei persoane 
a atins stări vibraţionale superioare, aceasta n-a mai simţit 
lucrurile materiale, precum trupul şi stările egoului, nici 
lumea fizică. A experimentat cunoaşterea, informaţia 
superioară, ideile transcendente, intuiţia legată de sursele 
supreme ale realităţii şi creativitatea în forma sa pură. 
Gândurile au fost grandioase, mai pătrunzătoare şi 
globale. 


Stările vibraţionale superioare te vor conduce în 
afara lumii fizice, în afara graniţelor egoului, în care există 
iluziile problemelor. Cea de-a treia şi următoarea 
conştientizare este aceea că vibraţiile mai lente te menţin 
în lumea problemelor. 

Vibraţiile mai lente ne menţin în lumea 

e 

problemelor 

Când trăieşti cu consecvență şi permanent în 
frecvențele vibraţionale scăzute ale conştiinţei materiale, 
nu te poţi manifesta pe teritoriul înţelegerii superioare, al 
ideilor transcendente, al  intuiţiei, cunoaşterii şi 
creativităţii pure. Este ceea ce dezvăluie studiul ştiinţific al 
lui Valerie Hunt în domeniul vibraţiilor umane ale 
conştiinţei. 

Am ajuns, de asemenea, să cunosc în profunzime o 
carte fascinantă, intitulată Power versus Force (Putere 
versus forţă”), scrisă de dr. David R. Hawkins, doctor atât 
în medicină, cât şi în filosofie. El a cuantificat acţiunile 
umane şi emoţiile în funcţie de frecvenţă. Autorul a dedicat 
douăzeci şi nouă de ani unui studiu exhaustiv de măsurare 
a vibraţiilor comportamentelor şi gândurilor omeneşti, 
pentru a ne ajuta să înţelegem cum putem trece de la 
frecvențele mai joase ale ruşinii, vinovăţiei, apatiei, fricii şi 
furiei la vibraţiile mai înalte ale bunăvoinţei, acceptării, 
raţiunii, iubirii, bucuriei, păcii şi iluminării. Mi-a plăcut 
fiecare pagină din această carte revoluţionară. Citez din 
prefața lui: 

Mintea omenească individuală este asemeni unui 
computer conectat la o gigantică bază de date. Baza de 
date este însăşi conştiinţa umană, din care conştiinţa 
fiecăruia este numai o expresie individuală, ce-şi are însă 
rădăcinile în conştiinţa comună a întregii omeniri. Această 
bază de date ţine de domeniul geniului; pentru că a fi om 
înseamnă să fii conectat la baza de date, toată lumea, în 
virtutea faptului că se naşte, are acces la geniu. 


5 Apărută în Ib. română sub acest titlu, la Ed. Cartea Daath, Bucureşti, 
2005. (n.red.) 


Poţi accesa această energie a geniului pentru a 
înlătura complet „problemele” din viaţa ta. Dar ce 
înseamnă asta mai exact pentru tine, cel care te-ai bucura 
să te lepezi de povara zbuciumului şi problemelor lumii 
materiale? Răspunsul stă în înţelegerea citatului din 
Einstein: „Nimic nu se întâmplă până când ceva nu se 
mişcă”, care dă şi subtitlul acestui capitol. Trebuie să fii 
hotărât să te eliberezi de stările vibraţionale mai lente ale 
lumii materiale, deoarece acolo îşi au locul toate 
problemele tale. 

Gândeşte-te la procesul oricărei boli, cum ar fi 
cancerul. Cancerul, la fel ca orice altceva din lumea fizică, 
are o frecvenţă vibraţională. Acea frecvenţă este 
incompatibilă cu trupul şi va începe să devoreze celulele 
din jurul lui. Frecvenţele bolilor îţi pot invada corpul atunci 
când trăieşti într-o continuă stare de supărare, teamă, 
invidie, criticism, când îi judeci pe alţii sau eşti îngrijorat. 
Aceste vibrații mai joase sunt inerente tuturor 
circumstanțelor de viaţă pe care le numim probleme. 

Cum să te împaci, atunci, cu mesajul din primul 
capitol, potrivit căruia Dumnezeu e bun, Dumnezeu e 
creatorul, Dumnezeu e omniprezent şi nimic din ce nu e 
Dumnezeu nu poate să existe decât dacă noi îl îngăduim în 
gândurile noastre? Ceea ce nu e bun este o iluzie ce 
dispare atunci când spiritul este prezent. În schimb, atunci 
când nu rămânem în spirit, câmpul nostru energetic este 
încetinit până la elementele lumii materiale, supărarea, 
ura, invidia, vinovăția şi altele asemenea. Atunci apare o 
nişă în câmpul nostru energetic, destul de mare pentru ca 
alte frecvenţe lente de vibraţie să intre şi să ne 
copleşească trupul. 

Ele sunt invitate să intre, ca să spun aşa, în mod 
inconştient, bineînţeles, permiţând câmpurilor noastre 
energetice să părăsească domeniul spiritual. Atunci când 
facem asta, nu vom mai avea la dispoziţie nicio vibraţie de 
frecvenţă înaltă care să reducă activitatea vibraţiilor lente. 
Aşadar, atunci când părăsim starea de conştiinţă 
spirituală, creăm o poartă de intrare pentru frecvențele 


joase. Antidotul pentru frecvențele care ne slăbesc este 
înlăturarea lor completă din corpul nostru. Mai întâi, prin 
identificarea frecvenţei, apoi, prin contracararea ei cu 
vibraţiile mai rapide ale energiei spirituale. 

Stările emoţionale de frică, îngrijorare, supărare, 
invidie, lăcomie, gelozie, vinovăţie şi ură sunt reacţii de 
frecvenţă mai joasă, pe care le folosim ca răspuns la 
situaţiile şi evenimentele din viaţa noastră. Se poate spune 
că prezenţa acestor stări ale minţii inferioare deschid în 
câmpul nostru energetic nişe destul de mari încât să lase 
frecvenţe mai joase să intre în corpul nostru, sub forma a 
sute de frecvenţe diferite ale bolilor. 

Dar, dincolo de boală, reacţiile vibraţionale de nivel 
inferior deschid nişe largi în toate celelalte registre ale 
vieţii noastre. Aceste goluri le permit problemelor şi 
frecvenţelor mai joase să intre şi să provoace neajunsuri în 
relaţiile noastre, în familie sau la locul de muncă, tot aşa 
cum ne distrug şi corpul. Odată ce ne asumăm 
responsabilitatea pentru prezenţa frecvenţelor mai joase, 
fără sentimente de vinovăţie, ne plasăm în poziţia din care 
le putem înlătura. 

Lumea materială pare să fie solidă. Această lume 
materială aparent solidă este percepută exclusiv prin 
intermediul simţurilor, care sunt forţele motivaţionale 
dominante în vieţile noastre. Căutăm să le facem pe plac 
simţurilor încercând să obţinem bogăţie,  adulaţie, 
posesiuni de toate felurile, jucării mai mari şi mai 
performante, bijuterii, sau folosindu-ne de alcool sau 
droguri. Atunci când nu ni se îndeplinesc cerinţele 
simţurilor, spunem că avem o problemă: „Nu sunt plătit 
destul de bine, copiii mei nu mă ascultă, n-am fost luat în 
considerare pentru o promovare, nu-mi pot permite maşina 
pe care o vreau, sunt dependent, supraponderal, plin de 
nelinişti, am luat amendă pentru depăşirea vitezei şi s-ar 
putea să-mi pierd carnetul de conducere”. Iar lista ar 
putea continua încă vreo sută de pagini. 

Toate aceste probleme, plus cele de sănătate, sunt 
rezultatul faptului că le-ai permis simţurilor (care sunt 


vibrații foarte joase şi lente) să îţi conducă viaţa. Totuşi, 
acestea sunt probleme care există numai în mintea ta. Adu- 
ţi aminte, fiecare relaţie pe care o ai, cu oricare persoană 
din lume, se află exclusiv în mintea ta. Acolo îi percepi tu 
pe toţi ceilalţi. Dacă îi analizezi pe ceilalţi prin intermediul 
simţurilor, îi vei percepe, în viaţa de zi cu zi, la aceeaşi 
frecvenţă scăzută şi vei avea mereu probleme cărora vei fi 
nevoit să le faci faţă. 

Numai atunci când alegi să te muţi dincolo de lumea 
simţurilor şi a vibratiilor energetice mai lente/mai joase, 
vei elimina problemele asociate cu lumea materială a 
simţurilor. 

În cartea sfântă numită Talmud, există o frază care 
spune: „Să nu arunci cu pietre în fântâna care-ţi dă apa”. A 
te baza pe frecvențele lumii materiale ca sursă a ta e ca şi 
cum ai arunca cu pietre în fântână. Apa este efectiv 
spiritul, rezerva nesecată, iar pietrele cu vibraţie mai lentă 
sunt cele care îţi contaminează sursa şi creează tot felul de 
probleme. 

În vechile filme western, apare adesea o scenă în 
care câte o micuță doamnă din Philadelphia, purtând o 
pălărie cu boruri largi, se află într-o diligenţă ce scapă de 
sub control. Vizitiul e rănit mortal, cu o săgeată în piept, 
iar cei patru cai trag diligenţa nebuneşte prin tufişuri, în 
vreme ce micuța doamnă din Philadelphia se roagă 
zadarnic să mai poată controla situaţia. Păstrează în minte 
scena şi gândeşte-te că diligenţa reprezintă corpul tău, iar 
vizitiul, intelectul, care a fost redus la tăcere. Frâiele 
reprezintă emoţiile, inutil legate de caii ce simbolizează 
simţurile. Simţurile sunt complet scăpate de sub control, 
trăgându-te astfel pe potecile şi prin încercările vieţii, iar 
micuța doamnă din Philadelphia, care simbolizează sinele 
tău superior (conştiinţa ta), te imploră să preiei controlul 
asupra situaţiei: te rog, te rog, te rog, opreşte nebunia asta 
şi îndreaptă lucrurile! Dar, din nefericire, intelectul este 
mort, iar emoţiile nu sunt de niciun folos, legate aşa cum 
sunt de simţurile năvalnice. 

Acesta este un tablou al motivelor pentru care s-ar 


putea să ai atât de multe probleme. Simţurile tale de 
frecvenţă joasă te trag prin viaţă, intelectul tău nu 
reacţionează, iar sinele tău superior de vibraţie mai înaltă 
(spiritul) strigă la tine, dinăuntrul minţii tale, să faci ceea 
ce trebuie. 

Am văzut o papilă gustativă, ce cântăreşte a zecea 
parte dintr-o uncie, trăgând într-o patiserie un om de 125 
de kilograme, în vreme ce micuța doamnă din Philadelphia 
îl imploră să facă ceea ce trebuie ca să scape de obezitate. 
El va spune: „Am o problemă cu greutatea” şi îşi va găsi 
astfel justificarea pentru faptul că problema persistă. De 
fapt, el are o problemă cu caii şi, dacă ar putea să dea 
ascultare vocii slabe şi insistente a micuţei doamne din 
Philadelphia, purtând o pălărie cu boruri largi, a micuţei 
doamne care îl roagă să invoce spiritul pentru a-şi controla 
caii, aceştia s-ar opri imediat din goana lor sălbatică. Ar 
confrunta problema cu o vibraţie mai înaltă şi, astfel, iluzia 
problemei ar dispărea definitiv din viaţa lui. 

Într-un anumit fel, poţi şi trebuie să intervii pentru a 
opri caii din goana lor sălbatică şi pentru a te salva din 
lumea problemelor, iar asta ne conduce la cea de-a patra 
conştientizare. 

Poţi alege să elimini orice intervine în amplificarea 
câmpului tău vibraţional 

Vei dori să-ţi îndrepţi atenţia către frecvențele mai 
joase, ce te împiedică să-ţi amplifici starea vibraţională de 
conştientizare. Ele sunt obstacole pe care vrei să le 
depăşeşti şi, pentru asta, trebuie să fii permanent în alertă. 

Aminteşte-ţi că frecvențele conştiinţei sufletului sau 
spiritului, aşa cum sunt ele descrise în capitolul unu, 
includ cele mai rapide vibrații, ale renunţării, iubirii, 
relaţiei cu infinitul, generozităţii şi recunoştinţei, stării de 
împăcare ce vine din golirea minţii, a sentimentului de a fi 
conectat, şi nu separat, şi, în cele din urmă, a unui 
sentiment de bucurie. Aşa le-am definit eu şi ar putea 
include multe subdomenii, precum credinţa, speranţa, 
răbdarea, solidaritatea, bunătatea, iertarea şi detaşarea. 

Acestea sunt frecvențele mai înalte, pe care le vei 


aduce la uşa din faţă a vieţii tale şi cu care vei umple 
fiecare încăpere, până când nu va mai fi loc pentru 
vibraţiile lente, ce păreau că-ţi umplu casa cu probleme. 
Frecvenţele joase sunt obstacolele. Ele vor pleca atunci 
când tu vei aduce lumea vibraţională a spiritului în 
prezenţa lor. 

Pentru a elimina aceste obstacole de vibraţie lentă, 
trebuie să le priveşti ca pe o parte a câmpului energetic cu 
care te-ai obişnuit şi care, la început, va refuza să plece 
din casă. Amintinduc-ţi, în mod repetat, că nu lupţi cu 
aceste energii de frecvenţă mai joasă, ele se vor da bătute 
în faţa conştientizării prezenţei iubirii. Îndepărtarea 
obstacolelor energetice presupune umplerea spaţiului pe 
care ele îl ocupă cu vibrații mai rapide şi mai înalte, până 
când energiile inferioare nu vor mai avea de ales şi vor 
pleca. Vor părăsi în cele din urmă casă, pentru că nu vor 
mai avea un spaţiu pe care să-l ocupe şi în care să-şi facă 
treaba murdară. 

Mi-a plăcut întotdeauna răspunsul pe care un mare 
sfânt indian din secolul al nouăsprezecelea l-a dat 
adepților săi, atunci când l-au întrebat cum ar putea scăpa 
de energiile inferioare.  „Primăvara'”, a răspuns 
Vivekenanda, „observați florile pomilor fructiferi. Florile 
dispar de la sine pe măsură ce fructul creşte. La fel va 
dispărea şi sinele inferior, pe măsură ce în voi vă creşte cel 
divin”. 

Merele nu intră într-un conflict aprig cu florile ce se 
află în spaţiul destinat lor pe crengile pomului. Nu există 
supărare, frică sau luptă între fructe şi florile lor. Pe 
măsură ce fructele cresc, florile dispar. Acelaşi lucru se 
întâmplă pe măsură ce tu umpli încăperile vieţii cu cele 
şapte energii extraordinare ale spiritului, ce vibrează la 
cele mai înalte frecvenţe. După cum ar spune amerindienii: 
„Niciun copac nu are crengi atât de nesăbuite încât să se 
lupte între ele”. 

Obstacolele sinelui inferior nu au de ales şi vor pleca. 
Orice dispare pe măsură ce spiritul e adus să-i ia locul este 
de la început o iluzie. Dacă poate să dispară fără urmă, 


atunci ştii că niciodată nu a fost real. Aşadar, după cum ne 
sfătuieşte Sfânta Tereza de Avila: 

Nimic să nu te tulbure; 

Nimic să nu te sperie; 

Totul trece; 

Dumnezeu nicicând nu. Se schimbă. 

Cine îl are pe Dumnezeu 

Nu duce lipsă de nimic; 

Dumnezeu, singur, ajunge. 

Cea mai importantă revelaţie din observaţia Sfintei 
Tereza este: „Totul trece, Dumnezeu nicicând nu. Se 
schimbă”. 

Totul, în această lume materială a formelor, se află 
într-o continuă schimbare şi, în cele din urmă, va dispărea. 
Dar există şi lumea neschimbării, pe care o numim 
Dumnezeu, şi tocmai acest spirit imuabil va transforma 
lucrurile pe care le numeşti probleme. Ele trec atunci când 
aduci infinitul neschimbării să le întâmpine. Aşa cum, cu 
înţelepciune, a conchis Sfânta Tereza, „Dumnezeu, singur, 
ajunge”. 

E liniştitor să ştii că nu trebuie să te echipezi pentru 
o bătălie uriaşă atunci când te pregăteşti să scoţi 
problemele din viaţa ta. Pur şi simplu vei aduce în spaţiul 
vieţii tale ceva ce se mişcă puţin mai repede decât erai 
obişnuit. Energia superioară va începe, încet dar sigur, să 
înlocuiască energia inferioară ce se înstăpânise în viaţa ta. 

Stările vibraţionale cu energie inferioară din corpul 
tău sunt responsabile pentru tot ce îţi afectează starea 
perfectă de sănătate.  Indepărtând aceste energii 
incompatibile şi înlocuindu-le cu energii superioare, mai 
spiritualizate, compatibile cu sănătatea înfloritoare, poţi să 
îndepărtezi iluziile bolii, disconfortului, oboselii, stresului 
şi altele asemenea. În plus, aducând energiile cu vibraţie 
mai rapidă ale spiritului în faţa problemelor iluzorii ale 
minţii, înlocuieşti energiile inferioare, instalate confortabil, 
cu energii spirituale superioare. 

Ultima secţiune a acestei cărţi explică de ce şi cum 
să înlocuieşti frecvențele mai joase cu vibraţiile înalte ale 


spiritului. Pentru moment, este suficient să recunoşti 
vibraţiile de energie cu frecvenţă mai joasă şi să fii atent la 
căile prin care poţi folosi soluţii spirituale ca să le elimini. 

Distribuţia personajelor care creează problemele 
iluzorii include frica, îngrijorarea, vinovăția, vanitatea, 
supărarea, invidia, lăcomia, bârfa, ipocrizia, ura, ruşinea, 
gelozia şi orgoliul. S-au scris volume întregi despre 
vibraţiile energetice joase şi despre impactul distructiv pe 
care-l pot avea asupra vieţii tale. Unele dintre aceste cărţi 
au fost scrise chiar de mine, aşa că am ales să nu mai intru 
în detalii aici. Dacă ai ajuns, alături de mine, până aici, 
parcurgând aceste trei capitole, cred că ţi-ai făcut deja o 
idee destul de bună despre felul în care funcţionează 
vibraţiile energetice joase ale minţii. Ştii când sunt 
prezente şi ştii cum te simţi atunci când le dai voie să-ţi 
controleze viaţa de zi cu zi. 

În acest punct, vreau să fii conştient nu numai de 
faptul că ele intervin în calea fericirii şi a împlinirii tale ca 
persoană, dar şi de faptul că pot fi privite ca energii 
inferioare, pe care ai puterea să le îndepărtezi. Cum? 
Accesând un tipar de energie superioară, pe care eu îl 
numesc soluţie spirituală. Aceasta ne conduce către a 
cincea şi ultima conştientizare: Poţi negocia prezenţa 
factorilor din viaţa ta pentru a-ţi amplifica frecvenţa 
vibraţiilor. 

Poţi negocia prezenţa factorilor din viaţa ta pentru a- 
ţi amplifica frecvenţa vibraţiilor 

Esenţa celei de-a cincea conştientizări fundamentale 
referitoare la vibraţiile energetice constă în faptul că 
posezi capacitatea şi puterea de a-ţi amplifica nivelul 
energetic până la un plan spiritual, acolo unde problemele 
dispar. Poţi negocia prezenţa factorilor pentru a-ţi mări 
energia şi pentru a deveni conştient din punct de vedere 
spiritual. Restul acestei cărţi se concentrează pe 
modalităţile prin care poţi aduce energia spirituală 
superioară în viaţa ta. Pentru moment, aş vrea să-ţi 
aminteşti că principala ta îndatorire este nu să întrebi 
„Cum?”, ci mai degrabă să spui „Da!” 


Frica de a fi divin este cea care intervine cel mai 
adesea în procesul de aducere a energiilor spirituale în 
viaţa cuiva. Frica de a găsi forţa spirituală pare să fie 
universală. Probabil, din cauză că atât de multă energie 
este direcţionată către obţinerea de putere materială, ce 
îmbracă forma banilor, a funcţiilor de conducere, a 
statutului şi a prestigiului. Practic, vei constata că toate 
problemele din viaţa ta, inclusiv boala, apar în goana după 
putere materială. 

Dacă eşti dispus să soliciţi îndrumare spirituală, 
atunci fii dispus şi să accepţi şi să pui în aplicare acel 
ajutor, chiar dacă nu corespunde întocmai imaginii tale 
despre cum ar trebui să fie viaţa. Altminteri, cauţi energie 
spirituală care să te ajute să rămâi la fel, ceea ce înseamnă 
că problemele vor persista la frecvențele energetice mai 
joase. Nu respinge răspunsurile spirituale care par să nu 
corespundă modului în care ai vrea să-ţi organizezi viaţa. 

Ca să poţi fi în strânsă legătură cu divinul, trebuie să 
te afli pe aceeaşi frecvenţă de undă! Nu poţi recepționa un 
post de radio FM, dacă eşti pe AM. Sigur că frecvențele 
mai înalte ale FM-ului sunt acolo şi emit. Dar, dacă tu nu 
eşti acordat la ele, vei trage concluzia că nu sunt 
disponibile. Trebuie, aşadar, să te apropii mai mult de 
natura divină şi să fii mai puţin materialist pentru a accesa 
şi folosi energia spirituală ca să-ţi anulezi şi elimini 
problemele. 

Instituţiile noastre sunt construite şi organizate în 
jurul ideii de a facilita, reglementa şi îndruma 
comportamentul uman. Nu poţi merge la şcoli, firme, 
guverne şi nici chiar la biserici, moschei sau sinagogi 
pentru a negocia prezenţa acestei energii. Instituţiile 
există pentru a se ocupa de lumea materială şi pentru a 
ţine sub control fiinţele umane. Ele vibrează către 
energiile inferioare ale lumii materiale şi sunt adesea mai 
degrabă sursa, decât soluţia problemelor tale. 

În cele din urmă, destui oameni vor ajunge la o stare 
mai înaltă de vibraţie spirituală şi vor forma o masă critică. 
Atunci vei vedea că apar instituţii ce nu vor mai fi 


proiectate să reglementeze, să faciliteze sau să îndrume 
comportamentul uman, ci să acceseze, să implementeze şi 
să-i înveţe pe oameni o abordare spirituală a vieţii. Pe 
scurt, scopul instituţiilor noastre se va schimba de la 
control la promovarea fericirii. Dar tu nu trebuie să aştepţi 
să se formeze acea masă critică. De fapt, este foarte 
probabil să nici nu ai suficient timp să aştepţi. Poţi deveni, 
în schimb, o parte componentă a acelei noi mase critice, 
trăind în fiecare zi din interiorul câmpului tău de energie 
divină. 

Poeţii exprimă acest lucru atât de desăvârşit, în atât 
de puţine cuvinte. lată unul dintre preferaţii mei, vorbind 
despre modul în care poţi negocia cu această energie 
superioară din viaţa ta: 

Caut har înaintea Ta, îngăduie-mi o clipă odihnă 
lângă Tine! 

Lucrările ce le fac, le voi sfârşi mai apoi. 

Pustie de vederea feţei Tale, inima mea nu cunoaşte 
răgaz şi tihnă şi truda mea-i numai povară fără margini 
într-un pustiu de suferinţă. 

Acum vara a venit la fereastra mea, cu murmurul şi 
suspinele ei şi albinele grăbite aduc dragoste tufişului 
înflorit. 

lată ceasul de pace şi de cântare, faţă către faţă cu 
Tine, binecuvântarea vieţii mele, în liniştea acestui blând 
popas!f 

— RABINDRANATH TAGORE 

Tagore sugerează că acele „lucrări ce le fac” pot fi 
date deoparte. Ele sunt preocupările materiale, ce nasc 
problemele. Tagore descrie prezența problemelor drept: 
„Pustie de vederea feței Tale, inima mea nu cunoaşte răgaz 
şi tihnă”. 

Când te concentrezi pe aceste cinci modalităţi 
simplificate de a-ţi trăi viaţa, demarezi procesul de 
schimbare de la o formă de energie la alta. Şi nu mai 
investeşti energie în lucrurile în care, în inima ta, nu vrei 


6 Din Antologie lirică, Ed. Polirom, laşi, 1998, versiune românească şi 
cuv. înainte de George Popa. (n.red.) 


să crezi. Analizează cu grijă acest gând pe măsură ce te 
îndrepţi către o conştientizare mai rapidă şi mai înaltă. O 
soluţie spirituală aşteaptă cu adevărat pentru orice 
consideri a fi o problemă. 

4. 

NCETEAZĂ SĂ MAI INVESTEŞT 


ENERGIE ÎN LUCRURILE ÎN CARE NU CREZI 

„Am început să înţeleg că promisiunile lumii sunt în 
cea mai mare parte fantasme deşarte şi că cea mai bună şi 
mai sigură cale este să ai încredere în tine însuţi şi să devii 
cineva vrednic şi însemnat”. 

— MICHELANGELO 

| 

n acest capitol aş vrea să-ţi imaginezi gândurile şi 
sentimentele tale lăuntrice ca pe o energie fluidă pe care o 
poţi controla, deoarece tu eşti sursa acelor gânduri şi 
sentimente. Acea sursă poate fi folosită pentru a obţine 
atât ceea ce vrei în viaţă, cât şi ceea ce nu vrei. Hai să 
începem cu sistemul energetic pentru a obține ceea ce 
doreşti, pe care îl voi rezuma aici, înainte de a trece mai 
departe la punctul esenţial al acestui capitol, înlăturarea 
energiei pe care o consumi pentru a obţine ceea ce nu 
doreşti. 

CUM SA OBŢII CEEA CE DOREŞTI 


Reţine principiul fundamental care îţi călăuzeşte 
viaţa în acest univers material - cum gândeşti, aşa vei fi - 
cinci cuvinte pe care se fundamentează transformarea 
vieţii tale. Totul începe cu un gând. Gândurile sunt 
invizibile, prin urmare sursa lumii tale materiale se află în 
domeniul invizibil al energiei, despre care ştii de acum că 
poate fi o vibraţie foarte rapidă sau dimpotrivă. Odată ce 
înţelegi pe deplin că ceea ce gândeşti este ceea ce se 
dezvoltă, începi să devii foarte atent la ceea ce gândeşti. 

Priveşte în jurul tău. Bagă de seamă că tot ce observi 
îşi are originile în lumea invizibilă a energiei. Am auzit 
spunându-se că „o grămadă de pietre încetează să mai fie 


o grămadă de pietre din clipa în care o persoană o 
contemplă, proiectând în ea imaginea unei catedrale”. În 
mod asemănător, un bloc de marmură încetează să fie un 
bloc de marmură în momentul în care un vizionar îl vede 
ca fiind David. Modul în care priveşti lumea şi imaginile pe 
care le ai în minte stabilesc ce vei obţine în viaţă. Poţi fi 
sigur că toate gândurile tale formează un bastion de 
energie pe care o răspândeşti spre exterior pentru a crea 
circumstanţele vieţii tale. 

Oamenii pe care îi considerăm a fi de succes, fericiţi 
sau trăind viaţa din plin sunt cei care pot să atragă în 
vieţile lor ceea ce şi-ar dori să aibă. Dar şi opusul este 
adevărat. Oamenii fără succes, nefericiţi sau împovăraţi de 
probleme nu pot, în esenţă, să atragă în vieţile lor ceea ce 
şi-ar dori să aibă. Hai să ne ocupăm aici de aceste două 
grupuri, în ordine. 

Pentru mine, totul ţine de locul în care îţi plasezi 
energia şi de frecvenţa la care îţi energizezi lumea 
interioară. Oamenii de succes din primul grup (vorbesc la 
modul general aici, dar voi fi mai precis în capitolele 
următoare) tind să facă următoarele patru lucruri. 

1. Îşi exprimă dorinţele. Oamenii de succes şi fără 
probleme nu ezită să spună cu voce tare ce ar vrea să se 
întâmple în viaţa lor. În primul rând, ei pot să-şi dorească o 
soluţie în etapa de început a eliminării aşa-ziselor 
probleme. „Mi-aş dori să mă pot lăsa de băutură. Mi-ar 
plăcea mult să primesc o mărire de salariu. Mi-aş dori mult 
să scap de kilogramele în plus. Vreau din tot sufletul să mă 
înţeleg mai bine cu copiii mei”. Aceasta este faza de 
început. Eu o numesc faza dorinţei şi, prin exprimarea a 
ceea ce vor, oamenii de succes sunt conduşi către a doua 
etapă. 

2. Sunt dispuşi să ceară. Acest lucru presupune 
conştientizarea faptului că nu sunt singuri, că există o 
sursă divină la care sunt conectaţi permanent şi că această 
sursă le va asigura susţinerea şi răspunsurile, cu condiţia 
ca ei să le ceară. „Cere şi ţi se va da” nu este o vorbă fără 
rost, este un îndemn al Sfintei Scripturi pentru a obţine 


ajutorul divin cu scopul de a înlătura obstacolele din calea 
binelui tău superior. 

De câte ori eu, personal, sunt blocat într-o zonă 
problematică, mă duc într-un loc liniştit, departe de tot ce 
mi-ar putea distrage atenţia şi îi cer lui Dumnezeu să mă 
călăuzească spre o soluţie. Nu-i cer lui Dumnezeu să facă 
acest lucru în locul meu, deoarece ştiu că nu sunt 
niciodată separat de sursa divină. Acţiunea de a cere este 
o formă de a lăsa în urmă egoul şi de a accesa cea mai 
înaltă îndrumare spirituală. Am observat că a cere cu voce 
tare este chiar mai eficient. Am dat peste această scurtă 
poezie atunci când tineam discursuri în Africa de Sud. O 
introduc aici ca pe un minunat memento al faptului că vei 
obţine orice vei cere, inclusiv o viaţă neînsemnată. 

M-am târguit cu Viaţa pentru un bănuţ. 

Iar viaţa nici că mi-a plătit mai mult. 

Şi totuşi, seara cerşeam 

Când îmi număram sărăcăcioasele provizii; 

Căci Viaţa-i un stăpân corect şi-ţi dă întocmai ce-i 
ceri. 

Dar, odată ce te-ai tocmit pentru o leafă. 

Ei bine, trebuie să îndeplineşti sarcina. 

Am muncit pentru o plată meschină Doar ca să aflu, 
consternat. 

Că orice răsplată i-aş fi cerut Vieţii. 

Bucuroasă, ea mi-ar fi plătit. 

— JESSIE B. RITTENHOUSE 

Iti vorbesc aici din propria mea experienţă. De 
fiecare dată când mă aflu în situaţia de a cere, aproape 
simultan se întâmplă ceva ce mă conduce la rezolvarea 
problemei. Dacă mă blochez atunci când scriu, după ce 
cer, va suna telefonul şi cineva îmi va da cheia problemei 
sau voi fi îndrumat spre o carte, o voi deschide şi acolo voi 
găsi răspunsul exact la ceea ce mă nedumerea mai 
devreme. Se pare că procesul de a cere este unul în care 
orgoliul nostru capitulează şi chiar acest proces de 
capitulare, pe care l-am descris mai devreme, este cel ce 
duce la următoarea modalitate în care acţionează oamenii 


de succes. ` 

3. Îşi afirmă intentia. În această fază, ei încep 
procesul de asumare totală a responsabilității pentru a-şi 
crea lumea aşa cum şi-o doresc. Şi-au exprimat dorinţa, au 
cerut îndrumare, iar acum toată energia lor este 
accelerată, pentru că nu au nicio îndoială legată de 
capacitatea lor de a rezolva problema. „Voi slăbi neapărat. 
Nu voi permite artritei să se instaleze în corpul meu. 
Intenţionez să aduc prosperitate în viaţa mea. De-acum 
încolo nu voi mai mai fi intimidat de el”. Oamenii de mare 
succes sunt cei care ştiu cum să rezolve problema şi nu 
sunt preocupaţi să-şi demonstreze punctul de vedere în 
faţa nimănui. De fapt, cel mai adesea nici nu vorbesc 
despre acest subiect. 

O intenţie este aproape o conexiune stabilită cu 
divinitatea, în care aroganţa sau revendicarea sunt 
absente şi în care ai sentimentul puternic că „Nu pot 
permite să existe niciun fel de îndoială în mine, altminteri 
voi acţiona pe baza acelei îndoieli şi voi face să se 
îndeplinească exact lucrul de care mă îndoiesc”. Acest 
cuvânt, intenţie, este sinonim cu încrederea supremă că 
poţi investi energia potrivită în rezolvarea unei probleme, 
iar atunci ea se va materializa. 

Nu vreau să dezvolt ideea, deoarece am scris pe 
această temă o carte întreagă, intitulată Manifest Your 
Destiny (Manifestă-ţi destinul), ci vreau să continui 
subiectul din acest capitol, vorbind despre cum poţi înceta 
să mai investeşti energie în lucrurile pe care nu ţi le 
doreşti sau în care nu crezi. Prin urmare, ultima calitate a 
sistemului energetic interior al celor pe care-i percepem ca 
fiind capabili să-şi rezolve problemele sau ca fiind oameni 
de succes este: 

4. Îşi întăresc voința. În general, prin asta înţeleg să 
ai pasiune pentru ceea ce îţi doreşti să atragi în viaţa ta, ca 
să-ţi rezolvi problemele. Îmi amintesc de un renumit 
învăţător din India, care le spunea adepților săi că orice 
încercare de a face să se manifeste ceea ce îşi doresc în 
viaţă, dacă este lipsită de pasiune, este similară cu 


acţiunea de a îmbrăca frumos un cadavru. Corpul 
neînsufleţit s-ar putea să arate aşa cum trebuie şi să aibă o 
înfăţişare extraordinară, dar în cele din urmă nu va înşela 
pe nimeni, deoarece pe dinăuntru este mort. Să fii mort pe 
dinăuntru înseamnă să fii lipsit de pasiune. 

Atunci când oamenii de succes îşi întăresc voinţa, ei 
devin imuni la forţele exterioare, ce ar putea altfel să-i 
descurajeze în a-şi urma pasiunea interioară. De fapt, ei 
folosesc efectiv presiunile exterioare negative pentru a-şi 
reaminti de angajamentele luate. 

Probabil că singura şi cea mai puternică forţă pe care 
tu o poţi stăpâni este dorinţa arzătoare de a-ţi îndeplini 
obiectivul interior. Acum, o dorinţă este un lucru şi toată 
lumea are dorinţa de a scăpa de probleme şi de a ajunge la 
o stare superioară de fericire şi împlinire. Dacă nu mă 
crezi, întreabă-i numai pe primii zece oameni cu care te 
întâlneşti dacă vor să trăiască o viaţă fără probleme. Cu 
toţii vor spune: „Categoric!” Dorinţa este prezentă. Dar o 
dorinţă arzătoare este altceva. E ca şi cum ai avea în 
interior flacăra unei lumânări, care nici măcar nu pâlpâie, 
chiar şi atunci când în jurul tău se întâmplă tot ce este mai 
rău. Este o dorinţă interioară care nu poate fi niciodată 
stinsă de forţe exterioare. Arde înăuntrul tău şi trebuie să 
fie îndeplinită. 

Eu, personal, pot dovedi existenţa unei dorinţe 
arzătoare sau a voinţei îndârjite în tot ce am întreprins în 
viaţă. Când mi-am publicat prima carte, Your Erroneous 
Zones (Zonele tale eronate”), în 1976, a fost dorinţa mea 
arzătoare să transmit lumii acele idei. Am cumpărat foarte 
multe exemplare şi am fost în turneu prin ţară, fiind 
prezent la toate emisiunile de radio şi TV care m-au primit, 
dând paisprezece, cincisprezece interviuri pe zi, plătindu- 
mi singur cheltuielile. Nu pentru că am vrut să ajung pe 
vreo listă de bestselleruri sau să mă îmbogăţesc, ci pentru 
că nu puteam să sting acea dorinţă arzătoare de a le spune 
tuturor celor dispuşi să mă asculte despre lucrurile în care 


7 Apărută în Ib. română sub acest titlu, la Ed. Humanitas, Bucureşti, 
2004. (n.red.) 


credeam cu atâta tărie. Aceeaşi voinţă îndârjită este 
prezentă şi astăzi. Şi realmente nu ştiu cum să o atenuez. 

Am produs recent două emisiuni de tip prelegere 
pentru televiziunea publică din Statele Unite. Aceste 
emisiuni şi-au propus să strângă fonduri şi să încurajeze 
oamenii să facă donaţii pentru ca televiziunea publică să 
nu se mai susţină financiar din reclame. Am opinii ferme 
cu privire la influenţa imaginilor pe care le lăsăm în casele 
noastre sub forma semnalelor TV. Aceste semnale sunt 
vibrații energetice transmise în atmosferă, iar noi folosim 
televizorul pentru a lăsa să intre această energie în casele 
noastre. Dacă permitem semnalelor ce poartă imaginile 
energetice ale violenţei, promiscuităţii sexuale, lipsei de 
respect, vulgarităţii şi altor asemenea să intre în casele 
noastre şi să otrăvească minţile copiilor noştri, atunci ei 
vor rezona cu această energie şi o vor reproduce în viaţa 
de zi cu zi. Televiziunea publică nu ne transmite semnale 
energetice viciate de imagini vulgare sau violente. 

Când am pregătit cele două emisiuni, ele se numeau 
Improve Your Life Using the Wisdom of the Ages (Fă-ţi 
viața mai bună folosindu-te de înțelepciunea din vechime) 
şi How to Get What You Really Really Really Really Want 
(Cum să obţii ceea ce iţi doreşti mult, mult, mult, mult de 
tot). Şi acea voinţă îndârjită care se manifestă sub forma 
unei dorinţe arzătoare s-a aprins imediat în mine. Dacă 
avem un deficit de spiritualitate în ţara noastră în care 
violenţa şi vulgaritatea au devenit un mod de viaţă, cu 
impact în special asupra tinerilor, probabil că are legătură 
cu natura semnalelor energetice pe care le lăsăm să 
pătrundă în casele noastre. Dacă până la vârsta de 
paisprezece ani un copil obişnuit a văzut peste 
douăsprezece mii de crime la televiziunile comerciale sau 
prin cablu, poate, doar poate, acest lucru ar explica, la 
nivel colectiv, incidenţa crescută a violenţei şi crimelor în 
masă din şcoli. 

Aşa că m-am dus să strâng bani pentru televiziunea 
publică, consecventă în a nu include vulgaritatea şi 
violenţa în programele sale, bazându-se în acelaşi timp pe 


public pentru ajutorul financiar. Am simţit acea dorinţă 
arzătoare de a găsi o soluţie colectivă pentru deficitul 
spiritual ce provoacă atâta violenţă. Am vizitat şaizeci şi 
opt de posturi de televiziune, traversând ţara în lung şi-n 
lat, şi am ajutat la strângerea a milioane de dolari. Nu 
puteam să vizitez doar câteva oraşe mari şi apoi să mă 
odihnesc; a fost acea voinţă îndârjită, acea dorinţă 
arzătoare care m-au tot împins să rezist până la capăt. 

Imi amintesc că am citit despre acordul dintre cei doi 
rivali înverşunaţi, Israel şi Egipt, mediat de preşedintele 
Carter la Camp David, în 1978. Carter a avut o viziune pe 
care n-a vrut să şi-o lase umbrită de nimic, deşi obstacolele 
erau aparent insurmontabile. Preşedintele însuşi, seară de 
seară, a bătut drumul dus-întors între locuinţele lui Anwar 
Sadat şi Menachem Begin, câteodată chiar la trei sau 
patru dimineaţa, încercând să ajungă la o înţelegere. 
Există o celebră fotografie a lui Sadat, Carter şi Begin, 
care-şi strâng mâna şi sărbătoresc acordul de la Camp 
David, atunci când foştii duşmani înverşunaţi, ai căror 
soldaţi se luptau şi se omorau între ei în războaie 
sângeroase, se uneau în pace. O soluţie spirituală la 
această mare problemă socială s-a găsit graţie dorinţei 
arzătoare a preşedintelui Carter, care nu putea şi nu voia 
să se lase stinsă până când nu era realizată. Exact aceeaşi 
întărire a voinţei, când este folosită pentru rezolvarea 
oricărei probleme pe care ţi-ai putea-o imagina în viaţa ta, 
va duce tot la o soluţie spirituală. 

S-ar putea să te fi întrebat de ce cuvântul „mult” se 
repeta de patru ori în titlul emisiunii de la televiziunea 
publică: Cum să obţii ceea ce îţi doreşti mult, mult, mult, 
mult de tot. L-am folosit pe „mult” de patru ori, deoarece 
fiecare simbolizează unul dintre cele patru ingrediente 
prezente în modul de gândire al celor care-şi rezolvă 
spiritual problemele şi sunt, prin urmare, oameni de 
succes care-şi trăiesc viaţa din plin. Pe scurt, cei patru 
„mult” sunt: Dorinţa, Cererea, Intenţia, Pasiunea. lar 
vestea bună este că tot ce intenţionezi mult, mult, mult, 
mult de tot să obţii, vei obţine. 


Şi-acum vestea proastă. Motivul pentru care cei mai 
mulţi oameni nu pot să-şi transforme dorinţele în realitate 
şi să înlăture problemele din viaţa lor este acesta - fii 
atent, deoarece acest lucru va explica, într-un limbaj 
simplu, de ce n-ai avut succes în rezolvarea tuturor 
problemelor - şi ceea ce nu-ţi doreşti deloc, deloc, deloc, 
deloc, asta şi obţii. 

Cum să eviţi să obţii ceea ce nu-ţi doreşti r f r f N 

Aceşti patru „deloc” sunt valabili şi aici. In 
continuarea acestui capitol mă voi concentra pe modul în 
care poţi înceta să mai investeşti energie în lucrurile pe 
care nu le vrei sau în care nu crezi, or, exact aici, în mod 
surprinzător, majoritatea oamenilor îşi păstrează şi îşi 
întreţin cu ardoare rezerva de energie. Dar de ce ar vrea 
cineva, şi cu atât mai puţin tu, să aloce energie, fie şi 
pentru o clipă, lucrurilor pe care nu le doreşte şi în care nu 
crede. 

Hai să ne întoarcem puţin la cuvintele magice: cum 
gândeşti, aşa vei fi. Această lege universală se aplică în 
ambele sensuri. Dacă investeşti, cu pasiune, energia 
gândului în intenţii, vei acţiona în cele din urmă pe baza 
gândurilor respective şi, cu siguranţă, vei atrage în viaţa ta 
lucrurile la care te gândeşti. Ca de fiecare dată, 
precursorul fiecărei acţiuni este gândul. Această lege 
funcţionează în aşa fel încât te poate şi împiedica să atragi 
în viaţa ta soluţii pentru problemele tale. 

lată cele patru subgrupe pe care le întrebuinţezi de 
obicei pentru a acorda energie lucrurilor în care nu crezi. 
Aceste patru categorii explică de ce majoritatea oamenilor 
nu se pricep prea bine să-şi rezolve problemele şi să obţină 
ceea ce vor în viaţă. 

Iţi trimiţi energia către ceea ce nu vrei. Imaginează-ţi 
următorul scenariu. Îţi dau un milion de dolari şi îţi spun 
să te duci şi să cheltuieşti aceşti bani ca să cumperi orice 
vrei, fără restricţii. lei banii şi te duci repede la mall 
pentru a-ţi lua ceea ce vrei. În primul magazin în care intri, 
vezi o mobilă care ţi se pare groaznică, oribilă, dar cheltui 
100.000 $ cumpărând-o pe toată. Al doilea magazin în care 


intri este plin de bijuterii care ţi se par lipsite de gust şi 
prea scumpe. Iarăşi, cheltui alţi 100.000 $ pe bijuterii pe 
care nu le vrei. Acest tipar se repetă pe tot parcursul 
sesiunii de cumpărături. 

Ai bani să-i cheltuieşti pe orice pofteşti, însă, de 
fiecare dată când vezi ceva ce nu vrei, foloseşti banii ca să- 
| cumperi. Când ajungi acasă şi îţi sunt livrate 
cumpărăturile, te întrebi: „De ce e casa mea plină de 
lucruri pe care nu le vreau?” Răspunsul: „Pentru că eşti 
nebun! Aveai toţi acei bani ca să cumperi ce-ţi doreai, în 
schimb, tu i-ai cheltuit pe lucruri pe care nu ţi le doreai”. E 
nebunie curată. 

Acum, reţinând scenariul de mai sus, aminteşte-ţi că 
gândurile tale sunt banii cu care poţi cumpăra tot ce vrei 
în viaţă. Aminteşte-ţi că dorinţele tale, cererile, intenţiile şi 
pasiunile, toate sunt gânduri, iar, atunci când îţi investeşti 
gândurile în ceea ce nu vrei, indiferent cât de mult nu ţi-ar 
conveni, vei acţiona pe baza a ceea ce nu vrei şi, astfel, tot 
mai mult din ceea ce nu vrei îşi va face apariţia în viaţa ta. 
La fel ca mobila oribilă şi bijuteriile lipsite de gust. Ele se 
află acolo, în casa ta, pentru că tu ai cheltuit prosteşte acei 
bani valoroşi pe lucruri pe care nu le voiai. 

Cum funcţionează acest lucru şi care este motivul 
pentru care ţi-ai irosi energia vitală valoroasă, sub forma 
gândurilor tale, pe ceva ce nu voiai? Mintea ta este activă 
toată ziua, cu vreo şaizeci de mii de gânduri diferite în 
fiecare zi. Analizează aceste gânduri. Câte dintre ele sunt 
despre ceea ce nu vrei? „La ce noroc am eu, n-o să meargă 
niciodată. Răceala aceasta se agravează de la o zi la alta. 
Ştiu că acţiunile acestea se vor devaloriza, se pare că aşa 
îmi merge mie mereu. Afacerea probabil că nu va reuşi. Nu 
vor mai fi locuri prea grozave când ajungem noi la teatru. 
Aceste mese îmi vor adăuga nouă kilograme numai pe 
talie. E atât de greu să te laşi de fumat. Probabil va ploua 
şi se va alege praful de excursie”. 

Lista ar putea continua pe mii de pagini. Ai prins 
ideea. Gândurile tale sunt energia care acţionează asupra 
ta. Dacă gândurile tale sunt despre ceea ce nu vrei, 


indiferent cât de mult deteşti gândul că exact ce nu vrei se 
va materializa în viaţa ta, vei acţiona pe baza acelor 
gânduri şi tot mai mult din ceea ce nu vrei va continua să 
apară. Când nu mai investeşti energie în ceea ce nu vrei, 
vei vedea că te transformi într-o fiinţă mai rapidă şi, prin 
urmare, mai spirituală. lată cum să schimbi acest vechi 
obicei. 

Atunci când te trezeşti că ai un gând îndreptat către 
ceea ce nu vrei, indiferent cât de puţin important ar fi, 
reaminteşte-ţi că, până la urmă, vei acţiona în baza acelui 
gând şi el se va materializa în viaţa ta. Opreşte-te chiar 
atunci şi întreabă-te în tăcere: „Ce vreau?” Adică, în loc să 
te gândeşti că artrita ta se va agrava, deci tocmai ceea ce 
nu vrei, schimbă gândul într-o intenție. „Artrita asta va 
dispărea cu totul din viaţa mea”. În cele din urmă, încet şi 
sigur, vei începe să acţionezi în baza noii intenţii, care este 
o energie mai rapidă, iar noua intenţie va deveni realitatea 
ta. Vei face tot ce trebuie pentru a evita să suferi de 
artrită. Nu te vei plânge de ea, pentru că nu te mai 
gândeşti la ea ca la o problemă, deci nu ai cum să te 
plângi. Şi, minunea minunilor, corpul tău, care este un 
sistem de energie, va reacţiona şi el la gândurile tale. 
După cum s-a spus de multe ori: „Biografia ta devine 
biologia ta”. 

Dar, încă şi mai important, îţi vei investi energia în 
soluţii, prin înlăturarea problemei, la început din mintea 
ta, apoi şi din corpul tău. De exemplu, într-o situaţie în 
care trebuie să parchezi, gândurile tale se schimbă de la 
„Probabil nu va fi niciun loc de parcare” la „Imi caut locul 
de parcare”. Dintr-odată, nu mai cauţi un loc de parcare 
inexistent, iar energia se schimbă în aşa fel încât să-ţi 
rezolve problema. 

Folosesc aici cuvântul intenție absolut intenţionat. Eu 
nu-ţi sugerez să ţii pentru tine gândurile despre ceea ce 
vrei, deoarece, dacă vei face astfel, vei manifesta o stare 
de lipsă pentru tine. Îţi sugerez să urci scara de la a-ţi dori, 
la a cere, la a intenţiona şi, în cele din urmă, la pasiune. 
Vei acţiona şi vei da naştere la ceea ce tu intenţionezi cu 


pasiune în gândurile tale. 

Secretul stă în amintirea constantă a faptului că nu 
trebuie să mai exprimi verbal, direct, ceea ce nu vrei; în al 
doilea rând, surprinde-te şi analizează gândul din spatele 
exprimării; şi, la sfârşit, schimbă-l într-o intenţie a ceea ce 
vei face pentru tine, deoarece, în cele din urmă, vei acţiona 
în baza ei sau vei avea acces la puteri superioare, mai 
rapide, universale, care să-ţi furnizeze soluţiile. 

lată un exemplu al modului în care a trebuit să aplic 
recent sugestiile de mai sus. Întorcându-mă de la o 
conferinţă în Puerto Rico, am ajuns în camera mea de hotel 
din Chicago la 14: 03. Mi-era foarte foame, aşa că am 
sunat la room service să comand un sandviş şi un suc. Am 
fost informat că room service-ul se închisese la 14: 00 şi 
avea să se redeschidă la 17: 00, astfel încât n-aveam cum 
să iau ceva de mâncare timp de trei ore. Am rugat-o pe 
femeia de la telefon, spunându-i că nu trecuseră decât trei 
minute peste ora 14: 00, chiar nu putea să-mi trimită un 
sandviş? Nu s-a lăsat înduplecată. Ora două însemna chiar 
ora două; 14: 00, nu 14: 03. Primul meu impuls condiţionat 
a fost să mă supăr. „Cum pot să mă trateze aşa? Sunt un 
client care plăteşte. N-am mâncat toată ziua, nu merit 
asta”. Am ieşit pe uşă, îndreptându-mă spre lift ca să-l 
găsesc pe manager şi să-i spun cât de dezamăgit eram de 
felul în care se purtaseră cu mine. 

Inchizând uşa camerei mele de hotel, mi-am amintit 
ceea ce tocmai le spusesem celor o mie de oameni, la 
Puerto Rico, cu o zi înainte: „Nu vă direcţionaţi gândurile 
şi energia vitală către ceea ce nu vă doriţi”. Or, eu tocmai 
asta făceam. Mă gândeam cât de prostească era situaţia, 
cât de supărat eram şi, cel mai absurd, că nu primeam 
nimic de mâncare. Am recapitulat imediat cei trei paşi pe 
care i-am subliniat mai devreme şi m-am hotărât să-mi pun 
toată energia gândurilor în ceea ce doream şi în ceea ce 
intenţionam să creez. 

Tot ce doream era un sandviş şi am început să mă 
văd primind unul şi lăsând în urmă supărarea şi gândurile 
că am fost jignit grav şi că s-au purtat urât cu mine. „Voi 


primi un sandviş”, mi-am zis şi mi-am întărit voinţa. 

leşind din lift cu o nouă hotărâre şi energie spirituală 
jucându-mi în minte, am observat în partea cealaltă a 
holului hotelului un bufet cu mâncare, pe care tocmai îl 
strângea un chelner. Am traversat holul calm şi am început 
să vorbesc cu omul care strângea mâncarea. Fără să-mi 
dau seama, aveam în mână programul din Puerto Rico. 
Bărbatul mi-a spus cu un pronunţat accent spaniol: „Ai fost 
în Puerto Rico, şi eu sunt din Puerto Rico”. l-am spus că 
tocmai am sosit şi că am vorbit chiar ieri în faţa unei 
mulţimi de oameni. Am mai stat de vorbă puţin şi apoi i-am 
pus întrebarea-cheie, ce se afla la baza intenţiei mele 
interioare: „Se poate să-mi fac un sandviş din mâncarea de 
la bufet şi să fie trecut în contul camerei mele?” 

Răspunsul lui a venit pe loc şi a fost categoric: „Ai 
ţinut o prelegere în oraşul meu natal. O să-ţi fac cel mai 
bun sandviş pe care l-ai mâncat vreodată. Câteva minute 
mai târziu a apărut cu un sandviş uriaş, înfăşurat în 
şerveţele, şi cu două pahare cu suc de portocale, pentru 
care a refuzat să mă lase să plătesc. „A fost atât de plăcut 
să vorbesc cu cineva care tocmai a fost în Puerto Rico! Mi- 
a reamintit de casă. Savurează prânzul din partea mea”. 

Din clipa în care mi-am retras energia din ceea ce nu 
doream şi am plasat-o în ceea ce intenţionam să creez, 
universul a conspirat cu mine exact atunci şi eu am putut 
să creez rezultatul energiei mele interioare superioare. Îţi 
recomand să foloseşti această tehnică până şi în cele mai 
dificile momente, cu lucrurile pe care probabil ai fost 
învăţat să crezi că nu le poţi controla. 

Fratele meu îmi spunea recent despre toţi oamenii cu 
care se întâlnea şi care aveau cancer de prostată. „E ca o 
epidemie”, a spus el. „Trei vecini, doi de la muncă, toţi 
cam în ultima săptămână”. Răspunsul meu imediat a fost: 
„Nu mă voi gândi la cancerul de prostată”. Când un 
prieten care a suferit recent o operaţie de înlocuire a 
şoldului din cauza artritei reumatoide mi-a spus că sunt şi 
eu un candidat perfect pentru această operaţie, cu tot 
alergatul meu, răspunsul meu instantaneu a fost: „Eu nu 


voi face operaţie de înlocuire de şold. Eu nu fac artrită 
reumatoidă”. 

Când faci planuri lăuntrice, nu numai că vei acţiona 
în baza lor, dar îţi vei pune şi corpul într-o stare de 
prevenţie şi sănătate. Urci de la 20.000 de cicluri pe 
secundă la frecvențele spirituale mai înalte, ţinându-ţi 
energia la distanţă de ceea ce nu doreşti şi menţinând-o în 
ceea ce intenţionezi să creezi. Dacă te gândeşti la ceea ce 
nu doreşti şi acţionezi în baza gândurilor tale, atunci vei 
atrage în viaţa ta exact ceea ce nu doreşti, fie că-ţi place, 
fie că nu! 

Să-ţi trimiţi energia către ceea ce este. lată un alt 
motiv pentru care este atât de greu pentru oameni să fie 
capabili să elimine problemele şi să atragă în vieţile lor 
ceea ce îşi doresc. E foarte uşor să-ţi consumi energia cu 
circumstanţe din viaţa ta sau, aşa cum spunem aici, cu 
ceea ce este. Incă o dată, revenind la tema noastră, 
lucrurile la care te gândeşti se dezvoltă. Dacă îţi plasezi 
energia în ceea ce este, vei vedea încă şi mai mult din ceea 
ce este continuând să apară în viaţa ta, deoarece tu vei 
acţiona în baza gândurilor la ceea ce este. Chiar dacă 
deteşti situaţia vieţii tale şi urăşti împrejurările în care 
trăieşti, dacă îţi plasezi energia în ceea ce dispreţuieşti, vei 
acţiona pe baza acelor gânduri, iar împrejurările pe care le 
dispreţuieşti vor continua să-şi facă apariţia în viaţa ta. 

Aceasta este una dintre zonele energetice cel mai 
greu de schimbat, în mare parte deoarece este foarte 
posibil să fi fost înconjurat de oameni care se plâng, se 
lamentează tot timpul pentru circumstanţele din viaţa lor. 
Hai să zicem, de exemplu, că ai foarte puţini bani şi te 
consideri sărac, neprivilegiat, ghinionist, nenorocos sau ca 
făcând parte din pătura inferioară a clasei de mijloc. 
Indiferent cum te-ai eticheta. Cât timp petreci gândindu-te 
şi vorbind despre faptul că eşti sărac, plângându-te de 
condiţiile în care eşti obligat să trăieşti, văicărindu-te de 
lipsa banilor, dând vina pe politicieni, care sunt 
răspunzători pentru viaţa ta plină de lipsuri? Toate acestea 
reprezintă energie, energie lentă/joasă, dar, cu toate 


acestea, este moneda prețioasă a vieţii tale, pe care tu o 
risipeşti pe ceea ce este. Ţine minte această afirmaţie, 
dacă te afli în categoria celor care au conştiinţa lipsurilor: 
Nu poți face să apară prosperitatea cu gânduri de genul: 
„Detest să fiu sărac” Vei acţiona pe baza acestui gând şi 
vei crea în viaţa ta din ce în ce mai multe astfel de gânduri. 

Sfântul Pavel ne reaminteşte că „Dumnezeu îţi poate 
da cu prisosinţă orice binecuvântare”. Ce ţi se cere ţie este 
să faci trecerea de la energia a ceea ce este la energia a 
ceea ce îţi doreşti şi intenţionezi să creezi. De câte ori 
gândurile tale se apleacă asupra circumstanțelor vieţii 
care nu-ţi plac, notează-ţi în minte că trebuie să faci 
trecerea către ceea ce ţi-ai dori să trăieşti ca situaţie 
prezentă şi fă un salt mare spre energia spirituală 
superioară, vizualizând ceea ce intenţionezi să creezi. 
Dacă păstrezi viziunea a ceea ce doreşti, nu vei putea să 
acţionezi altfel decât pe baza acelei energii. 

Unul dintre cele mai mari beneficii, atunci când nu 
mai investeşti energie în lucrurile în care nu crezi, este 
descoperirea faptului că universul este abundență fără 
limite. Poţi merge la oceanul nesecat cu un degetar sau cu 
o găleată şi poţi lua din acea sursă orice cantitate ceri. 
Dacă ai destulă credinţă, poţi să iei câte găleți vrei, iar 
pentru ocean nu va conta. Şi mai bine, poţi merge să iei 
din acea rezervă nelimitată cât de des vrei. Şi uite-aşa se 
întâmplă şi atunci când eşti nemulţumit de ceea ce este 
sau când ceea ce este e plin de probleme. Te-ai dus cu o 
pipetă la oceanul infinit şi apoi ai început să te plângi de 
cât de puţin ai! 

Adevărata abundență se află în cunoaşterea absolută 
a faptului că îţi va fi furnizat tot ce ai nevoie. După cum ne 
reaminteşte Sfânta Scriptură: „Tot ce am eu este al tău” 
(Luca 15: 31). Totuşi, dacă energia ta se află în ceea ce 
este, iar acest lucru pare nesatisfăcător, nu poţi face 
altceva decât să-ţi manifeşti nemulţumirea, în mare parte 
pentru că te tot întrebi de ce. Mi-a plăcut întotdeauna 
remarca lui George Bernard Shaw pe care Robert Kennedy 
a folosit-o elogiindu-şi fratele: „Unii oameni văd lucrurile 


aşa cum sunt şi se întreabă de ce, eu visez la lucruri care 
n-au mai existat şi mă întreb de ce nu”. 

Această subsecţiune nu este în niciun caz limitată la 
nicio absenţă a abundenței din viaţa ta. Ea este valabilă 
pentru orice lucru din viaţa ta actuală, de zi cu zi, pe care 
îl numeşti problemă şi căruia continui, în acelaşi timp, să-i 
transmiţi o energie joasă. 

Nu pot face să se manifeste pierderea în greutate 
prin gânduri de genul „Urăsc să fiu gras”. 

Nu pot face să se manifeste puritatea din 
„Dispreţuiesc faptul că sunt dependent”. 

Nu pot face să se manifeste sănătatea din „Detest să 
fiu bolnav”. 

In fiecare dintre enunţurile de mai sus, despre ceea 
ce nu-ţi place, îţi foloseşti gândurile pentru a crea din ce în 
ce mai multe de acelaşi fel. Din moment ce devii lucrurile 
la care te gândeşti pe tot parcursul zilei, o dată în plus, 
soluţiile au nevoie de un nivel de energie diferit pentru 
oricare dintre aceste situaţii şi pentru altele similare. 

Dacă te gândeşti la cât de mult urăşti faptul că eşti 
supraponderal, va trebui să acţionezi în baza a ceea ce 
gândeşti şi, astfel, încă şi mai multă ură legată de faptul că 
eşti supraponderal va apărea în viaţa ta. Pe de altă parte, 
dacă-ţi investeşti energia interioară în imaginea de sine 
preferată, menţii acea viziune ca pe o intenţie, îţi afişezi 
greutatea perfectă în cifre, în cât mai multe locuri posibile, 
şi îţi trimiţi iubire, lăsându-te îndrumat de o energie divină 
din ce în ce mai înaltă, ce te va însoţi pe drumul către 
greutatea ideală, iar astfel va trebui să acţionezi în baza 
noilor intenţii şi nu vei mai încărca cu energie lucrurile în 
care nu crezi (sau pe care nu le doreşti), fiind, în schimb, 
condus către o soluţie spirituală, de energie înaltă, pentru 
greutatea ta. 

Mai mult, dependenţii au fost descrişi ca fiind 
persoane care nu primesc niciodată suficient din ceea ce 
dispreţuiesc. Din nou, aici este vorba despre investirea 
energiei vitale în ceea ce nu-ţi doreşti, de fapt în ceea ce 
deteşti, şi despre urmărirea acelui lucru, într-un cerc 


vicios autodistructiv. Pentru a ajunge să te eliberezi de 
orice dependenţă, trebuie să nu mai investeşti energie în 
obiectul dependenţei tale şi nici să nu te mai etichetezi 
drept dependent, cultivând, în loc de asta, energia ta mai 
înaltă/mai rapidă, de fiinţă curată şi sănătoasă. De fiecare 
dată când apare tentaţia de a-ţi plasa energia în ceea ce nu 
doreşti (pofta), mută-te către ceea ce vrei să creezi. Incet, 
deliberat şi sigur, vei conferi gândurilor legate de ceea ce 
nu-ţi doreşti o prezenţă spirituală şi, astfel, dependenţele 
vor dispărea, cu siguranţă. 

Deşi s-au scris cărţi întregi pe tema legăturii dintre 
minte şi corp în medicină, cel mai util mi se pare ceea ce 
îmi repetă mereu medicul Deepak Chopra, prietenul şi 
colegul meu apropiat: „Gândurile fericite creează molecule 
fericite şi gândurile sănătoase creează molecule 
sănătoase”. Eu aş adăuga că şi opusul este adevărat: 
„Gândurile nesănătoase creează molecule nesănătoase”. 
Dacă energia ta, sub forma gândurilor, se concentrează 
asupra bolilor sau disconfortului din corpul tău, atunci 
corpul va reacţiona la aceste gânduri. După cum a spus 
Norman Cousins: „Cea mai puternică forţă din corpul 
omenesc este tendinţa naturală a corpului de a se vindeca 
singur, dar această forţă nu este independentă de sistemul 
de credinţe... totul începe cu credinţa”. 

Corpul tău va urma acelaşi principiu. Va ajunge să 
manifeste starea de boală. Sănătatea nu este ceva ce 
trebuie să obţii, este ceva ce deja ai. Nu o tulbura, mai ales 
prin ceea ce crezi. E important să admiţi că acest lucru se 
aplică tuturor relaţiilor tale. 

Dacă, în vreun fel, caracterul oricărei relaţii 
interumane pe care o ai este nesatisfăcător, fii sigur că tu 
eşti cel care adânceşte problema, prin faptul că investeşti 
mai departe energie în aspectele care nu îţi plac sau pe 
care nu le doreşti. De exemplu, atunci când cineva spune 
că nu se înţelege cu unul dintre părinţi sau cu soţia, 
defineşte relaţia din perspectiva a ceea ce nu îi place. „E 
imposibil de trăit cu ea, ne certăm mereu şi nu mă 
respectă deloc” şi aşa mai departe. Gândurile sale se 


concentrează pe ceea ce nu îşi doreşte şi continuă să 
acţioneze tocmai în baza acestor gânduri, iar, astfel, tot 
mai mult disconfort şi nemulţumire ajung să scrie povestea 
relaţiei. 

Dacă tu consideri că faci acelaşi lucru, începe să-ţi 
creşti nivelul energiei şi aminteşte-ţi că relaţiile sunt 
experimentate exclusiv în gândurile tale. Schimbăcţi 
gândurile crescând frecvenţa lor până la nivelul conştiinţei 
spirituale şi include-o pe aceasta în relaţie. Pentru tine, 
persoana care îmbunătăţeşte vibrația, relaţia se va 
schimba indiferent de modul în care altcineva acţionează 
sau reacţionează şi, în acelaşi timp, problema din relaţie 
va dispărea. 

Dacă te gândeşti la ce este în neregulă sau la ce 
deteşti la altă persoană, acesta va fi modul în care trăieşti 
relaţia în interiorul tău, locul în care experimentezi toate 
lucrurile. Atunci când încetezi să mai acorzi energie 
lucrurilor în care nu crezi, pui capăt tuturor problemelor 
din viaţa ta, aproape instantaneu. Îţi cer aici să-ţi accesezi 
cea mai înaltă viziune, aşa cum a arătat pe scurt James 
Allen: „Cea mai mare realizare a fost, la început şi pentru o 
vreme, un vis. Stejarul doarme în ghindă; pasărea aşteaptă 
în ou. Şi în viziunea cea mai înaltă a unui suflet freamătă o 
perspectivă pe cale să se trezească. Visurile sunt seminţele 
realităţilor...”8 

Urmăreşte-ţi cea mai înaltă viziune a sufletului şi 
niciodată nu-ţi vei mai plasa energia în situaţii de viaţă pe 
care nu le doreşti sau în care nu crezi. 

Să-ţi trimiți energia către ceea ce a fost 
dintotdeauna. De câte ori ai auzit cuvintele „Dar 
întotdeauna am făcut aşa” sau „N-am ce să fac, aşa am fost 
învăţat”. Sau alte cuvinte cu acelaşi înţeles? Incă o dată, 
mementoul extrem de important al celor cinci cuvinte 
preţioase: „Cum gândeşti, aşa vei fi. °, 


8 Fragment extras din cartea Cum gândeşte omul, apărută, atât în 
format tipărit cât şi audio, la Ed. Act şi Politon, Bucureşti, 2015. (n.red.) 
9 Din Pildele lui Solomon, 23:7, traducere după versiunea în limba 
engleză: For as he thinketh in his heart, so is he: Eat and drink, saith he 


Dacă gândurile tale se îndreaptă către ceea ce a fost 
dintotdeauna, chiar dacă nu îţi displace profund cum au 
fost lucrurile dintotdeauna, atunci vei acţiona în baza 
acelor gânduri, şi ceea ce a fost dintotdeauna va continua 
să facă parte din viaţa ta, chiar dacă deteşti şi îţi displace 
acel lucru. Multe dintre problemele cu care ne confruntăm 
există din cauză că suntem ataşaţi de modul în care am 
făcut lucrurile dintotdeauna. Pur şi simplu nu ştim cum să 
ne investim energia în ceea ce intenţionăm să creăm. Am 
auzit că nebunia înseamnă să faci lucrurile aşa cum le-ai 
făcut întotdeauna, dar să aştepţi rezultate diferite. 

Să presupunem că ai un mod de gândire care a dus la 
o mulţime de eşecuri, cu toate problemele ce derivă din 
acest fel de a acţiona. Aceste probleme ar putea implica o 
serie de relaţii ratate în care ajungi să te simţi permanent 
o victimă. Sau pot fi rezultatul unui comportament 
dependent, care persistă, în ciuda faptului că ai schimbat 
substanţele la care ai poftit de-a lungul anilor. Sau este 
posibil să funcţionezi după un tipar ce te face să-ţi risipeşti 
banii iar şi iar, chiar dacă circumstanţele au variat de-a 
lungul anilor. Sau poate că ai avut boli cronice, una după 
alta, chiar dacă te-au supărat, rând pe rând, diferite părţi 
ale corpului. S-ar putea chiar să fi zis: „Aşa mi-a mers mie 
dintotdeauna”. 

În acest caz, investeşti energie în ceea ce nu crezi, 
concentrându-ţi atenţia interioară asupra lucrurilor cu 
care te-ai obişnuit. Dar, aşa cum ştii din titlul acestei cărţi, 
există o soluţie spirituală pentru orice problemă. Începe 
procesul de a-ţi creşte frecvenţa vibraţiei şi de a lăsa în 
urmă energiile materiale mai lente şi mai joase pe care le 
foloseai şi le justificai spunând: „Aşa am fost eu 
dintotdeauna”. 

Ce anume te ţine blocat şi te face să-ţi foloseşti 
energia interioară pentru a crea probleme pe care nu le 


to thee; but his heart is not with thee (Book of Proverbs 23, 7). În 
versiunile oficiale în limba română, acest verset s-a tradus prin: „Căci el 
îţi numără bucăţile din gură. «Mănâncă şi bea!», îţi va spune, dar inima 
lui nu e pentru tine.” (n.red.) 


doreşti? Totul se reduce la doi factori, ambii putând fi 
schimbaţi aproape imediat, dacă te hotărăşti să-ţi 
îmbunătăţeşti vibratile energetice şi să te apropii de lumea 
spiritului. 

Eu numesc aceşti doi factori „cea mai mare iluzie” şi 
„cum să scapi de istoria personală”. 

Cea mai mare iluzie 

Suntem supuşi multor iluzii în viaţa de zi cu zi. Cea 
mai mare dintre ele este cea care ne ţine prinşi în capcana 
de a ne investi energia în ceea ce a fost dintotdeauna. 
Această iluzie se caracterizează prin credinţa că: „Trecutul 
este motivul pentru care eu mai cred în acest mod de a 
face lucrurile”. In unele din scrierile mele de început, m- 
am referit la siajul unei bărci care se deplasează rapid. 
Siajul este dâra pe care ea o lasă în urmă, atât şi nimic mai 
mult, doar o dâră aflată în spatele bărcii. Nu trebuie să fii 
expert în fizică nucleară ca să înţelegi că nu siajul 
propulsează barca. Nici siajul vieţii tale n-o face. El este, 
pur şi simplu, dâra lăsată în urmă. 

Cea mai mare iluzie este cea în care priveşti spre 
trecutul tău (siajul) şi îţi investeşti energia în ceea ce este 
acolo, chiar dacă ţi se pare vrednic de dispreţ, pentru ca 
apoi să acţionezi în baza acelor gânduri şi să continui să 
produci tot mai mult din ceea ce a fost dintotdeauna. 
Pentru a transcende această iluzie, trebuie să vezi în 
primul rând de ce este o iluzie. Siajul nu poate propulsa 
barca. Siajul vieţii tale nu te propulsează pe tine astăzi. 
Dar energia momentului actual, pe care o investeşti în 
evenimente şi acţiuni din trecutul tău, în timp ce cauţi 
explicaţii şi scuze pentru problemele ce persistă, îţi 
afectează viaţa. Aceasta, şi numai aceasta, este sursa 
problemelor respective. La fel cum energia momentului 
actual este generată de motorul care face barca să 
înainteze. Dâra pe care ai lăsat-o în urmă nu-ți poate 
propulsa viaţa astăzi, decât dacă te convingi singur că aşa 
stă situaţia, şi tocmai de aceea spun eu că este cea mai 
mare iluzie. 

Cum să scapi de istoria personală 


Al doilea factor care ne face să producem la nesfârşit 
aceleaşi probleme nedorite este plăcerea de a ne complace 
în dramele trecutului şi de a ne folosi energia interioară 
pentru a ne aminti nouă înşine (şi oricui este dispus să ne 
asculte) tot ce a existat în poveştile noastre şi a creat 
problemele pe care le trăim în prezent. Nimeni n-a spus-o 
mai bine decât Shakespeare, atunci când ne-a amintit: „Ce- 
a fost făcut rămâne bun făcut”. 

Recent am fost abordat de o femeie într-o librărie, în 
timp ce dădeam autografe pe nişte cărţi pentru o expoziţie 
la raft. Numele femeii era Erikka şi se afla în vizită în 
America. Cu doi ani în urmă, Erikka mă auzise vorbind la 
Amsterdam şi mi-a spus cât de mult au însemnat pentru ea 
cuvintele mele şi cât au ajutat-o într-o serie de probleme 
din viaţa ei. La un an după prezentarea mea din 
Amsterdam, cea mai mare bombă din viaţa ei a lovit-o din 
senin. Bărbatul cu care era căsătorită de douăzeci şi cinci 
de ani i-a adus la cunoştinţă că nu o mai iubeşte, că vrea 
să divorţeze şi că se va căsători cu secretara lui în vârstă 
de treizeci de ani. Erikka şi soţul ei aveau împreună patru 
copii, iar el a ieşit rapid şi definitiv din vieţile lor. 

Pentru Erikka a fost un şoc cumplit şi a spus că anul 
următor s-a simţit de parcă s-ar fi prăbuşit în Infernul lui 
Dante. A mers la psihoterapie, a început să ia 
antidepresive, nu putea să mănânce şi să doarmă, a 
pierdut în greutate peste douăsprezece kilograme şi, în 
general, nu mai putea funcţiona. Ajunsă în pragul 
disperării, a luat pur şi simplu avionul spre America, să mă 
caute, cu speranţa că măcar puţin din energia spirituală 
pozitivă pe care o simţise la seminarul meu în urmă cu doi 
ani o va ajuta acum să se smulgă din depresia şi furia pe 
care i le provocaseră faptele fostului ei soţ. 

Când m-a abordat în librărie, era plină de entuziasm, 
pentru că părea o coincidenţă să fiu acolo şi să dau 
autografe, în timp ce ea venise în America să vadă dacă mă 
poate găsi. M-a îmbrăţişat plângând şi m-a rugat să-i spun 
ceva care să redea vieţii ei senzaţia de pace şi armonie. I- 
am cerut să scoată o foaie de hârtie şi să scrie ceva ce 


profesorul lui Carlos Castaneda, nagual-ul!” Don Juan 
Matus, îi spusese ce îţi trebuie ca să atingi cel mai înalt 
nivel al desăvârşirii. Erikka tremura şi îşi nota cuvintele 
învățătorului mistic pentru elevul său: „Într-o zi”, a spus el, 
„mi-am dat seama în sfârşit că nu mai am nevoie de o 
istorie personală şi am renunţat la ea aşa cum renunţi la 
băutură, iar acel lucru, şi numai el, a făcut toată 
diferenţa”. 

Erikka a plecat cu speranţa că va găsi o soluţie 
spirituală. Am încurajat-o să accepte că toţi anii cu fostul 
soţ, furia ei pentru minciuna lui, toate acestea se aflau în 
lumea amorfă, informă a gândurilor sale, care alcătuiau 
istoria personală. De fapt, tot ce avea era acum, momentul 
prezent, singurul în care Dumnezeu există şi poate exista. 
Acum. 

Renunţă la istoria ta personală, care nu e nimic mai 
mult decât energia joasă a gândurilor despre cum erau 
lucrurile pe care le porţi cu tine şi motivul pentru care azi 
eşti supărat fiindcă nu mai sunt cum erau. Multe dintre 
aşa-zisele tale probleme sunt prezente astăzi fie pentru că 
eşti în siaj şi îl consideri responsabil pentru greutăţile tale, 
fie pentru că eşti prins în istoria personală şi refuzi să 
renunţi la ea. Să ştii în inima ta că tot ce se află în siajul 
tău şi în istoria ta personală a trebuit să se întâmple 
pentru ca tu să fii unde eşti astăzi. Şi care sunt dovezile 
mele pentru o asemenea afirmaţie? Toate lucrurile s-au 
întâmplat, punct. În loc să le blestemi, binecuvântează-le şi 
iubeşte-le şi acceptă-le. 

Probabil că cel mai bun sfat pe care ţi-l pot da pentru 
a-ţi oferi o soluţie spirituală la această tendinţă de a-ţi 
investi energia în ceea ce a fost dintotdeauna vine de la 
lisus din Nazareth: „Nimeni care pune mâna pe plug şi se 
uită îndărăt nu este potrivit pentru lImpărăţia lui 
Dumnezeu”. (Luca, 9: 62) Deci, asta este. Priveşte în urmă, 
şi viaţa ta va fi un iad. Mai mult decât atât, aminteşte-ţi iar 


10 Fiinţă umană care are puterea de a se transforma, fizic sau 
spiritual, într-un animal, cel mai adesea într-un jaguar sau o pumă. 
(n.tr.) 


şi iar: „Dacă nu am o poveste, nu trebuie să mă ridic la 
înălţimea ei”. 

Să-ţi canalizezi energia către ceea ce vor alţii pentru 
tine. Nu duci lipsă de oameni care îţi vor aduce la 
cunoştinţă cum se aşteaptă ei să gândeşti, să simţi şi să te 
porţi. Şi-acum, să presupunem că eşti foarte nemulţumit 
de faptul că oamenii îţi amintesc permanent care sunt 
aşteptările lor pentru tine. Dacă ai reţinut ce am scris în 
acest capitol, realizezi că, în ciuda nemulțumirii tale, vei 
continua să atragi în viaţa ta ceea ce vor alţii pentru tine. 
S-ar putea ca asta să fie pentru tine o problemă 
considerabilă, dar, chiar şi aşa, tu tot vei atrage lucrurile la 
care te gândeşti, atâta vreme cât investeşti energie în ceea 
ce vor alţii pentru tine. 

Antidotul pentru rezolvarea acestei aşa-zise probleme 
a supărării provocate de faptul că ceilalţi îţi spun ce ar 
trebui să fii este, bineînţeles, unul spiritual. Trebuie să 
înveţi să-ţi creşti vibraţiile energetice din gama joasă a 
furiei, amărăciunii şi ranchiunei, la gamele mai înalte ale 
bunătăţii, iubirii şi iertării. În momentul în care nu vei mai 
reacţiona cu energie joasă, iluzia problemelor tale va 
dispărea. 

L-am văzut pe prietenul de optsprezece ani al uneia 
dintre fiicele noastre în timp ce vorbea la telefon cu mama 
lui. După ce a închis frustrat telefonul, a spus: „Mă 
enervează atât de rău, mereu îmi spune ce să gândesc şi 
unde să mă duc şi cum să fac lucrurile!” Era limpede că 
era supărat şi plin de furie. I-am spus că are de ales între 
două variante. Putea să încerce să aibă în continuare 
dreptate sau putea să încerce să fie bun. 

Dacă insişti să ai dreptate, te vei certa, vei deveni 
frustrat, supărat, iar problemele cu mama ta vor persista, 
i-am explicat. Dacă practici pur şi simplu bunătatea, îţi poţi 
aminti că este vorba despre mama ta, ea întotdeauna a fost 
aşa, probabil că tot aşa va rămâne, dar tu îi vei trimite 
iubire în loc de supărare, atunci când îşi va începe rutina. 
O simplă afirmaţie plină de bunătate, cum ar fi: „Ai 
dreptate, mamă, mă voi gândi la asta”, şi ai o soluţie 


spirituală la problema ta. 

Atunci când simţi nevoia să ai dreptate, rămâi în 
lumea energiei joase. Atunci când practici bunătatea, aduci 
o esenţă spirituală în prezenţa iluziei unei probleme şi, 
surprinzător, aceasta din urmă dispare. 

Îmi amintesc că un profesor al meu, foarte evoluat 
din punct de vedere spiritual, mi-a spus: „Nu mai lua viaţa 
atât de personal!” Am fost şocat şi am răspuns ceva de 
genul: „Ce vrei să spui prin asta? E viaţa mea, e foarte 
personală”. El făcea referire la ideea potrivit căreia noi nu 
suntem trupurile, personalităţile sau oricare dintre 
posesiunile noastre din lumea materială. Suntem fiinţe 
spirituale eterne, deghizate în taţi, soţi, manageri, patroni 
şi proprietari. Atunci când ne cunoaştem adevărata natură 
divină, încetăm să mai luăm totul personal, inclusiv 
propriile vieţi. 

Cu toate că s-ar putea să nu fii pregătit pentru sfatul 
profesorului meu (nici eu nu sunt în cea mai mare parte a 
timpului), îţi recomand să nu mai iei personal părerile 
altora. Reaminteşte-ţi că nu vei investi energie în ceea ce 
vor ei pentru tine, dacă acest lucru se află în contradicţie 
cu ceea ce intenţionezi tu să creezi pentru tine, cu condiţia 
ca energia investită să fie bunătate, înţelegere şi iubire. 

Atunci când transmiţi iubire, compasiune şi bunătate 
şi le pui faţă-n faţă cu probleme ca supărarea, ranchiuna şi 
amărăciunea, ele pur şi simplu se dematerializează, ca 
întotdeauna. De ce? Pentru că erau, de la început, iluzii. 
Pentru că n-au existat niciodată, decât în mintea ta. Să nu- 
ţi mai iei viaţa atât de personal este un sfat minunat, dar 
un alt mod de a-ţi aminti să nu mai investeşti energie în 
ceea ce vor alții pentru tine este să nu mai iei atât de 
personal vieţile celor care ţi se adresează. 

Iată patru dintre cele mai obişnuite moduri în care se 
manifestă nebunia de a investi energie în lucruri în care nu 
crezi. Munceşte în fiecare zi pentru a-ţi aminti să opreşti 
energia mentală atunci când ea se concentrează pe ceea ce 
nu-ţi doreşti, pe circumstanţele vieţii tale, pe ceea ce a fost 
dintotdeauna sau pe ceea ce vor alţii pentru tine. Mută-te 


pe o frecvenţă mai înaltă, de energie spirituală, pentru a te 
concentra pe ceea ce îţi doreşti şi pe circumstanţele pe 
care intenţionezi să le creezi. 

Aminteşte-ţi, obţii ceea ce iţi doreşti cu adevărat şi 
ceea ce nu-ți doreşti deloc. Alegerea îţi aparţine. 

5. 

CUM SĂ-ŢI PĂSTREZI 

I 

NECONTAMINAT CÂMPUL ENERGETIC 

„In anumite clipe... întotdeauna fără de veste... devin 
fericit. li privesc pe străinii de lângă mine de parcă i-aş şti 
de-o viaţă... totul mă umple de iubire... S-ar putea să 
treacă o oră până când starea se duce, dar în ultima vreme 
par să înţeleg că intru în ea în momentul în care încetez să 
urăsc”. 

— WILLIAM BUTLER YEATS 

! 

n acest capitol vei citi despre trei câmpuri energetice 
şi căile de a le păstra pure sau necontaminate. Primul 
câmp energetic este corpul tău energetic imediat, pe care 
eu îl mai numesc şi eteric. 

Stând în picioare, întinde mâna înainte şi notează 
mental cel mai îndepărtat punct până la care ajung 
degetele tale. Acum imaginează-ţi braţul întinzându-se 
drept, deasupra capului, către un punct aflat deasupra 
corpului şi apoi şi în spate, şi dedesubt. Ai acum imaginea 
unui câmp energetic care îţi înconjoară tot timpul corpul. 
Eu numesc acest câmp corpul tău energetic rapid, care 
este inseparabil de corpul tău solid şi vizibil, din energie 
de frecvenţă joasă. Folosindu-ţi imaginaţia, acordă acum 
un moment vizualizării acestui câmp de energie, ce-şi are 
marginile sau graniţele de jur-împrejurul tău. 

Atunci când o altă persoană, în special un străin, îţi 
încalcă graniţa şi începe să-ţi vorbească, te simţi imediat 
de parcă ai fi fost invadat. Instinctiv, te retragi pentru a 
crea un spaţiu de siguranţă. De ce? Deoarece corpul tău 
energetic simte forţa invadatoare şi te atenționează printr- 
o stare de disconfort ori de câte ori graniţele imaginare 


sunt încălcate. Dacă cineva rămâne în câmpul corpului tău 
energetic o perioadă mai îndelungată de timp, începe să-ţi 
afecteze întreaga fiinţă cu energia lui, trăgându-te în jos, 
dacă nu eşti sincronizat cu el, sau ridicându-te, dacă 
rezonează la o vibraţie energetică mai înaltă decât a ta. 

Eu numesc al doilea câmp energetic câmpul 
energetic al mediului extins. Pentru a-ţi face o idee, din 
punct de vedere fizic, despre acest câmp energetic, 
gândeşte-te la câmpul energetic care se extinde în casa ta, 
la locul de muncă, pe strada pe care locuieşti, în familia şi 
în comunitatea ta. Să ştii că eşti cufundat, oriunde te duci, 
într-un câmp energetic ce se extinde nu doar până acolo 
unde ajunge braţul tău, ci până unde vezi cu ochii, auzi cu 
urechile şi miroşi cu nasul. Tiparul de vibraţie al acestui 
câmp energetic constituie câmpul energetic al mediului 
extins. Aşadar, eşti o siluetă energetică aflată într-un câmp 
mai extins de energie, amestecat cu un câmp energetic 
mai amplu, care este influenţat de frecvențele şi câmpurile 
energetice ale altora şi de toate activităţile din câmpul 
global de energie a mediului. Acest câmp în care corpul 
tău solid se plimbă, vorbeşte, doarme, munceşte şi se 
recreează este influenţat de frecvenţa energetică a oricui 
intră în el. 

Acum vreau să te gândeşti la un câmp energetic care 
trece dincolo chiar şi de corpul tău şi de mediul fizic în 
care te mişti. Acest câmp energetic este atât de vast, încât 
nu poţi să îi creezi nici măcar graniţe imaginare. Pe acesta 
îl numesc câmpul energetic mental. Gândurile tale şi ale 
celorlalţi interacționează în câmpul mental în aşa fel încât 
îţi cresc sau îţi scad frecvenţa vibraţiei. Îmi place foarte 
mult observaţia lui David Hawkins din Power over Force 
(Putere versus forţă): „Fiecare gând, acţiune, decizie sau 
sentiment creează un vârtej în câmpurile energetice ale 
vieţii care se leagă unele de altele şi se contrabalansează”. 

Când gândurile şi sentimentele celorlalţi au efect 
asupra câmpului energetic mental, se va produce unul din 
două rezultate. Ori câmpul tău energetic va creşte, aşa 
cum se spune că se întâmpla atunci când Buddha sau lisus 


intrau într-un sat. Simpla lor prezenţă în sat ar fi ridicat 
conştiinţa celor din jur. Ori câmpul tău energetic va scădea 
şi va deveni, prin urmare, contaminat. Felul în care 
gândesc ceilalţi şi în care îşi revarsă energia gândurilor te 
poate influenţa. Şi reversul este valabil, după cum arată 
Hawkins: „În acest univers interconectat, fiecare 
îmbunătăţire pe care o facem în lumea noastră privată 
îmbunătăţeşte lumea extinsă pentru toţi ceilalţi”. 

Dar nu numai oamenii îţi influenţează câmpul 
energetic. Nivelul de zgomot, calitatea aerului şi puritatea 
hranei, toate îţi ating şi îţi afectează câmpurile energetice. 
Lucrul de care s-ar putea să nu îţi dai seama este că tu joci 
un rol important în a-ţi păstra câmpurile energetice curate 
şi necontaminate şi că poţi avea un efect de curăţire şi 
purificare asupra câmpului energetic al celor din jurul tău. 
Din acest motiv îţi cer să faci un pact cu tine însuţi, cu 
scopul de a deveni conştient de lucrurile pe care le laşi să 
pătrundă în câmpurile tale energetice. Atunci când vei face 
asta, vei vedea cât de uşor poţi fi tras în jos de energia de 
frecvenţă joasă. Să sperăm că te vei simţi motivat să începi 
să pui în aplicare o nouă manieră de abordare a lucrurilor, 
care îţi va purifica toate câmpurile energetice şi va 
menţine o stare de limpezime, fără tipare energetice care 
să-ţi contamineze în vreun fel viaţa. 

Cum să-ţi purifici câmpurile energetice 

Câmpurile tale energetice invizibile sunt de natură 
electrică. Comunitatea ştiinţifică numeşte aceste câmpuri 
energetice, care înconjoară toate fiinţele vii, unde 
electromagnetice invizibile. Aceste câmpuri energetice 
devin cuantificabile pe măsură ce noi inventăm aparate de 
măsurat mai sofisticate, controlate de computer. 

Corpul tău, alimentele pe care le mănânci, apa pe 
care o bei şi tot ce există în univers au o schiţă pentru 
matricea energetică originală. Câmpul electromagnetic al 
tuturor lucrurilor create de natură este pur şi se află într-o 
stare de cooperare şi iubire, în lipsa unui cuvânt mai 
potrivit, cu toate celelalte câmpuri energetice. După cum a 
spus Rumi: „Iubirea este elixirul energizant al universului, 


cauza şi efectul tuturor stărilor de armonie”. Un câmp 
energetic contaminat nu mai este echilibrat cu armonia sa 
electromagnetică originală creată de natură. Sau, după 
cum spun metafizicienii, Dumnezeu este iubire, iar unde 
nu este iubire, Dumnezeu nu poate exista. Într-un sens 
profund, să îţi păstrezi câmpul energetic pur şi armonios 
reprezintă acordul tău de a rămâne într-un contact 
conştient cu Dumnezeu. 

De vreme ce Dumnezeu este iubire, iar cel ce rămâne 
în dragoste rămâne în Dumnezeu, şi Dumnezeu rămâne în 
el, este obligatoriu să păstrezi în conştiinţa ta iubirea pe 
cea mai de sus treaptă, atunci când analizezi această idee 
de a-ţi păstra câmpurile energetice necontaminate. Orice 
lucru ce pătrunde în câmpul energetic, pe care îl simţi şi 
care nu este iubire armonioasă, este un agent 
contaminator şi te va ţine blocat în lumea problemelor. 

Proiectul tău de curăţire a câmpului energetic 
cuprinde cele trei categorii de câmpuri energetice pe care 
le-am enumerat mai sus. Nu pretind că aceste trei 
descrieri ale câmpurilor energetice pot fi verificate 
ştiinţific. Dar aşa înţeleg eu energiile şi felul în care poţi să 
le păstrezi necontaminate de frecvențele joase, care mie 
mi se pare că sunt caracterizate prin absenţa iubirii. 
Primul câmp este cel personal sau cel eteric. 

Cum să-ţi decontaminezi câmpul energetic eteric 

Reţine extensia de o lungime de braţ a corpului tău 
energetic, extensie care există de jur-împrejurul tău. Acest 
câmp de energie emite în afară şi este influenţat de doi 
factori. Un factor este relativa armonie dinăuntrul corpului 
tău, iar celălalt factor este ceea ce permiți să-ţi influenţeze 
corpul din exterior. Pentru o analiză a acestui prim factor 
trebuie să răspunzi la următoarele întrebări. 

Cum te porţi cu acest corp care este organismul viu 
ce transmite unde de energie electromagnetică? Ce hrană 
foloseşti pentru a-l umple şi pentru a-l schimba”? Bei apă 
pură, necontaminată, în mod regulat, de-a lungul zilei? Ce 
toxine absorbi? Câtă odihnă liniştitoare îi dai? îl păstrezi 
echilibrat folosind suplimente nutritive? Faci sport 


regulat? Ai respiraţia armonioasă şi relaxată? Ai o stare 
emoţională calmă? Meditezi pentru a ajunge în legătură 
armonioasă cu Dumnezeu? Pe scurt, eşti un prieten bun 
pentru corpul tău? 

Trebuie să-ţi iubeşti corpul; el este casa ta şi trebuie 
purificat de toate deşeurile. Corpul tău se află permanent 
în serviciul tău. Chiar şi atunci când dormi, el lucrează 
pentru tine, digerând, înlocuind celulele moarte, aducând 
oxigen proaspăt, transformând nutrienţii în sânge. Totul, 
pentru supraviețuirea ta. Corpul tău nu-ţi este duşman. Nu 
trebuie să te eliberezi de corpul tău cu scopul de a obţine 
îndrumare spirituală. Iubirea şi compasiunea sunt 
necesități absolute. Corpul tău este la fel de sacru precum 
sufletul. În lumea existenței, totul este sacru; totul 
pulsează de bătaia inimii divinității. Atunci când 
îndepărtezi frecvențele divinității lăsând să intre energie 
neiubitoare, îţi contaminezi câmpurile energetice ale 
corpului, aflate în imediata apropiere. 

S-au scris, fără exagerare, mii de cărți care te învață 
cum să te menţii în formă. Cărți cu diete, ghiduri de 
meditație, volume de nutriție, manuale pentru tratamentul 
dependenţelor, toate concepute pentru a te ajuta să mentii 
un echilibru pozitiv al energiei naturale care-i permite 
corpului tău să-ţi creeze oasele, sângele, pielea şi toate 
celelalte, din combustibilul pe care tu i-l introduci. Această 
maşinărie care funcţionează perfect ştie de ce este nevoie, 
unde este nevoie şi cum să acorde prioritate acestor nevoi 
în momente de criză. Dacă creierul are nevoie de oxigen, 
el poate să pună pe pauză restul corpului în timp ce 
aprovizionează cel mai important organ. Dacă eşti rănit, 
corpul direcţionează imediat globulele albe în zona 
vătămată. Este un mecanism magnific şi misterios. 
Respectându-i nevoile, corpul tău şi câmpul lui energetic 
sunt menținute la un nivel vibraţional înalt. Acest lucru 
presupune să nu-l umpli de otrăvuri, să-i permiţi să devină 
letargic deoarece nu faci sport sau să-l hrăneşti cu un 
procent mai mare de alimente alcaline decât din cele 
acide. Acestea sunt căi evidente prin care îţi poţi păstra 


energia corpului  necontaminată. Tu controlezi prin 
intermediul gândurilor tale acest instrument misterios şi 
minunat de complex care este casa ta. Fiica noastră Saje a 
experimentat acest lucru la vârsta de şapte ani. 

Timp de aproape trei ani, Saje a suferit de o boală de 
piele serioasă, la nivelul feţei, numită veruce plane. 
Tratamentele medicale păreau că nu fac decât să ajute la 
creşterea negilor care o desfigurau, până când aceştia au 
ajuns să acopere o mare parte a feţei sale frumoase. Saje 
s-a vindecat singură de negi în doar câteva zile, după cea 
ascultat o lecţie spirituală de la un prieten de-al meu, 
Kenny Malott, care e medic dermatolog în Maui. Când Saje 
a primit la şcoală o temă scrisă, despre depăşirea 
obstacolelor, ea a scris despre negi. lată ce s-a întâmplat, 
în cuvintele şi grafia lui Saje. 

Temă pentru acasă DEPĂŞIREA OPSTACOLELOR 
UMFLĂTURILE MELE 

Acum aproape 5 ani mi-au apărut nişte bubife când 
eram într-o piscină încălzită în Maui, Hawie. Bubele astea 
mi-au rămas pe faţă încă vreo 2 ani, până într-o vară, în 
Maui, când părinţii mei m-au dus la un dermatolog şi el mi- 
a spus că aş putea să iau o loţiune de curăfare şi să mă 
spăl pe faţă, dar a mai zis şi că la început o să mi se 
înroşească faţa, aşa că eu l-am întrebat ce altă opţiune mai 
am şi el a spus că aş putea să vorbesc cu ele. Şi prima mea 
reacţie a fost să râd, dar după aia m-am făcut mai serioasă 
şi am zis: cum adică? Ela explicat că oamenii i-au spus că 
ei au vorbit cu umflăturile lor. Aşa că am zis că o să încerc 
şi eu, aşa că, în seara aceea, când am ajuns acasă după ce 
fusesem la surfing şi alte chestii, am făcut un duş şi, când 
m-am băgat în pat, am vorbit cu umflăturile mele şi am 
continuat încă 3 zile, până când, într-o zi, eu şi fratele meu 
ne jucam Nintendo şi mi-am simţit faţa şi am zis: O, 
Doamne! şi am alergat în camera părinţilor şi am zis: mi-au 
dispărut umflăturile, au dispărut! şi mama nu părea să mă 
creadă, aşa că i-am zis: uită-te, pune mâna! şi ea a zis că 
au dispărut şi tata a zis: ia să văd şi eu, aşa că m-am dus la 
el şi chiar dispăruseră. Aşa că el m-a întrebat: ce le-ai spus 


guguloaielor? şi eu am zis că e secret şi mă întreabă mereu 
ce le-am spus şi eu tot zic că e secret 

Şi de aici înainte tot secret e Dacă tu crezi în tine, 
poţi să faci ce vrei tu 

Nici până în ziua de azi, Saje nu a vrut să dezvăluie 
ce a spus. Dar eu ştiu că, în mintea ei dragă de copil, le-a 
adus acelor umflături o prezenţă spirituală şi şi-a ridicat 
câmpul energetic suficient încât să îndepărteze iluzia bolii. 
Concluzia ei este atât de intensă: „Dacă tu crezi în tine, 
poţi să faci ce vrei tu”. 

Al doilea factor care îţi influenţează câmpul energetic 
apropiat îl reprezintă lucrurile cărora le permiţi să-ţi 
influenţeze corpul din exterior. Ce fel de oameni îngădui în 
spaţiul tău apropiat? Atunci când le permiţi oamenilor 
toxici să intre în câmpul energetic eteric, vei vedea că 
starea ta de bine se diminuează. Tot aşa ca atunci când îi 
dai voie cuiva răcit să-ţi strănute în faţă şi creşte riscul de 
a te îmbolnăvi, trebuie să ai grijă cu ce persoane alegi să 
te asociezi, pentru a evita să-ţi contaminezi energia vieţii. 
Eu m-am străduit să învăţ această lecţie în urmă cu mulţi 
ani, în următoarea situaţie. 

Cu ani în urmă, eram gata să renunţ pentru 
totdeauna la alcool. Dar, înainte de a face asta, le-am dat 
voie unor petrecăreţi să pătrundă în spaţiul vieţii mele. Îmi 
uitam astfel hotărârea şi mă întorceam pe făgaşul 
dependenţei. Atunci când am fost cu adevărat pregătit să- 
mi pun în ordine comportamentul, dar şi câmpul energetic, 
m-am îndepărtat de influenţele contagioase ale acelui 
mediu distructiv. Corpul meu trebuia să-şi ia adio de la 
influenţele contaminării. Mi-am schimbat numărul de 
telefon, m-am mutat - şi nu exagerez! - din cartier şi m-am 
ţinut departe de oricine folosea substanţe care dau 
dependenţă. Atunci când m-am abținut să mai intru în acel 
tip de câmp energetic, corpul meu n-a mai fost supus la 
acel tip de poluare. 

Trebuie să-ți iei rămas-bun, deşi cu iubire 
necondiționată, de la oricine îţi poluează spaţiul vieţii cu o 
energie de frecvenţă joasă. Sau trebuie să fii pregătit să 


stăvileşti intrarea nedorită a oamenilor cu o energie mai 
joasă, recunoscând-o în primul rând şi apoi neutralizând-o, 
prin emiterea de energie superioară. Problema în 
încercarea de a fi în permanenţă un agent neutralizant 
constă în faptul că efortul necesar te epuizează, de cele 
mai multe ori, iar nivelul de oboseală la care ajungi te face 
sensibil la energiile inferioare. 

Este o strategie importantă să îţi păstrezi curat 
câmpul energetic al corpului, fiind consecvent în 
angajamentul de a sta departe de cei care îţi aduc lucruri 
negative în viaţă. E valabil pentru orice fel de lucru 
negativ sau energie joasă care îţi invadează în mod regulat 
spaţiul corpului. 

Dacă cineva îţi aduce anxietate, ruşine, depresie, 
frică, lamentări, tânguieli, apatie, stres, grijă, furie, 
vinovăţie sau orice element din mulţimea de tipare de 
energie mai joasă, te invită să te alături nefericirii lor şi îţi 
încarcă viaţa cu problemele cu care ei trăiesc în fiecare zi. 
Devino conştient de natura câmpurilor energetice care îţi 
influenţează graniţele corpului energetic şi hotărăşte-te să 
te retragi din orice fel de mediu toxic care îţi ameninţă 
puritatea spaţiului vital. Atunci când simţi că este încălcat, 
ia măsuri imediate, recunoscând în primul rând ceea ce se 
întâmplă şi trecând apoi la contraatac. 

Urmăreşte-ţi respiraţia, având grijă să inspiri încet şi 
prelung oxigenul. Transmite apoi gânduri conştiente de 
bunătate şi iubire. Retrage-te fără conflict din faţa forţelor 
energetice invadatoare. 

Am constatat că această strategie funcţionează de 
minune ori de câte ori copiii mei fac eforturi să mă tragă în 
jos cu certuri zgomotoase şi încearcă să mă convingă de 
ceva în mod irațional. După ce ascult şi răspund politicos, 
replicile lor fiind frecvențele joase ale cicălelilor şi 
ţipetelor, observ ce se întâmplă cu mine. Îmi urmăresc 
respiraţia, îmi reamintesc să nu-mi las câmpul energetic să 
se contamineze şi mă hotărăsc să mă retrag din scena de 
faţă. Acest lucru mi se pare folositor şi atunci când sunt în 
preajma unor persoane care vorbesc tare şi grosolan din 


cauza consumului excesiv de alcool. Regula mea este să 
mă retrag politicos, cât mai repede, în loc să rămân şi să 
simt cum decad în acele câmpuri energetice mai joase. 

Cei pe care-i primeşti în mod regulat ca vizitatori în 
câmpul energetic al corpului tău trebuie să vină cu iubire, 
pace şi cu energii spirituale mai înalte. Altfel, făgăduieşte- 
ţi să pui în aplicare strategia ta tăcută de a te retrage cât 
mai repede posibil de sub influenţa acestor energii 
epuizante. Din acest motiv, cei care au atins niveluri de 
conştiinţă spirituală au un grup restrâns de prieteni pe 
care şi i-au ales. Ei îşi preţuiesc intimitatea şi se păzesc de 
forţele prădătoare ale oamenilor cu energie mai joasă. In 
plus, ei preţuiesc liniştea şi un mediu pur, îndepărtându-se 
de oamenii  gălăgioşi, de zgomotele puternice, de 
intruziunile nocive şi de mediile toxice. 

Şi-acum, să trecem la decontaminarea celui de-al 
doilea câmp energetic. 

Cum să-ți  decontaminezi câmpul energetic al 
mediului extins 

Citind secţiunea care urmează, ţine minte acest sfat 
al Maicii Tereza din Calcutta: „Vezi tu, la o analiză finală, 
totul este între tine şi Dumnezeu; în orice caz, n-a fost 
niciodată nimic între tine şi ei”. Acest lucru mi se pare 
foarte folositor atunci când lucrez pentru a-mi păstra 
curate câmpurile energetice. Rezolvarea conflictelor, 
soluționarea problemelor sau eliminarea agenților 
contaminatori din câmpurile energetice extinse ale vieții 
tale nu reprezintă ceva care se petrece între tine şi cei cu 
care eşti în conflict; ci este ceva între tine şi Dumnezeu. 
Acest lucru presupune căutarea unei energii spirituale mai 
înalte şi emiterea ei atunci când întâlneşti energie mai 
joasă, care te slăbeşte. Exact asta s-a întâmplat în 
următoarea situaţie. 

Un prieten cu copii adolescenţi mi-a povestit despre 
încercarea de a o scoate la capăt într-un conflict 
îngrijorător cu una dintre fiicele sale. Stătea în oraş toată 
noaptea, în compania unor persoane cu un caracter 
îndoielnic şi sub influenţa drogurilor şi alcoolului. Mi-a 


povestit cum câmpul energetic al căminului lor era 
contaminat în mod regulat. El şi soţia lui petreceau ore 
întregi discutând despre cum ar fi mai bine să procedeze, 
iar ceilalţi copii sufereau atunci când apăreau certurile. In 
acest mediu fizic al energiei joase, lipsa de respect, 
răbufnirile de furie, consumul de alcool şi droguri, 
îngrijorarea şi tristeţea contaminau întreaga familie. Apoi, 
mi-a spus el, a venit un moment în care şi-a dat seama că 
acest lucru era între el şi Dumnezeu. Ín toiul unei 
confruntări în care fiica sa era în mod evident tulburată şi 
totodată ruşinată pentru că stătuse în oraş până târziu, ea 
şi-a oprit deodată răbufnirea de furie şi a zis: „Ai putea să 
mă iei în braţe?” 

Tatăl a îmbrăţişat-o imediat, şi atunci relaţia cu ea şi 
comportamentul ei s-au mutat în frecvențele mai înalte ale 
spiritului. El mi-a spus că şi-a dat seama în acel moment că 
nu e vorba numai despre el şi fiica lui; totul era între el şi 
Dumnezeu. Putea să ofere iubire în ciuda furiei şi a lipsei 
de respect? Putea să fie iubitor cu cineva care îl sfida? 
Exista un loc în interiorul lui în care energiile mai înalte 
ale iubirii şi compasiunii puteau ajunge, chiar şi atunci 
când simţea efectele contaminării cu vibraţiile mai 
joase/mai lente? „Nu era vorba despre mine şi fiica mea”, 
mi-a spus el, „totul era între mine şi Dumnezeu”. Aceasta 
este cea mai importantă lecţie pe care o poţi învăţa pentru 
a-ţi păstra necontaminat câmpul energetic al mediului 
extins. 

Câmpul energetic al mediului tău extins cuprinde 
întreaga gamă de locuri în care te afli zilnic, casa ta, 
cartierul, serviciul, locurile de divertisment, chiar şi 
locurile pe unde mergi, alergi şi treci cu maşina. Priveşte 
în jurul tău în fiecare clipă şi recunoaşte că tot ce vezi în 
mediul tău mai larg reprezintă o componentă a câmpului 
tău energetic. Aşadar, cum poţi tu, o singură persoană, să 
faci ceva pentru a menţine un câmp energetic în care orice 
fel de contaminare este redusă la minimum sau chiar 
eliminată cu totul? Intoarce-te la capitolul doi şi 
recapitulează constatările lui Patanjali despre conştiinţa 


spirituală. Când eşti consecvent în a te abţine de la 
falsitate şi de la gândul de a le face rău altora, influenţezi 
orice fiinţă vie şi întregul tipar energetic din jurul tău. 

Prietenul meu Deepak Chopra descrie această 
influenţă într-o serie de înregistrări pe care le-am realizat 
împreună recent, numite Creating Your World the Way You 
Really Want It to Be (Să-ţi creezi lumea aşa cum ai vrea să 
fie). Deepak povesteşte despre un experiment în care 
câteva mii de oameni s-au adunat pentru a medita în grup. 
Fiecărei persoane din grupul de meditaţie i-a fost măsurat 
nivelul de serotonină înainte de sesiunea îndelungată de 
meditaţie. Serotonina este un neurotransmiţător din creier. 
Prezenţa ei în cantităţi ridicate indică o stare de calm. Cu 
cât nivelul de serotonină este mai mare, cu atât eşti mai 
liniştit. După câteva ore de meditaţie intensă în grup, 
serotonina a fost măsurată din nou şi a rezultat că exista o 
creştere semnificativă a nivelurilor de serotonină ale 
tuturor participanților. După cum era previzibil, 
participanţii la grupul de meditaţie prelungită erau mai 
liniştiţi şi mai calmi, aşa cum au arătat măsurătorile 
nivelului de serotonină. 

A doua parte a acestui experiment presupunea 
măsurarea nivelurilor de serotonină ale oamenilor din 
imediata vecinătate a marelui grup de meditaţie, care nu 
meditau. Nivelurile lor de serotonină au fost măsurate şi 
înainte de sesiune îndelungată de meditaţie... şi imediat 
după meditaţia întregului grup de câteva mii de oameni. S- 
a descoperit că nivelurile de serotonină erau semnificativ 
crescute, pur şi simplu pentru că în imediata vecinătate 
era prezent un grup mare de oameni care emiteau o 
energie a liniştii. Dacă stai să te gândeşti, implicaţiile 
acestui fel de cercetare ştiinţifică sunt uluitoare. 
Imaginează-ţi, atunci când devii mai liniştit şi transmiţi în 
tăcere acest gen de seninătate, influenţezi pe toată lumea 
din mediul tău fizic. 

În câteva ocazii, am avut plăcerea de a mă afla în 
prezenţa celor care fac asta. Eu îi consider pe aceşti 
oameni maeştri divini. Într-un sătuc din Germania, am stat 


cu alte 199 de persoane în prezenţa Mamei Meera, un 
suflet luminat, care şi-a dedicat viaţa răspândirii păcii şi 
iubirii printre adepţii din lumea întreagă. Când mi-a ţinut 
capul în palme şi m-a privit în ochi, m-am simţit de parcă 
m-aş fi aflat în prezenţa lui Dumnezeu în formă umană, 
lipsită de orice ego. N-am mai avut niciodată o asemenea 
senzaţie de fericire doar aflându-mă în aceeaşi încăpere cu 
cineva. Atunci când Mama Meera a intrat în mica încăpere 
în care două sute de oameni se înghesuiau pentru un 
darshan de trei ore, atmosfera din întreaga sală s-a ridicat 
la un nivel mai înalt de iubire şi fericire, datorită prezenţei 
sale. 

Golit de ego şi afiliat principiilor spirituale ale iubirii, 
bunătăţii, renunţării, păcii, unităţii, iertării, bucuriei şi 
recunoştinţei, te vei apropia din ce în ce mai mult de 
Dumnezeu. Când începi să răspândeşti calităţi spirituale, 
vei influenţa câmpul energetic al mediului tău apropiat mai 
mult decât ţi-ai putea da seama. În plus, îţi vei păstra 
propriul câmp energetic mai puţin contaminat şi vei 
preveni apariţia conflictelor şi problemelor, doar prin 
conştiinţa ta spirituală ridicată. Într-adevăr, trebuie să ţii 
minte, în primul rând, că niciodată nu e nimic între tine şi 
ei; e între tine şi Dumnezeu. 

Lumea fascinantă a energiei invizibile devine tot mai 
uşor de confirmat din punct de vedere ştiinţific. Noi numim 
particulele de energie invizibilă feromoni şi observăm că, 
în natură, până şi copacii emit aceste secreţii ce nu pot fi 
văzute cu ochiul liber. De exemplu, atunci când boala 
olandeză a ulmului atacă un ulm într-o anumită zonă, el 
trimite un semnal de avertizare, prin intermediul 
feromonilor, către toţi copacii din vecinătate. Apoi, aceştia 
emană mecanisme de apărare create pentru a lupta cu 
germenii invadatori ai bolii olandeze a ulmului. 

În mod similar, animalele şi oamenii au feromoni de 
energie invizibilă care sunt emanaţi în momente de frică 
sau, dimpotrivă, de iubire. Studii bine documentate arată 
că animalele care intră într-o cameră în care alte animale 
au fost sacrificate manifestă reacţii specifice de nelinişte şi 


frică. La fel, atunci când oamenii se află într-o încăpere în 
care s-au practicat torturi, simt energia plină de durere şi 
cruzime.  Feromonii de frică există în atmosferă şi 
influenţează câmpul energetic al mediului, astfel încât 
acesta afectează pe oricine pătrunde în acel spaţiu. Şi 
contrariul este adevărat. În locurile în care sunt folosite 
conştiinţa spirituală şi iubirea necondiționată, feromonii 
bunăvoinţei, frumuseţii şi sensibilităţii sunt emanati şi 
rămân în mediu. 

Am simţit feromonii când am fost în locuri în care 
ambele extreme erau un obicei şi, evident, am simţit 
influenţa lor asupra stării mele de bine. Iată patru exemple 
din experienţa mea de viaţă, două din câmpurile de 
energie joasă ale fricii şi două din câmpurile opuse, de 
energie înaltă, ale iubirii. Citindu-le pe toate patru, 
reaminteşte-ţi de puterea de a contamina şi de a ilumina 
câmpurile energetice în care tu munceşti şi te recreezi în 
fiecare zi. Doar pentru că nu poţi vedea feromonii, nu 
înseamnă că ei nu există. 

Mediul fricii 

Amsterdam, Olanda Am vizitat, în trei ocazii diferite, 
casa în care Anne Frank a trăit cu frica de a fi capturată de 
nazişti în timpul celui de-al Doilea Război Mondial. Această 
casă, inclusiv mansarda în care Anne s-a ascuns cu familia 
ei timp de câţiva ani şi şi-a consemnat gândurile în 
jurnalele ei, este acum un muzeu vizitat de mii de persoane 
în fiecare an. Scopul muzeului este, în acelaşi timp, să 
aducă un omagiu spiritului Annei Frank şi să amintească 
de ororile Holocaustului. De fiecare dată când am vizitat şi 
m-am plimbat în jurul acestei case aflate pe malul unui 
canal, am fost impresionat de sentimentul de tristeţe ce 
pare să o bântuie. Acel sentiment rămâne în feromonii de 
frică ai familiei Frank şi ai celor care şi-au riscat vieţile 
pentru a-i apăra de ochii ca de vultur ai ocupanților nazişti. 
În plus, toţi cei care vizitează locul par să emane şi ei 
feromoni de energie tristă. 

La ultima mea vizită n-am mai putut suporta câmpul 
energetic din această casă. Mi-a venit foarte greu să 


respir, simţeam că mă sufoc şi îmi era greață. Vorbind cu 
alte persoane care părăseau casa Annei Frank, mi-au 
povestit la rândul lor despre experienţe asemănătoare, în 
care au simţit energia joasă a tristeţii şi efectiv s-au simţit 
rău fizic. 

Insula Robben, Cape Town, Africa de Sud când am 
văzut insula Robben din vârful muntelui Table din Cape 
Town, am simţit imediat un impuls puternic de-a o vizita, 
cu toate că, în acel moment, nu realizam ce reprezenta 
insula şi nici nu ştiam istoria ei. Când mi s-a spus că acolo 
şi-a petrecut Nelson Mandela şaptesprezece din cei 
douăzeci şi şapte de ani de detenţie, am ştiut că trebuie 
neapărat să o văd. Am făcut rezervări ca să o vizitez chiar 
a doua zi, care s-a dovedit a fi a zecea aniversare a 
eliberării lui Mandela, din 1990. Soţia mea a ales să nu 
facă excursia de o jumătate de zi, aşa că m-am îmbarcat pe 
vas cu prietenul meu Dimitri, care trăieşte în Africa de 
Sud, şi cu fiul său de unsprezece ani, Simeon. 

Numai deţinuţii politici de culoare erau închişi pe 
insula Robben, din cauza sistemului de apartheid şi a 
secesiunii rasiale din Africa de Sud. La acea vreme, sud- 
africanii de culoare ajungeau deţinuţi politici chiar şi 
numai pentru că participau la vreo întâlnire la care erau 
formulate planuri de răsturnare a sistemului de apartheid. 
Prin urmare, insula Robben era un loc în care oameni 
nevinovaţi erau forţaţi să muncească zi lumină, la cariera 
de calcar. In zilele noastre, turiştii o vizitează şi sunt 
însoţiţi în turul insulei de foşti deţinuţi de pe insula 
Robben. 

Vizitând închisoarea, împreună cu Dimitri şi Simeon, 
am văzut celula în care Nelson Mandela a trăit în izolare şi 
tăcere forţată. Eu simt că acest om reprezintă exemplul cel 
mai înalt a ceea ce cartea de faţă este concepută să te 
înveţe: că există o soluţie spirituală pentru orice problemă. 
Întemniţarea l-a obligat pe Nelson Mandela la tăcere şi 
astfel, retrăgându-se în sine, a putut să intre în contact 
conştient cu Dumnezeu. Tăcerea, asemenea lui Dumnezeu, 
este indivizibilă. 


Când Nelson Mandela a ieşit din închisoare, în 1990, 
avea în inima sa iertarea şi reconcilierea. Eu cred că 
energia lui spirituală a transformat Africa de Sud, a distrus 
apartheidul şi l-a făcut pe Mandela să fie ales preşedinte în 
mod democratic. Acest lucru s-a înfăptuit cu relativ puţină 
violenţă, în contrast cu războiul disperat ce fusese 
planificat pentru eliminarea politicilor rasiale. 

De-a lungul vizitei noastre pe insulă, am simţit 
suferinţa din locurile în care s-au aplicat nedreptatea, 
tortura şi înfricoşarea. Când am plecat de pe insulă, 
tânărul Simeon s-a întors spre mine şi, fără altă 
introducere sau conversaţie, a spus: „Nu m-am simţit bine 
acolo. Ai băgat şi tu de seamă?” Într-adevăr, acest băiat 
mi-a confirmat ce simţisem toată dimineaţa. Un câmp 
energetic al fricii este creat acolo unde nedreptatea e în 
floare, iar Simeon a rostit ceea ce am simţit amândoi. 

Mediul iubirii 

Assisi, Italia într-un sătuc, nu departe de Florenţa, în 
secolul al XIII-lea a fost întemnițat un soldat. Fiul unui 
negustor bogat, acest tânăr soldat a fost „pierdut” mare 
parte din viaţa lui, până când, brusc, a avut o viziune ce-l 
îndemna să-L. slujească necondiţionat pe Dumnezeu. A 
renunţat la toate posesiunile materiale şi a propovăduit, 
până la sfârşitul vieţii, mesajul lui lisus din Nazaret. El a 
fost omul care avea să fie cunoscut drept Sfântul Francisc 
din Assisi. 

Sfântul Francisc, care a purtat rănile lui lisus 
(stigmatele), a practicat sfatul lui Patanjali despre care am 
scris în capitolul doi, acela de a se abţine cu consecvență 
de la falsitate şi de la gânduri nocive, îndreptate împotriva 
altora. E renumit pentru faptul că i-a ajutat pe mulţi, prin 
simpla lui prezenţă. Animalele sălbatice şi păsările se 
îmblânzeau şi se domesticeau lângă el, lingându-i supuse 
degetele şi zburând în palmele sale. 

Pentru mine şi soţia mea, Assisi a fost un loc de 
pelerinaj. Am fost în Oraşul de Jos să vizităm micuța capelă 
în care Sfântul Francisc se ruga în fiecare zi. Capela este 
încă în picioare, în exact aceeaşi stare ca atunci. O 


împrejmuieşte o construcţie spațioasă, cu ferestre cu 
vitralii splendide, şi o boltă pictată. Mii de oameni roiesc în 
această structură exterioară, cu toţii veniţi în Assisi pentru 
a se ruga şi a aduce un omagiu sfântului din secolul al XIII- 
lea. Vizitatori din întreaga lume vin şi pleacă în fiecare zi, 
în semn de omagiu solemn, grav şi iubitor pentru această 
fiinţă divină. 

Eu şi soţia mea am fost conduşi în micuța capelă ce a 
fost odinioară casa de meditaţie spirituală a Sfântului 
Francisc din Assisi. Ne-am aşezat amândoi pentru a medita 
în locul sacru şi am simţit imediat feromonii fericirii şi ai 
iubirii necondiționate cum intră în câmpurile noastre 
energetice. Lacrimile noastre de bucurie şi fericire au fost 
răspunsul la aceste minunate sentimente. De fapt, ne-am 
întors şi a doua oară să o vizităm, pentru a ne confirma cât 
de intensă fusese experienţa şi pentru a fi siguri că în acea 
capelă n-au lucrat numai aşteptările noastre. Încăperea 
radia de iubire necondiționată. Plutea în aer, ca să zic aşa. 
Această capelă mică, în interiorul camerei exterioare ce o 
înconjura, părea o metaforă pentru noi înşine. Corpul 
nostru este camera exterioară protectoare. Dar, în adâncul 
camerei, se află un loc al armoniei perfecte şi al păcii, un 
loc ce trebuie vizitat adesea pentru a simţi toată 
strălucirea ce sălăşluieşte acolo. 

Aici, în Assisi de Jos, este un loc în care Sfântul 
Francisc a intrat în contact conştient cu Dumnezeu şi un 
loc în care au venit milioane de oameni, plini de iubire şi 
recunoştinţă, ca să se plimbe şi să se cufunde în aura 
lăsată de câmpul lui energetic. Acest tip de energie lasă o 
urmă. Chiar dacă invizibilă, ea rămâne acolo; cu siguranţă, 
poate fi simțită şi trăită. Energia radiantă şi iubitoare 
umple cu bucurie câmpul energetic al tuturor celor care 
intră în acel câmp. Eu simt prezenţa Sfântului Francisc din 
Assisi alături de mine în timp ce scriu această carte şi am 
recunoscut-o încă de la primele pagini. 

Machu Picchu, Peru Spaniolii au trecut prin America 
de Sud provocând propria versiune a Holocaustului, tot 
aşa cum alţi jefuitori europeni i-au decimat pe amerindienii 


care trăiseră în America de Nord timp de mii de ani, 
înainte de apariţia invadatorilor. Niciunul din cei care-au 
ajuns în bătaia puştii conchistadorilor nu a fost cruțat. 
Milioane de oameni au fost măcelăriți. Conştiinţa urii şi a 
intoleranţei a străbătut ambele continente. Istoria acestor 
locuri, ce s-a scris în fiecare sat, reprezintă povestea 
cruzimii omului faţă de om. 

Conchistadorii spanioli nu s-au dat înapoi de la nimic 
şi au răspândit teroarea, omorându-i sistematic pe 
băştinaşi. Cei care nu au fost ucişi de săgeți şi gloanţe au 
fost infectați cu boli pe care invadatorii le-au adus cu ei. 
Au pătruns aproape în fiecare sat, cu câte o excepţie pe ici, 
pe colo. Machu Picchu este o asemenea excepţie. Le-a 
scăpat cu totul musafirilor nepoftiţi. Acest loc, construit ca 
altar sacru în urmă cu mii de ani de către băştinaşi, este 
aşezat în vârful unui munte îndepărtat din Anzi. A rămas 
nedescoperit de occidentali până în 1911. 

În timp ce ne apropiam de Machu Picchu, mai întâi 
cu avionul, apoi cu trenul, apoi cu autobuzul şi în cele din 
urmă pe jos, ne-am pus întrebările legate de acest loc pe 
care toată lumea şi le pune. Cum au construit aşa ceva în 
urmă cu mii de ani? Cum au transportat milioane de pietre 
uriaşe pe o cărare atât de periculoasă, fără macarale, 
elicoptere şi utilaje pentru terasamente? Cine a cărat 
pietrele până în vârful muntelui îndepărtat şi le-a aşezat 
sub formă de terase? Cum au construit această ofrandă ca 
să venereze, divin, natura, cu mii de ani în urmă, când 
roata abia fusese descoperită? Cum a fost posibil ca ura 
care străbătea provincia să ocolească Machu Picchu? Cum 
a fost posibil să rămână un loc sacru izolat? 

Soţia mea şi patru dintre copiii noştri au petrecut 
câteva zile plimbându-se, meditând, privind în jur şi 
respirând energia acestui loc magnific. Zilele petrecute la 
Machu Picchu mi-au oferit unele dintre cele mai fericite 
sentimente, de continuă stare de bine, din toată viaţa mea. 
Am meditat în sanctuarul de pe munte şi m-am simţit 
înconjurat de prezenţa lui Dumnezeu. Când le-am ţinut o 
prelegere celor şaptezeci sau optzeci de oameni care ne 


însoțeau, cuvintele nu păreau să vină din mine. Eu eram 
doar un vehicul pentru energia fluidă, ce părea să ajungă 
la public din altă parte. Îi tot spuneam soţiei mele că n-am 
mai avut în viaţa mea o asemenea stare de bine. Feromonii 
energiei iubitoare, nealteraţi de energiile joase ale 
intoleranţei şi urii, erau clar prezenţi în acest loc magnific 
ce a rămas nevătămat de-a lungul secolelor. Energiile 
inferioare, care au infectat teritoriile înconjurătoare şi au 
creat câmpuri ale durerii, pot fi eradicate doar printr-o 
infuzie proaspătă de iubire sau printr-o soluţie spirituală la 
o problemă colectivă foarte mare. 

lată patru exemple dintre multele pe care le-aş fi 
putut expune aici, în această secţiune. Vizitele mele la 
Dachau, lângă München, la Gettysburg, în Pennsylvania, la 
Alcatraz, în San Francisco, mi-au provocat sentimente 
asemănătoare, de climat cu energie joasă sau de suferinţă. 
În mod similar, intrarea în câmpurile energetice ale 
Marilor Piramide, ale dealurilor sacre din Sedona, în 
Arizona, şi ale sanctuarelor sacre din Bali mi-a trezit 
sentimentul că mă aflu într-un câmp energetic superior. 
Important nu este să-ţi dau o listă nesfârşită de exemple, ci 
să te încurajez să devii conştient de faptul că energia este 
ceva ce radiază în exterior şi îi influenţează, peste epoci, 
pe toţi cei care intră în acea zonă. Ai puterea de a alege să 
îţi faci mediul câmpului energetic fericit, transmițând 
acest fel de conştiinţă, sau să-ţi influenţezi mediul în mod 
catastrofal. 

Atunci când simţi că mediul tău familial, social şi de 
lucru este otrăvit, într-un fel sau altul, de negativitate şi de 
energia încetinită a celorlalţi, poţi face ceva în această 
privinţă. Apelez din nou la Maica Tereza ca să-ţi ofere o 
cale de a îmbunătăţi câmpurile de mediu negativ. 
Următoarea secţiune reprezintă o schiţă pentru un câmp 
energetic al mediului extins lipsit în permanenţă de 
contaminări. Cei opt paşi sunt oferiţi de Maica Tereza din 
Calcutta, fiind urmaţi de comentariile mele, pentru fiecare 
dintre sugestiile ei. 

Un plan în opt paşi pentru decontaminare 


Oamenii sunt adesea iraţionali, absurzi şi egocentrici. 
Oricum, iartă-i. lertarea din inima ta funcţionează ca un 
agent de purificare pentru câmpul tău energetic. Când 
observi comportamentul de energie joasă al altora, în loc 
să-i permiţi să-ţi influenţeze şi să-ţi infecteze mediul 
apropiat, trimite-le o binecuvântare tăcută şi refuză să te 
laşi atras în energia lor joasă. Când îi ierti, alegi să nu fii 
influenţat într-o manieră negativă. 

Dacă vei fi bun, oamenii s-ar putea să te acuze că ai 
avea motive egoiste, ascunse. Oricum, fii bun. Câmpul tău 
energetic este protejat de contaminări prin intermediul 
bunătăţii. In momentul în care eşti independent de 
acuzaţiile celorlalţi, nu poţi fi supărat sau atins de lucrurile 
de care ei te acuză. Fii bun pentru că aşa eşti tu, nu ca să 
obţii reacţiile pe care le aştepţi din partea celorlalţi. 
Bunătatea care vine din inima ta va fi suficientă pentru a 
te păzi să nu fii târât în jos, într-un câmp energetic infectat 
de acuzaţii false. 

Dacă vei avea succes, vei câştiga câțiva prieteni falşi 
şi câtiva duşmani adevăraţi. Oricum, să ai succes. Lumea e 
plină de oameni care caută ocazii să se simtă ofensaţi. 
Succesul tău, în orice ai face, este suficient ca să 
declanşeze o asemenea reacţie în ceilalţi. Păstrează-ţi 
imaculat câmpul energetic, concentrându-te pe ceea ce ştii 
că e scopul tău divin şi, dacă procedezi astfel, universul te 
va ajuta şi te va susţine cu ceea ce se numeşte succes. 
Ceilalţi vor fi ofensaţi, dar, dacă tu vei continua să le ignori 
reacţiile, nu vei permite ca prezenţa falşilor prieteni sau a 
duşmanilor adevăraţi să-ţi influenţeze viaţa. 

Dacă vei fi onest şi deschis, oamenii s-ar putea să te 
înşele. Oricum, fii onest şi deschis. Câmpul tău energetic 
va rămâne necontaminat atâta timp cât tu ştii că eşti onest 
şi deschis. Asta ar putea să-i ispitească însă pe alţii, cu 
energiile mai joase ale necinstei şi înşelăciunii, să încerce 
să profite de tine. Dar tu nu vei deveni victima lor, pentru 
că trăieşti senzaţia de pace interioară ce caracterizează 
energia spirituală mai înaltă şi mai rapidă. Cei care 
încearcă să te înşele îţi vor respecta şi onora poziţia atunci 


când tu rămâi credincios valorilor tale spirituale. 
Comportă-te cu ceilalţi de la înălţimea sinelui tău superior 
şi astfel te vei elibera, în cele din urmă, de frica de a fi 
înşelat. In mod ironic, atunci când frica dispare, 
posibilitatea de a fi înşelat dispare şi ea. 

Ceea ce tu vei construi în ani şi ani cineva ar putea 
să distrugă peste noapte. Oricum, construieşte. Nu 
construi ceva numai cu scopul de a-l vedea terminat. 
Construieşte pentru că acesta este felul tău de a-ţi exprima 
scopul. Când mănânci o banană, scopul nu este să o 
termini, ci să savurezi fiecare înghiţitură în timp ce te 
hrăneşti. Să construieşti ceva reprezintă un mijloc de a te 
exprima. Dacă cineva ar lua toate cărţile pe care le-am 
publicat şi le-ar distruge, eu tot aş continua să scriu. Dacă 
fiecare înregistrare a prelegerilor mele ar fi distrusă, eu 
tot aş continua să vorbesc. Tot ce e construit în lumea 
materială va fi distrus până la urmă. Nu construi cu teama 
că va fi distrus, ci fă-o pentru că, astfel, dai expresie 
spiritului infinit din interior. 

Dacă vei găsi seninătatea şi fericirea, s-ar putea ca 
oamenii să fie invidioşi. Oricum, fii fericit. Îmi amintesc 
mereu că nu există nicio cale spre fericire. Fericirea este 
calea. Dacă eşti atent la reacţiile celorlalţi şi-ţi bazezi pe 
ele felul de a fi, înseamnă că le-ai încredinţat sursa fericirii 
tale. Fericirea se realizează din interior. Nu o obţii de la 
ceva sau de la cineva; tu o aduci celorlalţi şi fiecărui 
eveniment din viaţa ta. Păstrează-ţi câmpul energetic 
necontaminat, amintindu-ţi că tu însuţi eşti sursa 
purificării. Ceilalţi s-ar putea să fie geloşi, să-ţi găsească 
vină şi să spună lucruri îngrozitoare despre tine, dar tu tot 
eşti liber să alegi pentru tine fericirea. Efectul secundar al 
răspunsului tău este că le influenţezi, treptat, şi lor 
câmpurile energetice pline de gelozie şi răutate cu 
fericirea ta strălucitoare. 

Binele pe care îl faci astăzi adesea mâine va fi uitat. 
Oricum, fă bine. La fel ca fericirea, binele este ceva ce faci 
ca expresie a esenței tale spirituale invizibile. Nu mai 
căuta aprobarea şi recunoştinţa celorlalţi atunci când te 


gândeşti să faci bine. Chiar dacă nu-ți spune nimeni 
niciodată mulţumesc, fă pentru ceilalţi ceea ce îţi dictează 
inima ta, din spirit, care este înrădăcinat în energia mai 
rapidă a iubirii, bunătăţii şi conexiunii cu toţi ceilalţi. 
Spiritul tău te îndeamnă să exprimi energia inimii. Egoul, 
înrădăcinat în lumea materială, te îndeamnă să faci ceea 
ce faci pentru a fi amintit şi răsplătit, ca şi cum viaţa ar fi o 
întrecere. Ascultă-ţi spiritul. Aminteşte-ţi să oferi iubire şi 
să faci bine pentru că aşa eşti tu, şi nu din alte motive. 

Dă lumii tot ce ai mai bun şi s-ar putea să nu fie de 
ajuns. Oricum, dă lumii tot ce ai mai bun. „Ce ai mai bun”, 
aşa cum foloseşte Maica Tereza expresia, înseamnă sinele 
tău superior cel mai sacru. Acesta reprezintă cea mai 
înaltă energie vibraţională şi sursa soluţiilor la toate 
problemele. Ceilalţi s-ar putea să încerce să contamineze 
câmpul energetic cerând mai mult de la tine, criticându-te 
repetat sau chiar ignorându-ţi eforturile. Când te întorci la 
sinele tău superior, aproape instantaneu eşti independent 
de acele opinii, iar problema sentimentului că nu eşti 
apreciat este  non-existentă. Dă lumii spiritul tău, 
detaşează-te de rezultatele eforturilor tale şi câmpul tău 
energetic va fi contaminat din ce în ce mai puţin. 

Acestea sunt cele opt sugestii pe care Maica Tereza 
din Calcutta ţi le-a oferit ca plan pentru viaţa ta. Concluzia 
ei reprezintă cu adevărat esenţa profundă a acestei 
propuneri. „Vezi tu, la o analiză finală, totul este între tine 
şi Dumnezeu. Oricum, niciodată n-a fost nimic între tine şi 
ei”. 

M-am apropiat recent de un semafor, unde stătea un 
om îmbrăcat în haine ponosite, ţinând lângă el un câine 
fără un picior. Aşteptând să se schimbe semaforul, am 
privit această scenă cu compasiune şi am simţit impulsul 
să contribui cu ceva. Pancarta pe care o purta menţiona că 
nu are adăpost. Oamenii din maşina mea au comentat că e 
tânăr şi în putere, că sunt destule oportunităţi de angajare, 
aşadar, de ce ar da cineva ceva oamenilor care sunt apți de 
muncă. Ei exprimau un fel de dispreţ pentru acest om care 
cerşea, când de fapt ar trebui să muncească, aşa cum 


munceau ei în fiecare zi. Mă gândeam la el şi la faptul că 
avea grijă de câinele lui şchiop şi îl hrănea. Am coborât 
geamul şi i-am dat câţiva dolari, pentru care şi-a exprimat 
o recunoştinţă enormă. 

Când însoțitorii din maşina mea aproape că mă 
mustrau pentru că sunt fraier şi i-am permis să continue să 
fie cerşetor, am auzit cuvintele pe care le-a spus Maica 
Tereza. Cu adevărat, acest lucru nu era între mine şi 
prietenii mei din maşină şi nici între mine şi acel om fără 
adăpost. Era între mine şi Dumnezeu. Şi ceva din mine m-a 
îndemnat să ofer puţină iubire, dar şi nişte bani. Data 
viitoare când vezi pe cineva că cere bani, aminteşte-ţi 
acest lucru şi, dacă simţi sincer că nu vrei să-i dai, atunci, 
fireşte, nu-i da, dar, în loc să fii critic, înfuriat sau chiar 
uşor supărat, oferă-i acelei persoane o binecuvântare 
tăcută şi mergi cu maşina mai departe, păstrânducţi 
câmpul energetic necontaminat de vibraţiile scăzute. 

Înainte de a trece la al treilea câmp energetic, voi 
încheia această secţiune cu observaţia Maicii Tereza. E un 
ghid preţios pentru a împiedica energiile joase ale celor 
din imediata ta apropiere să-ţi influenţeze câmpul 
energetic într-un mod impur. 

ANALIZA FINALĂ 

Oamenii sunt adesea iraţionali, absurzi şi egocentrici. 

Oricum, iartă-i. 

Dacă vei fi bun, oamenii s-ar putea să te acuze de 
motive egoiste, ascunse. 

Oricum, fii bun. 

Dacă vei avea succes, vei câştiga câţiva prieteni falşi 
şi câţiva duşmani adevăraţi. 

Oricum, să ai succes. 

Dacă vei fi onest şi deschis, oamenii s-ar putea să te 
înşele. 

Oricum, fii onest şi deschis. 

Ceea ce construieşti în ani şi ani cineva ar putea să 
distrugă peste noapte. 

Oricum, construieşte. 

Dacă vei găsi seninătatea şi fericirea, s-ar putea ca 


oamenii să fie geloşi. 

Oricum, fii fericit. 

Binele pe care îl faci astăzi adesea mâine va fi uitat. 

Oricum, fă bine. 

Dă lumii tot ce ai mai bun şi s-ar putea să nu fie de 
ajuns. 

Oricum, dă lumii tot ce ai mai bun. 

Vezi tu, la o analiză finală, totul este între tine şi 
Dumnezeu. 

Oricum, niciodată n-a fost nimic între tine şi ei. 

Cum să-ți  decontaminezi câmpurile energetice 
mentale 

Aici intrăm într-o zonă oarecum obscură. Este însă la 
fel de importantă în eforturile tale susținute de a evita 
contaminarea vieții, astfel încât să poţi pune în aplicare 
soluţii spirituale. Aici vorbim despre gânduri, ale tale şi ale 
celor din jurul tău, despre felul în care poţi să le păstrezi 
pure pe ale tale şi despre felul în care poţi împiedica 
gândurile cu energie joasă ale celorlalţi să te contamineze. 
Această scenă din viaţa mea te va ajuta să înţelegi ce 
vreau să spun. 

În 1982 m-am dus în Grecia să alerg pe urmele lui 
Pheidippides, despre care se spune că a alergat în 490 
î.Hr. mai bine de 42 de kilometri de la Maraton până în 
Atena, pentru a duce vestea victoriei grecilor asupra 
perşilor. Făceam parte dintr-un grup mare de alergători şi 
turişti care erau adunaţi la aeroportul internaţional JFK în 
sala de aşteptare, când am aflat că plecarea avionului va fi 
amânată cu şapte ore. Locul a devenit o adunare uriaşă de 
oameni care bombăneau, se plângeau şi erau agitaţi şi 
care acum trebuiau să hotărască ce să facă în următoarele 
şapte ore. 

În mijlocul acestui haos era o micuță doamnă 
grecoaică, probabil pe la vreo optzeci de ani, îmbrăcată 
din cap până-n picioare în negru, care s-a aşezat la loc pe 
scaun, a închis ochii şi, aparent netulburată de întârziere, 
avea un zâmbet pe faţă ca şi cum ar fi meditat. M-am 
plimbat de jur-împrejurul terminalului liniei aeriene 


olimpice timp de două ore, apoi m-am întors în zona de 
aşteptare, iar micuța doamnă grecoaică era tot acolo, cât 
se poate de liniştită, în aceeaşi poziţie, şi nu arăta, nici 
acum, nici cel mai mic semn de exasperare. 

Am luat apoi un taxi şi m-am dus să văd un film în 
apropiere şi m-am întors la aeroport trei ore mai târziu, iar 
micuța doamnă grecoaică era în aceeaşi stare de pace 
infinită. Ceilalţi pasageri au început să se întoarcă, tot 
bombănind şi tot supăraţi, la şase ore după anunţ. Dar 
micuța doamnă grecoaică în negru era netulburată şi la fel 
de liniştită ca înainte. La opt ore de când ar fi trebuit să 
plecăm iniţial, am urcat cu toţii la bordul avionului. Micuța 
doamnă grecoaică stătea pe locul de dincolo de culoar faţă 
de mine. Mi-a zâmbit când ne-am aşezat şi apoi, fie că mă 
crezi, fie că nu, pentru următoarele treisprezece ore, cât a 
durat zborul până în celălalt capăt al lumii, nu s-a mişcat 
nici măcar o dată. N-a mâncat, n-a băut, nu s-a ridicat, nu 
s-a uitat la niciun film, nu s-a plâns, nu s-a foit - n-a făcut 
nimic altceva decât să stea în aceeaşi poziţie ca în sala de 
aşteptare, cu aceeaşi expresie de mulţumire întipărită pe 
faţă. 

În sfârşit, la aproape douăzeci şi două de ore de când 
ajunseserăm la JFK pentru zbor, am aterizat la Atena. Când 
ieşeam din zona vamală, am privit-o pe micuța doamnă 
grecoaică în negru în timp ce se întâlnea cu familia ei. A 
râs, a scos cadouri pentru numeroşii copii care o aşteptau 
să sosească, a îmbrăţişat pe toată lumea şi era bine 
dispusă, plină de energie şi veselă pe când părăsea 
aeroportul. 

Au trecut aproape douăzeci de ani şi n-am uitat-o 
niciodată pe micuța doamnă grecoaică, nici influenţa pe 
care urma s-o aibă asupra vieţii mele, cu toate că nu 
schimbaserăm decât o privire surâzătoare. De câte ori am 
văzut-o, fie în zona de aşteptare cuprinsă de haos, fie în 
avion, am observat că mă simţeam mai confortabil, mai în 
largul meu şi mai puţin predispus la a fi supărat. A avut 
acelaşi impact şi asupra celorlalţi maratonişti care se aflau 
în mulţimea de pasageri. Cu toţii am băgat de seamă că 


era de două ori mai în vârstă ca noi şi îmbrăcată în haine 
inconfortabile. Şi cu toţii am observat că nu a cerut 
mâncare sau bonuri de cazare, nu a ameninţat că îi dă în 
judecată, ci s-a aşezat, pur şi simplu, pe un scaun şi şi-a 
relaxat mintea într-o stare de fericire. Starea ei de linişte i- 
a influenţat pe toţi cei care au văzut-o, în aşa fel încât 
părea să relaxeze pe toată lumea. Până în ziua de azi, ori 
de câte ori mă aflu într-o situaţie asemănătoare, mă 
gândesc la micuța doamnă grecoaică în vârstă, îmbrăcată 
din cap până-n picioare în negru, şi îmi amintesc cum să 
intru şi apoi să rămân într-un câmp mental al păcii. 

E mult prea evident că gândurile noastre ne 
influenţează, ca să continui să dezbat această temă. Ştim 
cu toţii că devenim ceea ce gândim. Dar este important să 
ne amintim că gândurile noastre sunt un câmp de cicluri 
energetice, un câmp mental şi că numai prin intermediul 
lor ne influenţăm nu numai pe noi înşine, ci şi pe cei din 
jurul nostru. Micuța doamnă grecoaică în vârstă a reuşit să 
răspândească o energie invizibilă de fericire împăcată, 
spre noi toţi cei aflaţi în acea călătorie, fără să facă altceva 
decât se stea şi să se gândească. Evident că ne-a transmis 
tuturor calmul ei interior. 

Oamenii de ştiinţă descriu gândurile ca pe un câmp 
energetic organizat, compus din tipare complexe de 
vibrații care consolidează informaţia. Dr. Valerie Hunt 
scrie în cartea ei Infinite Mind (Mintea infinită): „Gândurile 
reprezintă evenimente din câmpul mental, disponibile nu 
numai conştiinţei creatorului lor, ci şi altor minţi”. Ea 
spune că gândurile noastre nu sunt personale, ci aparţin 
mai degrabă „câmpului public”. Acest lucru înseamnă că 
nu gândeşti într-un vid, ci că gândurile tale sunt create 
prin tranzacţii cu alte câmpuri. Gândurile pot fi transmise 
de la o generaţie la alta, nu numai prin fotografii, tipărituri 
sau cuvinte rostite, ci şi prin puterea gândurilor care au 
rămas în câmpurile tale mentale. 

Cu cât câmpul tău energetic este mai dinamic, cu 
atât eşti mai capabil să comunici şi să-i influenţezi pe alţii 
prin gândurile tale şi să fii, la rândul tău, influenţat. 


Cum să începi să-ţi faci gândurile atât de dinamice şi 
creative? O citez din nou pe dr. Valerie Hunt: „Să nu se 
insiste asupra procesului şi nici să nu se facă eforturi 
pentru a obţine răspunsuri. Să se aibă încredere în 
procesul de gândire creativ superior... Aceasta este 
puterea marilor vindecători, oratori, clarvăzători, medici şi 
lideri spirituali, atunci când intră în stări de conştiinţă 
amplificată”. O poţi face şi tu. Ai capacitatea de a-ţi păstra 
câmpul energetic necontaminat şi ai capacitatea de a 
emite o energie spirituală dinamică. Doar prin prezenţa ta, 
vibrând în acest câmp mental al creativităţii şi al păcii, îi 
poţi influenţa pe ceilalţi. 

Intelectul tău s-ar putea să protesteze şi să încerce 
să te convingă de faptul că şi câmpurile mentale, şi 
comunicarea tăcută sunt prostii. Dar, odată ce le vei vedea 
funcţionând, vei şti. Intelectul însuşi este deconectat prea 
mult de la forţele energetice eterice pentru a accepta cu 
uşurinţă asemenea posibilităţi, dar eu le-am văzut 
funcţionând, iar şi iar, în propria-mi viaţă. Atunci când pot 
să proiectez în mod conştient iubire, înţelegere şi 
compasiune asupra apropiaților mei, simt că energia se 
schimbă. Renunţ la părerea mea sau la dorinţa de a-mi 
impune punctul de vedere, iar câmpul energetic mental se 
schimbă. Privesc cum, puţin câte puţin, acea energie 
diferită are efect asupra celorlalţi şi mă bucur eu însumi 
de schimbare. Soţia mea Marcelene e expertă în asta. 

Am trăit, de mai multe ori, experienţa extraordinară 
de a mă afla în sala de naşteri cu soţia mea, atunci când a 
adus pe lume copiii. Ştie că intră într-un spaţiu dominat de 
stres şi teamă, aşa că îşi controlează gândurile înainte de a 
intra în acest spaţiu. Radiază gânduri de iubire, bucurie şi 
recunoştinţă pentru că poate să participe la misterul 
creaţiei şi aducerii pe lume a vieţii. Se abandonează 
misterului, fără frică, numai cu o conştientă hotărâre 
lăuntrică de a fi liniştită în timpul acestui eveniment 
minunat. Aşa e starea ei de spirit şi, prin urmare, şi 
câmpul său mental. Sunt cu ea şi la dispoziţia ei, dar de 
fapt sunt destul de nefolositor. Ea îşi proiectează pacea 


interioară şi hotărârea calmă de a face ceea ce „femeile 
fac dintotdeauna”, după cum spune ea. Prezenţa 
gândurilor sale aduce o senzaţie de calm şi pace celorlalte 
femei aflate în travaliu, asistentelor şi chiar şi personalului 
cu experienţă din sala de naşteri. 

Marcelene îşi scrie propria carte despre naşterea ca 
participare deplină la misterul sacru prin intermediul 
energiei câmpului mental. Ea constituie un exemplu 
incredibil, impresionant pentru intrarea în sacralitatea 
misterioasă a naşterii prin intermediul energiei câmpului 
mental. Marcelene a născut şapte copii fără niciun fel de 
medicamente, creând de fiecare dată acel fel de energie pe 
care îl descriu aici. Mai mult decât atât, ea este acum o 
doula, o femeie care le ajută pe altele cu energia ei înaltă 
să-şi aducă pe lume copiii într-o atmosferă în care frica şi 
anxietatea sunt înlocuite de un sentiment liniştit şi iubitor 
de recunoştinţă pentru posibilitatea de a participa la un 
asemenea miracol. 

Acest câmp mental există, şi tu eşti capabil nu numai 
să-l păstrezi pe al tău necontaminat, ci şi să devii forţa 
care să mărească frecvenţa celorlalţi prin simpla ta 
prezenţă. Creşterea acestor frecvenţe constituie subiectul 
următorului capitol. Deocamdată, vezi dacă poţi să accepţi 
această idee a unui câmp energetic mental, alcătuit din 
gândurile tale şi gândurile celor din jurul tău. Cu cât te 
apropii mai mult de starea de graţie dinamică în gândurile 
tale şi de refuzul de a te afla în câmpurile celor care 
proiectează gânduri cu energie mai joasă, de frică, stres, 
rău, anxietate, depresie şi altele asemenea, cu atât te 
apropii mai mult de câmpul mental al lui Dumnezeu. lată 
cum a formulat Meister Eckhart acest lucru: 

Ţelul naturii nu-i nici mâncarea, nici băutura. 

Nu-s nici hainele, nici huzurul, nici altceva 

Din care Dumnezeu lipseşte. Dacă 

Îţi place sau nu, dacă ştii 

Sau nu, natura caută în taină, vânează. 

Încearcă să dea de urma făgaşului Pe care Dumnezeu 
ar putea fi găsit. 


Îmi place foarte mult această idee, de găsire a 
făgaşului pe care Dumnezeu ar putea fi găsit. La acest 
câmp energetic îţi cer eu să te gândeşti. Este lipsit de 
energiile mai joase care ne contaminează vieţile şi ne 
împovărează cu iluzii pe care le numim probleme. 

Deoarece am deschis acest capitol cu o observaţie a 
lui William Butler Yeats, daţi-mi voie să-l închid cu o altă 
constatare poetică de-a lui. 

ŞOVĂIALĂ (IV) 

Al cincizecilea an de viaţă a venit şi s-a dus. 

Am stat, bărbat singur. 

Într-o cafenea aglomerată din Londra. 

Cu o carte deschisă şi o ceaşcă goală Pe o masă de 
marmură. 

Şi-n timp ce mă uitam prin cafenea şi pe stradă, 
Trupul mi-a luat foc dintr-odată şi, timp de douăzeci de 
minute, mai mult sau mai puţin, Fericirea mea a părut atât 
de mare. 

Încât am fost binecuvântat şi am putut binecuvânta. 

Atunci când refuzi să-ţi laşi câmpurile să se 
contamineze, te simţi binecuvântat şi ştii că poţi să-i 
binecuvântezi şi pe alţii. Acesta este un câmp energetic cu 
adevărat înalt, unul care schimbă sentimentul de a fi 
binecuvântat cu actul de a oferi binecuvântări. Te invit să 
petreci puţin timp în gândurile tale, imaginându-ţi cum ar 
fi să ai acest lucru pentru tine. 

Ceea ce urmează în capitolul şase sunt câteva 
principii dinamice pe care să le interiorizezi pentru a trăi 
la frecvenţe energetice mai înalte. 


CUM SĂ-ŢI CREŞTI ŞI SĂ-TIMENT 

III | 

ENERGIA SPIRITUALĂ 

„Dar eu nu cred că omul îşi poate percepe calităţile 
«dumnezeieşti» până când câmpul lui nu atinge vibratii tot 
mai înalte şi mai înalte şi până nu ajunge la un grad mai 
mare de coerenţă. 

Indiferent cât de mult am încerca să primim 


îndrumare spirituală, nu o putem primi până când 
câmpurile noastre nu sunt acordate cu acel sistem 
vibraţional”. 

— DR. VALERIE HUNT 

ohann Wolfgang von Goethe, un geniu creator de la 
începutul secolului al XIX-lea, a făcut această constatare: 
„Dacă tratezi un om aşa cum este, va rămâne aşa cum 
este. Dar, dacă îl tratezi aşa cum ar trebui să fie şi cum ar 
putea să fie, el va deveni ceea ce trebuie şi ceea ce poate 
să fie”. Sfatul lui este valabil în zilele noastre şi deosebit 
de profund şi îţi poţi creşte energia spirituală dacă pui în 
aplicare această învăţătură în felul în care te tratezi pe 
tine însuţi. 

În primul rând, cine pari să fii? Condiţionarea, istoria 
şi simţurile tale îţi oferă o multitudine de răspunsuri. Pari 
să fii o persoană cu un corp care are anumite limitări 
evidente. Pari a avea o anumită etnie, o anumită vârstă şi 
un trecut care te-a adus la acest punct din viaţa ta. Du-te şi 
uită-te în oglindă pentru a vedea cine pari să fii. 

Şi-acum, treci dincolo de aparenţe şi priveşte adânc 
în ochii tăi şi percepe-te ca fiinţă spirituală cu o experienţă 
omenească. Imaginează-ţi ce ai putea fi dacă n-ai avea 
restricţii din partea acelor aparenţe. Dedesubtul sau în 
interiorul a ceea ce pari a fi se află imaginea măreției şi a 
bucuriei nemărginite care eşti tu cu adevărat şi la care îţi 
cer să te gândeşti în timp ce citeşti despre aceste principii. 
Ceea ce poţi fi reprezintă baza formării unui câmp 
energetic spiritual. Aceasta este fundaţia din care se ridică 
energia spirituală pentru soluţionarea problemelor. Îmi 
place descrierea lui Shakespeare: „Eşti plin de lucruri 
cereşti şi porţi adunate în mintea ta cele mai bune haruri”. 

Lasă pur şi simplu această idee să se aşeze înăuntrul 
tău: ai fost făcut ca să prosperi şi vei alege să te identifici 
potrivit acestui potenţial, mai degrabă decât după ceea ce 
pari a fi pentru ceilalţi şi pentru tine. Să te recunoşti drept 
copil al Celui Mai înalt, drept prezenţă divină va facilita 
creşterea şi menţinerea acelui câmp energetic spiritual 
mai înalt şi mai rapid. Şi din acest câmp energetic nou vei 


aduce scânteile divinității care anulează şi eradichează 
problemele din viaţa ta. In restul acestui capitol voi descrie 
o serie de principii pentru a te ajuta să pui în aplicare 
această idee. 

CUM SĂ-ŢI CREŞTI VIBRAŢIILE 

ÎN 

ENERGETICE 

Următoarele principii nu sunt oferite în ordinea 
importanţei. Ele reprezintă punctul meu de vedere despre 
modul în care mintea ta şi comportamentul ce derivă din 
ea te pot muta de la nivelurile de energie toxică ale lumii 
materiale la nivelul spiritului, acolo unde se găseşte soluţia 
la oricare dintre probleme şi la toate deopotrivă. Toate 
aceste idei sunt prezentate cu scopul de a te inspira să 
devii conştient de capacitatea de a te muta din tiparele 
energetice mai joase/lente ale lumii materiale către 
vibraţiile mai înalte/rapide ale lumii spiritului. 

Practică prezenţa spiritului 

Fă-ţi obiceiul de a conştientiza că este imposibil să fii 
în afara spiritului omniprezent. O metodă de a face acest 
lucru este să-ţi aminteşti în momentul când te trezeşti că 
este o zi în care Dumnezeu va fi cu tine tot timpul. 
Aminteşte-ţi că, oriunde te-ai afla, eşti într-un loc sfânt. De 
fiecare dată când te aşezi la masă, fii conştient de tot ce a 
fost nevoie pentru ca mâncarea să ajungă în farfuria ta. 
Când dai un telefon, îţi conduci maşina sau ajungi la locul 
de muncă, începe să-l vezi pe Dumnezeu în toate acestea. 
Practicând conştientizarea prezenţei spiritului divin 
invizibil, vei observa un sentiment mai profund de pace, un 
sentiment mai puternic de siguranţă şi securitate, vei 
înţelege că eşti sănătos şi vei trăi o senzaţie interioară de 
plenitudine. Aceste sentimente vin doar dacă exersezi cele 
de mai sus în tăcere şi subliniez aici în tăcere. Fără să 
predici şi să-i converteşti pe alţii să gândească aşa cum o 
faci tu. Numai să-ţi dai seama de prezenţa sursei tale, de 
care nu eşti niciodată separat cu adevărat, decât în mintea 
ta. Prin simplul fapt de a fi conştient de prezenţa divină, îţi 
creşti vibraţiile câmpului energetic. Exact asta vrea să 


spună dr. Hunt în citatul de la începutul acestui capitol. 
Trebuie să te armonizezi cu câmpul energetic vibraţional 
al lui Dumnezeu ca să poţi primi îndrumare spirituală. 

Când îţi dai seama că eşti prost dispus, anxios sau 
temător, fă un exerciţiu mental şi invită spiritul 
omniprezent să se facă cunoscut, acum. Fă acest lucru 
când simţi intens frică sau anxietate şi vei observa că ele 
par să fie mai puţin tulburătoare. Unii învăţători numesc 
acest lucru practicarea mindfulnessului. E o cale sigură de 
a creşte frecvențele câmpului energetic până în sferele 
superioare. Îţi oferi literalmente un tratament atunci când 
te opreşti pentru a chema şi pentru a simţi prezenţa lui 
Dumnezeu în interiorul şi în jurul tău. 

Mintea ta este substanţa întregii materii 

Priveşte-ţi acum mâna dreaptă. Ai descrie-o ca fiind 
inteligentă? Nu, deoarece inteligentă este mintea care îţi 
dirijează mâna să se mişte spre dreapta, să prindă, să 
apuce, să strângă pumnul sau să facă semn de rămas-bun. 

Mâna ta răspunde ordinelor date de mintea ta. Da, 
bineînţeles, mâna are inteligenţă, tot aşa cum fiecare 
celulă vie are un centru de inteligenţă, dar acea celulă 
răspunde la directivele minţii tale. Aşadar, mintea ta este 
substanţa materiei numită mâna ta. Şi-acum, gândeşte-te 
la toate celelalte organe din corpul tău. Inima ta, ficatul, 
splina, toate au fost create în aşa fel încât să acţioneze în 
acord cu inteligenţa centrală divină din interiorul lor. Cu 
toate acestea, tot mintea ta este substanţa. 

Dacă alegi să fie astfel, întregul tău corp va răspunde 
ordinelor date de mintea ta. Cu mintea, le poţi spune 
tuturor părţilor corpului că Dumnezeu le-a hărăzit anumite 
funcţii şi le poţi dirija să le îndeplinească. Dacă îţi foloseşti 
mintea pentru a-ţi dirija corpul în acest fel, în cele din 
urmă o va face singură. La început îi spui tu să 
înfăptuiască lucrarea lui Dumnezeu, aşa cum a fost creată 
s-o facă, apoi vei vedea că o face singură. Dar, întotdeauna, 
mintea ta, izvorul de energie spirituală înaltă şi invizibilă, 
este substanţa corpului tău şi este cea care îl controlează. 

Acum extinde acest principiu şi la tot ceea ce te 


înconjoară. Mintea este locul în care experimentezi 
întreaga materie, iar mintea ta este substanţa a tot ceea ce 
experimentezi. Când îţi creşti câmpul energetic pentru a te 
include şi pe tine în mintea lui Dumnezeu, ai la dispoziţie 
câmpul energetic al lui Dumnezeu. Fiecare persoană de pe 
pământ este guvernată de mintea lui Dumnezeu, cu toate 
că majoritatea oamenilor nu recunosc acest lucru. Prin 
urmare, se confruntă cu problema iluziei separării, 
generată de ego. Chiar dacă am afirmat de nenumărate ori 
că mintea lui Dumnezeu este mintea ta, nu vreau să spun 
că ai avea monopol asupra acesteia, ca şi când ai fi favorit. 
Această forţă unificatoare nu reprezintă numai inteligenţa 
fiecărei persoane, ea este inteligenţa fiecărei celule din 
univers. Aceasta este întinderea minţii tale! Dirijează, 
insistă, cere dacă trebuie, pentru ca mintea ta să fie în 
armonie cu mintea divină, şi energia ta va trece astfel de la 
jos la înalt, de la material la spiritual, de la probleme la 
soluţii. Data viitoare când te confrunţi cu o problemă, 
priveşte-ţi un moment mâna şi reaminteşte-ţi că, deşi are 
inteligenţă, substanţa ei este mintea ta care îi dă directiva 
de a fi mână. Şi apoi înfruntă problema cu mintea ta şi 
mintea lui Dumnezeu ca fiind una şi aceeaşi. 

Simţul muritor trebuie să se predea pentru a face loc 
conştientizării spirituale 

Pe masa de scris a lui Beethoven, înrămate în sticlă, 
erau următoarele cuvinte, scrise de mâna lui. El le 
descoperise într-un eseu despre practicile spirituale din 
Egiptul Antic. „Eu sunt ceea ce este, eu sunt totul, ce este, 
ce a fost, ce va fi; niciun om muritor nu mi-a ridicat vălul. 
El îşi aparţine numai şi numai sieşi şi lui îşi datorează 
existenţa toate lucrurile”. Imaginează-ţi-l pe marele 
compozitor citind aceste cuvinte în fiecare zi pentru a-şi 
reaminti de sursa creativităţii sale. 

Şi tu poţi fi inspirat să te hotărăşti să renunti la 
identificarea ta primară cu sinele mental material şi să 
cedezi în faţa celui căruia toate lucrurile îi datorează 
existenţa. Când te confrunţi cu o problemă, opreşte-te 
chiar atunci şi reaminteşte-ţi că Dumnezeu se află acolo şi 


că tu te poţi lăsa în mâinile Lui. În cazul meu, atunci când 
fac asta, soluţia devine limpede aproape imediat. Sunt 
mereu surprins că nu realizam că încerc să-mi rezolv 
problema cu ajutorul conştiinţei mele muritoare, simţindu- 
mă separat şi anxios şi înfruntând de unul singur problema 
respectivă. În momentele în care conştiinţa muritoare 
cedează, câmpul energetic creşte, iar tu faci loc 
conştientizării spirituale. 

Am primit o scrisoare de la o femeie care fusese 
diagnosticată cu cancer şi căreia i se mai dăduseră doar 
câteva luni de trăit. Se hotărâse să le ascundă acest lucru 
tuturor cunoscuţilor, inclusiv soţului şi copiilor ei. A 
închiriat o cabană în pădurile din nordul Minnesotei, unde 
şi-a petrecut fiecare zi încercând să renunţe la conştiinţa 
muritoare şi deschizându-se către îndrumarea spirituală. 
Zilele s-au transformat în săptămâni şi săptămânile, în 
luni, cu fiecare zi dedicată comuniunii tăcute cu Dumnezeu 
şi eliberării de ataşamentul faţă de corpul ei şi de cancerul 
ce-l invadase. A început să se simtă mai puternică pe 
măsură ce nu se mai identifica cu corpul ei. După ce s-a 
întors acasă, n-a mai vizitat niciodată o unitate medicală. 
Astăzi, la aproape nouă ani după ce i se pusese 
diagnosticul de boală terminală, înfloreşte. Angajamentul 
ei de a renunţa la conştiinţa muritoare şi de a îngădui 
prezenţei calme, liniştite, senine şi iubitoare a lui 

Dumnezeu să se ocupe de cancer a fost ce a simţit 
ea, în mod intuitiv, că era calea către vindecare. 

Oricare problemă, şi subliniez oricare, se disociază 
de lumea ta interioară atunci când îţi abandonezi sinele 
material muritor şi le dai voie frecvenţelor mai înalte ale 
spiritului să se manifeste în viaţa ta. 

Transmite-le iubire duşmanilor tăi şi roagă-te pentru 
ei 

Eu folosesc aici cuvântul „duşmani” după ce am 
chibzuit îndelung. Poetul Henry W. Longfellow a scris: 
„Dacă am putea citi istoria secretă a duşmanilor noştri, am 
găsi în tristeţea şi suferinţa fiecăruia destul cât să 
dezarmeze toată duşmănia”. 


Cât timp nutreşti sentimente de furie şi ură la adresa 
cuiva, garantat rămâi tu însuți în câmpurile energetice 
joase în care problemele continuă să se ivească în viaţa ta 
în mod repetat. Îţi sugerez să analizezi fiecare relaţie în 
care ai gânduri dezaprobatoare şi simţi furie şi ură. 
Inlocuieşte aceste gânduri cu energii ale acceptării, 
bunătăţii, bunei dispoziţii şi iubirii. Va trebui să-ţi iei un 
angajament personal pentru a observa, în primul rând, 
ceea ce simţi şi apoi pentru a-ţi exersa capacitatea de a 
alege să transmiţi iubire. Când inima ta devine pură, 
duşmanul îţi devine prieten sau, şi mai important, 
învăţător. Cei mai aprigi duşmani ai tăi îţi sunt cei mai 
aprigi învăţători, pentru că ei îţi dau voie să analizezi 
emoţiile de furie şi răzbunare şi apoi să te ridici deasupra 
lor. Ei îţi oferă exact acele instrumente de care ai nevoie ca 
să te ridici la energiile spirituale care-ţi furnizează 
soluţiile. 

Atunci când răspunzi cu iubire la ură, realizezi unul 
dintre cele mai dificile lucruri pentru oricine. Privind în 
conştiinţa mea, pot spune acum, cu mâna pe inimă, că nu 
există nimeni pe care să-l numesc duşman, nimeni despre 
care să pot spune că-l urăsc. Am fost dezamăgit de multe 
ori de-a lungul vieţii. Pe unii i-am împrumutat cu bani şi nu 
mi i-au dat înapoi. Alţii şi-au uitat promisiunile. Unele m-au 
părăsit pentru alţii. Unii m-au înjurat şi au împrăştiat 
zvonuri despre mine. Alţii au furat de la mine. Le transmit 
iubire tuturor, având mereu în minte cuvintele lui Buddha: 
„Suntem cu adevărat fericiţi atunci când nu-i urâm pe cei 
care ne urăsc. În mijlocul oamenilor care ne urăsc, trăim 
eliberaţi de ură”. Această transformare în modul de a 
gândi, poate mai mult decât orice, mi-a permis să ies din 
acele zone problematice cu energie joasă ale vieţii mele. E 
o strategie imbatabilă pentru a-ţi creşte gradul de 
conştientizare spirituală. 

Dumnezeu nu înseamnă refuz 

Imaginează-ţi pentru o clipă că ştii o persoană care a 
pus la păstrare tot ceea ce vrei sau tot ce ţi-ar trebui ca să 
fii fericit, dar refuză să-ţi dea acel lucru dacă nu faci ce îţi 


spune, dacă nu ceri cum se cuvine şi dacă nu te porţi cum 
vrea ea. Mai mult de-atât, această persoană te poate 
vindeca de boală, dar deocamdată te lasă să suferi şi poate 
va lua în calcul să te vindece la un moment dat în viitor. 
Aceea n-ar fi o persoană prea cumsecade, ca să nu mai 
vorbim de un Dumnezeu foarte cumsecade. Un asemenea 
Dumnezeu, care refuză să-ţi dea, îţi imaginezi tu că este 
energia spirituală? În Sfânta Scriptură se spune clar: „Tu 
totdeauna eşti cu mine şi toate ale mele ale tale sunt”. 
(Luca, 15: 31) Aceste cuvinte s-ar putea să fie secretul pe 
care îl căutai pentru a-ţi creşte conştientizarea până la un 
nivel spiritual. 

Dumnezeu este adesea perceput ca o fiinţă invizibilă 
căreia i te rogi atunci când ajungi să te confrunţi cu 
diverse lipsuri în viaţă. „Te rog, Doamne, trimite-mi banii 
de care am nevoie. Dragă Doamne, vreau să mă vindeci de 
boală. Te implor, Doamne, adu-mi înapoi nevasta care m-a 
părăsit pentru alt bărbat”. Iar şi iar, te tot rogi pentru 
lucrurile care ai impresia că-ţi lipsesc. Având acest mod de 
gândire, îţi imaginezi că Dumnezeu decide dacă să-ţi dea 
sau nu darurile care lipsesc din viaţa ta, în funcţie de felul 
în care te porţi sau numai dacă faci penitenţa adecvată şi 
dacă ceri aşa cum vrea Dumnezeu. 

Atunci când îţi muţi energia la nivelul spiritului, ştii 
că Dumnezeu nu va face, peste o oră, ceva diferit de ceea 
ce face acum. Şi, mai mult, Dumnezeu nu face acum nimic 
diferit faţă de ceea ce făcea acum o oră sau acum o sută de 
ani. Dumnezeu este numai aici, în momentul prezent, într- 
un acum etern. Dumnezeu se întrepătrunde în mod 
inextricabil cu capacitatea ta de a-ţi muta gândurile de la 
ziua de ieri şi cea de mâine şi de a evada în momentul 
prezent, în care se află singura reşedinţă a lui Dumnezeu. 

Momentul prezent este doar o fărâmă într-un univers 
al abundentei nelimitate. „Toate ale mele” este echivalent 
cu prosperitatea fără limite a universului. „Ale tale sunt” 
înseamnă că poţi avea orice lucru asupra căruia îţi 
concentrezi atenţia, cu iubire, acum, nu într-un moment 
viitor, ci acum. Dumnezeu nu-ţi refuză partea ta din 


această plăcintă fără limite, aşteptând să te comporţi aşa 
cum se cuvine. Dumnezeu nici nu priveşte bucuros cum 
suferi în sărăcie şi boală până când se hotărăşte să nu-ți 
mai refuze nimic. Orice soluţie cauţi pentru orice problemă 
ai avea, ea îţi stă la dispoziţie în acest moment. Ea se află 
în tine, nu într-o fiinţă mitică, asemeni lui Moş Crăciun, cu 
o barbă lungă şi unduitoare, plutind prin ceruri, împărțind 
unora „lucruri bune” şi altora „lucruri rele”. Te afli 
întotdeauna conectat la sursa universală de energie a 
momentului prezent. 

După cum a spus Sfântul Pavel, în Epistola către 
Corinteni: „Nu ştiţi, oare, că voi sunteţi templu al lui 
Dumnezeu şi că Duhul lui Dumnezeu locuieşte în voi?” 
Când ştii acest adevăr, nu-i mai ceri lui Dumnezeu să-ţi dea 
ce crezi tu că El îţi refuză. Poţi, în schimb, să aduci Duhul 
lui Dumnezeu care sălăşluieşte în tine către zonele cu 
lipsuri sau probleme. Şi astfel vei găsi secretul soluţiei 
spirituale la problemele tale. 

Odată ce îţi dai seama că nu-l poţi influenţa pe 
Dumnezeu, nici nu-l poţi găsi într-un loc în care s-ar fi 
ascuns de tine, ştii că nu ţi se reţine nimic şi poţi fi în 
strânsă legătură cu sursa omniprezentă şi poţi aduce 
iubirea să-ţi mistuie problemele personale. 

Nu eşti pedepsit 

Aşa cum Dumnezeu nu-ţi refuză nimic, nici nu te 
pedepseşte împovărându-te cu probleme. După cum a 
spus-o Joel Goldsmith, fondatorul Infinite Way: „Tot ce 
trebuie să faci este să te trezeşti din credinţa în două 
puteri, cea a binelui şi cea a răului, şi să începi să-l 
cinsteşti pe Dumnezeu, respectând prima poruncă... cum 
poţi să te temi de o putere a răului, dacă există o singură 
putere, şi aceea este Dumnezeu?” Dumnezeu este iubire şi 
El a făcut toate lucrurile frumoase, la timpul lor, inclusiv 
pe tine şi pe toţi ceilalţi. 

Acţiunile şi gândurile pe care le-ai putea numi rele 
sunt rezultatul greşelii pe care o faci atunci când crezi că 
eşti separat de Dumnezeu. E o greşeală a egoului sau a 
intelectului să crezi că există rău pentru care Dumnezeu 


trebuie să te pedepsească. Corectezi eroarea aducând-o 
faţă în faţă cu adevărul. Şi atunci anulezi eroarea. Ideea că 
Dumnezeu te va condamna este incompatibilă cu un 
Dumnezeu al iertării. 

Crezi ori într-o putere, ori în două. Puterea unică este 
puterea iubirii. Răul există în primul rând ca un gând al 
non-binelui sau al lui non-Dumnezeu şi apoi ca o acţiune 
bazată pe acel gând. Dar totul este o eroare. „Dumnezeu e 
prea curat ca să privească nelegiuirea”. Dacă nu este bine, 
nu aparţine lui Dumnezeu şi, dacă nu aparţine lui 
Dumnezeu, n-are cum să existe, de vreme ce totul aparţine 
puterii unice pe care o numim Dumnezeu. Poţi corecta 
toate erorile ce vin din convingerea că ai fi separat de 
Dumnezeu dacă aduci energia mai înaltă, iubitoare, în 
acele zone ale vieţii tale care sunt chinuite de probleme. 
Ele nu reprezintă pedepse. Gândeşte-te la ele mai degrabă 
ca la nişte erori ce trebuie corectate. Vor dispărea la fel de 
sigur cum dispar doi plus doi egal cu şapte atunci când 
aduci faţă în faţă cu eroarea substanţa adevărului. 

Dumnezeu nu condamnă, Dumnezeu iartă. Dumnezeu 
nu pedepseşte, Dumnezeu este iubire. Pui capăt erorii 
răului, care este un gând al non-Dumnezeului, aducând în 
faţa lui un gând al lui Dumnezeu. lţi creşti energia 
spirituală dacă recunoşti că energiile mai joase sunt, în 
primul rând, rezultatul separării tale de spirit. Te eliberezi 
de ideea potrivit căreia o fiinţă rea te controlează, pentru 
că există o singură putere în univers care ţine totul la un 
loc, şi acea putere este binele. Tot ceea ce nu este bine 
reprezintă lucrarea minţii tale, ce creează iluziile 
problemelor. Nimic rău prin natura sa nu l-a atins vreodată 
pe Dumnezeu. Orice lucru pentru care crezi că te-a 
pedepsit Dumnezeu s-a întâmplat pentru că ai trăit în 
mintea unui om, mai degrabă decât în mintea lui 
Dumnezeu. Atunci când mintea unui om devine iluminată, 
el devine parte din Dumnezeu, şi aceasta reprezintă soluţia 
pentru frica ta de pedeapsă. 

Dumnezeu nu este o putere învingătoare 

N-ai niciun motiv să stai şi să aştepţi să ţi se facă 


favoarea de a trăi o experienţă spirituală, pentru că, mai 
mult ca sigur, acest lucru nu se va întâmpla. Tot ce trebuie 
să faci pentru a-ţi creşte şi a-ţi menţine o energie 
spirituală mai înaltă este să înveţi aceste principii şi apoi 
să le pui în aplicare. Purul adevăr e că, dacă ai gânduri 
bune, vindecătoare, iubitoare, poţi produce rezultate bune, 
vindecătoare, iubitoare. Şi invers, dacă ai gânduri rele, 
poţi produce rezultate rele. Cum ne depăşim, aşadar, 
inerția mentală? Schimbându-ne sistemul fundamental de 
credinţe. Când crezi în două puteri, trebuie să-ţi 
îmbunătăţeşti mereu lupta, căci cel mai puternic îl 
înfrânge pe cel mai slab. O forţă mai mare înfrânge o forţă 
mai mică. Avem astfel două forţe sau puteri aflate 
întotdeauna în conflict una cu alta. 

Aş vrea să încerci aici o abordare diferită, care va 
înlătura bariera inerţiei mentale. Nu există puteri bune şi 
rele, forţe bune şi rele. Există o singură putere şi aceea 
este puterea lui Dumnezeu sau a spiritului. Această putere 
nu învinge răul, boala, lipsa armoniei sau problemele. 
Puterea lui Dumnezeu nu este o putere învingătoare. Ea nu 
înfrânge şi nu se angajează în conflicte, pentru simplul fapt 
că este singura putere existentă. Nu există o putere 
secundară pe care ea să o supună. Ideea celor două puteri 
este o creaţie materială a omului, în care luptăm cu forţe 
mai mici cu ajutorul unor forţe mai mari pentru a ieşi 
învingători sau avem gânduri iubitoare pentru a le învinge 
pe cele rele - pentru a fi mai fericiţi. Puterea lui Dumnezeu 
nu învinge. 

Puterea lui Dumnezeu este una creatoare şi care ne 
sprijină. Când accepţi această idee a unei puteri unice, 
toate celelalte forme de putere, fie ele materiale sau 
mentale, dispar. Odată ce ştii acest lucru, nu te mai lupţi 
cu gândurile rele, ci accepţi unicitatea lui Dumnezeu. „Nu 
opune rezistenţă răului” înseamnă ca, încă de la început, 
să nu dai crezare răului. Răul nu are putere decât asupra 
celor care cred că există două puteri. 

Odată ce accepţi ideea unei puteri unice, intri în 
strânsă legătură cu acea putere şi renunţi la iluzia că o 


altă putere în afară de cea a lui Dumnezeu ar fi dat naştere 
problemelor tale. Acesta este modul de gândire duală, pe 
care l-am numit frecvenţă vibraţională joasă. El există 
deoarece tu trăieşti în dualitatea potrivit căreia non- 
Dumnezeu şi Dumnezeu există simultan. In plus, 
Dumnezeu se află în acest conflict etern şi fără de sfârşit 
cu non-Dumnezeu, conflict pe care nu l-a câştigat şi nici 
nu-l va câştiga vreodată - acest lucru este total absurd. 
Renunţând la acest mod de gândire duală şi acceptând 
ideea unei puteri unice, laşi în urmă conflictul. Te duci la 
sursa unică, neavând nevoie să te lupţi cu nimic, şi aduci 
acest adevăr în zonele cu probleme şi observi cum ele se 
evaporă în prezenţa puterii unice, putere pe care nu o poţi 
căuta, obţine, influenţa sau constrânge, deoarece eşti deja 
conectat la ea chiar aici, chiar acum. Chiar în locul în care 
stai. Acesta este înţelesul expresiei „împărăția lui 
Dumnezeu este cu tine”. Din nou, după cum a spus-o 
Sfântul Pavel: „Voi sunteţi templu al lui Dumnezeu”. (I 
Corinteni 3: 16) 

Iubirea divină va satisface orice nevoie omenească 

Mary Baker Eddy este responsabilă pentru aceste 
cuvinte ce stau scrise pe pereţii fiecărei Biserici Creştine 
Scientologice: „Iubirea divină va satisface orice nevoie 
omenească”. Cum e posibil să crezi că acest lucru este 
adevărat? Oamenii continuă să aibă multe nevoi 
nesatisfăcute în prezenţa iubirii divine. Simt iubirea divină 
şi totuşi problemele şi bolile lor continuă să existe. Această 
afirmaţie nu sugerează, aşa cum presupun mulţi din cei 
care vor să-şi vadă rezolvate problemele, că iubirea divină 
e undeva acolo şi face asta în locul tău. Iubirea divină e 
ceva ce tu trebuie să exprimi şi, atunci când o vei face, 
orice problemă sau nevoie a ta va fi rezolvată sau 
satisfăcută. 

Iubirea divină nu pluteşte în aer şi nici nu stă pe un 
norişor pufos ca să se reverse asupra ta şi să-ţi facă toate 
problemele să dispară. lubirea divină este ceea ce tu 
reverşi în exterior şi nu ceea ce tu consideri a fi iubirea 
omenească. In iubirea divină nu există condiţii, reguli, 


nevoia de a fi mulţumit sau de a fi răsplătit. Iubirea divină 
este o iubire spirituală care cuprinde cele şapte 
componente ale spiritualităţii descrise pe larg în capitolul 
unu. Trebuie să laşi aceste binecuvântări să se reverse din 
tine, în loc să te îndrepţi către Dumnezeu pentru ele, 
deoarece tu eşti instrumentul prin care se revarsă această 
bunăvoință. Dacă vrei să-ţi creşti şi să-ţi mentii energia 
spirituală, trebuie să păstrezi pe treapta cea mai de sus în 
minte gândul că tu (şi nu un Dumnezeu de care tu eşti 
separat) eşti dispus să permiţi iubirii divine să rezolve 
problema. 

Rudolf Steiner observa: „Dacă nu dezvoltăm în noi 
înşine sentimentul adânc înrădăcinat că există ceva mai 
presus de noi, nu vom găsi niciodată puterea să evoluăm 
către ceva ce se află mai sus”. Iubirea divină nu este cu 
adevărat mai presus de tine, dar este mai presus de sinele 
tău fizic sau de sinele egoului despre care ai ajuns să crezi 
că te reprezintă. Tu eşti deja această iubire divină, o poţi 
revărsa în exterior şi o poţi îndrepta spre nevoile tale 
nesatisfăcute odată ce începi să recunoşti că ea există. 

Nu îl poţi avea pe Dumnezeu şi în acelaşi timp să-ţi 
fie frică 

Vorbind la modul general, cei mai mulţi oameni se 
tem de potenţialul lor cel mai înalt şi se tem să devină ceea 
ce pot să-şi imagineze în cele mai minunate şi perfecte 
momente. Prin urmare, frica devine un mod de a fi, iar 
evitarea propriei divinităţi devine un obicei. 

Vreau să spun că potenţialul tău suprem este de a 
ajunge la cunoaşterea propriei divinităţi. Cu toate acestea, 
condiţionarea ta te-a făcut să crezi că este aproape 
profanator să presupui că eşti divin. Divinitatea, ţi s-a 
spus, îi aparţine lui Dumnezeu şi poate şi sfinţilor aleşi de 
El, ţie, în schimb, nu. Aşadar, frica de potenţialul tău 
suprem te opreşte să-l cunoşti pe Dumnezeu şi să trăieşti o 
viaţă în care poţi obţine soluţii spirituale. 

În esenţă, sunt două emoţii care nu ţin cont una de 
cealaltă - iubirea şi frica. Iar aceste două stări emoţionale 
nu pot fi experimentate simultan. Dacă îţi este frică, ai 


eliminat iubirea şi viceversa. Sfânta Scriptură ne 
reaminteşte că „dragostea desăvârşită izgoneşte frica”. Tot 
ea ne spune iar şi iar că: „Şi noi am cunoscut şi am crezut 
iubirea, pe care Dumnezeu o are către noi. Dumnezeu este 
iubire şi cel ce rămâne în iubire rămâne în Dumnezeu şi 
Dumnezeu rămâne întru el. „(1 Joan 4: 16). Deci, evident, 
soluţia este să te eliberezi de toată frica şi singurul mod de 
a face acest lucru este să te opreşti într-un moment de 
frică şi să vezi dacă o poţi înlocui cu iubire chiar atunci, pe 
loc. În momentul în care înlocuieşti frica cu iubirea, deja ai 
făcut loc unei soluţii spirituale pentru problema ce 
însoţeşte frica. Aminteşte-ţi mereu în momentele de frică 
că Dumnezeu nu poate locui acolo unde există frica. 

Sunt sigur că zicala potrivit căreia frica noastră cea 
mai mare este cea de necunoscut îţi este familiară. Dacă e 
adevărat, cum putem îndrepta acest lucru? Făcând 
cunoştinţă cu lucrul pe care nu îl cunoşti şi de care te 
temi. Şi apoi el va dispărea. Şi ce pretindem noi că este 
necunoscut? Dumnezeu, spiritul, conştientizarea 
superioară şi iubirea, în cele din urmă. Oricare dintre 
temerile pe care le simţi şi toate deopotrivă fac din tine 
proprietarul unei fantome. Înfrunt-o şi simte frica. 
Înlocuieşte frica îngăduind pur şi simplu sentimentului de 
iubire sau prezenţei lui Dumnezeu să ocupe exact locul 
fantomatic în care a existat frica. 

Am descoperit în viaţă că rareori mă mai confrunt cu 
temeri. Vechile temeri de eşec, de a suporta dezaprobarea 
celorlalţi sau de a nu şti cum vor decurge lucrurile pur şi 
simplu nu se mai ivesc în lumea mea interioară. Şi asta nu 
din cauză că am atins un anumit nivel al succesului sau al 
posesiunilor materiale (din experienţa mea, oamenii care 
se ridică la un nivel înalt de succes material se tem foarte 
mult să nu-l piardă), ci pentru că am un sentiment puternic 
de iubire, acolo unde înainte domnea frica, şi pentru că 
ştiu că nu sunt niciodată singur sau separat de Dumnezeu. 
Dacă descoperi că lucrul de care îţi este cel mai frică este 
doar o iluzie a minţii tale, atunci ai identificat punctul în 
care te vei dezvolta în continuare. Eradicarea fricii, la 


urma urmelor, se face prin introducerea spiritului, care nu 
poate trăi în acelaşi spaţiu cu frică. 

Nu-l poţi avea pe Dumnezeu şi, în acelaşi timp, să-ți 
fie frică. Orice frică reprezintă o neîncredere de moment în 
Dumnezeu. Păstrează pe cea mai înaltă treaptă în minte 
aceste două observaţii. Una, din Sfânta Scriptură: „Nu mă 
tem de niciun rău, căci Tu eşti cu mine” şi una din sufism: 
„Cel mai mare dar al tău stă dincolo de uşa numită frică”. 

Nu te simţi spiritual - Fii! 

Nu te plimbi toată ziua simţindu-te moral sau onest. 
Pur şi simplu eşti o persoană morală. Dacă te-ai simţi 
moral în mod conştient, ai face cunoscut acest lucru toată 
ziua, explicând fiecare act de onestitate ca pe o reflexie a 
sentimentelor tale de moralitate. Mai degrabă, pur şi 
simplu eşti onest şi moral, iar comportamentul vine din 
interior. La fel stau lucrurile şi cu spiritualitatea ta. Să fii 
spiritual nu este o realizare emoţională cu care să te 
mândreşti. E un mod de a fi împreună cu Dumnezeu care 
este la fel de natural precum sănătatea ta, moralitatea ta 
sau chiar ca simţul tău artistic. Încercarea de a te simţi 
spiritual nu este acelaşi lucru cu a fi astfel. 

Când încerci să te simţi spiritual, ridici o barieră, 
deoarece atunci introduci în peisaj egoul tău. Egoul vrea 
să te laude pentru că eşti mai spiritual decât cei din jurul 
tău şi să te condamne atunci când alţii sunt mai spirituali 
decât tine. Egoul vrea să-ţi explice şi să-ţi apere 
spiritualitatea şi să monitorizeze cât de spiritual te simţi în 
diferite momente şi în nenumărate situaţii. 

Recunoscându-ţi, pur şi simplu, legătura cu 
Dumnezeu şi invitând acea parte din tine în conştiinţă, îţi 
creşti nivelul energetic până la cel al spiritului. Dar, dacă 
te transformi într-un pion într-un joc intitulat „Cât de 
mistic mă pot simţi?”, atunci îţi inviţi egoul să aprecieze în 
ce măsură le eşti superior altora. Egoul crede că a te simţi 
mai spiritual este echivalent cu a te afla într-o elită şi va 
încerca să obţină mai multe puncte spirituale decât 
oponenții tăi. Or, tocmai lumea foarte elitistă a vibraţiilor 
mai joase este cea pe care vrei să o laşi în urmă. Nu 


încerca să te simţi spiritual, fii, pur şi simplu, spiritual. 

Dumnezeu nu poate fi dezbinat împotriva lui 
Dumnezeu 

Dumnezeu este o putere infinită, omnipotentă, 
omniscientă, omniprezentă, care nu poate fi fragmentată 
sau scindată. Asta înseamnă că Dumnezeu nu poate fi 
disponibil pentru unii oameni şi indisponibil pentru alţii. 
Nu se poate afla azi aici şi mâine nu. Nu se poate afla în 
ceva ce este rău şi totodată în ceva ce este bun. În definiţia 
lui Dumnezeu, toate dezbaterile dispar şi rămâi numai cu 
prezenţa unică, desăvârşit ştiutoare, desăvârşit bună şi 
desăvârşit iubitoare. 

Când te găseşti în dualitate, te afli în lumea fizică, în 
care simţurile tale percep lucruri opuse precum: bine/ rău, 
sănătos/bolnav, viu/mort, corect/greşit şi aşa mai departe. 
Aici te percepi pe tine însuţi ca fiind plin de probleme şi 
cauţi soluţii. Aşa că egoul tău perseverează în ideea că 
soluţia pentru boală este să găseşti sănătatea; soluţia 
pentru sărăcie este abundența; iar soluţia pentru durere 
este plăcerea. În lumea ta dominată de ego, percepi toate 
aceste lucruri antagonice. 

Dar, dacă boala sau răul există, atunci Dumnezeu ar 
fi responsabil pentru ele şi, prin urmare, natura lor ar fi 
una bună. De vreme ce Dumnezeu a creat totul şi tot ceea 
ce a creat Dumnezeu este bun, lucrurile pe care noi le 
numim probleme sunt constructe ale gândurilor şi 
simţurilor noastre. Recunoaşte că nimicul, sub forma unei 
probleme, este cel care ne înspăimântă. Nu 

Dumnezeu este scindat în probleme versus soluţii, 
bine versus rău, boală contra sănătate, ci tu eşti. 

Calea desăvârşită către sănătate, prosperitate şi 
iubire stă în cunoaşterea faptului că boala, sărăcia sau răul 
nu au putere. Dacă îi ceri lui Dumnezeu să te vindece, 
recunoşti faptul că Dumnezeu te-a îmbolnăvit. Când îi ceri 
lui Dumnezeu favoruri speciale, recunoşti o putere 
dumnezeiască ce ţi-a refuzat acele favoruri. Când îi ceri 
sănătate lui Dumnezeu, e ca şi cum ai spune: „Doamne, tu 
ai acest lucru numit sănătate, dar nu vrei să mi-l dai, te 


rog, mai gândeşte-te!” Îi ceri lui Dumnezeu să fie scindat 
între a avea şi a nu avea sănătate sau bogăţie sau orice 
altceva. 

În loc să cauţi beneficii şi favoruri din partea lui 
Dumnezeu, aminteşte-ţi să fii în strânsă legătură cu 
această prezenţă eternă care se află în tine. Adu această 
prezenţă faţă în faţă cu iluziile din mintea ta, numite 
probleme. Ai să vezi că, în prezenţa acestei iubiri 
necondiționate, lipsite de prejudecăţi, problemele bazate 
pe dualitate dispar şi rămâne numai prezenţa iubitoare. 

După cum a spus-o Joel Goldsmith, descriind calea 
infinită în Foundations of Mysticism (Fundamentele 
misticismului): 

Tot ceea ce trebuie să faci este să înfrunţi sursa 
impersonală a tuturor relelor lumeşti şi să-i recunoşti 
inexistenţa, anarhia. Apoi stai nemişcat, tăcut, calm şi 
priveşte - priveşte cum hipnotismul şi imaginile lui dispar 
din tine. Aşa se face. 

Armonia este starea ta normală, naturală de a fi 

Dumnezeu reprezintă puterea unică şi nu recunoaşte 
o altă putere, însă mintea ta e cu totul altceva. Mintea ta 
are şi puterea binelui, şi pe cea a răului. Atât timp cât 
foloseşti această putere pentru a crea armonie în tine şi în 
alţii, eşti în concordanţă cu puterea unică a spiritului. 
Spiritul este singura forţă unificatoare din univers. 

E posibil să foloseşti puterea minţii pentru a crea 
dizarmonie, iar, atunci când mergi în această direcţie, îţi 
scazi frecvenţa la care vibrezi din punct de vedere 
energetic. Corpul tău nu poate fi independent de el însuşi, 
are nevoie de un „eu” care să-l conducă. Dacă mintea ta 
spune să mănânci peste măsură, corpul tău se 
conformează indicaţiilor minţii. Dacă mintea ta îţi spune să 
bei otrăvuri, mâna ta se va supune şi va turna toxinele în 
corpul tău. O minte saturată de ignoranță sau erori va 
menţine corpul într-o permanentă decădere şi va genera 
probleme. Aceeaşi minte năpădită de erori va crea corpului 
tău o multitudine de probleme şi toate circumstanţele 
aferente. Armonia este starea ta normală, naturală de a fi, 


deoarece atunci când eşti natural, te afli în mâinile 
prezenţei iubitoare numite Dumnezeu. Mintea ta este cea 
care generează lipsa de armonie şi îţi creează haos sau 
probleme. 

Acum, bineînţeles că nu vrei să scapi de minte sau de 
corp pentru a găsi o soluţie spirituală pentru problemele 
tale! Corpul este un instrument minunat prin intermediul 
căruia funcţionezi ca fiinţă umană. Ai nevoie de el pentru a 
te bucura de această încarnare şi pentru a putea să înoţi, 
să conduci un automobil şi să faci dragoste. Nu vrei să 
scapi de el. Mintea ta, care este căpitanul acestui vas 
numit corpul tău, are puterea de a te dirija prin această 
viaţă şi de a o face o călătorie minunată. Când atingi pacea 
spirituală despre care este vorba în această carte, mintea 
şi corpul tău devin instrumentele prin care circulă energia 
lui Dumnezeu. Nu mai eşti limitat de graniţele corpului şi 
minţii. 

La acest nivel de conştiinţă nu există limită pentru 
ceea ce ţi se poate dezvălui. Vei gusta din fructele 
sincronizării, prin care colaborezi cu soarta pentru a 
administra coincidenţele din viaţa ta. Vei avea acces la o 
cunoaştere ce va depăşi mintea şi corpul. Pe măsură ce 
devii mai conştient de divinitatea ta, îţi vei descoperi 
capacităţile de a elimina iluziile bolii, sărăciei şi răului pe 
căile la care Pataijali făcea referire în al doilea capitol al 
acestei cărţi. Relaţia armonioasă cu spiritul reprezintă 
starea ta naturală de a fi. 

Lipsurile noastre vin din eşecul de a înţelege legea 
lui Dumnezeu 

De-a lungul anilor, am fost adesea întrebat dacă am o 
reţetă secretă pentru succesul pe care l-am obţinut, 
începând cu faptul că am depăşit o copilărie petrecută în 
parte la familii adoptive şi terminând cu faptul că am 
obţinut aproape tot ce mi-aş fi putut dori. Răspunsul meu 
este întotdeauna acelaşi. Am crezut în legea lui Dumnezeu, 
a abundenței, şi am aplicat-o mereu în viaţa mea. Chiar de 
când eram copil am ştiut că puteam să am orice mi-aş fi 
pus în minte şi nu am avut reţineri să le spun secretul 


celor de vârsta mea. Ceilalţi copii se plângeau că nu au 
bani destui pentru a cumpăra ce îşi doreau, dar buzunarele 
mele păreau să zornăie mereu de monedele câştigate. 

In nopţile cu ninsoare, dormeam efectiv cu lopata 
pentru zăpadă sub pătură şi mă trezeam la cinci dimineaţa. 
Mergeam prin cartier şi deszăpezeam câte alei reuşeam şi 
apoi, la ora zece, le spuneam vecinilor că le-am deszăpezit 
aleile şi ei mă răsplăteau negreşit cu zece sau douăzeci şi 
cinci de cenți pentru efortul meu. 

Am ştiut dintotdeauna că legea lui Dumnezeu este 
una a abundentei nelimitate. De foarte devreme am simţit 
că Domnul ne învăţa asta atunci când a făcut să apară 
peştele şi pâinile revărsându-se din coşurile celor care 
credeau că nu e cu putinţă. Mulţi oameni cred şi practică o 
lege a sărăciei şi multe dintre problemele lor decurg din 
faptul că se agaţă cu înverşunare de această lege. Ei se 
complac în problemele lor autoimpuse, în loc să se ridice 
către o energie mai spirituală. 

Eu am putut vedea şi vizualiza abundența lui 
Dumnezeu în viaţa mea. O văd chiar înainte să apară, dar 
faptul că ştiu că o pot face să apară îşi are originea în 
convingerea mea interioară că sunt deja conectat la ceea 
ce doar pare să lipsească. Sentimentul de conexiune mă 
impulsionează să mă port de parcă ceea ce eu vreau mă 
vrea la rândul lui. Aşadar, atunci când mă rog, nu încerc 
niciodată să-l influenţez pe Dumnezeu, să cer favoruri sau 
să-L rog să facă ceva pentru mine, în timp ce eu aştept şi 
stau degeaba. Folosesc, în schimb, rugăciunea pentru a-mi 
deschide porţile sufletului în faţa prezenţei divine. Am 
folosit rugăciunea ca pe o cale de a fi în acea putere unică, 
şi nu de a-i cere lui Dumnezeu să facă ceva, ci, mai 
degrabă, de a fi în conştiinţa lui Dumnezeu, unde gândurile 
de sărăcie dispar, pur şi simplu, şi eu mă simt îndrumat să 
atrag piesele lipsă din viaţa mea, la fel cum un magnet 
atrage pilitura de fier. 

Aşa cum o văd eu, legea lui Dumnezeu spune în 
primul rând: „Fiule, tu eşti întotdeauna cu Mine şi tot ce e 
al meu e şi al tău” şi în al doilea rând: „Cu Dumnezeu, 


toate lucrurile sunt posibile”. Încrederea în aceste două 
promisiuni va face diferenţa pentru tine, ajutându-te să-ţi 
creşti şi să-ţi păstrezi energia spirituală. Analizează aceste 
două expresii cheie. „Tot ce am...” Ce este lăsat pe 
dinafară? „Şi „toate lucrurile...”. Încă o dată, ce lipseşte? 
Răspunsul reprezintă cheia ta pentru a înţelege că tot ce 
consideri că lipseşte din viaţa ta, fără excepţii, îşi are 
originea în eşecul tău de a înţelege şi de a aplica legea 
abundenței lui Dumnezeu. 

„Să nu te împotriveşti celui rău” înseamnă să renunţi 
să mai lupţi cu problemele tale 

Am scris mai devreme despre acest lucru şi vreau să 
subliniez, o dată în plus, cât de important este să înlături 
din viaţa ta forţa, dacă vrei să obţii o viaţă fără probleme. 
Unul dintre pasajele din Scripturi care dau cel mai mult de 
gândit este rostit de Iisus în Evanghelia după 

Matei 5: 39: „Să nu vă împotriviţi celui rău”. Aş vrea 
să o folosesc şi eu aici, cu sensul: „Să nu vă împotriviţi 
problemelor”. Acesta pare să fie un lucru pe care l-am 
învăţat cu toţii. Învăţăm că binele triumfă împotrivindu-se 
răului, luptând cu răul. Credem că victoria presupune ca 
binele să iasă învingător asupra răului. Luptăm cu o 
tumoare malignă pentru ca sănătatea să învingă. 

Câteva rânduri mai departe în Evanghelia după 
Matei, la 5: 45, poţi citi: „El face să răsară soarele şi peste 
cei răi şi peste cei buni”. Eu cred că acest lucru este 
esenţial pentru a înţelege şi a practica neîmpotrivirea, 
deoarece versetul ne spune să aducem spiritul lui 
Dumnezeu în prezenţa a tot ce percepem ca fiind rău şi 
numai aşa se va transforma în bine. Îţi doreşti să eviţi să 
dai orice fel de putere, în mintea ta sau în viaţa de zi cu zi, 
prezenţei acestor probleme. Adu o conştiinţă mai înaltă a 
spiritului în prezenţa problemelor, iar lumina acestei noi 
prezenţe va face întunericul să dispară. 

Când începi să lupţi împotriva oricărui lucru, îţi 
uneşti forţele cu ceea ce a creat problema în primă 
instanţă, dând astfel naştere unei contraforţe. Atunci când 
Maica Tereza a fost întrebată în timpul războiului din 


Vietnam: „Vă veţi alătura marşului nostru împotriva 
războiului?”, ea a răspuns: „Nu, dar dacă faceţi un marş 
pentru pace, voi fi acolo”. Lupta împotriva războiului nu e 
altceva decât un alt război. Dacă îţi concentrezi atenţia şi 
energia ca să lupti pentru ceva, dacă nu vei da crezare 
altei puteri în afară de Dumnezeu sau de puterea binelui, 
vei face ca forţa atotcunoscătoare şi atotputernică să 
dezintegreze iluziile. 

Aceeaşi logică se aplică în cazul conflictelor din toată 
lumea. Când ne concentrăm energia colectivă pentru ceva, 
aducând bunătate şi iubire acolo unde există diferenţe de 
opinie, nevoia de a ne împotrivi dispare. Când ne dăm 
seama că pe o planetă rotundă nu avem cum să alegem o 
parte sau alta şi că există o singură minte cu mai multe 
sclipiri, atunci vom pune capăt iluziilor urii, furiei şi 
represiunii. Numai printr-o schimbare în conştiinţă se va 
transforma lumea noastră. Acest lucru este valabil şi 
pentru viaţa şi problemele tale. 

Benjamin Hoff, în inteligenta cărticică The Tao of 
Pooh  (Taoismul lui Pooh), a spus-o astfel: 

Maeştrii vieţii cunosc Calea. Ei ascultă vocea din 
interiorul lor, vocea înţelepciunii şi a simplităţii, vocea care 
raţionează dincolo de inteligenţă şi cunoaşte dincolo de 
cunoaştere. Acea voce nu este doar puterea şi proprietatea 
câtorva privilegiați, ci a fost dată tuturor. Ea este cheia 
pentru a exploata puterea blocului de piatră necioplit. 

Este şi cheia ta pentru a exploata puterea unică şi 
pentru a renunţa la convingerea că ar exista o putere 
secundară a răului sau că ar exista probleme. Această 
putere unică, fiind dată tuturor, evident că ţi-a fost dată şi 
ţie! 

Această lege de a nu te împotrivi răului este valabilă 
şi pentru latura ta întunecată, umbra ta. Să lupţi cu 
demonii tăi sau să fii furios pe tine însuţi pentru că ţi-ai 
rătăcit calea înseamnă să dai şi mai multă energie acelei 
puteri secundare inexistente a răului. Aminteşte-ţi 
întotdeauna că există o singură putere, cea a binelui, şi 
alege să atragi această putere pentru a-ţi influenţa oricare 


dintre comportamentele întunecate şi pe toate laolaltă. 
Dialogul tău interior poate fi: „Am crezut în iluzia că sunt 
separat de Dumnezeu şi am acţionat pe baza ei, dar acum 
voi atrage puterea unică a binelui, în ciuda acestor gânduri 
sfâşietoare, iar ele vor fi astfel anulate”. 

Bineînţeles că îţi asumi responsabilitatea pentru 
acele fapte. Aducerea spiritului în prezenţa umbrelor este 
totuna cu aducerea luminii într-o cameră întunecată. Însăşi 
prezenţa luminii anulează întunericul. Transmite iubire 
părţii tale întunecate şi priveşte-o cum dispare astfel şi 
cum, în acelaşi timp, îţi creşti energia spirituală. Nu lupta 
cu ea, deoarece, făcând astfel, perpetuezi iluzia că răul 
este o putere reală. Există o singură putere. Foloseşte-o. 

Nu judeca pe nimeni şi nimic 

În lumea materială ne aflăm adeseori în conflict din 
cauza opiniilor legate de ceea ce e corect sau greşit. Când 
negociem pacea, în general considerăm că o tabără are 
dreptate şi cealaltă, nu. Este valabil pentru conflictele 
dintre naţiuni, comunităţi, familii şi chiar şi pentru relaţiile 
personale. Nu poţi aduce armonia spirituală în rezolvarea 
unei probleme atâta vreme cât accepţi ideea că o tabără 
are dreptate, iar cealaltă, nu. În lumea spiritului nu există 
o parte care să aibă dreptate şi o alta care să nu aibă. Nu 
există decât un câmp de armonie infinită pe care îl numim 
spiritual. Aşa cum spune Sfânta Scriptură: „Există un 
singur Dumnezeu, Tatăl Ceresc”. Incă o dată, există o 
singură putere, nu două. Odată ce lăsăm deoparte 
judecăţile legate de cine are dreptate şi cine nu şi găsind, 
pur şi simplu, o cale de a aduce armonia fără prejudecăţi 
faţă-n faţă cu o problemă, eliminăm nevoia egoului de a da 
vina pe cineva, lucru care, inevitabil, exacerbează 
problema. 

Una dintre cele mai convingătoare idei privind 
judecăţile, pe care le-am auzit vreodată, este aceasta: 
Când judeci o altă persoană, nu o defineşti. Nu faci decât 
să te defineşti pe tine ca persoană care are nevoie să 
judece pe cineva. Doar pentru că afirmi că cineva e prost, 
zgârcit, arogant, aiurit sau promiscuu, asta nu înseamnă 


că acest lucru defineşte persoana respectivă. Nu spune 
decât că ceva din interiorul tău se află în conflict cu ceva 
din exteriorul tău. 

Dacă continui să judeci fără să cauţi sursa 
conflictului din interiorul tău, problemele vor continua să 
apară şi ele, fără oprire. O soluţie spirituală pe care o poţi 
aplica în momentele în care intri în starea de a emite 
judecăţi, năpădită de probleme, ar putea fi: „Nu judecaţi 
după înfăţişare, ci judecaţi după dreptate”. Nivelul 
energiei tale spirituale creşte imediat atunci când poţi 
rezista tentaţiei puternice de a aprecia că alţii greşesc, în 
timp ce tu ai dreptate. Gândeşte-te la tot binele ca fiind 
manifestarea lui Dumnezeu, iar la rău (sau la ceea ce este 
greşit) sau la dezacord ca fiind o necunoaştere a acestui 
adevăr. Aducând senzaţia de armonie în prezenţa 
conflictului, vei vedea nu numai că problema dispare, dar 
vei vedea şi că vibrația ta creşte, iar tu te simţi mai liniştit 
şi mai plin de succes. 

Când trăieşti cu foarte multă ură în tine, te vei trezi 
că atragi energia cu frecvenţă mai joasă a urii, pe care o 
dispreţuieşti. Atunci când Denise (acesta nefiind numele ei 
adevărat) trecea printr-un divorţ, împroşca cu venin ori de 
câte ori vorbea despre soţul ei. Viaţa ei zilnică era plină de 
chinul mental al urii, răzbunării, tristeţii, depresiei şi fricii 
legate de cum avea să supravieţuiască din punct de vedere 
financiar. Îşi justifica mereu judecăţile, povestind cum îi 
greşise el. În vreme ce ea îşi menținea aceste atitudini 
interioare, „norocul” ei continua să fie în declin. O iritaţie 
i-a apărut deodată pe piele, a fost diagnosticată cu ulcer 
perforat, avea crampe musculare groaznice la picioare, 
una dintre fiicele ei a fost arestată pentru posesie de 
droguri şi, în cele din urmă, ea a fost implicată într-un 
accident de maşină foarte grav, din care s-a ales cu fracturi 
şi răni la cap. Pentru Denise totul părea să meargă din rău 
în mai rău. Nu reuşea deloc să vadă că ura ei ce o făcea să 
emită judecăţi o menținea la frecvențele mai joase la care 
tot mai multă şi mai multă energie joasă era atrasă către 
ea. Oricât de dificil ar părea, atunci când norocul tău e la 


pământ şi lucrurile par să se deteriorareze, întreabă-te 
câte opinii de genul eu am dreptate, iar tu nu, porţi cu tine 
şi lucrează un moment pentru a le înlocui cu puterea 
armoniei spirituale. 

Adevărata nobleţe nu înseamnă să fii mai bun 


decât toţi: înseamnă să fii mai bun decât erai 


Înainte 

Stând şi scriind aceste cuvinte, mi te imaginez pe 
tine, cititorule, undeva pe acest pământ, într-un moment 
viitor. Ştiu în sufletul meu că, indiferent cine ai fi, de orice 
vârstă sau sex, orice statut social ai fi obţinut, indiferent 
câte diplome sau ce nivel de bogăţie ai avea, eu, Wayne 
Dyer, aş avea de învăţat de la tine la fel de mult cum ai tu 
de la mine. În plus, eu sunt profund conştient de faptul că, 
într-un mod foarte profund şi spiritual, tu şi cu mine 
suntem conectaţi. 

Simplul fapt că ştiu că tu, la rândul tău, ai să mă 
înveţi pe mine tot atât cât am şi eu să te învăţ pe tine, îmi 
spune că eu nu sunt cu nimic mai bun decât orice altă 
persoană de oriunde de pe această planetă. Ştiu, în acelaşi 
timp, că sunt mai bun decât eram înainte. Mult mai bun. Şi 
folosesc acest lucru ca pe un barometru al capacităţii mele 
de a-mi creşte energia spirituală. Sunt mai bun decât eram 
înainte. Nu mai sunt complet dominat de nevoia egoului 
meu de a avea dreptate, de a realiza lucruri şi de a ieşi 
învingător. Acum pot întreba cum aş putea fi de folos, 
înainte să mă întreb ce-mi iese mie din afacerea asta. Mă 
văd acum răspândind mesajul păcii, bunăvoinţei, iubirii, 
iertării, conexiunii, bunătăţii şi bucuriei, în loc de mesajul 
victoriei, al sentimentului că ai dreptate, al forţei, puterii, 
al unei poziţii superioare, al succesului şi aşa mai departe. 
Eu recomand mai degrabă meditaţia decât medicamentele 
şi sunt un tată, un soţ şi un fiu mai bun decât am fost. 

Am auzit spunându-se că singura diferenţă dintre o 
floare vie şi una moartă este că floarea vie creşte. Acesta 
este adevăratul test al dezvoltării spirituale şi al creşterii 


vibraţiilor tale pentru a fi în armonie cu spiritul. Te 
dezvolţi? Eşti mai bun decât erai înainte? lată cum a 
exprimat acest lucru Lao Chu, acum câteva mii de ani. E 
valabil şi astăzi şi va fi valabil şi peste câteva mii de ani de 
acum înainte. 

La naştere, toţi oamenii sunt delicaţi şi maleabili. 

La moarte, sunt duri şi ţepeni. 

Toate plantele verzi sunt fragede şi flexibile. 

La moarte, sunt fragile şi uscate. 

Când suntem duri şi rigizi. 

Ne însoţim cu moartea. 

Când suntem delicaţi şi flexibili. 

Susţinem o viaţă minunată. 

Trebuie să încetineşti pentru a-ţi mări energia 
spirituală 

Această activitate rapidă şi frenetică este, în mod 
ironic, o formă de vibraţie foarte lentă. Când mintea şi 
corpul tău se află într-o stare continuă de îngrijorare şi 
anxietate, analizând şi  evaluând, mereu pe fugă, 
respectând termene şi alergând să ajungi la următoarea 
întâlnire, aminteşte-ţi că, în lumea formelor fizice, tiparul 
energetic este de fapt extrem de jos. Numai atunci când te 
apropii de undele energetice ale luminii şi spiritului, 
vibraţiile sunt mai rapide. Undele luminoase, deşi par 
nemişcate, vibrează mult mai rapid decât frecvențele 
materiei solide. 

De aici şi ironia, pentru că, atunci când încetineşti şi 
emiţi gânduri liniştite, calme, de fapt elimini din viaţa ta 
anxietatea şi stresul. În mod asemănător, atunci când 
meditezi, aduci iubirea tăcută a lui Dumnezeu în momentul 
prezent. În tăcere şi nemişcare, energia lui Dumnezeu va 
deveni a ta. lIncetinindu-ţi mintea şi eliberând-o de 
trăncăneala nesfârşită a gândurilor ce concurează unele cu 
altele, permiţi celor mai rapide vibrații ale spiritului să 
ajungă la tine. Vibraţia mai rapidă este una a armoniei, 
iubirii şi păcii. Exact aşa cum a spus Pataijali, ajungi să-l 
cunoşti pe Dumnezeu, intrând în contact conştient cu El. 

Eu am folosit în trafic o tehnică pentru a-mi încetini 


mintea şi a-i permite, aşadar, păcii vibraţiilor rapide ale lui 
Dumnezeu să fie prezente în mine. Când opresc la semafor 
pe roşu, îmi amintesc că am de ales între a-mi lăsa mintea 
să stea nemişcată şi a-i da voie să bodogănească întruna, 
emițând gânduri de genul: întârzii, de ce şoferul din faţa 
mea n-a trecut pe galben, e vina lui că încă stau aici, de 
acum încolo va trebui să opresc la toate semafoarele, din 
cauza conspirației planificatorilor de trafic şi aşa mai 
departe. Aleg, de obicei, să folosesc acest minut sau două 
în care totul s-a oprit ca să stau nemişcat şi să-mi opresc şi 
mintea. E tot o alegere. Constat că pot, pur şi simplu, să 
închid ochii, să meditez în timpul de oprire stabilit şi să mă 
bucur de pacea acelui moment. 

Am mai descoperit şi că, aproape întotdeauna, este 
cineva în spatele meu care mă va claxona delicat ca să mă 
trezească şi să-mi aducă aminte că timpul de meditaţie s-a 
scurs! Încetinind şi oprindu-mi pălăvrăgeala mentală la 
semafor, invit vibrația crescută a spiritului în viaţa mea. Şi 
invers, rămânând într-o vibraţie frenetică în mintea şi 
corpul meu, blochez prezenţa lui Dumnezeu şi continui să 
trăiesc cu aşa-zisele mele probleme. 

Acestea sunt câteva dintre principiile pe care te 
încurajez să le studiezi şi adopţi atunci când te gândeşti 
cum să-ţi creşti, în mod conştient, nivelurile energetice, 
pentru a te apropia de conştientizarea spirituală şi pentru 
a o menţine. Cu asta închei, totodată, secţiunea dedicată 
modurilor în care poţi adopta punctul de vedere potrivit 
căruia există o soluţie spirituală pentru orice problemă. 

În capitolele ce urmează, voi prezenta poate cea mai 
cunoscută rugăciune a tuturor timpurilor şi voi expune 
ceea ce Sfântul Francisc a vrut să ofere ca sfaturi practice 
pentru aplicarea soluţiilor spirituale. Titlul fiecărui capitol 
reprezintă un vers din rugăciunea Sfântului Francisc, 
urmat de sugestii referitoare la felul în care putem folosi 
gândurile Sfântului Francisc în vieţile noastre şi în lumea 
zilelor noastre. 

PARTEA A II-A 

CUM SA PUI 


ÎN APLICARE SOLUŢIA 


SPIRITUALA A PROBLEMELOR 

Doamne, fă din mine unealta păcii Tale Acolo unde 
este ură, să semăn iubire. 

Acolo unde este vătămare, să semăn iertare. 

Acolo unde este îndoială, să semăn credinţă. 

Acolo unde este deznădejde, să semăn speranţă. 

Acolo unde este întuneric, să semăn lumina Ta. 

Acolo unde este tristeţe, să semăn bucurie. 

O, Doamne, nu Te-am căutat atât Spre a fi consolat, 
cât pentru a consola. 

Spre a fi înţeles, cât pentru a înţelege. 

Spre a fi iubit, cât pentru a iubi. 

Căci: 

Dăruind, primeşti. 

lertând, eşti iertat. 

Murind, reînvii în viaţa eternă! 

— SFÂNTUL FRANCISC DIN ASSISI 

| 

n prima jumătate a acestei cărţi, am prezentat pe 
larg principiile ce stau la baza înţelegerii faptului că există 
o soluţie spirituală pentru orice problemă. În această a 
doua parte, ofer câteva aplicaţii practice ale acestor 
principii, bazate pe binecunoscuta rugăciune a Sfântului 
Francisc din Assisi. Ea pare să reflecte atât de bine tema 
acestei cărţi, încât am ales câte un vers din prima jumătate 
a celebrei rugăciuni ca titlu pentru fiecare dintre 
următoarele şapte capitole. 

Fiecare vers pune la dispoziţie un exerciţiu simplu şi 
perfect menit să-ţi crească nivelul energetic, oferindu-ţi 
astfel posibilitatea să-ţi trăieşti problemele ca pe nişte 
iluzii care se destramă atunci când le confrunţi cu puterea 
unică a spiritului. Nu trebuie să fii călugăr celibatar, fără 
bunuri lumeşti, dedicat unui stil de viaţă auster, pentru a 
înţelege mesajul profund, pe care această rugăciune îl 
poartă. Vei găsi sugestii precise, ce se pot aplica în viaţa ta 
de zi cu zi, inspirate din rugăciunea Sfântului Francisc, în 


a doua parte a fiecărui capitol. Te vor conduce, în cele din 
urmă, la revelaţia unui adevăr ce îţi va schimba viaţa, şi 
anume că poţi beneficia de pe urma aşa-ziselor probleme, 
dacă alegi să găseşti pentru ele soluţii spirituale. 

Inspirat de rugăciunea Sfântului Francisc, nu trebuie 
să renunţi la nimic altceva decât la iluzia care stă la baza 
problemei. Motivat de dorinţa de a-ţi creşte nivelul 
energetic şi punând în practică sugestiile ce îşi au originea 
în rugăciunea Sfântului Francisc, vei reuşi să nu te mai 
gândeşti la ce ar trebui să primeşti de la univers. Poţi 
învăţa să înlocuieşti această atitudine neajutorată cu 
gânduri despre lucruri prin care tu poţi contribui la mediul 
energetic al situaţiilor ce par problematice. Acesta este 
spiritul celei de-a doua părţi a acestei rugăciuni, care cere: 
„O, Doamne, nu te-am căutat atât/ Spre a fi consolat, cât 
pentru a consola, / Spre a fi înţeles, cât pentru a înţelege, / 
Spre a fi iubit, cât pentru a iubi”. 

Soluţiile spirituale presupun să fii o unealtă menită 
să ofere pacea, mai degrabă decât să ceri să ţi se ofere 
pace. Presupun să te acomodezi cu ironia supremă a unei 
vieţi lipsite de probleme, aşa cum stă scris în încheierea 
rugăciunii Sfântului Francisc:  „Dăruind, primeşti, / 
lertând, eşti iertat, / Murind, reînvii în viaţa eternă!” Da, 
primim atunci când dăruim, iar această răsturnare în 
gândire este esenţială pentru găsirea soluţiilor spirituale. 
Incepe prin a deveni o unealtă a păcii. 

7. 

DOAMNE, FĂ DIN MINE UNEALTA PĂCII TALE 

„Dacă tu eşti în pace, atunci există cel puţin o fărâmă 
de pace în lume. Împarte atunci pacea ta cu toată lumea, şi 
toată lumea va fi în pace”. 

— THOMAS MERTON 

ele două cuvinte pacea Ta reprezintă partea cea mai 
importantă a solicitări Sfântului Francisc. Când te gândeşti 
la Dumnezeu, gândeşte-te la pace. Ea apare atunci când ne 
aflăm în contact conştient cu Dumnezeu. Am auzit 
iluminarea descrisă ca fiind cufundare şi învăluire în pace. 
Această definiţie sugerează că viaţa iluminată este una în 


care pacea reprezintă o experienţă copleşitoare. Să te 
conectezi cu simţul tău spiritual cel mai înalt este totuna 
cu a trăi în pacea pe care o numim Dumnezeu. 

Gândeşte-te la cei mai mari sfinţi care au păşit 
vreodată printre noi. Ei sunt diferiţi de noi ceilalţi printr-o 
singură calitate deosebită. Tot ce au ei de oferit este 
pacea. Şi ce este această pace? Este expresia inteligenţei 
universale creatoare, care îşi şerpuieşte calea în şi prin 
toate lucrurile. Ea reprezintă perfecțiunea creaţiei. Asta 
înţeleg eu prin „pacea Ta”. E ceva la care sunt mereu 
conectat, de vreme ce nu este loc în care ea să nu existe. 
Eu pierd pacea numai atunci când le permit gândurilor 
mele să întreţină iluzia problemelor. 

Mi-l amintesc pe prietenul meu Edgar Mitchell, 
comandantul misiunii Apollo 14 şi al şaselea om care a 
păşit pe Lună, descriindu-mi cum putea să acopere întreg 
Pământul cu unghia de la degetul mare, din interiorul 
capsulei sale, atunci când înconjura Luna. El a avut o 
revelaţie în care şi-a dat seama că există un sistem 
inteligent al păcii, din care facem cu toţii parte, atunci 
când a văzut milioane de obiecte cereşti deplasându-se ca 
fulgerul, învârtindu-se şi orbitând într-o sincronizare 
perfectă. In interiorul fiecărui obiect se regăseşte aceeaşi 
armonie paşnică, iar aici includem Pământul, precum şi în 
fiecare centimetru cub de spaţiu de pe planetă, fiecare 
obiect sau creatură vie. 

„Pacea Ta” reprezintă esenţa universului nostru. Ea îl 
reprezintă pe Dumnezeu la lucru, la joacă şi oriunde între 
cele două. Este iubire infinită. Nu există furie, frică, 
lăcomie, răutate sau invidie. Există un ocean vast de pace, 
disponibil mereu, odată ce cineva ajunge să cunoască 
„pacea Ta”. El se află la distanţă de numai un gând. În 
acest loc problemele nu există. 

Cel mai convingător aspect din toate acestea este că 
„pacea Ta” poate să devină exclusiv a ta, tot timpul, 
oricând decizi, în mod conştient, că aşa vrei să trăieşti. 
„Pacea Ta” devine acel lucru a cărui unealtă eşti tu, aşa 
cum cere Sfântul Francisc în versetul ce deschide 


rugăciunea. Dacă o urmezi, îţi asigură o soluţie spirituală 
pentru orice problemă. 

FĂ DIN MINE O UNEALTĂ 

Dacă armonia reprezintă natura lucrurilor şi toate 
sunt ţinute laolaltă, într-o uniune perfectă, de către o 
putere invizibilă, atunci pare de bun simţ să-ţi spui: Vreau 
să fac şi eu parte din acea pace, deoarece este în natura 
mea să fiu mai degrabă de acord, decât împotriva păcii lui 
Dumnezeu. În adâncul tău, tu ştii că a fi pe pace este 
firesc, chiar dacă simţi că e imposibil să rămâi împăcat în 
prezenţa atâtor probleme. Să nu te simţi împăcat este 
rezultatul unei erori în gândirea ta. 

Gândurile care te alungă de lângă pacea ta sună cam 
aşa: „Dacă ai semăna mai mult cu mine, atunci n-ar mai 
trebui să fiu supărat acum” sau „Dacă lumea ar fi cum cred 
eu că ar trebui să fie, atunci aş avea pace”. Dar oamenii nu 
sunt aşa cum crezi tu că ar trebui să fie, iar lumea nu e 
altceva decât ceea ce este. Pacea este rezultatul reformării 
minţii tale în aşa fel încât să înţelegi că viaţa este aşa cum 
este, şi nu aşa cum crezi tu că ar trebui să fie. Aşa simplu 
cum sună, în asta constă secretul de a fi o unealtă a păcii 
lui Dumnezeu. 

Nu îţi cer să devii indiferent sau apatic, ci să priveşti, 
pur şi simplu, lumea şi pe toţi oamenii din ea exact aşa 
cum sunt şi să nu-ţi îngădui să dai naştere unor gânduri ce 
te fac să părăseşti starea paşnică de energie naturală. I-am 
dat acest sfat unei însoţitoare de zbor, după ce avionul 
nostru stătuse pe pistă patruzeci şi cinci de minute şi 
căpitanul anunţase că ne vom întoarce la poartă din cauza 
unui beculeţ de avertizare care se aprinsese pe bord. 
Indreptându-ne înapoi spre poartă, unde aveam să 
rămânem timp îndelungat, însoţitoarea de zbor a început 
să mi se plângă de soarta ce o aştepta. „Hai, că începem”, 
mi-a zis ea. „O să am două sute cincizeci de pasageri, toţi 
furioşi pe mine, ce-mi vor arunca priviri furioase în timp ce 
părăsesc avionul. Asta îmi produce atât de mult stres, ori 
de câte ori apar întârzierile acestea”. 

Am vorbit cu ea câteva minute, sugerându-i să 


înţeleagă că ea era pe pace în fiinţa ei cea mai intimă. l-am 
explicat că această fiinţă intimă este acoperită de 
structura ei scheletică, tot aşa cum corpul ei are o 
uniformă care să-l acopere. „Încearcă să nu laşi nicio 
persoană care nu vine în pace să pătrundă pe teritoriul 
adevăratei tale fiinţe”, i-am spus. „Lasă-i să aibă efect doar 
asupra uniformei sau asupra învelişului extern numit corp, 
dar fă în aşa fel încât sinele interior să nu poată fi pătruns 
decât de pace”. Am privit cum pasagerii care se uitau urât 
la ea au fost întâmpinați cu o atitudine paşnică, iubitoare. 
În doar câteva minute, reuşise să întoarcă din drum ceea 
ce înainte i se infiltra în suflet. 

În secolul al XIX-lea, într-o capelă din Anglia a fost 
găsit un manuscris intitulat Desiderata. Conţine multă 
înţelepciune şi o replică rafinată, pe care mi-am amintit-o 
mereu. „Evită persoanele zgomotoase şi agresive. Ele sunt 
necazuri pentru spirit”. Aş mai putea să adaug că te ţin 
departe de pace. 

Tu, cel adevărat, poţi întotdeauna să alegi să rămâi 
impenetrabil la rugăminţile care nu sunt paşnice. Când 
alţii nu vin în pace la tine, pot atinge doar învelişurile 
protectoare exterioare. Întotdeauna felul în care alegi să 
înţelegi evenimentele, şi nu evenimentele în sine, îţi 
determină nivelul de pace lăuntrică. 

Poţi deveni o unealtă a păcii în orice moment al vieţii 
tale, dacă decizi că nu îţi vei folosi mintea decât pentru 
gânduri paşnice. S-ar putea să îţi sune exagerat, dacă iei 
în considerare toţi oamenii dificili cu care trebuie să ai de- 
a face, situaţia ta financiară, boala unei rude apropiate, pe 
şeful insensibil pe care trebuie să-l înfrunţi, impozitele 
datorate sau întârzierile cumplite din trafic şi aşa mai 
departe. Încearcă să iei o scurtă pauză de la obiceiul de a 
căuta în permanenţă ocazii în care să nu fii paşnic. Mergi 
în acel loc liniştit, senin, paşnic din interiorul tău care este 
acoperit de straturile exterioare ale vieţii materiale. În 
acest loc ştii ce înseamnă să fii o unealtă a păcii. Aici 
accentul cade pe dăruirea, şi nu pe primirea, păcii. 

CUM SĂ TRANSMIŢI PACE 


Când eşti o unealtă a păcii Tale, nu cauţi nimic, ci 
eşti tu însuţi un furnizor de pace. Nu cauţi pacea analizând 
vieţile celorlalţi şi aşteptând ca ei să se schimbe în aşa fel 
încât tu să devii mai liniştit. Mai degrabă tu transmiţi 
starea ta de calm tuturor celor pe care îi întâlneşti. Nu 
începi să examinezi fiecare situaţie a vieţii tale ca să vezi 
dacă se ridică la standardul tău de pace. Aduci mai 
degrabă comportamentul tău paşnic în haosul pe care îl 
întâlneşti şi prezenţa ta linişteşte haosul exterior. Chiar 
dacă haosul continuă, tu ai libertatea să alegi un gând 
paşnic sau să te îndepărtezi în linişte din peisaj. Cum faci 
acest lucru? Memorează acest vers din rugăciune şi spune- 
l în gând: Doamne, fă din mine unealta păcii Tale. Clipele 
haotice sunt momentele în care trebuie să-ţi aminteşti că 
nu îţi vei dobândi pacea de la altcineva, ci tu însuţi poţi să 
aduci pace în fiecare situaţie de viaţă pe care o întâlneşti. 
Treptat, acest gând va începe să aibă efect. 

Cele mai potrivite momente în care poţi cultiva 
această conştientizare sunt cele în care eşti într-un schimb 
de replici zgomotos, când cineva este certăreţ, ursuz sau 
irațional şi tu simţi că aluneci în nebunie. De obicei, în 
astfel de momente, tendinţa este să dai vina pe forţele 
exterioare pentru faptul că îţi lipseşte pacea. Începe să 
priveşti aceste situaţii într-un mod cu totul nou, unul care 
te va ajuta nu numai să devii un furnizor de calm, ci te va 
şi transforma într-o unealtă mai de încredere şi mai 
constantă a păcii. 

CUM SĂ-ŢI RESPECŢI MARII ÎNVĂŢĂTORI 

IN 

Cine sunt oamenii care par a fi capabili să te 
stârnească şi să te înfurie? Soţul sau soția? Copiii tăi? 
Părinţii? Un anumit angajat? Şeful? Un vecin? Vorbesc 
despre cei care chiar par să-ţi pună capac. Oricine 
altcineva ar putea spune acelaşi lucru şi poți să-l ignori 
fericit şi chiar să-i răspunzi pe tonul cel mai plin de 
spiritualitate şi iubire necondiționată cu putinţă: „Îţi 
mulţumesc că mi-ai spus”. Evident că acei oameni nu 


prezintă o ameninţare pentru tine ca unealtă a păcii. Cei 
care te stârnesc, cei care reuşesc să te aducă într-o stare 
de frustrare şi tulburare cu o simplă privire 
dezaprobatoare sau cu o încruntătură, aceştia sunt cei mai 
mari învăţători ai tăi. 

Începe prin a recunoaşte că toţi aceşti oameni sunt 
maeştrii tăi învăţători, ei ajutându-te să fii o unealtă a 
păcii. Exact, ei sunt îndrumătorii tăi şi au multe să te 
înveţe. Momentele în care crezi că altcineva provoacă 
dezordinea şi haosul pe care le simţi sunt cele în care 
trebuie să recunoşti că acea persoană îţi dă ocazia să 
descoperi că nu te stăpâneşti încă. Aşa este, ai nevoie să-ţi 
aminteşti că ai de lucrat cu tine însuţi pentru a fi o unealtă 
a păcii. Aminteşte-ţi, starea de iluminare este o stare în 
care eşti cufundat m şi înconjurat de pace. Orice persoană 
căreia i-ai conferit autoritatea de a te scoate din această 
stare reprezintă pentru tine un memento a ceea ce trebuie 
să faci pentru a deveni mai împăcat. 

În viaţa mea, soţia şi copiii îmi sunt cei mai mari 
învăţători. Pe aceşti învăţători speciali eu îi numesc 
sufletele mele pereche. Dar definiţia mea pentru un suflet 
pereche nu este o persoană care este de acord cu tine în 
toate privinţele, care împărtăşeşte aceleaşi interese şi 
încearcă mereu să te mulţumească. Eu definesc sufletele 
pereche ca fiind acele persoane pe care le iubeşti enorm, 
dar de care nu poţi scăpa niciodată, care sunt mereu 
prezente şi cu care te afli adesea în dezacord. Aceste 
suflete pereche sunt cei mai mari învăţători ai tăi, 
deoarece ei sunt un memento permanent, trimis de 
Dumnezeu, pentru a te ajuta să te stăpâneşti. Aşa că este 
extrem de benefic să fii conştient de faptul că trebuie să-i 
respecţi pe aceşti oameni. 

Soţia mea este exact o astfel de persoană. Am fost 
împreună mulţi ani, trecând împreună cu bine prin multe 
momente foarte importante, dar tot mă mai pot supăra 
pentru ceva ce a spus sau pentru tonul vocii pe care s-ar 
putea să-l fi folosit. Ştiu foarte bine că, dacă altcineva mi- 
ar fi spus acelaşi lucru exact în acelaşi fel, nu l-aş fi băgat 


în seamă şi aş fi fost calm cât ai clipi. Totuşi, cu sufletul 
meu pereche nu sunt împăcat. Tot aşa, le-am dat copiilor 
mei aceeaşi putere. 

În momentele în care reflectez în tăcere din cauză că 
sunt supărat, îmi dau seama că, din nou, nu am trecut 
acest test simplu - nu am avut capacitatea de a fi calm în 
faţa maeştrilor mei învăţători. Pentru a fi unealta păcii 
Tale, tu (şi eu) trebuie să putem să emitem în afară starea 
din interior. Indiferent de ce sau în ce moment îi întâlnim, 
maeştrii noştri învăţători sunt acolo pentru a ne ajuta să 
devenim unealta păcii. Într-o bună zi, la care voi ajunge 
treptat, bineînţeles, voi putea să fiu calm chiar şi în acele 
momente în care cei mai mari învăţători ai mei îşi vor face 
treaba cât se poate de bine! 

CUM SĂ ALEGI PACEA 

În A Course în Miracles (Curs de miracole) este un 
rând care m-a captivat mereu. De fapt, l-am copiat şi mi l- 
am afişat acasă, la birou şi în maşină, în diferite momente. 
Spune, atât de simplu: „Decât aşa, mai bine aleg pacea”. E 
un memento extraordinar pentru clipele în care nu eşti 
unealta păcii. Într-una din acele clipe, acest memento 
poate să schimbe complet situaţia în favoarea ta. 

Îmi amintesc că m-am simţit foarte indispus când 
unul dintre copiii mei a fost implicat, într-o seară, târziu, 
într-un conflict dintr-un bar. El tocmai pleca din local, când 
mai mulţi bărbaţi care băuseră bine l-au atacat. A ajuns cu 
dinţii din faţă sparţi şi cu câteva răni minore. Evident că 
sufeream pentru el, dar mai treceam şi prin propria 
suferinţă, recapitulând în minte de câte ori vorbisem cu el 
să nu frecventeze locuri în care alcoolul scoate la iveală 
cele mai josnice comportamente şi în care poţi da, 
frecvent, de necazuri cu N mare. 

În plină tortură mentală, mi-am adus deodată aminte 
de rândul din A Course în Miracles (Curs de miracole). Mi- 
am repetat: Decât aşa, mai bine aleg pacea. Şi suferinţa a 
dispărut. Apoi i-am făcut o programare de urgenţă la un 
prieten stomatolog şi am putut astfel să fiu o unealtă a 
păcii. Mai mult, fiul meu a decis, după acea experienţă, s-o 


termine cu băutura şi barurile. 

Cât timp nu am fost o unealtă a păcii, am rămas 
imobilizat şi supărat. Alegerea păcii, în acel moment, a dat 
naştere unei soluţii la care probabil nici nu m-aş fi gândit 
dacă aş fi rămas în starea de spirit dominată de durere. 
Poetul libanez Khalil Gibran a spus: „O mare parte din 
suferinţa ta este autoimpusă. Ea este poţiunea amară prin 
care vindecătorul din tine îţi vindecă sinele bolnav”. Este 
valabil pentru toate situaţiile pe care le etichetăm ca fiind 
non-paşnice sau dureroase. 

Când ajungi să-ţi dai seama că poţi alege pacea, până 
şi în clipele cele mai grele, devii un reprezentant al lui 
Dumnezeu. În loc să te rogi ca suferinţa să dispară, începi 
să recunoşti înţelepciunea rugăciunii pentru a învăţa cât 
poţi mai mult. Alegerea păcii reprezintă un apel energizant 
la acţiune, ce elimină autocompătimirea şi gândurile 
despre motivul pentru care unele lucruri n-ar trebui să se 
întâmple. Alegerea păcii îţi oferă mai apoi o gândire senină 
şi liniştită, care intră în contact conştient cu Dumnezeu şi 
aduce pacea pentru a îndrepta aşa-zisa problemă. Încă o 
dată, după cum se afirmă în A Course în Miracles (Curs 
de miracole): „Toată suferinţa vine, pur şi simplu, dintr-o 
căutare inutilă a ceea ce îţi doreşti, insistând asupra 
locului în care ar trebui găsit”. 

În primul verset al rugăciunii Sfântului Francisc, 
acesta îl imploră pe Dumnezeu să facă din el o unealtă a 
păcii Sale. El recunoaşte că Dumnezeu şi pacea sunt 
sinonime şi că a te afla într-o altă stare decât una de pace 
înseamnă să crezi că poţi fi separat de Dumnezeu. Numai 
gândurile tale îţi spun că Dumnezeu este absent. Pacea şi 
Dumnezeu sunt unul şi acelaşi lucru. Atunci când lucrezi zi 
de zi pentru a fi în starea paşnică a bunăvoinţei, indiferent 
de ceea ce se întâmplă, eşti deschis soluţiilor spirituale. 
Deşi este posibil ca împrejurările să nu se schimbe şi să te 
ocupi în continuare de realităţile vieţii de zi cu zi, starea 
de calm îţi va permite să priveşti problemele 
conştientizând că modul în care te gândeşti la ele 
reprezintă adevărata ta experienţă. Odată ce vei fi pe pace, 


vei fi îndrumat să te porţi rezonabil şi înţelept. Dar 
problema însăşi, ceea ce tu experimentezi în interiorul tău, 
va dispărea. 

lată, deci, sugestiile mele legate de modul în care 
poţi folosi solicitarea Sfântului Francisc către Dumnezeu, 
din acest prim verset: „Doamne, fă din mine unealta păcii 
Tale”, pentru a găsi soluţii spirituale la problemele pe care 
le întâlneşti. 

SUGESTII PENTRU A DEVENI O UNEALTĂ A PĂCII 

Scrie această afirmaţie şi copiaz-o pentru a o afişa în 
locuri strategice din casa ta, la locul de muncă şi în 
maşină. Decât aşa, mai bine aleg pacea. Când îţi dai seama 
că experimentezi chinul, frica, depresia, agitația şi chiar 
furia, opreşte-te şi citeşte sau repetă-ţi acest rând. Atunci 
când te gândeşti bine la aceste şase cuvinte, fă un efort 
concertat pentru a aduce gânduri de pace şi calm în 
mintea ta, în plin chin mental. Vei fi plăcut surprins să 
descoperi că vechiul tău obicei de a nu gândi paşnic va 
dispărea chiar în momentul în care alegi să introduci un 
gând paşnic. 

Asta nu înseamnă că această tehnică va repara 
imediat un picior rupt, va anula un accident sau îţi va 
scăpa casa de termite, dar îţi vei fi dovedit ţie însuţi în acel 
moment magic că ai puterea de a alege pacea. Mai mult, 
aducând gândul paşnic să îndrepte orice problemă ai avea, 
vei descoperi un adevăr şi mai important. Problemele tale, 
toate, pot fi experimentate doar în mintea ta şi, numai 
atunci când aduci pacea în mintea ta, te pui în starea de a 
întreprinde orice acţiune este potrivită. Dacă alegi pacea 
într-un moment de nelinişte, toată neliniştea va fi anulată 
acolo unde o simţi, adică în gândurile tale. 

Acordă-ţi o anumită perioadă de timp în fiecare zi în 
care să fii singur şi în care să nu te deranjeze nimeni. Fă o 
plimbare care să te învioreze, încuie uşa dormitorului ca să 
te poţi bucura de linişte sau ieşi din ritmul frenetic al 
biroului şi du-te în altă parte, ca să fii singur şi aminteşte-ţi 
să intri în contact conştient cu Dumnezeu. Binecunoscuta 
frază Renunţă şi lasă-te în voia Domnului reprezintă un 


concept foarte util. În momentele tale preţioase, când eşti 
singur şi nu te deranjează nimeni, spune-ţi: „Renunţ şi mă 
las în voia Domnului”. Astfel, renunţi la sentimentul de 
asumare personală a responsabilităţii pentru tot şi toţi din 
jurul tău şi, calm, îi predai totul lui Dumnezeu. Vei simţi 
aproape imediat cum te învăluie pacea. 

Aminteşte-ţi că egoul tău este un obstacol teribil în 
calea găsirii lui Dumnezeu. Identificarea ta cu ideea că ai fi 
separat de Dumnezeu îţi creează aşa-zisele probleme. 
Acordându-ţi câteva momente de singurătate, pe care eu le 
numesc timp petrecut cu Dumnezeu, devii o unealtă a 
păcii, chiar dacă doar în acele clipe. Întoarcerea ta în 
lumea zgomotoasă se va face acum alături de un partener 
nou, Dumnezeu, care este cu adevărat „pacea Ta”. Treptat- 
treptat, dacă faci acest exerciţiu, vei vedea cum devii, în 
mod regulat, o unealtă a păcii, în toate momentele tale de 
veghe. 

Fă din meditaţie o parte a vieţii tale zilnice. 
Rezistenţa în faţa meditaţiei este un fenomen universal în 
lumea occidentală. Aud în fiecare zi: „Sunt prea ocupat. Se 
pare că, pur şi simplu, nu pot să-mi liniştesc mintea. Nu 
funcţionează. Am prea multe pe cap”. Sunt sigur că şi tu ai 
propria versiune a pretextului pentru care nu găseşti 
niciodată timpul sau calea de a medita. Aruncă în uriaşul 
recipient al egoului toate scuzele cu care justifici faptul că 
nu faci din meditaţie parte a vieţii tale de zi cu zi. Aceste 
scuze nu sunt nimic altceva decât frica ta de a ajunge să-L 
cunoşti pe Dumnezeu şi, astfel, de a-ţi îmblânzi egoul 
pretenţios. 

Pentru următoarele şaizeci de zile, stabileşte-ţi ca 
directivă să meditezi cel puţin o dată, de preferat de două 
ori pe zi. Tehnica pe care o foloseşti depinde numai de 
tine. Am făcut o înregistrare cu titlul Meditations for 
Manifesting (Meditaţii pentru manifestare) !!, în care te 
ghidez într-o meditaţie de dimineaţă şi una de seară, 
numite JAPA, ce constau în repetarea sunetului numelui lui 


11 CD de meditații apărut în lb. română sub acest titlu, la Ed. Act şi 
Poli- ton, Bucureşti, 2016. (n.red.) 


Dumnezeu sub formă de mantra. Este o tehnică străveche, 
pe care Patañjali o descrie în Aforismele despre yoga, pe 
care le-am expus în capitolul doi. Nu mă interesează atât 
metodologia, cât angajamentul tău de a medita. Există 
multe tehnici şi ghiduri disponibile. Am tratat pe larg 
valoarea şi tehnicile meditaţiei în multe dintre cărţile şi 
înregistrările mele. Orice metodă este bună dacă îţi 
permite să-ţi linişteşti pălăvrăgeala mentală şi te ajută să 
ajungi la pacea reprezentând „secretul ce stă în centru şi 
cunoaşte”, după cum a spus-o Robert Frost. 

În meditaţie accezi la linişte. Liniştea nu poate fi 
divizată. La fel ca zero, în matematică, nu poate fi 
împărţită în bucăţi pentru a obţine altceva decât zero. La 
fel e şi cu Dumnezeu. Numai unul. Indivizibil. Exerciţiul de 
meditaţie este calea ta de a experimenta caracterul 
indivizibil, unicitatea care este Dumnezeu. Tot ce îţi pot 
spune este că, atunci când practici regulat meditaţia, 
fiecare sesiune este ca şi cum ai ridica de pe umerii tăi 
greutatea problemelor şi capeţi sentimentul că sufletul tău 
e hrănit, astfel încât acum îi abordezi pe toţi şi toate însoţit 
de pacea Ta. Sfântul Francisc le-a spus adepților lui: „Ce 
stă mai presus de cuvinte? Acţiunea. Ce stă mai presus de 
acţiune? Tăcerea”. 

Opreşte-te atunci când faci ca pacea să depindă de 
circumstanţele exterioare. Simpla recunoaştere a faptului 
că dai vina pe alţii sau pe circumstanţe pentru lipsa ta de 
pace este suficient să te readucă pe drumul cel bun. Chiar 
într-un moment lipsit de pace, aminteşte-ţi cu blândeţe că 
nimeni şi nimic nu-ţi poate lua pacea fără consimţământul 
tău. Dacă cei mici au vărsat suc de fructe peste tot pe 
covor şi au făcut mizerie în casă, iar tu ţipi şi strigi, un 
memento interior delicat cum că nu trebuie să renunti la 
pacea ta doar pentru că lumea nu merge acum în direcţia 
pe care o preferi tu îţi poate readuce pacea. Cu cât poţi să- 
ti depăşeşti mai uşor răspunsul condiţionat de a da vina pe 
lucrurile din exteriorul tău, cu atât mai probabil vei deveni, 
în cele din urmă, o declaraţie vie a păcii Tale. 

Pacea ta este între tine şi Dumnezeu. Punct. Nu e 


între tine şi altcineva sau între tine şi un set de 
împrejurări, oricât de dificil ar fi câteodată de acceptat. 
Când oamenii îmi spun: „Cum e posibil să fii liniştit într-o 
lume lipsită de pace?”, eu le reamintesc că pacea 
interioară este doar interioară, nu exterioară. Trebuie să 
ajungi în punctul în care tu însuţi aduci pacea ta tuturor 
persoanelor şi lucrurilor, în loc să încerci să o dobândeşti 
din experienţele exterioare. 

Una dintre experienţele lipsite de pace care îmi 
displace profund o reprezintă vizita, de două ori pe 
săptămână, a oamenilor care tund peluza, în spaţiul în care 
mă refugiez ca să scriu. Vin înarmaţi până-n dinţi cu 
maşini de tuns iarba extrem de zgomotoase, cu motocoase, 
trimere şi suflante pentru frunze, umplând aerul cu fum şi 
zgomote răsunătoare. A fost o vreme când mă plângeam la 
soţia mea şi la oricine mă asculta compătimitor în legătură 
cu aceşti perturbatori ai păcii. Acum îi percep ca pe 
învăţători ai mei. Soţia mea m-a susţinut atât de mult, 
încât am ajuns să nu-i mai observ. 

Când ei îi dau înainte, eu le transmit o binecuvântare 
tăcută şi, cu toate că nu sunt încă un fan al maşinăriilor 
zgomotoase, nu îmi mai dau voie să-mi pierd pacea în 
prezenţa lor. Pacea mea reprezintă propria mea alegere şi 
nu îi mai învinuiesc pe oamenii înarmaţi şi maşinăriile lor 
zgomotoase pentru că-mi disturbă pacea, de fapt chiar îi 
primesc bucuros ca pe maeştrii mei învăţători, care mă 
ajută să mă stăpânesc pe mine şi egoul meu. Thomas 
Carlyle are o idee foarte utilă, despre diferenţa dintre 
zgomot şi creaţie, de care îmi aduc aminte când îşi fac 
apariţia oamenii care tund peluza. „Când stejarul e 
doborât, întreaga pădure răsună de căderea lui, dar o sută 
de ghinde sunt semănate în linişte de o adiere de vânt 
neobservată”. 

Practică gândirea păcii. Aminteşte-ţi, devii lucrurile 
la care te gândeşti toată ziua. De câte ori îţi tulburi mintea 
cu gânduri conflictuale? De câte ori pe zi spui cu voce tare 
că lumea e groaznică? Cât de violenţi am devenit cu toţii? 
Cât de nepăsători părem să fim? In ce măsură suntem 


rasişti? Cât de puţin îi pasă guvernului de noi? Toate 
aceste gânduri şi exprimarea lor sunt indicii că ai rămas 
captiv în capcana unei gândiri deloc paşnice şi, prin 
urmare, într-o lume pe măsură. De fiecare dată când te 
vaiţi de grozăviile din lume, când îi asculţi pe reporterii din 
mass-media vorbind despre tot ce e rău sau citeşti 
tabloidele care exploatează împrejurările neplăcute ale 
vieților altor persoane, tu perpetuezi condiţionarea care te 
face să nu devii o unealtă a păcii Tale. 

Atunci când îţi reaminteşti că pentru fiecare faptă rea 
există o mie de fapte bune, îţi plasezi gândurile înapoi spre 
pace. Când opreşti pe cineva care relatează încă o poveste 
cu dezastre şi schimbi tonul discuţiei către ceva mai plin 
de afecţiune, devii o unealtă a păcii. Când încetezi să reiei 
aceleaşi scene vechi, cu personaje noi, privind accidente, 
crime, sărăcie, abuzuri şi dezastre de toate felurile şi îţi 
pui mintea la contribuţie pentru a le face să dispară, devii 
o unealtă a păcii. Foloseşte-ţi mintea pentru a te gândi la 
pace, deoarece pacea este starea naturală şi fericită a 
omului, iar răul, războiul şi ura sunt ruşinea lui. În 
gândirea ta, fă parte din ceea ce e natural, nu din ruşinea 
noastră. N 

Devino un pacificator. In fiecare zi ai multe ocazii 
pentru a exersa pacificarea. Sfântul Francisc a scris: 
„Dăruind, primeşti”. Dăruind pace, vei primi pace şi, odată 
ce eşti liniştit, toate problemele tale vor dispărea. 
Devenind pacificator îţi asiguri, fără exagerare, un 
remediu pentru toate momentele tale de tensiune. Astăzi, 
fii cu ochii în patru să găseşti orice ocazie de a deveni 
pacificator. 

Chiar în dimineaţa aceasta, în timp ce eram la 
magazin şi aşteptam la rând să-mi plătesc benzina, 
casierul a fost nepoliticos cu un tânăr care nu înţelesese 
cum funcţiona spălătoria de maşini cu trei dolari. Casierul 
îl ataca verbal pe acest adolescent care cerea să-i fie 
înapoiaţi banii, lucru pe care el îl refuza cu încăpățânare. 
În plus, era evident că adolescentul nu vorbea engleză şi 
nu putea înţelege ce i se spunea, asta lăsând deoparte 


motivul pentru care era victima abuzului casierului. Cum 
adolescentul stătea acolo dezorientat, eu am văzut în acea 
situaţie o ocazie de a fi pacificator. Mi-am pus braţul pe 
după umărul lui, am mers afară cu el şi i-am arătat cum să 
folosească aparatul, lucru care i-a permis să zâmbească 
pentru prima oară de când îl întâlnisem. 

Aseară, la o reuniune la cină la care se strânseseră 
familia şi prietenii, am simţit că două dintre persoanele 
mai în vârstă, care se tot contraziceau, ajunseseră 
periculos de aproape de o explozie de furie, din cauză că 
nu cădeau de acord cu privire la întâmplările petrecute la 
o reuniune anterioară, la care luaseră parte amândouă. 
Ştiam că ceea ce era pe cale să se întâmple va fi neplăcut 
pentru toată lumea, deoarece eu fusesem martor la aşa 
ceva în multe ocazii. Am intrat în starea mea de pacificator 
şi le-am oferit ambilor indivizi o cale de a avea dreptate. 
Imediat după ce am intervenit pentru a transmite pacea, i- 
am văzut pe amândoi cedând şi, practic, zâmbindu-şi unul 
altuia. 

În această după-amiază, pe autostradă, am întâlnit un 
şofer care mergea pe acostament, de-a lungul unui 
obstacol lung aflat în construcţie, şi care încerca să intre 
înapoi pe bandă. Niciunul din ceilalţi şoferi nu voia să-i dea 
voie să se întoarcă pe banda deschisă, pedepsindu-l astfel 
pentru fapta lui. Oprind maşina, mi-am adus aminte că nu 
era nimic între mine şi acest şofer, totul era între mine şi 
Dumnezeu. Şi intuiţia mea de la Dumnezeu era că aş fi 
putut să fiu pacificator pentru acest om, care s-ar putea să 
fi avut un motiv întemeiat să meargă pe acostament, şi i- 
am făcut semn să intre în faţa mea. 

Într-o singură zi, am avut zece sau unsprezece ocazii 
să fiu pacificator. Şi, de fiecare dată când profit de ocazie, 
devin o unealtă a păcii, aducând astfel în viaţa mea un 
sentiment de energie spirituală, care îmi permite ca în 
acele momente să fiu lipsit de probleme. Fă din ziua 
aceasta ziua în care exersezi să fii pacificator, în loc să 
aştepţi ca pacea să vină la tine din exterior. Cu adevărat, 
dăruind pacea, o vei primi. 


Fă pace cu tine însuți. Nu poţi dărui ceea ce nu ai. 
Dacă nu eşti împăcat cu tine însuţi, nu poţi dărui pace. 
Dacă nu oferi pace, nu vei deveni niciodată o unealtă a 
păcii. la decizia de a te ierta pe tine însuţi pentru toate 
slăbiciunile şi eşecurile, de a lăsa în urmă toată vinovăția 
autodistructivă pentru greşelile trecute şi de a şti că a 
existat un sens în călătoria sufletului tău prin noaptea 
neagră. 

Atunci când faci pace cu tine însuţi, analizează bine 
tot ceea ce ai făcut de-a lungul timpului şi aminteşte-ţi că 
ai avut nevoie de toate acele experienţe ca să-ţi furnizeze 
energia necesară pentru a te propulsa către o frecvenţă 
spirituală mai înaltă. Vei admite, în cele din urmă, că, 
practic, fiecare pas spiritual înainte este precedat de un 
dezastru de un anumit fel şi că toate evenimentele 
nedorite ale vieţii tale au fost necesare. De ce? Pentru că s- 
au întâmplat, iar în acest sistem inteligent pe care îl 
numim universul nostru nu există accidente. Dacă eşti mai 
bun decât erai înainte, este un motiv suficient să faci pace 
cu tine însuţi. Toate reproşurile, vinovăția, disprețul de 
sine şi furia pe care le îndrepţi către tine, te îndepărtează, 
pur şi simplu, de pace. 

Am observat că, ori de câte ori intru într-un episod de 
autorenegare, încep să mă simt neliniştit şi chiar să-mi fie 
rău din punct de vedere fizic. În astfel de momente, mă 
gândesc la primul vers din rugăciunea Sfântului Francisc, 
„Fă din mine unealta păcii Tale”. Apoi mă înconjor în 
mintea mea cu lumina strălucitoare a păcii şi invoc energia 
paşnică şi iubitoare către mine, învăluindu-mă într-o 
pătură imaginară de seninătate de la Dumnezeu. Ca prin 
minune, neliniştea şi starea de rău mi se transformă într- 
un minunat sentiment de stare de bine. Odată cu această 
pace proaspăt imaginată, mă trezesc că o ofer, în loc de 
duritatea pe care o ofeream în momentele de nelinişte şi 
autorenegare. Făcând pace cu mine însumi şi invocând 
pace de la Dumnezeu, pot să îmi iert păcatele şi îmi promit 
să fiu, pur şi simplu, mai bun decât eram înainte. Încearcă 
acest lucru azi, în orice moment de autorenegare. Vei fi 


surprins şi încântat de rezultate. 

Intoarce-te la natură. Luther Burbank a constatat: 
„Nu există o altă poartă spre cunoaştere în afară de poarta 
pe care o deschide natura, nu există alt adevăr în afară de 
adevărurile pe care le descoperim în natură”. E uşor să 
devii o unealtă a păcii dacă te întorci spre lumea naturală. 
Sunt sigur că ai auzit de multe ori spunându-se că soluţia, 
atunci când te afli în plin haos, este să faci o plimbare pe 
plajă sau în natură. Când te întorci în natură, te întorci la 
liniştea şi armonia care constituie mediul tău natural. 

Departe de lumea rapidă a tehnologiei avansate, de 
toate deciziile legate de investiţii, telefoane mobile şi e- 
mail, de dispute, zgomote şi de o lume cel mai adesea 
aglomerată, natura te cheamă. Ştiu că poţi simţi chemarea 
naturii, deoarece toată lumea cu care vorbesc despre acest 
lucru îşi exprimă dorinţa de a evada într-un mediu natural. 
De fiecare dată când treci pe lângă un parc frumos, pare 
să existe o energie magnetică ce te atrage să mergi printre 
copaci şi flori şi să-ţi linişteşti mintea. Ideea drumeţiilor şi 
a mersului cu cortul în sălbăticie are un farmec aparte 
chiar şi pentru persoanele cele mai ataşate de oraş. Să 
asculţi trilurile păsărilor, zumzetul insectelor şi adierea 
vântului reprezintă o experienţă plăcută pentru aproape 
toată lumea. Experienţa de a fi într-un loc întunecat şi de a 
privi la mii şi mii de stele într-o seară senină le dă fiori de 
pace şi fericire tuturor celor pe care îi cunosc. Recent, eu 
şi soţia mea am mers la craterul Haleakala din Maui şi 
singurul comentariu pe care l-am făcut a fost să remarcăm 
pacea pe care am simtit-o în liniştea acelui loc maiestuos. 
Soţiei mele îi spunea mereu bunica ei că „mersul pe jos te 
face frumoasă”. Se referea la mai mult decât la înfăţişarea 
fizică. 

Oferă-ţi darul naturii cât poţi de des. Cufundă-te în 
pacea care te înconjoară şi observă cum aproape că eşti 
luat în braţe de Dumnezeu, cât de mult îţi place liniştea şi 
cum toate lucrurile par să se afle într-o armonie perfectă. 
Pe mine, să înot pe distanţe mari în ocean mă umple de 
pace, indiferent ce se întâmplă în acel moment în viaţa 


mea. Bonusul pe care îl primesc din acea partidă de înot 
este că simt în munca mea o claritate nouă. Zonele care 
îmi păreau tulburi, neclare, devin limpezi, vizibile. Natura 
îţi oferă pace, deoarece în natură te afli în câmpul 
energetic al lui Dumnezeu, în care conduce mai degrabă 
spiritul decât iluzia. Întoarcerea ta la natură îţi deschide, 
efectiv, un set cu totul nou de soluţii spirituale pentru 
oricare dintre aşa-zisele probleme. 

Edna St. Vincent Millay exprimă acest mesaj cum nu 
am văzut mai frumos în poezia God's World (Lumea lui 
Dumnezeu). Sentimentul ei extatic de pace exprimă 
lucrurile despre care scriu eu aici. 

O, lume, nu te pot ţine destul de aproape! 

Ale tale vânturi, ale tale ceruri vaste şi cenușii! 

Ale tale ceţuri ce se învăluie şi se ridică! 

Ale tale păduri, în astă toamnă, ce suferă şi se 
ofilesc! 

Mai au puţin şi plâng în culori! Acel pisc golaş Ce stă 
să cadă! Să înalțe versantul acelei faleze negre! 

Lume, lume! Nu te pot ţine destul de aproape! 

Îi ştiu de mult splendoarea. 

Dar niciodată nu am ştiut 

Că e atâta pasiune aici 

Încât să mă tulbure. Doamne, mă tem 

Că ai făcut lumea prea frumoasă anul acesta. 

Mai e puţin şi sufletul îmi iese din piept - Nu lăsa să 
cadă Nicio frunză aprinsă; rogu-te, nu lăsa nicio pasăre să 
cânte! 

Ca să găseşti o soluţie spirituală pentru orice 
problemă şi pentru toate laolaltă, devino, în primul rând, o 
unealtă a păcii. În prezenţa problemelor, vei aduce pacea 
şi le vei vedea cum, sub puterea ei, dispar. 

8 

ACOLO UNDE ESTE URĂ, SĂ SEMĂN IUBIRE 

„Pământul e ticsit de rai. 

Şi fiecare tufiş oarecare, aprins de Dumnezeu. 

Şi numai cel ce vede îşi leapădă încălţările. 

Restul stau în juru-i şi culeg murele”. 


— ELIZABETH BARRETT BROWNING 


tund când analizezi bagajul de necazuri care 
constituie problemele tale specifice, ţine minte aceste 
cuvinte scrise de Sfântul Pavel în Epistola către Corinteni: 
„Dragostea nu cade niciodată”. Gândeşte-te bine la aceste 
cuvinte în timp ce te întrebi dacă te poţi găsi vreo 
excepţie. „Niciodată” înseamnă exact asta - niciodată. 
Cred că vei ajunge la aceeaşi concluzie la care am ajuns şi 
eu. De câte ori sunt prins într-o problemă imaginară, 
revărsarea iubirii nu dă greş niciodată. Oricare ai 
considera că sunt problemele tale, poţi găsi o soluţie în 
aceste cuvinte fără complicaţii, fără absurdităţi, fără 
ambiguităţi, dragostea nu cade niciodată. Acest lucru este 
valabil chiar şi în situaţii în care problema pare să fie ura. 

În ceea ce priveşte ura, rămân consecvent cu tot ce 
am prezentat pe parcursul acestei cărţi. Existenţa unei 
credinţe în ură reprezintă o sursă majoră a celor mai multe 
dintre probleme. La început, acest lucru ţi s-ar putea părea 
de neînțeles. Totuşi, eu cred că a analiza modul în care te 
gândeşti la ură te va ajuta să faci ceea ce sugerează titlul 
acestui capitol. Să aduci iubire înseamnă să faci să dispară 
iluzia urii, transformând acest proces într-un sistem de 
livrare a iubirii. Când reuşeşti să faci asta, te afli deja pe 
calea pe care poţi obţine soluţii spirituale pentru toate 
problemele. 

CE ESTE URA? 

Poţi vedea peste tot forţele aflate în competiţie ale 
binelui şi răului, ale iubirii şi urii. Mulţi cred că aceste 
forţe antagonice sunt Dumnezeu şi diavolul. Am dedicat o 
bună bucată de timp, în această carte, încercării de a 
combate o asemenea idee absurdă. Cum e posibil ca şi 
Dumnezeu, şi diavolul să existe, dacă există un singur 
creator şi o singură putere în univers? Dumnezeu l-a creat 
pe diavol? Sau, dacă diavolul există, l-a creat el pe 
Dumnezeu? 

Dacă există un singur adevăr creator aflat în spatele 


universului şi dacă accepţi că acest adevăr este diavolul, 
trebuie să crezi atunci că ura, violenţa, urâţenia, 
prejudecata, boala, sărăcia şi haosul sunt manifestări ale 
acestui adevăr. Şi că toată iubirea şi bunătatea sunt false. 
Dacă accepti că Dumnezeu este adevărul, atunci trebuie să 
accepţi că iubirea este adevărată şi răul este fals. Iar ura 
face parte, cu siguranţă, din acel rău care este fals. 

Din punctul meu de vedere, adevărul despre ură e 
acela că ura este iubire. Chiar aşa. Eu percep ura ca 
energie a iubirii ce merge în direcţia opusă. Toată ura 
poate fi depăşită prin iubire, deoarece iubirea se află toată 
acolo, aşa că este obligatoriu să includă şi ura. 
Sentimentul şi expresia urii trebuie inversate pentru a se 
îndrepta în direcţia opusă. În străvechea Dhammapada, ni 
se reaminteşte că ura încetează să existe prin iubire, nu 
prin ură. Din acest motiv l-a rugat Sfântul Francisc pe 
Dumnezeu să-i dea capacitatea de a aduce iubire în 
prezenţa urii şi de a înlătura astfel iluzia că ura există. 

În esenţă, oamenii care par să împroaşte cu ură îşi 
proiectează sentimentul că nu ar fi iubiţi. Nu realizează că 
viaţa îi iubeşte. Când nu te simţi iubit de viaţă, negi 
prezenţa iubirii, cu toate că ea este elixirul care ţine totul 
laolaltă în univers. Aşa că iei prezenţa acestei forţe 
omniprezente numite iubire şi o întorci în direcţia opusă şi 
începi să practici ura. O persoană care urăşte este o 
persoană care se simte urâtă şi îşi proiectează în exterior 
acel sentiment sau acea credinţă. 

Când întâlneşti pe cineva care nu te place, poţi fi 
sigur că această persoană simte că nu este plăcută şi face 
atât cât poate ea să facă, adică să ofere ceea ce are. Dacă 
vezi o persoană care te judecă, fii sigur că această 
persoană nu face decât să transmită opinia pe care o simte 
îndreptată spre ea. Acestea sunt exemple de oameni care 
cred că nu sunt iubiţi şi care transmit energie dezagreabilă 
şi detestabilă. 

Ştim că Dumnezeu este iubire, unica putere care 
există pretutindeni, astfel încât nu este niciun loc în care 
această putere să nu existe, inclusiv în persoana care 


urăşte. De aceea spun că adevărul despre ură e acela că ea 
este iubire şi că modul prin care o putem face să dispară, 
oriunde s-ar afla, este să-i inversăm direcţia şi să facem un 
efort plin de iubire pentru a-l convinge pe cel care urăşte 
că este iubit. După cum imploră Sfântul Francisc, acolo 
unde este ură, să aduc iubire. 

Hai să vedem unde întâlnim ura şi cum putem 
revărsa iubire asupra problemelor care însoțesc ura. 

CUM SĂ SEMENI IUBIREA CĂTRE URA DIN LUME 

In bazarul lumii, poţi observa, sub numeroase forme, 
ceea ce pare a fi ură - o rasă de oameni care îşi exprimă 
ura invadând sau abuzând alte grupuri rasiale; oameni 
care controlează rezervele de hrană, în timp ce alţii sunt 
lăsaţi să moară de foame; o dietă constantă de violenţă, 
administrată altora cu forţa sub forma omorurilor, luptelor, 
abuzului verbal şi încercărilor de înşelătorie; legi care 
favorizează un grup în defavoarea altui grup, urât de către 
majoritatea de la putere. Când frâiele puterii se schimbă, 
răzbunarea împotriva celor care urau înainte devine 
regula. Ura pare să dea naştere la ură. 

Eşti aruncat în această lume cu o pornire naturală să 
iubeşti. De cele mai multe ori, când întâlneşti oameni care 
proiectează ură spre tine, te percepi pe tine ca având o 
problemă. Cum e problema urii în cazul unui funcţionar 
public îmbufnat care nu vrea să te asculte şi te face să 
aştepţi la nesfârşit. Cum e problema urii în cazul unui 
proces ce ţi-a fost intentat numai pentru a obţine nişte 
bani. Cum e problema urii pe care ţi-o transmite o 
persoană cu autoritate, însetată de putere, care te 
intimidează doar de dragul de-a o face. Exemplele ar putea 
continua la nesfârşit. Ceea ce ţie îţi pare real este doar ura 
lor. 

Credinţa comună a celor care urăsc este o 
convingere fermă că viaţa nu îi iubeşte. Ura este răspunsul 
lor pentru că se simt urâţi. E neobişnuit pentru o persoană 
care se simte iubită să proiecteze ură. [ine minte 
mementoul biblic important: „Dumnezeu este iubire”. Răul 
e doar în mintea omului. Orice fel de ură ai întâlni, ea vine 


din mintea oamenilor care se simt separați de Dumnezeu şi 
de fluxul de energie a iubirii care există. Dacă subscrii la 
ura lor, şi tu eşti deconectat. Răzbunarea, furia, 
represaliile, tristeţea şi toate celelalte lucruri pe care le 
percepi ca fiind probleme sunt concepte mentale. 

Când te schimbi pentru a semăna iubire în 
împrejurările vieţii tale în care întâlneşti ura, se întâmplă 
ceva unic. Mai întâi cu tine, apoi şi cu câmpul energetic al 
urii, în care te afli. Când începi să ai încredere în iubire şi 
începi să recunoşti că, în cele din urmă, vom fi una cu ea, 
ai un impact major asupra tiparului energetic scăzut al 
urii. De fiecare dată când observi pe cineva în lume 
manifestând ură, să fii absolut sigur că acea persoană se 
simte urâtă. În acelaşi timp, să ştii că această persoană 
este iubită de Dumnezeu (deoarece Dumnezeu este iubire). 
Ca martor sau destinatar al urii, tu eşti o scânteie a iubirii. 
Dacă poţi oferi iubire ca răspuns la ură (unul dintre cele 
mai grele trei lucruri pe care le poate face o fiinţă umană, 
pe care le-am descris într-un capitol anterior), vei vedea 
cum ura devine iubire, până la urmă. Vei şti sigur atunci că 
ura este numai o eroare creată de mintea omului. 

În lunga noastră istorie presărată cu tirani şi 
dictatori, am văzut oameni care se simțeau la rândul lor 
urâţi, îndreptându-şi ura spre alţii. Când maeştrii divini au 
venit să ne înveţe, cu toţii au spus, fără excepţie, că 
iubirea nu dă niciodată greş. Aruncă doar o privire pe 
această listă de parafrazări din diferite religii. 

Creştină: Dumnezeu este iubire; suntem toţi ai lui 
Dumnezeu şi copii ai celui Preaînalt. 

Shintoistă: În iubire îl primeşti pe Dumnezeu. 

Zoroastriană: Omul este iubit de Dumnezeu şi tu 
trebuie să-l iubeşti în schimb. 

Iudaică: Să-L iubeşti pe Domnul, Dumnezeul tău, cu 
toată inima ta şi pe aproapele tău, ca pe tine însuţi. 

Sikh: Dumnezeu îi va primeni pe cei în mâinile cărora 
se află iubirea. 

Budistă: Lasă omul să cultive faţă de întreaga lume o 
inimă de aur. 


Taoistă: Cerul îi înarmează cu iubire pe cei pe care 
nu vrea să-i vadă distruşi. 

Islamistă: Aceasta este iubirea, să te consideri pe 
tine foarte mărunt şi pe Dumnezeu, foarte măreț. 

Baha-i:. Dacă tu nu mă iubeşti, iubirea mea nu poate 
ajunge la tine în niciun fel. 

Confucianistă: Să iubeşti toţi oamenii reprezintă cea 
mai mare bunăvoință. 

Hindusă: Domnul poate fi venerat cel mai bine prin 
iubire. 

Eu cred că tirania urii poate fi înlocuită de o 
conştiinţă iubitoare. Nelson Mandela a adus iubire şi 
reconciliere acolo unde domnea ura apartheidului, iar 
acesta a dispărut încetul cu încetul. Duşmăniile din 
războaiele trecute sunt schimbate treptat de 
recunoaşterea uniunii, pe care o împărtăşim cu toţii. Iar 
vechii duşmani devin fraţi întru pace. Bineînţeles că iluzia 
urii rămâne şi că avem multe de făcut, în evoluţia noastră, 
pentru a învăţa să aducem iubire acolo unde este ură. E 
imperios necesar pentru toţi cei care caută soluţii 
spirituale să-şi dea seama că numai iubirea poate exista. 

Ura vine de la cei care se simt urâţi într-un fel sau 
altul. Sunt două moduri în care îi poţi ajuta să-şi schimbe 
sentimentul că cineva îi urăşte. Primul e să-i laşi pe 
oamenii cu un comportament duşmănos să vadă că tu, 
personal, nu ai decât iubire să le oferi, iar al doilea e ca tu 
să vezi că Dumnezeu îi iubeşte necondiţionat, chiar dacă ei 
nu pot admite acest adevăr. Sfântul loan este citat cu 
următoarea afirmaţie: „In aceasta este dragostea, nu 
fiindcă noi am iubit pe Dumnezeu, ci fiindcă El ne-a iubit 
pe noi”. Iubirea ta absolută va alunga, în cele din urmă, 
ura, pentru că iubirea absolută conştientizează că există o 
singură existenţă indivizibilă. 

S-ar putea să crezi că toate afirmaţiile acestea 
despre iubire sunt prea teoretice şi teologice pentru a fi 
aplicate atunci când te afli într-un conflict cu cineva care 
îndreaptă către tine ură. Te asigur că simpla recunoaştere 
a faptului că ura este o formă de iubire greşit direcţionată 


şi o reflexie a faptului că o persoană nu se simte iubită este 
suficientă pentru a priva de putere ura şi a o elibera. 
Deocamdată admite măcar ideea că încercarea ta de a 
semăna iubire pe câmpul urii şi de a privi ura ca pe o 
nevoie de iubire va schimba mediul şi, până la urmă, va 
înlocui ura cu iubire. 

Aş vrea să împărtăşesc cu voi un fragment dintr-o 
scrisoare pe care am primit-o de la o femeie care s-a 
confruntat cu o situaţie extremă de ură şi violenţă. A reuşit 
să aducă iubire în prezenţa urii, într-un moment de frică şi 
teroare profunde. Iată cum mi l-a povestit ea mie. 

Vineri dimineaţa, pe la 2: 30, am fost trezită din somn 
de un bărbat mascat care îmi ţinea un cuţit la gât. La 
început am crezut că am doar un coşmar, dar curând 
aveam să-mi dau seama că mă aflu în timpul real şi că acea 
persoană era acolo cu adevărat şi nu mai e nevoie să spun 
că eram îngrozită. Mi-a pus destule întrebări în timp ce îmi 
lipea bandă adezivă pe faţă, de deasupra ochilor până la 
jumătatea distanţei către gură, apoi mi-a legat mâinile la 
spate cu bandă şi mi-a tăiat cămaşa de noapte şi lenjeria 
cu un cuţit. Mi-am dat seama că aveam de ales între a mă 
lupta cu el şi a accepta în tăcere şi a nu-mi pierde 
speranţa. Am ales varianta din urmă şi, în timp ce el mă 
atingea, am putut să mă detaşez oarecum de ceea ce se 
întâmpla şi apoi, dintr-odată, am devenit foarte calmă şi 
am început să vorbesc cu el. Mi-am amintit probabil 
gânduri de pe înregistrări, deoarece cuvintele pe care le- 
am spus nu erau cele pe care le-ai spune în mod firesc în 
această situaţie. 

(Ruth se referă la un fragment anterior din 
scrisoarea ei, în care descrie cum asculta o serie de 
înregistrări de-ale mele, care i-au fost de ajutor după 
moartea fratelui ei, cu un an în urmă. In săptămâna 
precedentă acestui atac, ea începuse să asculte din nou 
înregistrările, în timp ce exersa.) 

Mi-a spus că era din Los Angeles şi avea nevoie de 
bani şi de o maşină pentru a se întoarce acolo. Şi cuvintele 
mi-au venit... „Eşti un tânăr atât de cumsecade, ai vrea să 


mă rog pentru tine? Doamne, ajută-l pe acest tânăr 
cumsecade să obţină banii de care are nevoie să se ducă în 
Los Angeles şi ajută-l să fie fericit şi să aibă o viaţă bună”. 
L-am întrebat dacă are o prietenă şi a zis: „Da, în Los 
Angeles”. L-am întrebat apoi dacă are copii, iar el a spus: 
„Nu, aş mai fi aici dacă aveam copii?” l-am zis: „Eu am 
copii şi nepoți şi sunt minunaţi, ar trebui să te întâlneşti cu 
prietena ta şi să aveţi copii într-o zi, sunt minunaţi!” Am 
continuat să-i vorbesc ca şi cum ar fi fost un om 
cumsecade şi, în cele din urmă, el a spus „Nu merge” şi de 
fapt nu m-a mai violat. A mai făcut însă multe şi am crezut 
că probabil aşa voi sfârşi, dar a plecat în cele din urmă şi, 
când ieşea, mi-a spus: „Eşti o doamnă cumsecade”. 

Capacitatea mea de a fi calmă şi de a folosi cuvinte 
blânde în această situaţie o pun pe seama faptului că ţi-am 
ascultat înregistrările, pe care, fără îndoială, mi le-am 
amintit şi care mi-au dat pacea, puterea şi cuvintele blânde 
din momentele acelea. Şi acum vreau să-ţi mulţumesc 
foarte mult pentru că ţi-ai împărtăşit viaţa şi înţelepciunea, 
ce furnizează alternative minunate la „a deveni implicat 
fără voie în anumite lucruri”. 

Mulţumesc, mulţumesc, mulţumesc, din adâncul 
inimii mele pentru cărţile şi înregistrările tale minunate... 
sunt mult mai mult decât nişte simple cuvinte scrise şi 
rostite. 

Am vorbit cu Ruth şi ea mi-a dat permisiunea să 
includ povestea ei aici, în speranţa că cineva, „acolo”, aflat 
faţă în faţă cu ura, ar putea să semene iubire. 

CUM SĂ SEMENI IUBIRE ATUNCI CÂND URA IESE 
LA SUPRAFAŢĂ ÎN RELAŢIILE TALE APROPIATE 

lată un secret pentru a o scoate la capăt cu cei 
apropiaţi ţie, care manifestă ură. Întâi de toate, aminteşte- 
ţi că ura este o reacţie la iubirea frustrată. Apoi repetă-ţi 
întruna, în tăcere: „Doamne, fă din mine unealta păcii Tale, 
/Acolo unde este ură, să semăn iubire”. 

Transmiţi iubire recunoscând în mod paşnic că acela 
care urăşte, la un nivel profund şi, probabil, inconştient, se 
simte urât şi oferă ceea ce el sau ea simte înăuntrul său. 


Iubirea absolută nu poate convieţui cu ura, aşa că, în 
aceste momente, e treaba ta să aduci iubire acolo unde 
există ură. li transmiţi persoanei care se simte neiubită că, 
indiferent cât de greu pare, tu nu o urăşti. Procedând 
astfel, vei alunga ura şi vei aduce totodată o soluţie 
spirituală pentru această problemă a urii. 

Ura pe care o vezi îndreptată în exterior, către tine, 
este de fapt suferinţa expusă a persoanei care o simte. 
Când ura dispare, suferinţa nu mai este groaznică şi 
chinuitoare. Acest vers din rugăciunea Sfântului Francisc 
cere putere pentru a aduce în faţa urii iubire, care 
anihilează suferinţa. Poţi face acelaşi lucru, chiar şi atunci 
când ura este îndreptată spre ţine de către cei cu care 
trăieşti şi munceşti. 

Nimic din ceea ce spun aici nu presupune că trebuie 
să fii victima cuiva. Unul dintre cele mai iubitoare lucruri 
pe care le poţi face ca răspuns la ură este să transmiţi în 
tăcere acelei persoane o binecuvântare şi să te îndepărtezi 
de câmpul energetic al fricii şi urii. Dacă te retragi încet, 
fără ţipete şi înjurături sau chiar şi fără a ridica tonul, 
transmiţi un mesaj celui care urăşte, acela că tu te iubeşti 
prea mult pentru a deveni victima lui. Apoi, în momentul în 
care se linişteşte, poţi fi acolo pentru a vorbi, atunci când 
câmpul energetic nu mai este stăpânit de ură. 

Ceea ce vrei să eviţi este să permiţi cuiva să te facă 
să simţi repulsie, dezgust sau durere cumplită. Obiectivul 
tău este să rămâi în starea de iubire. Un mod de a-ţi păstra 
câmpul energetic necontaminat şi de a oferi spaţiu celor 
care urăsc, pentru a reflecta singuri la faptele lor, este să 
te îndepărtezi din peisaj. Aminteşte-ţi, ura lor reprezintă 
chinul lor. Dacă nu permiţi ca ura lor să devină şi a ta, îl 
ajuţi pe cel care urăşte să-şi anuleze durerea. 

Când te loveşti de ură din partea cuiva din viaţa ta, 
foloseşte acele momente pentru a-ţi aminti să te întorci la 
Dumnezeu. Părăsindu-ţi egoul, care vrea să se răzbune şi 
să triumfe asupra urii, îţi dai voie, în acele momente, să 
semeni iubire. Sursa ta este Dumnezeu. Sursa urii o 
constituie credinţa greşită a cuiva că este separat de 


Dumnezeu. Apelează la sursa ta, atunci când te confrunţi 
cu ura, şi vei fi îndrumat să transmiţi iubire. Dacă cineva 
încearcă să te ispitească cu ura lui sau a ei, poţi alege să 
nu accepţi provocarea. E ca şi cum ai căuta, cu bună 
ştiinţă, ceartă cu cineva care refuză să ia parte la ea. 
Persoana furioasă este  dezarmată de răspunsul 
pacifismului sau al iubirii. Toate lucrurile către care 
iubirea se îndreaptă sunt transformate în bucurie şi 
frumuseţe. Sau, cu alte cuvinte, iubirea şi ura nu pot 
convieţui. 

Multe dintre aşa-zisele probleme de viaţă sunt 
rezultatul nevoii de a avea de-a face cu alţii care aduc ură 
în câmpul energetic. Observă cât de mult din acea ură îţi 
infestează casa, locul de muncă, familia, prietenii şi chiar 
şi sănătatea. Întreabă-te apoi dacă nu cumva contribui şi 
tu la ură, urându-i pe cei care urăsc. 

Vezi tu, niciuna dintre acestea nu este o problemă, 
dacă tu practici lucrul cu care Sfântul Francisc l-a implorat 
pe Dumnezeu să-l ajute în acest verset al rugăciunii sale: 
„Acolo unde este ură, să semăn iubire”. Provocarea este să 
nu îţi permiţi să fii încurcat într-o reţea a urii, care 
antrenează şi mai multă ură. Chiar dacă eşti înconjurat din 
toate părţile de acest fel de energie şi crezi că e imposibil 
din punct de vedere fizic să te îndepărtezi, poţi lua o 
decizie conştientă de a nu emite altfel de gânduri decât 
iubitoare. Recitând în tăcere, „Doamne, fă din mine 
unealta păcii Tale, /Acolo unde este ură, să semăn iubire”, 
vei schimba situaţia. 

Cum? Problemele le trăieşti în primul rând în 
gândurile tale. Dacă acolo ai iubire, nu vei mai avea loc 
pentru ură, de vreme ce ele nu pot convieţui. Soluţia 
spirituală constă în a deveni conştient de gândurile tale în 
faţa urii şi să îţi propui să rămâi cu gândurile iubirii. E 
nevoie de timp, dar, treptat şi sigur, iubirea va transforma 
ura în bucurie şi frumuseţe. 

CUM SĂ SEMENI PENTRU TINE SEMINȚELE 


IUBIRII ATUNCI CÂND AI DE-A FACE CU URA DE 


SINE 

Dacă în inima ta ai locuri ocupate de ura faţă de tine 
însuţi, atunci este obligatoriu să laşi iubirea să o 
înlocuiască. Să semeni iubire în locurile ocupate de ură, 
înseamnă absolut oriunde o întâlneşti, chiar şi adânc 
înăuntrul tău. Gândeşte-te la aceste cuvinte ale Sfântului 
Francisc: „Am făcut tot felul de lucruri păcătoase, dacă 
Dumnezeu poate lucra prin mine, atunci poate lucra prin 
oricine”. 

Imaginează-ţi-l pe omul care a purtat stigmatele lui 
Hristos, a îmblânzit animalele sălbatice prin prezenţa lui 
divină, i-a vindecat pe bolnavi şi a propovăduit iubirea 
necondiționată pentru toată lumea, spunând: „Am făcut tot 
felul de lucruri păcătoase”. Dacă acest lucru e adevărat în 
ceea ce-l priveşte pe Sfântul Francisc, cu siguranţă poţi şi 
tu să arunci o privire la toate faptele şi gândurile tale 
păcătoase şi să recunoşti nevoia de a te ierta pe tine însuţi 
şi de a înlocui ura de sine cu iubire de sine. 

Toate lucrurile pe care le-ai făcut vreodată, pentru 
care s-ar putea să nutreşti un dispreţ de sine, fac parte din 
trecut. Aşa că nu-ţi petrece nicio clipă din ziua de azi 
întreţinând ura de sine. Aminteşte-ţi că adevărul despre 
ură e că ea este iubire, doar că orientată în direcţia 
greşită. Schimbă viteza, bagă în marşarier şi începe să îţi 
muţi gândurile în direcţia iubirii. Poţi face această 
inversare doar prin iertare. Am scris atât de multe în 
această carte (precum şi în altele) despre însemnătatea 
iubirii şi a iertării de sine, încât aleg să nu le mai reproduc 
aici. 

Am inclus această scurtă secţiune pentru că 
semănarea iubirii acolo unde există ură este valabilă 
pentru orice loc în care ura apare. Toate rătăcirile din 
trecutul tău, erorile de gândire şi faptul că ţi-ai găsit 
defecte au existat pentru că aşa a trebuit. Trebuia să fii 
acolo, în acel întuneric, pentru a putea trece de el. În ceea 
ce priveşte greşelile tale, pur şi simplu să vezi astfel 
lucrurile este o insultă la adresa lui Dumnezeu. Eşti o 
desăvârşită bucăţică divină ruptă din Dumnezeu, pentru că 


El este bun şi tot ce este creat din El şi de către El tot 
Dumnezeu este, fără greşeli, fără defecte, nimeni mai bun 
decât ceilalţi. Aplică observaţia lui Emerson ca antidot 
pentru ceea ce tu percepi ca fiind defectele tale: 

Nu rata niciodată ocazia de a vedea ceva frumos; 
deoarece frumuseţea este caligrafia lui Dumnezeu - o 
împărtăşanie la marginea drumului. Primeşte-o cu bucurie 
în fiecare chip frumos, în fiecare cer senin, în fiecare floare 
frumoasă şi mulţumeşte-i lui Dumnezeu pentru ea, ca 
pentru o cupă a binecuvântării. 

In acelaşi fel priveşte-te şi pe tine. Priveşte-te ca pe 
un ingredient din acea cupă a binecuvântării şi lasă iubirea 
să fie acolo, în interiorul tău, pentru tine. Chiar este una 
dintre ocaziile de a vedea ceva frumos. 

CÂTEVA SUGESTII PENTRU A SEMĂNA IUBIRE 
ACOLO UNDE ESTE URĂ 

Îţi recomand să exersezi ceea ce fac eu ori de câte ori 
mă găsesc într-o situaţie în care ura este prezentă. Repet 
versetul din rugăciunea Sfântului Francisc: „Acolo unde 
este ură, să semăn iubire”. Indiferent dacă vrei sau nu să 
crezi, acţiunea lipsită de efort de a-mi repeta versetul îmi 
permite să-mi mut dialogul interior departe de ură şi spre 
gânduri de iubire. Acest memento sub forma rugăciunii îmi 
dă totodată puterea de a întreprinde acţiuni bazate mai 
degrabă pe iubire decât pe tendinţa egoului meu de a lupta 
cu propria-mi ură. 

Săptămâna trecută, pe un teren de tenis, în mijlocul 
unui meci la dublu, unul dintre jucători a început să-i 
adreseze altui jucător invective, acuzându-l că trişează. Cu 
cât devenea mai veninos în insultele sale, cu atât mai 
otrăvit devenea şi mediul terenului de joc. Eu scriam 
despre rugăciunea Sfântului Francisc şi mi-am amintit 
imediat de atenţionarea de a aduce iubire acolo unde este 
ură. l-am spus partenerului meu, care era cel vizat de 
răbufnirea de ură, ca pur şi simplu să nu spună nimic 
drept răspuns, în loc să întoarcă insultele. Am spus apoi 
tare, încât să audă toată lumea, şi direct către bărbatul 
plin de ură: „Ştii că te iubim cu toţii, indiferent dacă 


câştigi sau pierzi”. Am fost surprins că am făcut-o, dar am 
fost şi mai surprins de răspunsul lui. M-a privit, a zâmbit şi 
a spus: „Îmi pare rău, pur şi simplu mi-am pierdut 
cumpătul”. A fost un exemplu uimitor de situaţie în care 
semeni iubire în faţa urii şi vezi cum aceasta din urmă 
dispare aproape instantaneu. 

Când te afli în prezenţa cuiva care îşi îndreaptă clar 
ura către tine, gândeşte-te la lisus spălând picioarele 
ucenicilor Lui în noaptea dinaintea răstignirii. Soţia mea 
mi-a spus că a fost învățată să gândească astfel încă de 
când era mică şi că a făcut asta în tăcere toată viaţa ei. 
Imaginează-ţi în mintea ta că te pui în pielea celui care 
urăşte. Apoi, mental, dă-i jos încălţările din picioare şi 
creează o imagine cu tine spălându-i picioarele, aşa cum a 
făcut lisus. Această imagine mentală nu numai că îţi dă 
posibilitatea de a proiecta iubire către ura la care eşti 
martor, dar te şi abate de la obiceiul tău condiţionat de a 
te simţi rănit şi furios. 

După fiecare episod în care ura a fost îndreptată spre 
tine sau în care ai fost martor tăcut la ură, nu-i permite 
incidentului să-ţi stăruie în minte. Mai mult, rezistă 
tentaţiei de a discuta despre episodul respectiv sau de a 
face din el punctul central al conversaţiei. Mulţi oameni, 
care nu transmit ei înşişi ură, par să se delecteze 
discutând despre felul de a fi plin de ură al altora şi au 
tendinţa de a face din acest subiect punctul central al 
aproape tuturor conversaţiilor lor. O ţin una şi bună 
povestind ce a spus altcineva, ce îngrozitor a fost şi cum i- 
a afectat pe toţi din jur. Până una alta, mediul momentului 
prezent este redus, prin intermediere, la unul al urii. 

Atunci când vorbeşti despre o altă persoană, fă un 
efort serios de a transmite sau de a îndrepta spre câmpul 
ei energetic un sprijin iubitor şi de a-i încuraja pe alţii să 
gândească şi să transmită energie iubitoare celor care par 
pierduţi în ura lor. Fii persoana care promovează ideea că 
oamenii se pot schimba. Cere-le tuturor din familie şi 
cercul tău de prieteni să canalizeze o îndrumare iubitoare 
şi plină de rugăciune către cei care sunt blocaţi în chinul 


propriei lor un. 

Când porţi conversații private, fă punctul central al 
conversaţiei mai degrabă din iubire, decât din ura pentru 
cel care urăşte. Poţi semăna iubire şi în momentele în care 
nu eşti martor la ură. Are la fel de mult sens să te rogi 
pentru o persoană plină de ură, cum are să te rogi pentru 
cineva care este bolnav, sărac sau rănit într-un anume fel. 

Intră discret cu iubire în câmpurile energetice ale 
urii. Fără să te identifici cu ele, ai nenumărate ocazii de a- 
ţi folosi energia iubirii pentru a opri patima urii. Atunci 
când trăieşti cu iubire în inima ta, emiţi în exterior o 
energie mai rapidă şi mai spiritualizată. Poţi îndrepta 
această energie mai înaltă a iubirii către situaţiile 
dominate de ură. 

Îmi amintesc că eram într-o după-amiază într-un parc 
cu doi dintre copiii mei, când un tată a început să-şi verse 
furia pe puştiul său. ipa şi îl ameninţa cu bătaia pe 
băieţel. Am trecut imediat la acţiune, nu pentru a-l 
confrunta pe tatăl furios, ci pentru a mă muta mai aproape 
şi a-i trimite energie iubitoare. L-am învăluit într-un nor 
imaginar de bunătate. Mutându-mă pe furiş în câmpul lui 
energetic, l-am văzut cum începe să se înmoaie, într-o 
oarecare măsură pentru că m-a observat şi s-a ruşinat de 
comportamentul lui, dar în cea mai mare parte pentru că 
eu aduceam energia iubirii, mai înaltă, într-un spaţiu în 
care era prezentă energia urii, mai joasă. Această energie 
mai înaltă îi influenţa comportamentul chiar dinainte să-mi 
fi observat prezenţa. 

Ai auzit expresia „Hai să-i transmitem energie 
pozitivă!”. Nu e ficţiune; e doar o altă metodă de a semăna 
iubire acolo unde este ură. Ai în orice moment, puterea de 
a-ţi folosi astfel energia iubitoare. 

Ori de câte ori te izbeşti de ură, aminteşte-ţi că 
persoana care îndreaptă acea ură spre exterior se simte 
urâtă la rândul ei. Acest lucru va aprinde în tine dorinţa de 
a-i alina chinul de a se simţi, la rândul său, urâtă, prin 
căldura iubirii tale. Ori de câte ori vreunul dintre copiii 
noştri spune sau face lucruri care ne semnalează că simte 


ură, şi eu, şi soţia mea încercăm să-l asigurăm că este şi că 
merită să fie iubit. Apoi, după ce trece furtuna, le dăm mici 
semne de dragoste, cum ar fi o îmbrăţişare, o bătaie pe 
umăr sau o afirmaţie de genul: „Ştii, mami te iubeşte, la fel 
cum te iubeşte şi Dumnezeu; tot timpul, chiar şi atunci 
când eşti furios”. Nu o prelegere îndelungată, numai un 
semn delicat că sunt iubiţi. 

În mijlocul unei certe serioase, în care se proiectează 
ură, aminteşte-ţi că Dumnezeu îi iubeşte pe toţi cei 
implicaţi. Dacă reuşeşti cumva să transmiţi acest gând 
tuturor combatanţilor, inclusiv ţie, e de ajuns încât să 
dezamorsezi ura şi totodată să aduci o soluţie spirituală 
situaţiei. 

Ia-ţi, deliberat, angajamentul că vei petrece o oră, în 
mod dezinteresat, cu cineva mai puţin norocos. La trei 
străzi de casa ta e cineva care se simte disperat şi 
neajutorat. Cel mai adesea, aceşti oameni nu ştiu că 
originea chinului lor constă în absenţa sentimentului că 
sunt iubiţi. Cel mai adesea se simt neiubiţi de toată lumea, 
în general, şi de persoanele din vieţile lor, în particular. 
Poţi fi unealta păcii, semănând iubire şi pentru acea 
persoană, şi pentru tine. Nu trebuie să oferi bani, mâncare 
sau ceva material. Numai fapta minunată de a revărsa 
iubire generează o soluţie spirituală pentru această 
problemă, în timp ce îţi hrăneşte şi ţie sufletul. 

Nu lua niciodată ura la modul personal. Să aduci 
iubire acolo unde este ură înseamnă să-ţi reaminteşti că tu 
eşti iubire şi că numai iubire trebuie să oferi. Prin urmare, 
indiferent cine şi-ar abate ura asupra ta nu va avea cum să 
ajungă la sufletul tău, deoarece ura nu poate trăi acolo 
unde este prezentă iubirea. 

Cea mai bună metodă prin care poţi devia ura este să 
fii conştient de maniera în care reacţionezi la ură. Dacă te 
simţi imediat jignit de comportamentul celui ce urăşte, 
atunci înseamnă că ai luat-o personal şi i-ai permis egoului 
tău să fie prezent în conflict. Când îi răspunzi celui ce 
urăşte prin cuvintele „Tu simţi”, atunci ai pus accentul pe 
ceea ce trebuie şi n-ai luat-o personal. Deoarece, personal 


vorbind, ştii că tu aici semeni iubire şi că ura n-are nimic 
de-a face cu tine. Imaginează-ţi că cineva îţi spune: „Te 
urăsc; eşti aşa de insipid şi nu-mi recunoşti niciodată 
meritele. Tot ce faci e să mă critici”. Ai putea răspunde 
prin ceva de genul: „Tu simţi că nu îţi recunosc meritele 
atât cât ţi-ai dori şi asta te înfurie. Vreau să ştii că eu cred 
că eşti capabil şi talentat şi mă voi strădui să ţi-o spun mai 
des”. N-ai luat nimic la modul personal şi ai răspuns la ură 
cu iubire. O soluţie spirituală! Şi, chiar dacă ura se revarsă 
în continuare, tu menţine-ţi hotărârea de a nu lua niciodată 
la modul personal ura cuiva. 

Fă-ţi timp să li te alături celor care transmit ură, în 
vieţile lor. Când ajungi să-i cunoşti pe oamenii care par 
plini de ură, vei descoperi că şi ei îşi doresc aceleaşi 
lucruri ca şi tine. Vor să se simtă iubiţi, iar manifestările 
exterioare ale sentimentului lor de ură nu sunt altceva 
decât un strigăt după iubire. 

Cu ani în urmă, una dintre fiicele mele adolescente se 
revolta cu furie şi adesea cu ură împotriva oricărei figuri 
de autoritate şi în special împotriva mea. Am întrebat-o 
dacă am putea să ne rezervăm o seară pe care să o 
petrecem împreună, la cină, iar ea a consimţit în silă. Acele 
câteva ore petrecute mai degrabă vorbind cu ea, decât 
vorbindu-i, şi interesându-mă de viaţa ei fără să adopt o 
poziţie de autoritate au schimbat total lucrurile în relaţia 
noastră. 

Ajungând să cunoşti pe cineva, petrecând timp cu 
persoana respectivă, făcând un mic efort suplimentar ca să 
semeni puţină iubire înspre cineva care simţi că ar putea 
emana ură, creezi o atmosferă de deschidere, în care 
iubirea are o şansă să înflorească. Nu este valabil doar 
pentru membrii familiei. Poţi merge să iei prânzul cu 
colegul de serviciu care se poartă cu tine cu cel mai puţin 
respect dintre toţi şi, în numai o oră de stat împreună, vei 
dezamorsa o mare parte din ură. Cuvântul „prejudecată” 
vine din termenul latinesc ce însemna „a avea idei 
preconcepute despre ceva”. Să ai idei preconcepute 
înseamnă să-ţi formezi o opinie fără a avea niciun fel de 


contact cu situaţia sau persoana respectivă. Opinia este 
gata formată înainte de a avea vreun contact. Prin contact, 
accepţi lumina pe care o împărtăşiţi amândoi, iar particula 
„pre” dispare, aşa cum dispare şi judecata. 

Foloseşte o scrisoare ca mijloc de a transmite iubirea. 
Foarte adesea pare imposibil să ajungi la cineva care este 
plin de ură. Cu cât te străduieşti mai mult să îi vorbeşti 
despre asta, cu atât mai îndârjit devine în credinţa lui că 
nu are altă soluţie decât să fie aşa cum este. Aceste 
conflicte degenerează frecvent în certuri şi rezultatele sunt 
adesea schimburile de cuvinte  răstite, neplăcute, 
intolerante. 

Eu îţi recomand să îţi faci cunoscute sentimentele 
sub forma unei scrisori, astfel încât cel care citeşte să nu 
poată să te combată cu ura pe care şi-a cultivat-o. Chiar 
dacă persoanele respective nu sunt de acord cu nimic din 
ceea ce scrii tu în scrisoare, depune un efort să-i faci să 
ştie că sunt importanţi, demni de laudă, inteligenţi şi, cel 
mai important, iubiţi, de către tine şi de către Dumnezeu. 
Referă-te însă şi la felul în care te simţi tu atunci când ei 
îşi îndreaptă ura spre tine şi la motivul pentru care te 
îndepărtezi adesea din imediata apropiere a urii. Trimiţând 
iubire sub forma unei scrisori nu înteţeşti scânteile urii, 
care se aprind atunci când cuvintele zboară de la unul la 
altul în discuţii înfierbântate. Este o ocazie în plus pentru 
tine de a ajunge adânc în sufletul tău şi de a semăna iubire 
acolo unde este ură. 

Ca răspuns, încearcă să fii mai bun şi tot mai bun. 
Una dintre cele mai bune căi pe care le-am descoperit de a 
semăna iubire acolo unde există ură este să fiu generos şi 
darnic, drept răspuns. Trimite flori cuiva care ţi-a vorbit 
urât. Expediază o cutie de bomboane sau trimite un talon 
cadou, ca răspuns la ură. 

De-a lungul anilor, mi s-a întâmplat în multe ocazii ca 
oamenii să comande produse, să-mi trimită un cec şi apoi, 
după aproape o săptămână, să descopăr că persoana nu 
avea fonduri suficiente pentru a acoperi costul 
materialelor pe care le achiziţionasem şi expediasem 


pentru ea. A fost o vreme în care reacţionam la această 
experienţă a fraudei, plângându-mă întruna de cât de 
iresponsabilă şi imorală era. Acum vreo cinci ani, am făcut 
însă o schimbare radicală. De fiecare dată când mi s-a 
întâmplat acest lucru, i-am expediat persoanei respective 
cadou o carte cu autograf şi am cerut plata pentru cecul 
returnat. Răspunsul a fost uimitor. Cam 98% dintre 
oamenii care au primit un cadou gratuit ca răspuns la 
cecul cu fonduri insuficiente nu numai că au restituit banii, 
dar şi-au făcut şi timp să scrie o scrisoare amabilă în care 
să-şi ceară scuze. Asta, faţă de mai puţin de 40% care şi-au 
plătit cecurile înainte. O veche zicală spune: „Omoară-i cu 
bunătatea”. Eu prefer să spun: „Conectează-te cu ei prin 
iubire şi generozitate” sau, cum ar spune Sfântul Francisc: 
„Seamănă iubire”. 

lartă-te pe tine însuți şi priveşte-te cu bunătate. 
Aminteşte-ţi mereu că eşti conectat cu Dumnezeu în 
eternitate. Eşti o creaţie divină şi nu vrei să te mai temi de 
divinitatea ta. Nu trebuie să te ridici la standardele cuiva 
pentru a fi iubit; eşti iubit necondiţionat. Nu trebuie să fii 
fără de greşeală; eşti întotdeauna iubit. Nu trebuie să 
câştigi; eşti iubit indiferent de rezultat sau de scor. 

Toate motivele pe care le-ai fi putut adopta pentru a 
te uri pe tine însuţi sunt rezultatul unei credinţe rigide 
conform căreia egoul este forţa dominantă în viaţa ta. 
Egoul tău crede că tu eşti ceea ce faci, ceea ce ai, ceea ce 
cred ceilalţi despre tine. Egoul tău crede că eşti separat de 
toată lumea şi de Dumnezeu. Astfel că acel ego te judecă, 
te evaluează şi te compară fără încetare cu ceilalţi. 

Atunci când nu corespunzi standardelor, te angrenezi 
în disprețul de sine. Apoi recapitulezi de câte ori ai eşuat şi 
transformi acele eşecuri autopercepute în ură de sine. 

Ca fiinţă spirituală, tu nu trebuie să te achiţi foarte 
bine de îndatoriri, să te compari, să câştigi sau orice 
altceva. Valoarea ta e un dat. Eşti parte din Dumnezeu. 
Întotdeauna conectat. Reaminteşte-ţi acest adevăr ori de 
câte ori ajungi la orice formă de ură de sine. lartă-te şi 
astfel semeni iubire în câmpul tău energetic, furnizându-ţi 


în acelaşi timp o soluţie spirituală la problema dispreţului 
de sine. 

Inchei cu asta sugestiile mele menite să te înveţe 
cum să aduci iubire acolo unde este ură. În inima mea ştiu 
că nicio persoană nu poate iubi pe alta dacă nu iubeşte în 
primul rând umanitatea. Capacitatea de a revărsa iubire îşi 
are originea în senzaţia interioară de a te simţi mai 
degrabă conectat decât separat de toate fiinţele vii, de 
umanitate şi de Dumnezeu. 

Un sclav emancipat, despre care s-ar putea crede că 
avea toate motivele să fie plin de ură, este un bun exemplu 
pentru mesajul acestui capitol şi rugăciunea Sfântului 
Francisc. Numele său a fost Booker T. Washington şi el a 
spus aşa: „Nu voi lăsa niciun om să-mi împuţineze sufletul 
făcându-mă să-l urăsc”. lată un om care a mers la muncă 
de la vârsta de nouă ani, a lucrat ca om de serviciu pentru 
a obţine o educaţie şi mai târziu a absolvit ca şef de 
promoţie Tuskegee Institute din Alabama. A refuzat să 
urască. De ce? Pentru că, după cum a spus, ura 
împuţinează sufletul. Seamănă iubire şi bucură-te de 
buchetul de respect care îţi împodobeşte sufletul. 

9. 

ACOLO UNDE ESTE VĂTĂMARE, SĂ SEMĂN 
IERTARE 

„Lumea nu are nevoie de o nouă religie şi nici deo 
nouă filosofie. Lumea are nevoie de vindecare şi 
regenerare. Lumea are nevoie de oameni care, prin 
credinţa lor adevărată în Dumnezeu, sunt atât de plini de 
spirit, încât pot fi instrumente prin care se înfăptuieşte 
vindecarea, deoarece ea este importantă pentru toată 
lumea”. 

— JOEL S. GOLDSMITH, THE ART OF SPIRITUAL 
HEALING (ARTA VINDECĂRII SPIRITUALE) 

olosirea cuvintelor vătămare!? şi iertare îmi pare un 
mod fascinant de a exprima dorinţa Sfântului Francisc de a 
vindeca bolnavii şi de a-i însănătoşi pe cei răniţi. El 
foloseşte cuvântul iertare ca mod de a exprima dorinţa de 


12 Injury, în original, înseamnă şi „rană”. (n.tr.) 


a te elibera de ofensă asemeni unui prizonier care ar fi 
eliberat din arest prin emiterea unui ordin de grațiere. 
După cum ştii prea bine, Sfântul Francisc a fost cunoscut 
în vremea sa ca vindecător al bolnavilor. Prezenţa lui 
printre cei răniţi a produs vindecări miraculoase, care nu 
puteau fi explicate de doctorii vremii. El imploră, în acest 
verset al rugăciunii, să se contopească atât de deplin cu 
spiritul, încât trupul său şi mintea universală să devină 
una. El se roagă pentru ca perfecțiunea conştiinţei lui 
Dumnezeu să-i pătrundă în trup, astfel încât el să poată 
transmite această energie spirituală celor care sunt nu 
tocmai întregiţi. 

Eu nu îţi cer să devii ca Sfântul Francisc sau ca lisus 
şi să înfăptuieşti vindecări miraculoase, deşi nu sugerez 
nici că acest lucru ar fi imposibil. Îţi cer să te deschizi însă 
la această idee despre care probabil gândeşti că ar fi 
exagerată sau chiar imposibilă, dar pe care o vei analiza 
aici, dacă nu din alte motive, măcar pentru a te distra pe 
seama „nebuniei lui Dyer”. Poate te va încuraja definiţia 
dată în secolul al X-lea de Tilopa iluminării: „Să ai o minte 
deschisă la tot şi neataşată de nimic”. 

Vreau să clarific modul în care cred eu că putem privi 
prezenţa bolii sau a vătămării în vieţile noastre şi în vieţile 
celor dragi, din perspectiva punerii în aplicare a unei 
soluţii spirituale. Când trebuie să recunoaştem şi să 
acceptăm o anumită stare de boală în corpul nostru, primul 
nostru gând ar trebui să fie la cum să creăm o soluţie. 
Aceasta presupune, în general, să ne aducem corpul înapoi 
la o stare lipsită de boală, cât mai rapid şi mai fără durere 
cu putinţă. 

Când sugerez să îţi asumi responsabilitatea pentru 
orice boală sau vătămare, vreau să subliniez faptul că 
acest lucru trebuie făcut fără sentimentul de vinovăţie care 
le însoţeşte sau fără ruşine. Spunânduc-ţi: „Această stare de 
boală sau de dezechilibru este a mea; eu o stăpânesc şi îmi 
controlez atitudinea faţă de ea”, vei dobândi un sentiment 
dătător de putere, pentru că te deschizi în faţa energiei 
vindecătoare ce se găseşte în soluţia spirituală. Vinovăţia 


sau furia din cauza artritei, cancerului, bolii de inimă, 
blocajului renal sau a oricărui fel de vătămare te împiedică 
să te apropii de nivelurile energetice în care se găsesc din 
abundență soluţiile spirituale. 

Trăim într-un mediu cancerigen, avem poluanţi în 
aerul, mâncarea şi apa noastră. Vinovăţia, furia pentru 
aceste condiţii, aruncarea vinii pe cei care poluează nu vor 
servi decât la amplificarea „problemei”. Căutarea unei 
soluţii spirituale presupune să laşi în urmă acele energii ce 
ne fac vulnerabili, ale ruşinii, vinovăţiei, furiei şi 
reproşurilor. Dacă spui: „E a mea şi caut o soluţie 
spirituală pentru această situaţie”, te muţi în zona 
energiilor vindecătoare mai înalte. 

Corpul tău este curriculum-ul tău de la Dumnezeu în 
această viaţă. Unii dintre noi au chelie, sunt scunzi, au 
ochi care nu văd, urechi care nu aud, picioare care nu 
merg şi aşa mai departe. Dacă refuzi să priveşti drept 
probleme aceste stări întrupate şi începi să le îndeplineşti 
menirea fără să simţi vinovăţie, furie sau remuşcare, atragi 
în viaţa ta o energie mai înaltă. Pe scurt, pur şi simplu, nu 
privi aparatul fizic ca fiind relevant pentru cine eşti şi 
pentru ceea ce faci. E ca şi cum ai şti că sinelui tău 
spiritual i-a fost desemnat acest vehicul, acest corp, 
oricare ar fi starea lui, pentru această încarnare. Corpul nu 
eşti tu, iar tu nu eşti corpul. 

Eu mai cred şi că legea care a permis vindecări 
miraculoase ale bolilor sau vătămărilor este încă în 
vigoare. N-a fost niciodată abrogată şi poate fi probată 
prin foarte multe vindecări spontane şi prin abandonarea 
cârjelor şi cărucioarelor cu rotile în spaţii cu o încărcătură 
energetică imensă, precum Lourdes, în Franţa, Fatima, în 
Portugalia şi sate îndepărtate din Brazilia, pentru a numi 
doar câteva dintre ele. 

Prezenţa vătămărilor şi a bolii la copii este cu atât 
mai tulburător de privit. Incă o dată, e important să 
observăm cu empatie că, dintr-o perspectivă spirituală, 
suntem suflete infinite, nu ne naştem şi nu murim 
niciodată. Esenţa noastră nu este dată de forma noastră 


materială. Un copil mic poate fi un suflet străvechi. Cine 
ştie? Sunt sigur însă că poţi aduce o soluţie spirituală în 
mintea oricărui copil bolnav dacă îl înveţi să refuze cu 
îndârjire să se gândească la el, sau la ea, ca fiind limitat în 
vreun fel şi să-l ajuţi să vadă că spiritul lui este perfect şi 
conectat întotdeauna cu Dumnezeu, în pofida slăbiciunii 
trupului. Să vezi mereu expresia lui Dumnezeu în orice 
persoană şi să-i înveţi pe cei aflaţi în trupuri tinere cu 
afecţiuni să facă la fel. Prin asemenea învățături, iertarea 
este adusă în prezenţa vătămării şi înlesneşte astfel 
procesul de vindecare. 

Plasarea cuvintelor „Acolo unde este vătămare, să 
semăn iertare” în contextul Soluției spirituale pentru orice 
problemă este modul meu de a-mi împărtăşi credinţa în 
eliberarea spirituală de boală, răni sau vătămări prin 
intermediul capacităţii personale individuale de a se uni 
într-un întreg cu puterea de vindecare a lui Dumnezeu. 
Acest lucru presupune să conceptualizezi corpul şi mintea 
ca pe un întreg şi să-ţi foloseşti propria esenţă spirituală 
pentru a menţine un sentiment al sănătăţii perfecte 
unificatoare. Cu cât te apropii mai mult de frecvențele 
înalte, bazate pe spirit, ale iubirii, bunătăţii, iertării, 
conectării, recunoştinţei şi conştientizării infinite, lăsând 
în urmă, în gândurile tale, vibraţiile mai joase/lente ale 
fricii, îndoielii, urii şi senzaţiei de separare, cu atât vei 
putea să influenţezi mai mult sănătatea altora şi pe a ta 
într-un mod vindecător. Vindecarea este starea de 
conştiinţă în care îi dai voie lui Dumnezeu să circule prin 
tine până la rană şi până la rănit. Toate bolile, din punct de 
vedere metaforic, sunt rezultatul  deconectării de 
Dumnezeu în mintile şi trupurile noastre. 

Cred cu tărie că nu poţi fi niciodată separat de 
puterea unică, astfel încât, vedem o dată în plus că boala 
însăşi este una dintre iluziile care pot fi corectate atunci 
când aducem spiritul în prezenţa acestei erori. Iar iertarea 
este un alt cuvânt pentru spirit. Într-un sens foarte real, ai 
puterea de a aduce energia vindecătoare mai înaltă a 
iertării în prezenţa acestui lucru numit vătămare şi, făcând 


asta, aduci puterea lui Dumnezeu să apese asupra ei. 

Atunci când spun că există o soluţie spirituală pentru 
orice problemă, nu exclud problemele de sănătate cu care 
ne confruntăm. Deşi nu subapreciez deloc comunitatea 
medicală, vreau să spun că nu doctorii, medicamentele sau 
tratamentul vindecă pe cineva. Toţi prietenii mei medici 
recunosc puterea remarcabilă, inexplicabilă a corpului de 
a se vindeca singur. Ei ştiu că există o putere care 
lucrează, pe care ei nu o pot vedea sau atinge, o putere 
care este energie spirituală pură ce vindecă o rană şi 
păstrează întregul organism într-o armonie perfectă. Spre 
această energie spirituală trebuie să te îndrepţi pentru a 
îndeplini rugăciunea Sfântului Francisc de a semăna 
iertare în prezenţa vătămării. : 

CORPUL TĂU ESTE PUTERNIC ÎNRĂDĂCINAT ÎN 
SPIRIT 

Funcționarea corpului tău reprezintă o sursă de 
energie invizibilă din univers care lucrează activ în tine. 
Nu tu îţi faci sângele să curgă sau acizii din stomac să 
îndeplinească miracolul digestiei. Corpul tău s-a ivit din 
ceva invizibil, pe care eu îl numesc spirit. El e puternic 
înrădăcinat în acel spirit, iar acel spirit este perfect. Intr- 
un fel, trupul tău este o manifestare a cunoaşterii lui 
Dumnezeu, o expresie a unei idei conţinute în conştiinţa 
universală. 

Acest corp face parte din ciclul universal al vieţii, pe 
care îl vezi pretutindeni în jurul tău, în sămânță, mugure, 
floare, creştere, ofilire şi cedarea locului pentru viaţa 
nouă. Corpul tău şi corpurile celorlalţi sunt destinate să 
exprime această idee a spiritului şi să facă loc unei idei şi 
mai apropiate de perfecţiune. Corpul însuşi este 
întotdeauna puternic înrădăcinat în această perfecţiune a 
spiritului. Atunci când pierde contactul cu spiritul perfect, 
apar ca rezultat vătămările sau boala. Aşadar, nu există 
corpuri imperfecte, numai idei ale oamenilor care le 
întăresc starea de separare de Dumnezeu. Există doar idei 
imperfecte. Aceste idei imperfecte reprezintă egoul la 
lucru, creând un mod de gândire potrivit căruia nu ne 


putem vindeca nici pe noi, nici pe alţii. O idee ce afirmă că 
am artrită ori migrene şi n-am ce să fac în legătură cu ele 
sau că sunt înţepenit şi cu dureri permanente din cauza 
acestor afecţiuni, în loc de o gândire care să spună că am 
aceste afecţiuni din cauza ideilor imperfecte pe care le am 
despre corpul meu. 

Vreau să afirm fără echivoc că inteligenţa care 
sălăşluieşte în corpul tău va deveni absolut orice o 
proiectezi tu să fie. Ea va crea un corp sănătos sau 
bolnăvicios, în funcţie de cum hotărăşti tu să-ţi foloseşti 
mintea. Dacă vrei un corp cu adevărat sănătos şi 
capacitatea de a semăna iertare în ciuda oricărui fel de 
vătămare, trebuie să-ţi vindeci în primul rând mintea prin 
intermediul iubirii necondiționate şi să recunoşti că trupul 
tău este un instrument al spiritului bine înrădăcinat în tine. 
Fă-ţi mintea fermă, iubitoare, sănătoasă şi pozitivă, iar 
corpul tău va reacţiona în consecinţă. Mai mult, vei putea 
îndrepta această atitudine a vindecării asupra tuturor 
celorlalţi pe care îi întâlneşti, lucru pentru care Sfântul 
Francisc a fost renumit. De asemenea, poţi aduce iertare 
în faţa vătămării şi poţi înlesni vindecarea în acelaşi timp. 
Impărţiţi aceeaşi energie. In tine există, puternic 
înrădăcinat şi permanent conectat la spirit, un vindecător. 
Pentru a-l cunoaşte pe acest vindecător şi pentru a-l pune 
să lucreze în viaţa ta şi a altora, trebuie (încă o dată) să-ţi 
dai la o parte egoul. 

CUM SĂ TRECI DINCOLO DE EGO 

Pentru a-ţi dezvolta o încredere nezdruncinată în 
puterea vindecătoare a naturii, trebuie să înveţi să-ţi 
armonizezi propriul trup cu corpul, mintea şi spiritul 
naturii. Pentru a realiza acest lucru va trebui să faci tot 
ceea ce poţi pentru a-ţi stăpâni egoul. Aminteşte-ţi, 
definiţia egoului este aceea că el nu este nimic mai mult 
decât o idee pe care o porţi după tine, care te identifică pe 
tine ca fiind separat de toţi ceilalţi şi ca o sumă a tuturor 
realizărilor şi achiziţiilor tale. Pe scurt, egoul tău îţi spune 
că tu eşti personalitatea şi corpul tău, care trebuie să 
concureze cu toate celelalte corpuri şi personalităţi pe 


care le întâlneşti în fiecare zi. 

Atunci când tu te percepi ca o minte sau un corp 
separat, te afli în lumea iluziei, în care boala şi vătămarea 
reprezintă un mod de viaţă. Egoul tău nu reuşeşte să vadă 
dimensiunea mai largă în care el este adăpostit. Aşa că 
devine adesea supărat, însingurat, frustrat şi temător, 
întorcându-se împotriva lui însuşi pentru a-şi confirma 
valoarea neînsemnată pe care o dă vieţii. Chiar aceste 
gânduri de dispreţ de sine, gândire limitată şi teama că nu 
se va ridica la înălţimea aşteptărilor se vor manifesta într-o 
formă sau alta de vătămare sau boală. După cum ştii acum, 
dacă ai citit până aici, aceste gânduri interioare ale 
egoului nu sunt nimic altceva decât erori. Nu există decât 
o singură putere, omniprezentă şi care, prin urmare, se 
află în tine tot timpul. Egoul tău este partea din tine care 
acordă credibilitatea absolută unei iluzii. Egoul tău este 
ceea ce trebuie să depăşeşti pentru a cunoaşte adevărul 
vindecării prin intermediul aducerii iertării acolo unde 
sălăşluieşte vătămarea. 

Transcenderea egoului se îndeplineşte destul de uşor, 
îndreptându-ţi atenţia către unica putere ce reprezintă 
forţa armonizantă din întreaga natură. Calea către 
miracolul creaţiei şi al întregii existenţe îţi aşteaptă paşii, 
cu toate că ai îngăduit fricii să alunge această energie şi să 
creeze vătămare într-o formă sau alta. Toate lucrurile 
încep din minte, din cele nevăzute, iar să îmblânzeşti 
pretenţiile şi revendicările egoului nu reprezintă o 
excepţie. Corpul tău poate deveni un instrument perfect al 
gândurilor tale, atâta timp cât veghezi neîncetat pentru a 
înlătura gândurile la o boală iminentă şi perspectiva unei 
vătămări. Vei elibera din fiinţa ta (sau vei ierta) astfel de 
gânduri dacă apelezi la fiinţa spirituală sufletească ce 
creează o armonie perfectă în lumea fizică, inclusiv în 
corpul tău. După cum stă scris în Sfânta Scriptură: „La 
Dumnezeu însă toate sunt cu putinţă”. Ştii acum că acest 
lucru nu exclude nimic. 

UITA NOŢIUNEA DE INCURABIL 


Singurul principiu de bază, fundamental al 
universului fizic este acela că gândurile devin lucruri. 
Strămoşul fiecărui lucru material existent este un gând. 
Atunci când te gândeşti că ceva este imposibil, dai şi mai 
multă putere gândului că este imposibil. Ideea că o boală 
este incurabilă sau că o vătămare este iremediabilă 
echivalează cu a-i spune lui Dumnezeu: „Renunţ şi la Tine, 
şi la mine, extensie a ta”. Spiritul perfect se află în toată 
lumea. Când scăpăm de ideile care creează iluziile bolilor 
noastre, ne deschidem către posibilitatea de a ne crea 
starea de sănătate perfectă. 

Prefer să mă gândesc la orice boală sau problemă de 
vătămare în termenii energiei. După cum îţi aminteşti din 
capitolele din prima jumătate a acestei cărţi, totul este 
energie, iar energia este vibraţie. Dacă trupul tău este în 
orice fel imobilizat, el este astfel din cauza frecvenţelor 
incompatibile cu frecvențele tale personale de armonie 
superioară ale sănătăţii perfecte, aşa cum sunt ele create 
de spirit. Când poţi identifica frecvențele bolii şi poţi 
furniza soluţii energetice noi, frecvențele negative pot fi 
îndepărtate, înlăturate definitiv. Sarcina ta atunci când 
aduci iertare vătămării este să fii echilibrat din punct de 
vedere energetic. 

Te îndemn să mai priveşti o dată în urmă, la 
observaţiile lui Patahjali asupra conştientizării superioare, 
prezentate în capitolul doi. Când eşti statornic în a te 
abtine de la ignoranță (falsa identificare cu egoul), poţi să 
te hinecuvântezi şi chiar să te vindeci pe tine şi pe alţii 
prin simpla ta prezenţă în câmpul lor energetic. Să fii 
echilibrat energetic înseamnă de fapt să te întorci la starea 
ta normală de graţie prin meditaţie, gânduri de iubire 
necondiționată, sentimentul de a fi conectat cu spiritul, 
bună-dispoziţie şi, în esenţă, să trăieşti în vibraţiile mai 
rapide ale conştiinţei spirituale superioare. In acele 
frecvenţe mai înalte, nu e loc pentru ideea că ceva ar fi 
imposibil sau incurabil. 

Prietenul meu Stephen Lewis a scris o carte intitulată 
Sanctuary: The Path to Consciousness (Sanctuarul: Calea 


către conştiinţă). Este un roman, dar se bazează pe 
realitatea pe care el o cunoaşte. Scrie cu entuziasm despre 
energiile vindecătoare şi despre îndepărtarea din corp a 
energiilor incompatibile. O parte a cărţii sună „excentric” 
şi va fi respinsă de cei care sunt convinşi de tiparul 
exclusiv al terapiei, medicamentelor, chirurgiei, 
radioterapiei şi chimioterapiei ca unice modalităţi de 
tratament disponibile pentru a înlătura bolile din vieţile 
noastre. 

Eu am participat la programul de echilibrare 
energetică şi am văzut că funcţionează în viaţa mea, 
pentru alţii şi pentru mine. Fiind deschis tuturor 
posibilităţilor, am putut să văd un progres în conştiinţa 
vindecării şi o conştientizare mai profundă a stării de bine. 
Cred cu tărie că sunt multe lucruri în univers şi în 
echilibrarea energetică ce nu au fost abordate. Dacă laşi în 
urmă noţiunea de incurabil vei putea să te muţi cu 
adevărat pe tărâmul energiei perfect armonioase, adică al 
conştiinţei spirituale, şi să îţi dai seama că nimic din 
conştiinţa lui Dumnezeu nu vrea ca noi să fim denaturaţi, 
răniţi sau năpădiţi de boală. Recunoaşte-ţi propria 
perfecţiune spirituală şi vei ajunge să înţelegi cât de 
absurd este să consideri că ceva ar fi imposibil. 

CE ESTE VINDECAREA? 

Atunci când cineva experimentează boala sau 
vătămarea, după cum spune Sfântul Francisc, a ajuns să 
fie într-un fel deconectat de Dumnezeu. Un proces de 
reunificare înfăptuieşte vindecarea spirituală; e ceea ce eu 
numesc înţelegerea lui Dumnezeu. N-are nimic de-a face 
cu denumirile bolilor, cu urmarea tratamentelor 
medicamentoase sau cu munca unui chirurg priceput. 
Vindecarea reprezintă o reunire a sinelui cu întregul. M- 
am referit în mod repetat la boli (ca şi la discordie şi lipsa 
armoniei) ca la nişte iluzii, de vreme ce tot ceea ce vine de 
la Dumnezeu este bun. Vreau să dezvolt subiectul, 
analizând acest proces de vindecare. 

Când vorbesc despre boală ca despre o iluzie sau ca 
fiind ireală, nu vreau să spun că ar fi inexistentă. Nu-ţi cer 


să te păcăleşti singur să crezi că ceea ce există în tine sau 
în alţii e doar în imaginaţia ta. După cum ne reaminteşte 
Joel Goldsmith în The Art of Spiritual Healing (Arta 
vindecării spirituale): 

Atunci când despre boală (ca şi despre moarte şi 
păcat) se spune că ar fi ireală, nu este vorba de o negare a 
aşa-zisei existenţe a acestor lucruri: E o negare a 
existenţei lor ca parte a lui Dumnezeu sau a realităţii... Pe 
tărâmul celor reale, în împărăţia lui Dumnezeu, dezacordul 
simţurilor nu există. Acest lucru nu schimbă însă faptul că 
suferim din cauza lor... Începutul înţelepciunii îl reprezintă 
înţelegerea faptului că nu e nevoie ca aceste stări să 
existe. 

Vindecarea nu se înfăptuieşte cerându-l ajutor lui 
Dumnezeu, deoarece El nu îţi reţine nimic, ci căutând 
ajutor prin Dumnezeu şi ridicându-te până la locul în care 
ajungi să te reuneşti cu acel câmp energetic spiritual mai 
înalt, în care se află Dumnezeu întotdeauna. Vindecarea 
reprezintă atunci o ridicare deasupra noţiunii de fizic sau 
material, până la înţelegerea lui Dumnezeu, iar termenul 
de ireal sau iluzie se referă la irealitatea bolii pe tărâmul 
plenitudinii şi al conştiinţei spirituale. Când Sfântul 
Francisc îl imploră pe Dumnezeu să aducă iertare 
vătămării, el cere să fie reunit cu această plenitudine 
spirituală şi ca el să îngăduie acelei conştiinţe să fie emisă 
în exterior spre toţi cei care trăiesc în lumea „ireală” a 
bolii şi lipsei de armonie. Când ştii că adevărata ta esenţă 
este spiritul şi trăieşti acolo, în mintea ta, corpul îţi va 
urma exemplul şi rezultatul va fi, în cele din urmă, 
vindecarea. 

E un eveniment miraculos să fii martor la o vindecare 
şi ea are loc zilnic, într-o multitudine de feluri. O iritaţie 
dispare atunci când vindecarea tonifică pielea. Simptomele 
unei răceli care s-a prelungit nu mai au deodată niciun 
efect asupra ta. Nu-ţi mai curge nasul, temperatura revine 
la normal, stomacul deranjat e alinat, degetul rupt se 
vindecă. Toate aceste vindecări nu sunt mai mult decât 
întoarceri la plenitudine. Gândurile tale au mult de-a face 


cu acest proces de vindecare. 

Cu cât stai mai aproape de Dumnezeu prin fericirea 
armonioasă din gândurile tale, cu atât îngădui mai mult 
puterii unice a universului să se reverse asupra ta. 
Gândurile tale şi tiparele energetice joase pot declanşa un 
ulcer, dar la fel de bine pot declanşa şi fluxul Chiului 
pentru a înlătura dezechilibrul. Legătura minte-corp este 
reală, dar legătura Dumnezeu-corp reprezintă esenţa 
vindecării. Să te vezi conectat la cele mai înalte vibrații de 
energie spirituală şi să te străduieşti să rămâi în acea zonă 
înseamnă să vezi funcţionând principiul fundamental al 
vindecării. 

Şi-acum, ai putea întreba de ce a murit Sfântul 
Francisc de tuberculoză, de ce a murit lisus pe cruce şi de 
ce fac sfinţii cancer şi mor, dacă se află în legătură cu 
această energie supremă a plenitudinii? La fel ca boala, 
moartea nu este reală, însemnând că ea nu avut loc 
niciodată în împărăţia spiritului. Când Sfântul Francisc a 
fost întrebat de ce nu s-a vindecat de bolile lui terminale, 
el a răspuns: „Vreau să ştie toată lumea că nu eu fac 
vindecările”. Pentru maestrul spiritual, moartea este 
ireală, inexistentă, ireală. Deoarece realitatea la nivel 
spiritual este infinită, nimeni nu se naşte şi nimeni nu 
moare. Realitatea nivelului spiritual este informă, 
atemporală şi nelimitată. Să trăieşti în această dimensiune 
înseamnă să trăieşti în sfera plenitudinii. 

Să aduci iertarea în faţa vătămării e totuna cu a uni 
corpul cu conştiinţa lui Dumnezeu. Când se întâmplă acest 
lucru, ceea ce numim vindecare pare să se înfăptuiască 
miraculos. După cum a spus atât de concis Sfântul 
Augustin: „Miracolele nu se întâmplă contrar naturii, ci 
contrar a ceea ce ştim noi despre natură”. Dacă ştii că 
vindecarea nu este nimic mai mult decât înţelegerea lui 
Dumnezeu şi dacă abandonezi toate gândurile că ai fi 
separat de acea conştiinţă, inclusiv frica de boală şi 
moarte, atunci creezi un câmp energetic pentru a te reuni 
cu spiritul. Aceasta este vindecarea, iar Sfântul Francisc îţi 
cere, prin intermediul rugăciunii lui, să fii un instrument al 


acestui proces. 

CE ESTE UN VINDECĂTOR 

În minunata ei carte, The Physician Within You 
(Vindecătorul dinăuntrul tău), dr. Gladys Taylor McGarey 
relatează o conversaţie cu fiul ei, Carl, care tocmai îşi 
terminase  rezidenţiatul şi se specializa în chirurgie 
ortopedică. După ce i-a vorbit mamei lui despre teama de a 
avea pe mâini vieţile oamenilor, ea i-a spus: „Carl, în 
calitate de chirurg, probabil vei închide o incizie şi o vei 
sutura, dar nu o poţi face să se vindece. Dacă îţi închipui 
că tu eşti cel ce vindecă, atunci ai dreptate să fii speriat. 
Dar dacă înţelegi că tu eşti canalul prin care curge 
vindecarea, atunci nu ai de ce să te temi. Vei fi trezit 
vindecătorul din ei şi îi vei trimite să se vindece singuri”. 

Incepând să-ţi trăieşti viaţa în planul spiritual, vei 
descoperi că şi mintea, şi trupul tău devin uneltele lui 
Dumnezeu atunci când poţi să aduci un fel de conştiinţă 
celor bolnavi sau vătămaţi, tu aducând, de fapt, 
posibilitatea de a ierta sau de a se elibera de boală. 
Vindecarea apare atunci când abordăm propria putere de 
vindecare cu credinţă în perfecțiunea noastră spirituală şi 
cu un sentiment trainic de iubire necondiționată. 
Vindecătorul nu înfăptuieşte vindecarea, ci aduce iertare 
sub forma iubirii necondiționate şi sub forma energiei mai 
înalte a conştiinţei spirituale, care să îndure vătămarea, în 
timp ce li încredinţează lui Dumnezeu întregul proces. 

Atunci când îţi accepţi perfecțiunea spirituală, pui de 
fapt în mişcare legea universală. Acest lucru se face prin 
abandonarea îndoielilor şi temerilor tale, prin lăsarea la o 
parte a egoului tău neînsemnat şi prin trăirea în 
conformitate cu principiul existenţei, care este principiul 
gândurilor ce se transformă în lucruri. Gândurile sau 
starea mentală au fost cele care au creat iluzia bolii, ca o 
separare de divinitate, şi tot gândurile tale de perfecţiune 
spirituală vor permite forţei vindecătoare să lucreze prin 
tine, ca şi prin alţii. 

Nu vorbesc aici despre vindecări prin atingerea cu 
mâinile sau despre ocultism, ci doar despre 


conştientizarea faptului că un vindecător trebuie să poată 
să-şi accepte, în propria minte, perfecțiunea spirituală a 
minţii şi a corpului, precum şi perfecțiunea spirituală a 
acelor vătămări pe care cauţi să le ierţi. Intr-un cuvânt, 
iubirea este puterea care vindecă. Aminteşte-ţi, opusul 
iubirii este frica, iar credinţa în frică este o credinţă în 
puterea secundară a bolii. Aminteşte-ţi mereu că 
„Dragostea desăvârşită izgoneşte frica” şi că rădăcina 
tuturor bolilor şi vătămărilor este frica; frica de a fi 
separat de puterea unică a lui Dumnezeu. 
POŢI SĂ FII ŞI TU VINDECĂTOR? 


Oricine înţelege că el sau ea este doar un canal prin 
care circulă iubirea spirituală perfectă poate deveni 
vindecător. Când eşti bolnav, te-ai deconectat de la 
capacitatea de a te vindeca. Ai pierdut contactul cu sursa 
ta vindecătoare. lţi vei găsi capacităţile de vindecare 
reunindu-te cu sursa. Ca vindecător, eşti în legătură cu 
întregul, fără a cădea vreodată pradă superstiţiei separării, 
care face în primul rând ca boala să pună stăpânire pe 
corp. Când atingi boala altuia cu energia spiritului sau a 
sursei, activezi conexiunea şi facilitezi procesul de 
vindecare. În acest sens, da, eşti un vindecător, chiar dacă 
tu nu vindeci pe nimeni. Nu e nevoie nici măcar să înţelegi 
mecanismele acestui proces. Când ajuţi pe altcineva să 
devină conştient de sursa din care vine vindecarea, nu 
numai că facilitezi vindecarea, dar acţionezi şi pentru a-i 
ajuta pe alţii să prevină boli ulterioare. 

Sunt convins că poţi deveni într-adevăr o unealtă a 
vindecării dacă-ţi creşti câmpul energetic până la cele mai 
înalte şi spirituale niveluri, care au fost descrise în primele 
şase capitole ale acestei cărţi. Am explicat acolo că 
Dumnezeu nu vindecă boala, pentru că boala nu este 
acceptată ca o putere separată. Mai degrabă Dumnezeu 
este puterea unică a armoniei. 

Fii tu acea putere, trăieşte acolo şi vei aduce tu însuţi 
iertare vătămării din viaţa ta şi din vieţile celor pe care îi 
întâlneşti şi care trăiesc în iluzia bolii. Crede în această 


putere unică. Nu e un miracol, ci, pur şi simplu, firea 
lucrurilor. După cum a spus-o Sfântul Toma de Aquino, 
„Miracolele nu sunt semne pentru cei ce cred, ci pentru 
cei ce nu cred”. 

SUGESTII PENTRU A SEMĂNA IERTAREA ACOLO 
UNDE ESTE VĂTĂMARE 

Foloseşte-țigândurile pentru a-ţi păstra energia în 
vindecare, nu în boală. E destul de obişnuit să-ţi plasezi 
energia în ceea ce este greşit şi nu îţi doreşti. Gânduri 
precum: „Răcela asta se va înrăutăţi”, „N-ai ce să faci, e 
sezonul gripei şi circulă peste tot”, „Trebuie să te simţi mai 
rău înainte să te simţi mai bine”, toate sunt idei care te vor 
ajuta să concretizezi ceea ce nu îţi doreşti. O scurtă 
atenţionare: acţionezi pe baza gândurilor tale, lucru valabil 
pentru corpul tău şi ale celor din jurul tău. Dacă gândurile 
tale sunt îndreptate către ceea ce nu-ți doreşti (boală), vei 
acţiona pe baza lor şi vei concretiza încă şi mai multe 
lucruri pe care nu ţi le doreşti. 

Ori de câte ori intri într-un câmp energetic al 
vătămării sau bolii, aminteşte-ţi că aduci energia 
strălucitoare a spiritului în acea zonă. Rămâi concentrat pe 
energia mai înaltă, fă un efort să o emiţi în exterior, astfel 
încât să te înconjoare, fără să dai crezare energiei mai 
joase a bolii. 

Am vizitat, într-un spital din Canada, un tânăr care 
fusese rănit într-un accident grav de motocicletă şi era în 
comă. Câţiva dintre prietenii lui mi-au cerut să-l vizitez, 
deoarece era fan al scrierilor şi înregistrărilor mele şi nu 
ajunsese la prezentarea mea din Toronto din cauza 
accidentului ce i-ar fi putut fi fatal, petrecut cu câteva zile 
înainte de vizita mea. În drum spre aeroport, m-am dus să 
îl văd pe Anthony la terapie intensivă. Asistentele au spus 
că erau foarte puţine şanse ca el să supravieţuiască. Era 
înconjurat de energia vătămării. Ceilalţi pacienţi din salon 
erau în stări una mai proastă decât alta. Anthony zăcea 
acolo, la douăzeci şi cinci de ani, inconştient, într-un loc în 
care i se dădeau puţine şanse de vindecare. 

Am petrecut o oră cu Anthony şi am făcut toate 


eforturile posibile ca să fiu un canal prin care să circule 
vindecarea. Am stat într-un contact conştient profund cu 
Dumnezeu (prin meditaţie) şi am vizualizat o lumină albă 
înconjurându-l pe acest tânăr. Când am plecat, credeam cu 
tărie că Anthony se va face bine. Şi fără îndoială, 
optsprezece luni mai târziu, în timp ce vorbeam la o 
întrunire, a apărut Anthony. Arăta şi vorbea bine şi ne-a 
spus că s-a recuperat aproape complet. Când s-a adresat 
grupului, la cererea mea, a povestit că a ieşit din comă şi 
asistentele i-au spus despre vizita mea. I-au povestit că m- 
am rugat şi că păream aproape pierdut în propriul extaz 
mistic, pe când mergem de jur-împrejurul patului său, în 
timpul vizitei mele. 

După cum ştii, n-am fost eu, egoul sau corpul meu cel 
care a avut de-a face cu însănătoşirea lui Anthony. Eu n-am 
făcut decât să aduc conştiinţă spirituală vătămării lui şi, în 
marea schemă a lucrurilor, Anthony a ajuns să-şi 
folosească acum propria călătorie a vindecării ca pe o 
metaforă pentru a-i învăţa şi pe alţii. Singurul lucru căruia 
i-am fost dedicat în timpul vizitei mele a fost să rămân în 
cel mai înalt model energetic posibil şi să refuz să acord 
credibilitate unei puteri secundare numite vătămare. 

Abordează orice experienţă a vătămaării, a ta sau a 
altora, cu un mod de gândire marcat de speranţe mari şi 
posibilități de eliberare de acea vătămare (iertare). 
Gândurile tale trebuie să ajungă la plenitudine pentru a 
face vizibil acest lucru în corpul tău. Cred că nimeni nu 
ştie suficient de mult pentru a fi pesimist şi oricine poate fi 
vindecat, chiar şi cei aflaţi la frecvențele cele mai joase. 

Imi amintesc că am primit o scrisoare de la o femeie 
care căzuse victimă prostituţiei, era dependentă de 
cocaină, pierduse enorm în greutate şi ajunsese un schelet 
ambulant. Aflată pe această treaptă de jos a existenţei 
sale, a intrat într-o dimineaţă din întâmplare într-o 
farmacie şi a furat, dintr-un suport rotativ de casete, una 
de dezvoltare personală. S-a întâmplat să fie una dintre 
casetele mele şi, dintr-un motiv sau altul, s-a dus acasă şi a 
ascultat-o. 


Când am cunoscut-o personal, a fost de acord să 
apară la o emisiune de la televiziunea naţională pentru a-şi 
împărtăşi povestea. A descris cum, de pe o treaptă de jos a 
vieţii ei, a început să aibă gânduri hotărâte de vindecare, 
acelaşi tip de gânduri pe care le înregistrasem pe casetă. A 
ascultat-o în fiecare zi şi, încet-încet, acele gânduri au 
ajuns să fie propriile ei gânduri şi i-au transformat, la 
propriu, vătămarea în sănătate. Primesc acum în fiecare an 
o felicitare de Crăciun, cu o fotografie cu ea, soţul său şi 
cei doi copii, împreună cu o scrisorică în care povesteşte 
despre succesul constant al noii ei afaceri. 

Când reuşeşti să-ţi depăşeşti starea de rău şi 
gândurile că ar fi ceva imposibil sau incurabil şi reuşeşti să 
le înlocuieşti cu energia spiritului, în care toate lucrurile 
sunt posibile, lumea materială răspunde şi plenitudinea 
înlocuieşte viziunile damnării şi separării. Transmite 
această energie mai înaltă, gândind că poţi să echilibrezi 
până şi cele mai rele condiţii, şi o soluţie spirituală se va 
arăta. 

În concluzie, gândeşte mereu că, da, e posibil, pot, o 
voi face, am încredere deplină în Dumnezeu, deoarece tot 
ceea ce nu este bine nu poate fi real, chiar dacă există în 
lumea materială. Fii tot timpul conştient de momentele în 
care eşti captiv în conştiinţa egoului. La o întâlnire din 
Maui, moderată de Swami Satchidananda, la care am 
participat, am discutat despre diferenţa dintre boală şi 
starea de bine. Satchidananda ne-a sfătuit să analizăm 
modul în care se scriu aceste două cuvinte. „Boală 
(illness)”, ne-a spus el, începe cu litera i (eu), care e sursa 
tuturor bolilor. Credinţa egoului în separarea lui de 
perfecțiunea lui Dumnezeu creează o stare imperfectă, 
numită boală. Starea de bine (wellness), pe de altă parte”, 
ne-a reamintit el, „începe cu we (noi), care indică un 
sentiment de a fi conectat cu Dumnezeu în toată 
perfecțiunea Lui”. Rămânând în modul de gândire al lui 
„noi”, în loc de „eu”, rămâi într-o stare de bine şi eviţi 
boala. 

Căutând să aduci iertare prezenţei vătămării, fii 


conştient că ea este un indiciu al deconectării spirituale. 
Nu face din asta o ocazie de a te simţi vinovat sau slab, ci 
de a-ţi reaminti să te muţi din sentimentul egoului tău că ai 
fi separat de spirit. Atunci când îţi foloseşti mintea pentru 
a te percepe ca fiind conectat la spirit, te vei simţi mai 
iubitor, mai tolerant, mai încrezător şi mai paşnic. Acestea 
sunt semnale pentru corpul tău şi pentru existenţa unei 
vătămări că acum eşti dispus să fii un canal prin care să 
circule forţa vindecării. 

Să vezi în existenţa vătămării în alţii o ocazie ca tu să 
întreprinzi o acţiune de iertare. În loc să te simţi dezgustat 
sau supărat atunci când vezi o vătămare, permite-le 
sentimentelor tale interioare să te stimuleze pentru a 
acţiona. Ceea ce urmează este o poveste adevărată, trimisă 
de un cititor, care a făcut exact ceea ce afirm eu aici. Am 
făcut modificări numai pentru a proteja identitatea celor 
implicaţi. 

Eu şi colegii de serviciu am participat la o întâlnire la 
cină, într-un restaurant din oraş. Stăteam de vorbă la 
masă, când o chelneriţă ne-a întrebat dacă dorim ceva de 
băut. Am privit în sus la ea, am văzut o femeie drăguță şi i- 
am zâmbit. Mi-a zâmbit şi ea şi am fost la un pas să mă 
înec!!! Avea dinţii cariaţi, jumătate lipsă, iar cei pe care îi 
mai avea erau ciobiţi şi ieşiţi în afară. Ea a continuat să 
zâmbească şi ne-a luat comanda, în timp ce eu întorceam 
privirea, ca să nu mai văd priveliştea aceea groaznică. 
După ce a plecat, am comentat şi eu, şi comesenii mei. Îmi 
părea foarte rău de ea că trebuia să-şi trăiască astfel viaţa. 
Nu era corect, mai ales în societatea de azi, când asistenţa 
medicală stomatologică e la îndemâna oricui. După cină, n- 
am putut să nu mă gândesc tot timpul la ea. Habar n- 
aveam cine era, nu ştiam nimic despre ea, dar am simţit 
nevoia să ajut. Nu sunt sigur de ce am simţit impulsul să o 
ajut tocmai pe ea, când zilnic vedem oameni aflaţi în 
nevoie. 

M-am dus acasă şi am meditat şi am ajuns la 
concluzia că o puteam ajuta. Nu-mi puteam permite să 
suport eu costurile, dar ştiam că erau multe organizaţii în 


comunitatea noastră care puteau ajuta persoane ca ea. De 
fapt, fusesem în câteva consilii de conducere şi ştiam exact 
cu cine să iau legătura. Acum, problema mea era cum să o 
abordez să-i spun că vreau să o ajut. Nu voiam să o 
jignesc. M-am hotărât să îi scriu o scrisoare şi, dacă 
răspundea, vedeam eu mai departe. Am dus personal 
scrisoarea şi în cinci minute m-a sunat. Pe scurt, i-am 
promis că o voi ajuta să-şi pună dinţi noi, fără să o coste 
nimic. Am crezut că va fi simplu! 

După ce am sunat la: United Way (niciun program 
disponibil deocamdată), Departamentul Comunitar pentru 
Sănătate (niciun dentist disponibil), Organizaţia pentru 
Servicii Dentare din Donaţii (listă de aşteptare de trei ani), 
Fundaţia Zonală (fără fonduri rezervate asistenței 
medicale dentare), la Asistenţă Socială şi programe 
guvernamentale (nu se încadrează pentru că este angajată 
cu normă întreagă!) Nu puteam să cred, toate uşile erau 
închise!!! Am sunat la câţiva dentişti şi cereau peste 5.000 
de dolari pentru lucrare. Eram foarte descurajat, dar ceea 
ce mă deranja cel mai tare era că îi promisesem acestei 
femei o dantură nouă. Ce aveam să mă fac acum? 

Am ieşit să iau masa în oraş cu familia mea (mama, 
tata, fraţii şi soțiile lor), le-am spus ce s-a întâmplat şi le- 
am cerut sfatul. Mi-au scris toţi cecuri chiar în acea seară. 
Apoi, mi-am sunat dentistul şi el s-a oferit să doneze 1500 
de dolari pentru dinţii ei, dacă eu puteam să vin cu 3500 
de dolari. S-a făcut! Iată articolul care a fost scris despre 
acea femeie, m-am gândit că ţi-ar plăcea să-l citeşti. 

Este un exemplu din viaţa reală de situaţie în care, 
aducând iertare în prezenţa vătămării, o faci să dispară. E 
o zicală: „Când învăţăcelul este pregătit, va apărea şi 
învățătorul”. Şi reciproca este adevărată: „Când 
învățătorul este pregătit, vor apărea şi învăţăceii”. Când 
trăieşti în spirit, ca învăţător al spiritului, căutând o soluţie 
spirituală pentru orice problemă, vei vedea că învăţăceii 
apar în fiecare zi, iar tu vei fi îndrumat să aduci iertare, 
prin simplul fapt că te îndepărtezi de la calea egoului tău 
şi îi îngădui spiritului să domnească. 


Cufundă-te mai degrabă în literatura vindecării, 
decât în cea a răului. Citeşte şi ascultă povestiri despre 
leacuri miraculoase, vindecări, energie pozitivă şi despre 
măreţia tuturor lucrurilor bune din această lume. Lasă-te 
pătruns de harul lui Dumnezeu şi crezi în potenţialul uman 
de a atinge perfecțiunea spirituală. Aceste lucruri vor 
deveni apoi aşteptări pentru tine însuţi, ca un canal de 
vindecare. Citeşte despre vieţile sfinţilor şi despre 
schimbările remarcabile pe care le-au săvârşit în vieţile 
celor pe care i-au întâlnit, în special ale celor vătămaţi. 
Uită-te la filme şi seriale care preamăresc mai degrabă 
virtuțile omului, decât intenţiile rele şi tarele omeneşti. 
Întăreşte încontinuu în tine ideea că omenirea este bună, 
că bolnavii pot fi vindecaţi, că cei vătămaţi pot fi iertati. 
Există un milion de fapte bune în lume pentru fiecare faptă 
de violenţă. Fă tot ceea ce poţi pentru a întări acest 
adevăr. 

Un mic exemplu despre cum poate această atitudine 
să aducă vindecarea mi-a venit prin intermediul unei 
scrisori primite de la o femeie din Pottstown, Pennsylvania, 
care tocmai citise o carte pe care am scris-o împreună cu 
soţia mea, Marcelene. A Promise Is a Promise (O 
promisiune e o promisiune) este o poveste adevărată 
despre iubirea necondiționată, fără egal, a lui Kaye O'Bara, 
o mamă care şi-a îngrijit fiica aflată în comă mai bine de 
treizeci de ani, în spiritul dedicării şi al unei iubiri altruiste 
cum n-am mai văzut până acum. Barbara Binkley mi-a scris 
următoarele cuvinte; sunt fireşti, în contextul acestui 
capitol despre aducerea iertării în prezenţa vătămării. 

„Îţi citesc acum cartea A Promise Is a Promise (O 
promisiune e o promisiune). E o carte incredibilă, atât de 
plină de iubire şi miracole, încât am băgat de seamă că, 
după ce am citit o parte din ea, durerea din cotul stâng, 
care mă supărase în fiecare zi din noiembrie încoace, a 
dispărut. Dumnezeu să te binecuvânteze, Barbara J. 
Binkley”. Ce mod frumos de a aminti cât de important 
poate fi să citeşti poveşti inspiraţionale! 

Ai grijă de cel bolnav, dar fii indiferent la boală. Nu 


conferi şi mai multă putere vătămării acordând iubire 
specială şi atenţie exagerată bolii. Acest lucru este valabil 
în ceea ce priveşte atât tratamentul altora, cât şi al tău. 
Evită să-ţi oferi ţie sau altora un motiv pentru a continua 
să fii bolnav. Nu face din apariţia bolii singurul moment în 
care oferi atenţie iubitoare. Boala şi iubirea pot deveni 
astfel asociate. Când o persoană, în special un copil, vrea 
iubire, s-ar putea să creadă, în mod greşit, că o va obţine 
dacă se îmbolnăveşte. 

Convinge-te de faptul că boala în sine nu e reală. Nu 
e de la Dumnezeu, aşa că, din punct de vedere spiritual, nu 
e reală. Poartă-te cu ea aşa cum te-ai purta cu orice altă 
iluzie, ceva ce nu are, efectiv, ce căuta în conştiinţa ta sau 
a celui vătămat. Devino indiferent faţă de boală. Întăreşte 
ideea că tu, cel real, nu eşti bolnav şi că boala poate să 
dispară atunci când îţi dai seama că nu o vrei şi nu o 
meriţi. 

Consider că oamenilor care au parte de foarte multe 
vătămări şi boli în viaţă pare să le placă să le povestească 
întruna, tuturor, despre suferinţele lor. Când aceşti oameni 
încep să îmi spună cât de mândri sunt de suferinţele lor, le 
răspund cu indiferenţă faţă de boala în sine. „Nu e nevoie 
să trăieşti cu această durere”, le sugerez eu, „eşti mai 
puternic decât orice boală”. Nu acord niciun pic de 
credibilitate vătămării. La fel mă port şi cu mine, şi cu 
familia mea. Am observat, încă demult, că în familia 
noastră rar se întâmplă să spunem că suntem obosiţi, că 
nu ne simţim bine sau că simţim că „ne paşte ceva”. 
Fireşte că eu şi soţia mea le-am transmis copiilor noştri 
mesajul că ei sunt mai puternici decât procesul oricărei 
boli. Cu alte cuvinte, vrem ca iubirea noastră să fie 
asociată mai degrabă cu sănătatea, puterea şi conştiinţa 
spirituală, decât cu starea de boală, oboseală sau 
vătămare. Atunci când nu mai întăreşti, prin iubire, 
vătămarea şi îţi foloseşti iubirea pentru a întări iertarea, 
vindecarea va înlocui, adesea destul de repede, boala. 

Practică direcționarea energiei vindecătoare. Un mod 
de a aduce iertare în prezenţa vătămării este să te percepi 


ca pe un distribuitor de energie vindecătoare mai înaltă. 
Observă-ţi respiraţia în mod conştient şi percepe esenţa 
sinelui tău ca fiind energie şi conştientizare pură, ce se 
exprimă prin corpul/mintea ta. Vizualizează cum aduci 
această conştientizare în inima ta şi cum, inspirând uşor, 
asimilezi conştientizarea din inimă. Vezi, apoi, un curent 
de energie iubitor care curge uşor din inima ta către orice 
zonă vătămată, fizic sau emoţional, a corpului tău sau a 
corpului altei persoane. 

Acest proces de vizualizare şi direcţionare a energiei 
poate fi foarte eficient. Tu eşti un sistem de vibrații mai 
înalte/rapide, în care lucrarea minţii tale este precursoarea 
realităţii materiale (cum gândeşti, aşa vei fi). Poţi accesa, 
prin eforturile de vizualizare, energia vie, armonioasă a 
fiinţei tale şi poţi simţi energia cum circulă spre zonele 
vătămate sau dureroase şi le vindecă. 

Au fost scrise multe cărţi despre capacitatea 
uimitoare a minţii de a vizualiza şi de a transfera apoi 
imaginea în realitatea materială. Jucătorii de baschet 
învaţă să arunce liber la coş prin acest procedeu de 
vizualizare, aşa că nu exagerezi deloc dacă te vezi folosind 
această tehnică pentru a aduce energie vindecătoare în 
locurile lezate sau bolnave. Eu practic această tehnică de 
vizualizare pe mine însumi tot timpul. Am reuşit să îmi 
alung din corp o durere de cap direcţionând energie din 
chakra inimii înspre zona dureroasă. 

Poţi face toate aceste lucruri dacă devii o persoană 
deschisă la ideea că îţi poţi folosi capacităţile superioare 
pentru a ajuta la restabilirea armoniei naturale iubitoare a 
corpului. 

Ţine întotdeauna aproape frumuseţea şi simte 
puterea vindecătoare a lumii naturale liniştitoare şi 
armonioase a lui Dumnezeu. Permite-ţi să trăieşti din plin 
şi să te bucuri de flori, apusuri şi răsărituri de soare, de 
munţi, plaje şi literatură de spiritualitate frumoasă. Când 
ai nevoie de vindecare, îţi sugerez să te deschizi 
experienţei de a asculta cât mai multă muzică frumoasă şi 
optimistă. Şi, mai presus de toate, ţine la loc de cinste în 


mintea ta cuvintele lui Peace Pilgrim: „Vindecarea nu 
înseamnă întotdeauna să rămâi de partea vieţii. Câteodată 
Dumnezeu are alte planuri pentru copiii Lui - iar ambele 
părţi ale vieţii sunt de fapt una singură”. 

Renunţă. Da, aşa este, detaşează-te de gândurile tale 
pline de furie, amărăciune, autocompătimire sau de orice 
alt fel şi iubeşte-ţi pur şi simplu corpul ca pe un templu pe 
care Dumnezeu ţi l-a dăruit pentru a-ţi adăposti sufletul pe 
parcursul acestei călătorii. Procesul de renunțare şi 
refuzul de a-ţi îndrepta gândurile către boală îţi vor aduce 
o energie vindecătoare calmă în acel moment, iar pacea va 
fi răsplata ta pentru că ai renunţat. 

Folosirea cuvântului iertare de către Sfântul Francisc 
poate fi interpretată de asemenea ca însemnând 
bunăvoința de a acorda iertare tuturor celor care te-au 
vătămat în orice fel, nu numai prin vătămări ale corpului. 
Trăind din ce în ce mai mult în planul spiritual, vei avea tot 
mai puţin de-a face cu frecvențele mai joase ale furiei, 
prejudecăţii, fricii şi răzbunării. Sfântul Francisc îi cere lui 
Dumnezeu să-l ajute să fie o unealtă a iertării ori de câte 
ori se simte  vătămat de comportamentul altora. 
Capacitatea de a acorda iertarea devine firească atunci 
când nu mai porţi în tine ură. 

Ori de câte ori simţi că cineva te-a ofensat, ţi-a pătat 
reputaţia sau ţi-a provocat un rău fizic, soluţia spirituală, 
oricât de dificilă ar părea, e să acorzi iertarea. Să te agăţi 
de suferinţă şi să încerci să vrei să-ţi iei revanşa te va ţine 
pur şi simplu blocat în durere, iar problema va fi astfel 
exacerbată. Un vechi proverb chinezesc o spune mai bine 
decât mine: „Înainte să porneşti pe calea răzbunării, sapă 
două morminte”. Exersează renunţarea la sentimentele 
rănite înlocuindu-le cu iubire şi iertare, iar soluţiile 
spirituale la majoritatea problemelor tale vor apărea. 
Renunţă şi lasă-te în voia lui Dumnezeu este un sfat 
minunat, aşa cum este şi acest memento dintr-un capitol 
precedent: Niciunul dintre conflictele tale cu ceilalţi nu 
este între tine şi ei; totul este intre tine şi Dumnezeu. 

Închei cu asta gândurile şi sugestiile mele menite să- 


ţi arate cum să aduci iertare acolo unde este vătămare. Te 
poţi muta într-o zonă a energiei spirituale, unde devii, la 
propriu, o unealtă sau un canal pentru vindecare. Aici se 
află vindecarea ta şi a tuturor vătămărilor tale, aşa cum le 
percepi tu, precum şi reazemul tuturor celor vătămaţi pe 
care îi întâlneşti în viaţa ta. De fapt, voi merge şi mai 
departe. 

Când devii o unealtă a iertării pure, vei ajuta la 
vindecarea tuturor celor de pe planeta noastră, de vreme 
ce noi toţi şi fiecare în parte, împărţim forţa unicului 
Dumnezeu. Este, ca întotdeauna, un proces de renunțare 
la egoul tău şi de predare în faţa îndurării, care ne stă 
mereu la dispoziţie sub forma iertării. După cum a spus-o 
Ramakrishna în întrebarea lui retorică: „E uşor să primeşti 
îndurarea lui Dumnezeu? Tot ce ai de făcut e să renunţi 
complet la egocentrism; nu-L poţi vedea pe Dumnezeu 
atâta vreme cât simţi că tu eşti cel ce face acţiunea”. 

10. 

ACOLO UNDE ESTE ÎNDOIALĂ, SĂ SEMĂN 
CREDINŢĂ 

I 

„Una dintre funcțiile principale ale religiei organizate 
este să-i apere pe oameni de experimentarea directă a lui 
Dumnezeu”. 

— C.G. JUNG 

— Olosesc adesea exercițiul cu fructul de mango 
pentru a ilustra faptul că este imposibil să ai credință fără 
trăirea unei experiențe directe. Atunci când vorbesc în fața 
unui public numeros, invit pe cineva care n-a gustat 
niciodată un mango să se ofere voluntar pentru un mic 
experiment. Apoi le cer oamenilor care au gustat un 
mango să îi descrie voluntarului ce gust are fructul. Pe 
măsură ce oamenii încearcă să-i descrie aroma unui 
mango, îşi dau seama că eforturile sunt zadarnice. 
Concluzia este că e cu neputinţă să transmiţi această 
informație prin cuvinte. Voluntarul se întoarce de fiecare 
dată în public tot fără să ştie ce gust are un mango. 

Exerciţiul legat de gustul fructului de mango 


reprezintă o analogie cu abilitatea ta de a avea credinţă 
acolo unde există îndoială. Aşa cum nu poţi cunoaşte 
gustul unui mango dacă nu ai trecut prin experienţa de a 
mânca unul, nu poţi cunoaşte credinţa fără să fi avut o 
experienţă directă cu Dumnezeu. Dacă te bazezi pe 
mărturiile şi experienţele altora ca bază pentru credinţa 
ta, vei avea mereu o urmă de îndoială acolo unde vrei să 
fie numai credinţă. Te afli în aceeaşi situaţie cu voluntarul 
care nu a gustat niciodată un mango. E imposibil să aduci 
credinţa în prezenţa îndoielii, până nu abandonezi ideea de 
a-l cunoaşte pe Dumnezeu prin intermediul cuvintelor şi 
experienţelor altora. Trebuie să faci un efort concentrat 
pentru a cunoaşte frecvențele cele mai înalte ale energiei 
spirituale prin intermediul propriilor mijloace de stabilire a 
unui contact conştient. 

Odată ce tu însuţi cunoşti această conştiinţă 
spirituală, alternativa îndoielii nici măcar nu îţi va trece 
prin cap. Te vei strădui să trăieşti din ce în ce mai mult la 
un nivel spiritual, atunci când ai acces tot timpul la 
această cunoaştere. Această cunoaştere este ceea ce eu 
numesc credinţă şi ea nu poate fi demonstrată sau 
verificată din surse externe. Şi, atunci când cunoşti 
credinţa, poţi obţine o soluţie spirituală pentru orice 
problemă care ar putea să apară. 

CUM SĂ ÎNLOCUIEŞTI ÎNDOIALA 


CU CREDINŢA 


De ce ai trăi cu orice fel de îndoială legată de 
capacitatea ta de a accesa spiritul în momentele dificile 
sau atunci când apar problemele? Răspunsul se găseşte în 
înţelegerea diferenţei dintre ceea ce crezi şi ceea ce ştii. 

Credinţele provin din experienţele şi mărturiile altora 
care au încercat într-un fel sau altul să te convingă de 
adevărurile lor. Toată pregătirea religioasă 
instituţionalizată, cărţile sfinte şi dogmele teologice s-ar 
putea să fie întemeiate şi extrem de sincere, cu toate 
acestea, ele sunt de obicei prezentate ca adevăr valabil 


pentru toată lumea, inclusiv pentru tine. Presiunile de a 
crede s-ar putea să fi fost aproape insurmontabile, dacă 
aceste credinţe ţi-au fost impuse la naştere şi ai crescut cu 
ele. Nu sugerez că pregătirea religioasă este greşită. Cred 
însă că orice metodă de condiţionare a oamenilor de a 
accepta credinţe legate de Dumnezeu creează îndoială, 
deoarece, în acest caz, credinţele nu vin dintr-un contact 
conştient sau dintr-o experienţă directă cu Dumnezeu. 
Pentru a crea o cunoaştere care să îţi aducă credinţă, 
trebuie să stabileşti o experienţă directă cu Dumnezeu. 

Eşti încredinţat că poţi merge pe bicicletă nu datorită 
mărturiei sau experienţelor altora, ci pentru că ai avut un 
contact conştient cu mersul pe bicicletă. Experienţa ta ţi-a 
furnizat credinţă în acest demers. Nu se întâmplă datorită 
vreunei dovezi ce ţi-a fost prezentată, ce confirmă 
existenţa legilor echilibrului, nici pentru că alţii te-au 
convins că şi tu poţi sta în poziţie de echilibru, nici pentru 
că toată lumea din jurul tău merge sârguincioasă pe 
bicicletă. Cunoaşterea ce vine din experienţa ta directă şi 
nimic altceva e ceea ce îţi dă credinţă. 

La fel se întâmplă cu întreaga cunoaştere, inclusiv cu 
modul în care ajungi să îl cunoşti pe Dumnezeu. Trebuie să 
îţi laşi deoparte toate temerile şi să creezi un spaţiu în 
viaţa ta în care eşti independent faţă de influenţele din 
afară, trebuie să îţi dai voie să urci pe scara energetică şi 
să intri în contact direct cu frecvențele mai rapide/înalte 
care, în această carte, sunt numite conştiinţă spirituală. 
Când trăieşti acolo şi inspiri energia înţelegerii lui 
Dumnezeu, vei avea acea credinţă de care niciodată nu vei 
putea fi dezamăgit. Poţi face asta dacă-ţi risipeşti temerile 
ce apar după ce iei decizia de a trăi o experienţă directă, 
dacă nu mai depinzi de părerile forţelor exterioare ce au 
avut atâta putere asupra ta de-a lungul vieţii. 

FRICA ŞI CREDINŢA 


Când îţi depăşeşti temerile, îți găseşti natura 
dumnezeiască, ce te face să revii la starea în care corpul şi 
mintea sunt în echilibru, şi ajungi astfel într-o armonie 


perfectă, în care nu mai există probleme. Frica şi credinţa 
nu pot trăi în armonie în acelaşi spaţiu, la fel cum nici 
iubirea şi ura, ori pacea şi haosul nu pot coexista. 

Poate îţi aduci aminte că, mai devreme, am sugerat 
că oamenii au o singură problemă, din care derivă toate 
subproblemele. Acea unică problemă este credinţa că am fi 
separați de Dumnezeu. Din acest sentiment de a fi separați 
ne creăm toate fricile, ce ne hrănesc îndoielile. Ţi-ar mai fi 
frică vreodată dacă ai şti (fără urmă de îndoială) că 
Dumnezeu este adevăratul tău sine? Ţi-ar mai fi frică dacă 
ai şti că Dumnezeu se exprimă prin tine şi că n-ai cum să 
fii separat vreodată de El? Evident că, atunci, ar fi 
imposibil să-ţi mai fie frică. Aminteşte-ţi, răul nu poate să 
existe şi nu există în binele omniprezent. Totul este rodul 
minţii tale (şi al minţii noastre colective), o eroare, dacă 
vrei, care are nevoie să fie corectată. In A Course în 
Miracles (Curs de miracole), ni se reaminteşte că nu există 
decât două emoţii, iubirea şi frica. Atunci când te afli într-o 
stare sufletească de frică, te confrunţi cu probleme. Când 
dai la o parte frica şi o înlocuieşti cu iubire, problemele 
dispar chiar acolo unde te confrunţi cu ele, în gândurile 
tale. Ni se reaminteşte în Sfânta Scriptură: „lubirea 
desăvârşită alungă frica”. Cu alte cuvinte, ştii că nu poţi fi 
separat niciodată de sinele tău adevărat, care este 
Dumnezeu. 

CUM SĂ ÎNLOCUIEŞTI 


FRICILE 

Frica are efectul de a produce schimbări în corp, 
printr-un proces chimic. Ea schimbă, de asemenea, şi 
lumea exterioară. De exemplu, Maica Tereza s-a consacrat 
alinării temerilor celor bolnavi şi lipsiţi de adăpost. Ea i-a 
spus unui prieten al meu, care a întrebat-o cum ar putea s- 
o ajute: „Trezeşte-te la patru dimineaţa, du-te pe străzile 
din Phoenix şi găseşte pe cineva care trăieşte acolo, care 
crede că e singur şi convinge-l că nu e aşa”. 

Cei care trăiesc în mizerie, care şi-au pierdut calea 
sau sunt distruşi de dependențe şi sentimente de 


neajutorare cred că sunt singuri. Aparent şi-au pierdut 
sufletul şi trebuie să găsească un fundament spiritual. 
Acest fundament este iubirea, singura putere eternă din 
univers. E ingredientul de bază al vindecării şi al întregii 
armonii. Recunoaşte puterea iubirii şi înţelege că este 
deasupra tuturor lucrurilor, şi atunci tu şi ceilalţi vă veţi fi 
plasat într-un spaţiu în care nu există frică. Fă o listă cu 
toate problemele tale şi vezi dacă poţi găsi una singură 
care să nu îşi aibă originea în teama că ai fi separat de 
spirit. 

Data viitoare când vei simţi frică, gândeşte-te că eşti 
parte a acestei iubiri perfecte şi priveşte ce se întâmplă în 
interiorul tău, acolo unde locuieşte frica. Iubirea va lua 
locul fricii. Acesta reprezintă începutul aducerii credinţei 
în prezenţa îndoielii. Simplul fapt de a admite, în sinea ta, 
că ai, în orice moment, capacitatea de a aduce iubirea 
acolo unde te simţeai separat de sursa ta. 

Am folosit această tehnică atunci când aveam o 
discuţie aprinsă cu soţia mea. Exact atunci când îmi 
apăram, cu exasperare, poziţia, iar ea se străduia, la 
rândul ei, să şi-o apere pe-a sa, am reuşit să mă opresc şi 
să-mi dau seama că sentimentul de suferinţă vine dintr-un 
fel de teamă că aş fi absolut singur în această dispută. Într- 
o fracțiune de secundă pot să risipesc acea frică şi să-mi 
dau la o parte egoul, invitând în peisaj iubirea. Ştiu că nu 
sunt niciodată singur şi că iubirea va izgoni frica şi va 
risipi sentimentele de suferinţă. Sfântul Francisc ne invită 
să fim conştienţi de faptul că, acolo unde este îndoială, 
trebuie să aducem credinţă care să o facă să dispară. 

CUM SA AJUNGI LA ACEASTA 

CUNOAŞTERE 


Strălucitul poet indian Rabindranath Tagore a spus 
odată: „Credinţa este pasărea care cântă atunci când zorii 
sunt încă întunecaţi”. E o convingere interioară că, în orice 
moment de întuneric, lumina e pe cale să apară. Nimeni nu 
te poate obliga să ai această credinţă care, asemeni iubirii, 
nu poate fi impusă. Când impui iubirea, creezi rezistenţă şi 


chiar şi ură. Încercarea de a impune credinţa duce, de cele 
mai multe ori, la îndoială şi neîncredere. Dacă nu eşti 
pregătit, niciun fel de constrângere nu îţi va permite să 
vezi lumina în mijlocul întunericului tău. Dar, dacă eşti 
pregătit, vei cunoaşte credinţa, indiferent de ceea ce ţi s-ar 
arăta. lţi voi povesti cum am ajuns să am această 
convingere, care mi-a alungat îndoiala din minte, o dată 
pentru totdeauna. 

Am auzit odată o poveste care, pur şi simplu, părea 
că are sens. Din momentul acela, mi-am înlocuit toate 
îndoielile cu credinţă. A fost o vreme în care am pus serios 
la îndoială existenţa lui Dumnezeu şi faptul că putem găsi 
o soluţie spirituală pentru orice problemă. Eram genul de 
persoană mai degrabă agnostică, pragmatică, genul care 
crede că, dacă nu poţi vedea, atinge, simţi sau mirosi ceva, 
atunci nu poţi admite că există. Această poveste părea să- 
mi clarifice totul. E o poveste simplă, ce scoate în evidenţă 
absurditatea existenţei unui univers ce ar funcţiona perfect 
în absenţa unei inteligenţe diriguitoare. 

În această poveste ţi se cere să îţi imaginezi cum ar fi 
să vezi o groapă de gunoi plină cu milioane de deşeuri 
disparate: cabluri împrăştiate peste tot, bucățele de metal, 
cauciucuri, pernuţe, mecanisme electrice, şuruburi şi 
piuliţe, sticlă, capace de toaletă şi orice altceva îţi poţi 
imagina, zăcând aruncate la întâmplare. Deodată, un vânt 
uriaş suflă prin această groapă de gunoi haotică, iar 
deşeurile sunt aruncate în aer, lovindu-se unele de altele, 
zburând şi prăbuşindu-se în toate direcţiile. Apoi, tot 
brusc, forţa vântului se potoleşte, şi acolo, în groapa de 
gunoi, unde înainte erau milioane de gunoaie, acum este 
un avion de pasageri, un Boeing 747, gata de zbor. Dintr-o 
întâmplare, printr-un noroc sau o coincidenţă ciudată, 
toate piesele au fost puse cap la cap pentru a face, din 
câteva milioane de bucăţi de deşeuri, o aeronavă cu 
reacţie, perfectă. De la gunoaie disparate, la o perfecţiune 
precisă, printr-un accident. 

Contemplând absurditatea situaţiei, mi-am amintit 
că, la rândul meu, am găsit, la un moment dat, o explicaţie 


similară pentru univers, cu miliardele şi miliardele de 
piese componente, ce ajung să coexiste şi să interacţioneze 
într-o simetrie perfectă. Toate ajungând să funcţioneze 
astfel printr-o coincidenţă, un mare noroc sau o pură 
întâmplare. Mi-am revizuit punctul de vedere pentru a face 
loc unei idei noi, şi anume că există, cu siguranţă, o 
energie creatoare care face totul să funcţioneze. 

Există un sistem inteligent, din care cu toţii facem 
parte. Există o forţă, o putere, o conştiinţă care a creat 
sistemul şi care îl întreţine. Acea forţă este omniprezentă 
şi, prin urmare, se află şi în tine. Corpul tău este o parte 
din acest sistem şi este, la rândul lui, un sistem de piese 
perfect coordonate. Deşi poate părea aleatoriu şi lipsit de 
inteligenţă, ar fi culmea aroganţei şi a naivităţii să 
presupui că e accidental. E la fel de improbabil cum ar fi 
ca vântul să sufle din întâmplare câteva milioane de bucăţi 
de deşeuri şi să creeze din ele un avion 747, la fel cum ar fi 
şi ca o forţă să aranjeze doar din întâmplare acest sistem 
inteligent, din care facem cu toţii parte, ce are miliarde de 
piese aflate în mişcare. Acea povestioară simplă m-a 
deschis către convingerea că există o inteligenţă numită în 
fel şi chip, dar alcătuită în esenţă din cooperare, armonie, 
pace, flux sau iubire, care este sursa oricărui lucru. 

Rămânând în energia cooperării, armoniei, păcii şi 
fluxului, suntem întotdeauna conectaţi la această forţă pe 
care eu o numesc spirit sau Dumnezeu. Ştiu că pot să-mi 
încredinţez viaţa acestei forţe în orice moment. Când 
observ că le-am permis gândurilor mele să se abată de la 
această putere creatoare unică, invit iubirea să înlocuiască 
iluzia unei probleme. Un alt mod de a spune acest lucru 
este că aduc credinţă în prezenţa îndoielii, iar îndoiala 
dispare. Vechiul proverb irlandez o spune atât de bine: 
„Frica a bătut la uşă. Credinţa a răspuns. Nu era nimeni”. 

CUM SĂ-ȚI CONTROLEZI DESTINUL PRIN 
CREDINȚĂ 

Semănând credința pentru a anula îndoiala poți 
prelua conducerea asupra propriei vieți, nu numai prin 
eradicarea temerilor, ci şi prin convingerea că ai acces la o 


forţă creatoare superioară oricând simţi că ai nevoie de 
ajutor. Când intri în contact conştient cu această forţă 
spirituală, cunoşti ceva ce nu poate fi distrus, ceva ce nu s- 
a născut niciodată, nu moare niciodată, este întotdeauna 
prezent şi nu are formă sau limite. Nu ai nevoie de 
aprobarea sau de acceptul nimănui. Nu e necesar să intri 
cu alţii în polemici legate de existenţa acestei surse 
spirituale universale a întregii vieţi. Nu te afli în vreo 
competiţie. E a ta. Potrivit lui Carl Jung, relaţia pe care o 
persoană o are cu infinitul spune multe despre viaţa ei. 
Petrece un timp şi descoperă ce fel de relaţie ai tu cu 
infinitul. 

Sunt întotdeauna de părere că propria-mi credinţă 
este o chestiune foarte personală. Mai ştiu şi că orice 
încercare de a-i influenţa pe alţii sau de a aduce 
argumente legate de relativele merite ale propriei mele 
credinţe într-o putere spirituală superioară nu numai că 
este o pierdere de vreme, dar mă şi îndepărtează de spirit 
şi mă duce în lumea egoului. În momentul în care simt 
nevoia să-mi apăr credinţa sau să aduc argumente în 
favoarea ei, mă mut în sfera nevoii de a avea dreptate. 
Sunt transportat imediat către îndoieli şi incapacitatea de 
a avea acces la conştiinţa spirituală. Reamintesc aici că: 
„Spiritul dă viaţă. Trupul nu contează câtuşi de puţin”. 
Rămânând tăcut şi intim într-o energie spirituală a 
convingerii, eu: 

1. aduc aceeaşi energie a iubirii şi păcii în situaţia 
prezentă. 

2. fac posibilă apariţia unei soluţii spirituale; şi 

3. aduc credinţă în zona în care, înainte, domnea 
îndoia la conştiinţei egoului. 

Credinţa devine, astfel, un mod de a te îndrepta către 
interior şi de a crea un sentiment de control asupra 
propriei vieţi, în orice moment. De îndată ce intri în 
contact conştient cu Dumnezeu şi ai o experienţă directă 
cu El, poţi folosi această cunoaştere în orice situaţie. 
Aceasta nu este o convingere moştenită în virtutea naşterii 
tale, ci o cunoaştere care este numai a ta, în virtutea 


angajamentului tău faţă de energia ta spirituală 
superioară. Când te confrunţi cu o problemă, te poţi 
îndrepta către această credinţă, chiar dacă problemele par 
să se agraveze şi să devină aproape insuportabile. După 
cum a spus regele David: „Chiar dacă ar fi să umblu prin 
valea umbrei morţii, nu mă tem de niciun rău, căci Tu eşti 
cu mine”. 

Mai rău decât „valea umbrei morţii” nu se poate; cu 
toate acestea, mesajul spiritual este evident. Ai credinţă, şi 
credinţa va lua locul fricii. Să aduci credinţă în prezenţa 
îndoielii îţi va fi de folos atunci când îţi muţi câmpul 
energetic către o vibraţie mai rapidă/înaltă. 

Vorbind deschis, în ceea ce mă priveşte, ştiu că nu 
sunt niciodată singur. Ştiu că, întotdeauna, în astfel de 
momente, dispun de îndrumare divină. Conştientizarea 
acestui fapt este singurul lucru pe care mă pot baza să îmi 
înlăture suferinţa. Ceea ce urmează sunt câteva sugestii 
care cred că te vor ajuta să aduci în prim-plan credinţa, în 
momentele de zbucium sau de îndoială. 

SUGESTII PENTRU A ALUNGA ÎNDOIALA PRIN 
CREDINŢĂ 

Nu pot sublinia destul de ferm importanța meditaţiei. 
Prin meditaţie se poate realiza un contact conştient cu 
Dumnezeu şi se poate alunga îndoiala. 

Meditaţia este o practică rafinată folosită pentru a 
reduce stresul, pentru a scăpa de oboseală, pentru a hrăni 
sufletul şi pentru a avea o stare generală de bine. Totuşi, 
valoarea principală a meditaţiei constă în faptul că îţi 
permite să intri în contact conştient cu Dumnezeu şi să 
construieşti astfel credinţa  lăuntrică potrivit căreia 
prezenţa divină este disponibilă tot timpul. Cunoaşterea 
lăuntrică a faptului că ai contact conştient cu Dumnezeu 
face să dispară orice îndoieli ai putea avea şi te eliberează 
de îndoielile pe care ceilalţi le-ar putea proiecta asupra ta. 
Asta înseamnă credinţă. 

Simt că este absolut necesar să insist asupra 
importanţei pe care meditaţia o are în consolidarea 
credinţei. Dumnezeu este indivizibil, puterea unică, sursa 


întregii vieți. Dumnezeu este oriunde te-ai afla, 
omniprezent, omnipotent şi omniscient. Dumnezeu nu 
numai că este toate aceste lucruri, dar se şi află, 
întotdeauna, numai aici, în momentul prezent. Momentul 
prezent, asemeni lui zero în matematică, nu poate fi 
divizat. Echivalentul acestei unități indivizibile în 
experienţa ta de viaţă este liniştea. Nu poţi împărţi liniştea 
în două, pentru că există o singură linişte, indivizibilă. 
Dacă meditezi şi exersezi zilnic această linişte, poţi ajunge 
să îl cunoşti pe Dumnezeu, mai degrabă decât să ştii 
despre Dumnezeu. Această trăire directă, la care ajungi 
dacă îţi faci mintea să tacă, îţi aduce un grad de credinţă 
ce rămâne nezdruncinată şi neatinsă de îndoielile sau 
temerile nimănui, inclusiv ale tale. Acesta este rolul 
meditaţiei în crearea credinţei ce şterge toate îndoielile. 
Oamenii cu adevărat luminaţi şi remarcabili din lumea 
noastră au un partener spiritual permanent, pe Dumnezeu, 
a cărui voce este cea a tăcerii. 

Practică dezvoltarea încrederii în necunoscut. Prin 
necunoscut mă refer la ceea ce este inaccesibil simţurilor 
noastre. Ca fiinţe fizice întrupate, avem tendinţa să ne 
bazăm pe simţurile noastre pentru a determina ce este 
real. Dacă nu putem vedea, atinge, gusta, pipăi sau mirosi, 
atunci avem tendinţa să credem că nu are cum să existe. 
Credinţa presupune să treci dincolo de simţuri pentru a 
face din conştiinţa spirituală acel spaţiu în care ai 
încredere, chiar dacă este o frecvenţă care vibrează atât 
de rapid, încât depăşeşte capacităţile celor cinci simţuri. 

Când am început să scriu cărţi, aveam credinţa 
absolută că voi putea să le public. Credinţa mea era 
întotdeauna intactă şi fermă, chiar dacă i-am auzit pe alţii 
exprimându-şi îndoiala că un autor începător ar putea să 
publice la o editură mare, îndoieli bazate pe experienţele 
altora care mi-au povestit despre încercările lor eşuate şi 
îndoieli ale experţilor care „cunoşteau” domeniul. Ca tânăr 
profesor la colegiu, am anunţat la cursuri că îmi va fi 
publicată cartea şi am spus chiar ce instituţii media voi 
vizita. Am făcut acest lucru şi chiar mai multe, dintr-o 


încredere în necunoscut ce era o dorinţă arzătoare de a 
transforma o idee într-o realitate fizică. Acest fel de 
încredere în necunoscut este ca un magnet invincibil şi 
invizibil care atrage la sine orice este dorit cu patimă şi 
aşteptat. Asta este încredere în necunoscut. 

Dezvoltă-ţi încrederea chiar şi în absenţa dovezilor 
fizice, aşa cum sunt ele percepute de simţurile tale. In 
orice circumstanţe şi în ciuda oricăror piedici, odată ce îţi 
proiectezi visul, ai cale liberă, iar universul îţi răspunde şi 
lucrează împreună cu tine pentru a face ca ideea să se 
manifeste în realitatea fizică. În cazul meu, întotdeauna a 
funcţionat. 

Când eram mic, repetam ce aş spune într-o emisiune 
de televiziune. Când eram student la colegiu, în timp ce 
stăteam în clasă şi ascultam profesorii plictisiţi repetând 
aceleaşi subiecte vechi, mă vedeam pe mine fiind 
inspirator, amuzant, distractiv şi informând un public larg, 
în lumea întreagă. Nu aveam altceva decât un vis cu care 
mă hrăneam în casele adoptive, în Marina Statelor Unite şi 
la colegiu. Dacă ai încredere în visurile tale şi le urmezi cu 
stăruinţă, vei stinge, cu încrederea în ideea ta, focul 
mocnit al îndoielii. Ai încredere că necunoscutul poate fi 
cunoscut şi că e cu mult mai vast decât cunoscutul. Sau, 
după cum spune proverbul budist: „Dacă te îndrepţi în 
direcţia bună, tot ce trebuie să faci este să mergi mai 
departe”. 

Creează-ţi o rugăciune personală care să te aducă în 
comuniune cu Dumnezeu. După cum am scris mai 
devreme, scopul rugăciunii este nu să-l influenţeze pe 
Dumnezeu să-ţi acorde favoruri speciale, ci mai degrabă să 
îţi reamintească faptul că eşti întotdeauna conectat cu 
Dumnezeu. După cum a spus-o Søren Kierkegaard, 
cunoscutul teolog danez: „Rugăciunea îl schimbă nu pe 
Dumnezeu, ci pe cel care se roagă”. Schimbarea ce are loc 
în timpul rugăciunii constă în înlăturarea oricărei îndoieli 
prin credinţă. 

Eu folosesc rugăciunea pentru a-mi aminti mereu să 
acord atenţie fiinţei tăcute ce sălăşluieşte înăuntrul meu şi 


pentru a mă afla în strânsă legătură cu cea mai înaltă 
frecvenţă a spiritului, care este sursa existenţei mele. Nu-i 
cer niciodată lui Dumnezeu favoruri speciale, nici să-mi 
îndeplinească dorinţe, să-mi rezolve problemele sau să-mi 
vindece prietenii. Nu încerc niciodată să îl influenţez în 
vreun fel pe Dumnezeu. Prezenţa tuturor problemelor şi a 
necazurilor în viaţă este cauzată de acceptarea lumii 
materiale drept realitate superioară lumii spiritului. Atunci 
când mă rog, îmi amintesc să fac din această lume infinită 
a spiritului piesa centrală a momentului, să am încredere 
în această prezenţă şi să las în urmă pretenţiile egoului 
meu mărunt. Imediat ajung într-o lume a păcii şi liniştii. 
Mă alătur sfatului Sfântului Francisc: „Când ne rugăm la 
Dumnezeu”, a spus el, „nu trebuie să căutăm nimic - 
nimic”. 

Rugăciunea personală reprezintă o reconectare cu 
conştiinţa spirituală; cu Dumnezeu. Roagă-te şi în 
momentele „bune”, şi în cele „rele”, deopotrivă atunci 
când simţi prezenţa unei probleme şi când te simţi 
binecuvântat şi liniştit. Rugăciunea îţi aminteşte să fii în 
strânsă legătură cu vibraţiile spirituale mai rapide, acolo 
unde iubirea, pacea, bunătatea şi iertarea reprezintă 
esenţa. Khalil Gibran a spus-o astfel: „Te rogi când eşti 
nefericit şi la nevoie; ai putea să te rogi şi atunci când eşti 
pe deplin fericit, şi în zilele îmbelşugate”. Acest fel de 
comuniune cu Dumnezeu îţi dă o credinţă neclintită, pe 
care să o pui în faţa tuturor îndoielilor din viaţa ta. 

Afirmă-ţi credinţa, nu îndoiala. Credinţa reprezintă 
încrederea deplină în puterea şi bunătatea spiritului şi în 
faptul că eşti întotdeauna conectat cu această bunătate. 

Când afirmi că lucrurile s-ar putea să nu iasă aşa 
cum trebuie, că necazurile tale continuă să crească, că 
problemele sunt de nerezolvat, că Dumnezeu nu te ascultă 
sau că eşti lipsit de putere în ciuda atâtor eforturi, atunci 
afirmi mai degrabă îndoiala, decât credinţa. Capacitatea 
de a cunoaşte credinţa şi de a o afirma îi permite credinţei 
să se manifeste în viaţa ta. 

Când lisus a vorbit (Joan 14: 27), El a spus: „Vă dau 


pacea Mea”. Aceasta este o afirmare a credinţei. El nu 
sugera, cu siguranţă, că pacea ar fi greu de obţinut şi că 
trebuie să faci eforturi pentru ea. lisus a adus pace tuturor 
prin simpla ei afirmare. La fel, în munca Lui de vindecare, 
El n-a sugerat: În ultima vreme n-am prea avut succes în 
tratarea leprei, dar, dacă mă ascultați pe mine, aveţi şanse 
de supravieţuire de treizeci la sută în următorii cinci ani. A 
spus, în schimb: „Eşti vindecat”, afirmând credinţa la cel 
mai înalt nivel spiritual, iar vindecarea a avut loc. 

Şi tu trebuie să înveţi să îţi afirmi credinţa în ciuda 
îndoielii, gândind că lucrurile se vor rezolva cu bine, se vor 
îmbunătăţi. Gândeşte, scrie şi rosteşte afirmaţii precum 
acestea. Intenţionez să creez prosperitate, voi face orice 
este necesar pentru a eradica această problemă, ştiu că nu 
sunt singur şi am credinţă că totul e spre bine, nu dau 
energie răului sau problemelor, deoarece ştiu că totul e 
aşa cum trebuie în ordinea divină, mă voi sfătui cu 
Dumnezeu şi ştiu că voi fi îndrumat să fac ceea ce trebuie. 
Toate acestea sunt afirmaţii ale credinţei, care, atunci când 
e pusă în practică, îţi va oferi o posibilă soluţie spirituală la 
orice problemă. 

Refuză să stăruieşti asupra unor gânduri despre 
problemele din viaţa ta. Fă un efort pentru a refuza să 
păstrezi orice problemă în gândurile tale mai mult de 
câteva clipe. Odată ce ai devenit conştient că rămâi blocat 
într-o problemă, gândeşte-te la diferite alternative, mergi 
apoi în tăcere la Dumnezeu şi predă efectiv problema 
acestei energii spirituale mai înalte. 

Cedând, creezi un câmp energetic cu un caracter 
receptiv pentru apariţia soluţiei. Atunci când continui să te 
întorci la problemă în gândurile tale, ia în considerare 
acest lucru şi apoi las-o în urmă. Chiar într-un astfel de 
moment, răspunsul va fi pe deplin limpede. Îţi vei primi 
soluţia împreună nu numai cu informaţia despre cum să 
procedezi, ci şi cu conştientizarea faptului că ai 
capacitatea de a o face. 

Această nouă claritate este rezultatul eliberării minţii 
tale de gânduri legate de problemă. Claritatea mai este şi 


consecinţa faptului că eşti dispus să-ţi spui: „Nu ştiu ce să 
fac în această situaţie, dar sunt dispus să renunţ şi să iau 
totul de la capăt, cu convingerea că soluţia se află în 
mâinile unicei puteri atotcunoscătoare”. 

În timp ce citeşti toate acestea, te-ai putea gândi că e 
uşor de zis, dar greu de făcut, pentru că tu crezi că nu poţi 
să-ţi opreşti gândurile şi să nu mai stăruieşti pe ceva care 
te deranjează cu adevărat. Vreau să spun că acest fel de 
gândire, pe care l-ai practicat probabil o viaţă întreagă, 
este cel care te ţine blocat într-o viaţă năpădită de 
probleme. De fapt, poți să-ţi dezvolţi o nouă metodă de a 
vorbi cu tine însuţi, ce implică încredințarea problemelor 
din mintea ta lui Dumnezeu. Un motiv pentru care ai putea 
considera că e greu de făcut este convingerea că tu şi 
egoul tău mărunt sunteţi singurii care pot rezolva 
problema şi că a încredința problema lui Dumnezeu ar 
însemna să te sustragi. Dar, aminteşte-ţi, „Cum gândeşti, 
aşa vei fi”, iar o minte ce se concentrează exclusiv asupra 
problemelor va acţiona pe baza lor şi, astfel, va face să 
apară încă şi mai multe. Refuzând să stăruieşti asupra unei 
probleme şi încredinţând-o lui Dumnezeu, îi permiţi 
conştiinţei divine a iubirii şi păcii să se reverse în tine. 
Această conştientizare spirituală aduce soluţia problemelor 
pe care le analizezi iar şi iar în mintea ta. 

După cum ştii acum, problemele sunt în primul rând 
iluzii. Când te împaci cu ideea că nu are rost să încerci să 
rezolvi singur nicio problemă, că nu eşti suficient de mare, 
că nu ştii destul de multe şi că nici măcar nu înţelegi 
forţele enorme care conlucrează în univers, asupra cărora 
nu ai niciun control, atunci poţi coopera cu sursa 
universală la care eşti conectat în permanenţă. 

Foloseşte puterea rugăciunii pentru a aduce credinţă 
într-o lume a îndoielii, pentru alţii care ar putea suferi. 
Ceea ce urmează este o poveste pe care am primit-o pe e- 
mail, despre eforturile unui grup de oameni de a folosi 
rugăciunea colectivă pentru vindecarea unei femei 
diagnosticate cu cancer ovarian în fază terminală. Este 
reprodusă aici exact aşa cum am primit-o. Am schimbat 


doar numele, pentru a proteja intimitatea celor implicaţi. 

Participam la întâlnirea săptămânală a cercetaşilor 
împreună cu fiul meu şi, în timp ce părinţii erau pe undeva 
prin spate şi vizitau locurile, Sarah ne-a împărtăşit că a 
fost diagnosticată cu cancer ovarian şi doctorii i-au dat mai 
puţin de un an de trăit. Era deja în stadiul patru, ceea ce 
era foarte grav. l-au recomandat chimioterapia, numai 
pentru a-i mai da câteva luni de trăit. Eram în martie 1999. 

A început să plângă şi am încercat să o consolez. Nu 
o cunoşteam pe Sarah decât de la întâlniri. Ne-am apropiat 
în seara aceea şi m-am gândit că trebuie să fac ceva. 

După ce am meditat de mai multe ori, m-am hotărât 
că „O vindecare cu ajutorul mâinilor” era un dar perfect pe 
care-l puteam oferi. Doar auzisem despre asta, dar nu o 
făcusem niciodată şi nu ştiam de unde să încep. Am luat 
legătura cu soţul ei şi mi-a dat o listă cu familia şi rudele 
ei, împreună cu o listă cu numele prietenilor. Am organizat 
o întâlnire cu câţiva prieteni apropiaţi şi familia, iar trei 
pastori de la biserica noastră au venit să ajute. După 
câteva întâlniri, am stabilit împreună o zi, un loc, o oră, am 
trimis e-mailuri etc. Pe scurt, biserica s-a umplut de 
prieteni şi rude mai apropiate şi mai îndepărtate şi toată 
lumea a contribuit cu gustări, băuturi, rugăciune, muzică, 
amiciţie. Seara a decurs perfect. Puterea rugăciunii era 
evidentă! 

După acea seară, m-am dus acasă simţindu-mă bine 
în legătură cu ceea ce făcusem, dar nu aveam speranţă. 
Cancerul ei era cel mai rău posibil. M-am dus să îi văd pe 
câţiva dintre medicii care o tratau (sunt prieteni ai familiei 
noastre), iar ei mi-au spus foarte clar că cei mai mulţi 
oameni mor din cauza acestui tip de cancer îngrozitor şi că 
ei făceau tot ce puteau pentru a o ajuta să se simtă bine pe 
durata tratamentului şi a timpului rămas. 

N-am mai vorbit mult cu ea de atunci. Am primit o 
felicitare de sărbători de la ea şi suna de parcă îşi lua 
rămas-bun de la toată lumea. În ianuarie 2000, a terminat 
chimioterapia şi nu mai avea ce să facă. A fost supusă unei 
intervenţii chirurgicale exploratorii pentru a determina în 


ce stare erau ovarele şi pentru a afla cât de mult s-a 
răspândit cancerul sau dacă puteau să-l împiedice să se 
extindă. Spre uimirea lor, cancerul dispăruse! Nu erau 
urme de cancer pe nicăieri... e un miracol! Sunt încă 
şocată! E eficientă rugăciunea? Tu ce crezi? 

Ştii ce cred eu. Rugăciunea este energie. Energie 
spirituală. La Dumnezeu, toate sunt cu putinţă. Ar mai fi 
ceva de spus? 

Pe cât posibil, păstrează-ţi credința ca pe o chestiune 
personală, între tine şi Dumnezeu. Tendința de a-ţi exprima 
punctele de vedere şi de a-i converti pe alţii la modul tău 
de gândire invită egoul într-o zonă în care numai spiritul 
are succes. În momentul în care încerci să îi convingi pe 
alţii de corectitudinea modului tău de gândire, opreşti 
procesul credinţei şi al manifestării. De ce? Deoarece 
acum te afli în poziţia în care trebuie să te justifici şi să te 
aperi. Simţi nevoia ca tu să ai dreptate şi ceilalţi, nu. Îţi 
scazi vibrația energetică până la frecvențele conflictului, 
furiei, ranchiunei, fricii şi altora asemănătoare, toate 
ivindu-se pe neaşteptate, atunci când inviţi egoul în 
credinţa ta. „Spiritul dă viaţă, trupul nu foloseşte la nimic”. 
Rămâi cu spiritul şi ţine trupul deoparte. 

Fiind în comuniune personală cu Dumnezeu şi 
transmițând iubire celor ce au un punct de vedere diferit, 
rămâi tu însuţi în credinţă. Numai această energie te va 
menţine în pace şi îţi va permite să transmiţi pacea şi în 
exterior. Păstrează-ţi credinţa între tine şi Dumnezeu şi 
astfel vei face mai mult pentru a înlătura îndoiala decât ai 
face prin dezbateri şi prin prozelitism, încercând să-i 
converteşti pe alţii la modul tău de viaţă. 

Recunoaşte-l meritul lui Dumnezeu. Atunci când 
oamenii mă felicită pentru cărţi şi înregistrări şi mă 
copleşesc cu laude pentru realizările mele, întotdeauna le 
spun politicos mulţumesc, dar, în inima mea, eu ştiu mai 
bine. Dumnezeu scrie toate cărţile, creează toate 
înregistrările, pictează toate tablourile, proiectează toate 
clădirile şi construieşte toate podurile. Toate lucrurile sunt 
făcute de această minte universală pe care am numit-o aici 


Dumnezeu. Eu nu sunt decât o unealtă a acestei conştiinţe 
superioare, la care sunt tot timpul conectat. Când îmi las 
deoparte vanitatea şi, mental, refuz să îmi asum meritul, 
totul pare să decurgă de la sine. Sunt în armonie cu ceva 
ce nu pot vedea sau atinge şi degetele mele se mişcă, cu 
un stilou între ele, pentru a crea simboluri pe un bloc de 
hârtie de scris. Pe scenă, corzile mele vocale se mişcă şi 
ies cuvintele, dar eu nu ştiu de unde vin. li spun adesea 
soţiei mele cum timpul pare să nu aibă nicio însemnătate 
atunci când sunt cu adevărat inspirat (în spirit) şi scriu sau 
vorbesc. Orele zboară de parcă timpul nu ar exista. Totul 
decurge de la sine, firesc, iar eu ştiu că am atins ceea ce, 
înainte, erau doar forţe în stare latentă. Cu Dumnezeu, nu 
există timp. 

La fel cum sângele este făcut să curgă prin corpul 
meu de către o forţă invizibilă, ce îmi face inima să bată şi 
să pompeze sânge fără încetare, tot aşa, aceeaşi forţă 
invizibilă pompează cuvinte prin stiloul meu. O venerez. 
Am încredere în ea. Ştiu că nu mă va abandona niciodată. 
Ştiu că nu mă pot separa de ea. Eu şi cu ea suntem eterni, 
iar ego-ul meu mărunt şi firav nu îşi asumă meritele pentru 
niciuna dintre realizările mele. Aduc credinţa în prezenţa 
oricărei îndoieli pe care egoul meu ar putea-o declanşa şi, 
atunci când fac asta, timpul se opreşte în loc şi totul este 
perfect. 

Inspiră-L pe Dumnezeu. Acest lucru ar putea suna 
neobişnuit în contextul dat, însă respiraţia ta este o 
unealtă fenomenală cu care poţi construi credinţă, dincolo 
de orice îndoială. Atunci când te confrunţi cu îndoiala în 
viaţa ta, devino conştient de acest lucru extraordinar 
numit respiraţie. Câteva momente de conştientizare 
profundă a respirației mă fac să revin la credinţa mea în 
forţa invizibilă ce lucrează fără oprire pentru a menţine 
fluxul vieţii. Inspiraţie şi expiraţie, exact ca bătăile inimii, 
ca valurile oceanului din faţa casei mele, mişcându-se 
neîncetat înainte şi înapoi. Foloseşte conştientizarea 
respirației tale drept element de conectare la Dumnezeu, 
în special atunci când te simţi deconectat de către iluzia 


unei probleme cu care te confrunţi în mintea ta. Să fii 
conştient de respiraţia ta este liniştitor, mângâietor şi 
hrănitor. Este un mod de a aduce credinţă în prezenţa 
îndoielii sau a problemelor, pe care eu îl consider util. 

Aminteşte-ţi că un placebo este exemplul perfect de 
credinţă în acţiune. lei o pastilă de zahăr, crezând că ea 
conţine elixirul magic ce-ţi poate vindeca tumoarea, alina 
artrita, scădea tensiunea sau ce te poate stimula sexual, şi 
credinţa ta este cea care îţi determină corpul să creeze 
armonia pe care o doreşti, nu pastila de zahăr. Acelaşi fel 
de credinţă în energia lui Dumnezeu poate şi chiar îţi va 
aduce pace şi armonie în viaţă, dacă te hotărăşti să faci din 
ea convingerea ta interioară. 

William Blake a scris pe vremuri un inteligent distih 
rimat, ce rezumă acest capitol şi rugămintea intensă a 
Sfântului Francisc de a semăna credinţă acolo unde este 
îndoială: „Dacă soarele şi luna s-ar îndoi vreodată/S-ar 
stinge de îndată”. 

Soarele şi luna, la fel ca orice creaţie a lui 
Dumnezeu, supraviețuiesc şi strălucesc prin credinţa şi 
numai prin credinţa că niciodată nu vom dispărea. 

ACOLO UNDE ESTE DEZNĂDEJDE SĂ SEMĂN 
SPERANŢĂ 

„Compară splendoarea senină şi simplă a unui 
trandafir înflorit cu tensiunile şi agitația din viaţa ta. 
Trandafirul are un dar ce ţie îţi lipseşte. Este pe deplin 
mulţumit să fie el însuşi. N-a fost programat de la naştere, 
aşa cum ai fost tu, să fie nemulţumit de sine, aşa că nu are 
nici cea mai mică dorinţă de a fi altceva decât e. De aceea 
el are graţia ingenuă şi lipsa conflictului interior ce, în 
lumea omenească, se găsesc doar la copiii mici şi la 
mistici”. 

— ANTHONY DEMELLO, THE WAY TO LOVE 

e este speranţa dacă nu un sentiment de optimism, 
un gând ce îţi spune că lucrurile se vor îmbunătăţi, că nu 
va fi mereu deprimant, că există întotdeauna o cale prin 
care te poţi ridica deasupra circumstanțelor. Speranţa este 
o conştientizare interioară a faptului că nu trebuie să 


suferi pentru totdeauna şi cumva, undeva, există un 
remediu pentru deznădejde pe care-l vei găsi, numai dacă 
vei putea să-ţi păstrezi în suflet această aşteptare. Când 
rostim acest vers din rugăciunea Sfântului Francisc, cerem 
puterea de a aduce speranţă tuturor celor care sunt 
deznădăjduiţi, precum şi nouă înşine. Deoarece, în 
prezenţa unei viziuni pline de speranţă, deznădejdea şi 
suferinţa nu ne mai atrag atenţia. 

Deznădejdea este o atitudine pe care o avem numai 
în mintea noastră. E un mod de a privi o situaţie de viaţă şi 
de a te simţi fără speranţă. Nu există deznădejde în lume. 
Nu poţi să aduci acasă o găleată plină de deznădejde, 
există numai oameni care au gânduri deznădăjduite. Este 
crucial să înţelegi asta. S-ar putea să fie multe situaţii 
vrednice de plâns în viaţa ta şi în vieţile celorlalţi, cu toate 
acestea, prin ele însele, sunt simple situaţii, realităţi ale 
vieţii şi nimic mai mult. Deznădejdea în sine este un proces 
mental care percepe o situaţie şi o evaluează ca fiind 
îngrozitoare. Când admiţi, pur şi simplu, că deznădejdea 
este doar o atitudine mentală, începi un proces prin care 
aduci speranţa faţă în faţă cu viziunea interioară a 
disperării şi astfel o faci pe aceasta din urmă să dispară. 

E imposibil ca speranţa şi deznădejdea să coexiste, 
una o anulează pe cealaltă. Adesea însă, deznădejdea este 
cea care anulează speranţa. În acest vers din rugăciunea 
Sfântului Francisc, cerem puterea de a inversa procesul şi 
de a anula deznădejdea printr-o viziune a speranţei. Dacă 
te gândeşti bine, nici speranţa nu este altceva decât un 
gând sau o viziune. 

CUM SĂ ÎNLOCUIEŞTI PESIMISMUL 


CU OPTIMISMUL 

E important să ne amintim aici că energia are o 
frecvenţă. In frecvenţa deznădejdii, energia este joasă şi te 
simţi deprimat sau supărat. Afirmația „Mă simt deprimat 
astăzi” descrie deznădejdea pe care o simţi atunci când 
energia ta se află la frecvenţe joase. Atâta vreme cât rămâi 
la acea frecvenţă joasă, vei continua să atragi şi mai multă 


energie de acest fel. Oamenii care trăiesc într-o stare 
perpetuă de deznădejde mentală nu îşi dau niciodată voie 
să experimenteze frecvențele mai înalte ce ajung până la 
energia spirituală. Işi alimentează în schimb energia joasă, 
procesând aproape fiecare eveniment dintr-un punct de 
vedere pesimist. De îndată ce te identifici cu afirmaţia 
„Viaţa e grea”, exact aşa va trebui să fie experienţa ta. Ca 
întotdeauna, legea centrală a universului triumfă: „Cum 
gândeşti, aşa vei fi”. 

Dacă priveşti înapoi la capitolul unu, vei băga de 
seamă că un ingredient de bază al energiei spirituale este 
buna dispoziţie, un punct de vedere asupra vieţii în care 
eşti plin de speranţă şi optimist. În această energie mai 
înaltă a optimismului, e probabil să spui: „Azi mă simt 
deasupra tuturor”. Deasupra şi mai înalt înseamnă acelaşi 
lucru. Prin urmare, prezenţa unei vibrații ce este deasupra 
celorlalte anulează iluzia pesimismului. Încă o dată, să ne 
amintim că tot ce a creat Dumnezeu este bun, iar 
Dumnezeu a creat totul, aşadar deznădejdea sau 
pesimismul reprezintă creaţii ale minţii tale, generate de 
convingerea ta că ai fi separat de Dumnezeu. În multe 
feluri, mâhnirea noastră este o despărţire de Dumnezeu. 
Adu optimism acolo unde se află pesimismul, aducând 
energia conştiinţei lui Dumnezeu în spaţiul în care 
acţionează  pesimismul, care se află, bineînţeles, pe 
teritoriul minţii noastre. 

Soluţia spirituală pentru orice deznădejde şi pentru 
toate deopotrivă constă, în primul rând, în creşterea 
energiei, intrând în contact conştient cu Dumnezeu şi 
având încredere în această conexiune, făcând, prin 
urmare, să dispară imaginile negativităţii şi pesimismului 
şi, în al doilea rând, în transmiterea, în exterior, a acestei 
energii mai înalte, aflată „deasupra”, către ceilalţi, care 
cred în deznădejde şi care îşi trăiesc, aşadar, vieţile într-o 
deznădejde mută. Prin simplul fapt că se află în prezenţa 
energiei tale spirituale mai înalte, ceilalţi pot fi influenţaţi 
de starea ta sufletească plină de speranţă şi voioşie. De 
fapt, devii un far al speranţei, ce arată calea desprinderii 


de mâhnire şi deznădejde. Crescânduc-ţi energia, faci să fie 
imposibil ca oamenii din jurul tău să se mai agaţe de ideile 
false conform cărora ar fi separați de tot ceea ce este bun, 
adică de Dumnezeu. 

CUM SĂ RUPI ATAŞAMENTELE 


DE MÂHNIRE ŞI DEZNĂDEJDE 


Sună absurd să spui că cineva ar vrea să fie ataşat de 
mâhnirea lui sau a ei, însă exact aşa stau lucrurile. Un 
proces îndelungat de condiţionare a sentimentelor că viaţa 
e nedreaptă, că altcineva e responsabil pentru durerea 
noastră, că nimeni nu ne înţelege cu adevărat duce 
inevitabil la obiceiul de a avea gânduri de deznădejde. Să 
te agăţi de aceste idei menţine o persoană blocată în 
autocompătimire, ceea ce, până la urmă, se transformă în 
ură de sine. Motivul pentru care un individ rămâne ataşat 
este că, trăind în deznădejde, nu trebuie să-şi asume 
niciodată riscul de a accepta responsabilitatea pentru 
mâhnirea lui sau de a-şi schimba tiparele de-o viaţă. E un 
adăpost sigur prin faptul că îţi permite să suferi în confort. 

E extrem de comun ca oamenii să îşi construiască 
vieţile pe noţiunea greşită că, fără anumite lucruri sau fără 
anumite persoane, ei nu pot fi fericiţi sau liberi. E aproape 
ca şi cum ar fi programati să fie nefericiţi. Prin urmare, 
atitudinea lor este că fără lucrurile mele, fără o anumită 
persoană, fără bani, fără prietenie sunt predestinat să fiu 
mâhnit. Prin urmare, devin condiţionaţi să creadă că 
absenţa a ceva reprezintă o scuză pentru deznădejde. Cu 
toţii am înghiţit aceste convingeri într-o oarecare măsură 
şi ne-am dezvoltat, în consecinţă, diferite grade de 
ataşament. Aceste ataşamente sunt sursa deznădejdii, 
pentru că ne justificăm mâhnirea pe baza a ceea ce ne 
lipseşte sau a cine ne lipseşte. De fapt, trăim extazul 
atunci când obţinem un obiect; neliniştea când l-am putea 
pierde; şi deznădejdea atunci când l-am pierdut! 

Pentru a depăşi acest ciclu al ataşamentului trebuie 
să ne reamintim de diferenţa dintre egoul nostru şi sinele 


superior. Vocea egoului e mereu dornică să domine prin 
gânduri de genul: „Sunt ceea ce am, ceea ce fac şi ceea ce 
gândesc ceilalţi despre mine”. Dacă poţi rămâne tăcut 
suficient timp, vocea lui Dumnezeu va pătrunde cu mesaje 
precum: „Niciunul dintre aceste lucruri nu îţi va aduce 
fericirea, sunt doar nişte iluzii. Eu sunt singura ta sursă de 
pace. Acesta este sinele tău superior vorbind, aceasta este 
soluţia spirituală pentru toate problemele legate de 
ataşamente”. 

Pentru a fi cu adevărat fericit, ai un singur lucru de 
făcut. Să te de programezi şi astfel vei scăpa definitiv de 
ataşamentele cu energie joasă. Aminteşte-ţi acum, un 
ataşament nu e o realitate, este o fantezie din capul tău, 
despre care ai ajuns să crezi că ar fi reală. Chiar e posibil 
să trăieşti fericit fără ataşamente. Exersează să nu spui 
sau să nu gândeşti că trebuie să ai pe cineva sau ceva 
anume ca să te eliberezi de deznădejde. Inlocuieşte aceste 
expresii cu atitudinea pe care o ai faţă de un apus, o 
pasăre în zbor, o minunată grădină cu flori. Le iubeşti 
pentru ceea ce sunt, le eliberezi de orice pretenţii pe care 
le-ai putea avea de la ele şi te bucuri de ele, fără a te agăța 
de ele. Fă asta şi deznădejdea ce depinde de sentimentele 
că nu ai ceea ce-ţi trebuie vor fi neutralizate şi vor 
dispărea. Pentru a scăpa de ataşamente trebuie să renunti, 
pur şi simplu, la ele. Fă asta amintinduc-ţi, fără încetare, că 
tu crezi, în mod eronat, că motivul nefericirii tale este că 
cineva sau ceva lipseşte din viaţa ta. Nefericirea şi 
deznădejdea sunt doar idei. 

Poţi păstra şi iubi obiectele tuturor ataşamentelor 
tale, fără să renunti la vreunul dintre ele. Poţi iubi profund 
şi te poţi simţi liniştit şi neameninţat. Exact aşa te iubeşte 
Dumnezeu pe tine. Necondiţionat. Fără ataşamente. Pe 
scurt, calea de a elimina deznădejdea este să te eliberezi 
de ataşamente şi să te relaxezi cu convingerea că sinele 
tău, cu vibraţiile cele mai înalte şi mai rapide, nu are 
nevoie de nimic şi de nimeni pentru a se simţi împlinit. 
Mutarea în câmpul energetic fără ataşamente al lui 
Dumnezeu îţi furnizează speranţa de care ai nevoie pentru 


a depăşi deznădejdea. Asta presupune să iubeşti totul, 
inclusiv suferinţa ta. De ce să-ţi iubeşti suferinţa? Pentru 
că îţi oferă ocazia de a fi martor la deznădejde, în loc să o 
accepti. 

CUM SĂ-ŢI CONTROLEZI DEZNĂDEJDEA 


Unul dintre marii învățători din viaţa mea, 
Nisargardata Maharaj, a spus odată: „Atât timp cât te 
identifici cu ansamblul corp-minte, eşti vulnerabil la 
tristeţe şi suferinţă”. Concluzia pe care eu o trag de aici 
este că trebuie să învăţăm să fim simpli martori la 
ansamblul corp-minte, cu toate nevoile sale. 

Când mă retrag puţin şi mă observ, nu mă mai 
identific cu lumea materială. Prin urmare, nu sunt 
vulnerabil la tristeţea, suferinţa şi deznădejdea care există 
în lumea fizică. Astfel, aduc un sentiment de speranţă şi 
optimism faţă în faţă cu iluzia deznădejdii. Îmi observ 
ansamblul corp-minte şi spun în tăcere ceva de genul: „la 
uită-te la Wayne acum, el chiar crede că deznădejdea lui e 
reală. Se poartă de parcă el ar fi cel care trece prin asta, 
când de fapt eu sunt el, privind toată această intrigă în 
desfăşurare. Dacă s-ar opri numai puţin şi s-ar reconecta la 
spirit, s-ar trezi din deznădejdea lui imediat”. Ca martor, 
nu eşti vulnerabil, pentru că te vezi pe tine însuţi dintr-o 
altă perspectivă. 

E posibil, de asemenea, să adopţi atitudinea de 
observator pentru a-i ajuta pe alţii care sunt blocaţi în 
chinul deznădejdii. Spune cuiva să se dea un pas înapoi, în 
mintea lui sau a ei, şi doar să observe ceea ce el sau ea 
vede. Astfel, ajuţi acea persoană să înlocuiască 
deznădejdea cu observaţia. Mi se pare folositor să îmi 
amintesc permanent că eu sunt cel care observă, şi nu 
ceea ce observ. Acest lucru îmi permite să aduc energia 
mai înaltă/rapidă a conştientizării spirituale în orice loc în 
care deznădejdea este prezentă. 

POT CU ADEVĂRAT SĂ-MI IUBESC DEZNĂDEJDEA? 

Gândeşte-te la asta. Suferinţa încetează atunci când 
nu te mai gândeşti la ea ca fiind suferinţă. Conform 


spuselor sfântului indian Sivanda: „Dacă te pregăteşti 
pentru a te bucura de suferinţă, dacă tu crezi că totul e 
făcut de Dumnezeu ca să devii mai bun şi pentru înălţarea 
ta, dacă primeşti durerea ca pe un mesager de la 
Dumnezeu, menit să-ţi amintească de El... atunci durerea 
nu va mai fi durere. Suferinţa nu va mai fi suferinţă”. 

Atunci când te gândeşti la aceste cuvinte, asigură-te 
că subliniezi concluzia. Durerea şi suferinţa nu există 
atunci când sunt privite din perspectiva lui Dumnezeu. 
Asta înseamnă că, atunci când te muţi în energia 
spirituală, lucrurile în legătură cu care eşti deznădăjduit 
dispar. Ceea ce ai numit suferinţă este, de fapt, o 
binecuvântare minunată. Te învaţă să te întorci spre 
Dumnezeu sau să-ţi creşti vibrația până la frecvenţa 
spiritului şi să aduci în peisaj acel spirit iubitor, în 
momentul prezent. 

Pot spune cu toată sinceritatea că majoritatea 
lucrurilor care cândva mă făceau să fiu deznădăjduit şi să 
sufăr s-au dovedit a fi cele mai importante momente de 
dezvoltare şi de iniţiere a mea în devoțiune. A trebuit să 
învăţ că scopul a ceea ce pe atunci numeam suferinţă a 
fost să-mi mistui egoul şi, astfel, să mă purific. Acele 
momente din viaţa mea când am ajuns jos mi-au furnizat 
energia care m-a impulsionat spre un nivel mai înalt. Dacă 
am şti, în miezul suferinţei, că acea experienţă este un 
preludiu necesar, având ca rezultat un progres spiritual, 
atunci am putea să ne bucurăm în acea „suferinţă”, după 
cum ne sfătuieşte Sivanda. 

Dacă ai putea să te opreşti chiar în plin sentiment de 
deznădejde şi să transmiţi iubire, ai şti aproape imediat 
motivul pentru care treci prin această deznădejde. Chiar 
mai bine, nu te-ai mai gândi la ea ca fiind deznădejde. 
Voilà! Ai anulat iluzia tristeţii, aducând frecvenţa iubirii să 
suporte problema. Pe scurt, nu te afli aici ca să te căinezi 
şi să plângi pentru nenorocirile condiţiei umane, ci pentru 
a le schimba prin iubirea, puterea şi vitalitatea care sunt 
deja prezente în interiorul tău. Asta înseamnă să aduci 
speranţă în prezenţa deznădejdii. 


Asta înseamnă să dai viaţă unei soluţii spirituale 
pentru iluzia deznădejdii, ca problemă. Pentru mulţi, asta 
sună ca un bun motiv admisibil pentru a acţiona. Totuşi, 
există milioane de oameni care susţin că acest lucru e 
imposibil atunci când suferi de deznădejdea supremă, 
depresia. 

CUM SĂ PUI CAPĂT DEPRESIEI PRIN SPERANŢĂ 

Depresia este, mai mult sau mai puţin, un fenomen 
contemporan. Astăzi se vorbeşte, mai mult decât oricând, 
despre depresie. Am văzut estimări conform cărora în jur 
de 20% din populaţia ţărilor dezvoltate suferă de depresie. 
Şi există diferite grade ale acestui fenomen. Depresia 
clinică este, potrivit relatărilor, cea mai gravă, şi este 
aceea în care oamenii nu pot funcţiona în viaţa cotidiană şi 
sunt supravegheați să nu se sinucidă. Totul, din cauza 
acestui monstru numit depresie! 

Cu toate acestea, depresia în sine nu există. Nu poţi 
aduce acasă un recipient plin cu depresie, pe care să o 
analizezi, să o cureţi şi să o elimini din viaţă. Nu există 
depresie ca atare, nu există decât oameni care au gânduri 
depresive. Cu siguranţă, există oameni care sunt convinşi 
că suferă de depresie. Există o întreagă industrie 
farmaceutică dedicată producţiei în masă de medicamente 
menite să combată această boală. În multe cazuri, 
medicaţia pare să reducă simptomele de deznădejde şi 
lipsă de speranţă, cum ar fi apetitul scăzut, insomnia, lipsa 
respectului de sine şi un sentiment general de apatie. Unii 
specialişti spun că depresia este psihologică, alţii insistă că 
ar fi un dezechilibru chimic. Dar un lucru e cert, în lumea 
noastră occidentală industrializată, noi credem că depresia 
e o problemă cât se poate de reală. 

Intr-o lucrare clasică, From Medication to Meditation 
(De la medicaţie la meditaţie!3), Osho scrie: „Problema 
depresiei nu există în ţările nedezvoltate - în ţările sărace, 
oamenii sunt încă plini de speranţă - există numai în ţările 
dezvoltate, unde ei au tot ce şi-au dorit vreodată... Şi-au 


13 Apărută în Ib. română sub acest titlu la Ed. Mar, Bucureşti, 2008. 
(n.red.) 


atins scopul - şi această atingere a scopului este cauza 
depresiei. Acum nu mai există speranţă: ziua de mâine e 
întunecată, iar ziua de poimâine va fi şi mai întunecată”. 

Dacă ai fost educat să crezi că valoarea ta constă în 
toate aceste lucruri exterioare, atunci când începi să simţi 
că nu mai ai nimic de dobândit, că provocările vieţii au fost 
toate satisfăcute şi vezi că poţi avea orice lucru material 
pe care ţi-l doreşti, îţi pierzi scânteia interioară a vieţii. S- 
ar putea să ai sau să nu ai toate lucrurile. Ideea este că te 
afli în nişte vremuri şi într-o cultură care îţi stimulează 
dorinţa de a concura pentru mai mult din aceste lucruri, 
chiar dacă e fără sens. Într-o societate învățată să alerge 
după bani, dominată de goana nebună după bani şi după 
tot ce poţi cumpăra cu ei, începi să amâni să arunci o 
privire la frumuseţea şi măreţia naturii, a altor fiinţe 
umane şi a întregii vieţi. O viaţă spirituală contemplativă, a 
comuniunii cu Dumnezeu şi a cunoaşterii sinelui superior, 
este dată deoparte în favoarea nevoii de a câştiga tot mai 
mulţi şi mai mulţi bani, şi totuşi banii nu oferă satisfacţie. 

Când accentul cade pe energia spirituală interioară a 
iubirii, păcii, bucuriei, bunei dispoziţii, sărbătoririi şi 
bunătăţii, n-ai cum să cunoşti depresia epuizantă. Dacă dai 
deoparte spiritul şi urmăreşti banii cu convingerea eronată 
că aceştia pot cumpăra orice şi de toate, ajungi să 
descoperi că nu poţi cumpăra exact ce îţi doreşti cel mai 
mult. Dacă întreaga ta viaţă este dedicată unui scop 
despre care ştii în inima ta că este lipsit de importanţă, 
atunci dai naştere procesului mental pe care îl numim 
depresie. O iluzie, cu siguranţă, dar una pe care totuşi o 
vei crede. 

Treptat, această stare mentală îi va infecta pe toţi cei 
apropiaţi ţie, inclusiv pe copiii tăi. Ei vor crede iluzia. Cu 
toţii vor reacţiona la gândurile cu energie joasă ale 
depresiei şi deznădejdii, tensiunii, îngrijorării şi fricii, iar 
sănătatea lor trupească va avea, încetul cu încetul, de 
suferit. 

În energia joasă a depresiei, noi identificăm sau 
diagnosticăm dezechilibrele chimice ce rezultă din ea şi 


ajungem la concluzia că trebuie să readucem acea chimie 
la nivelul ei natural, armonios. Turnăm chimicale în 
corpurile noastre şi vedem unele schimbări. Mai puţină 
deznădejde, mai multă armonie, mai puţină tensiune, mai 
multă bună dispoziţie. Ajungem la concluzia că depresia s- 
a vindecat cu medicamente şi chimicale. De ce ansamblul 
corp-minte a ajuns în dezechilibru ar fi trebuit să fie prima 
întrebare. Depresia, la fel ca stresul, e generată intern de 
atitudinile cuiva. Ar putea fi speranţa acel ingredient 
esenţial ce oferă o soluţie spirituală la uriaşa problemă a 
depresiei? 

CÂTEVA CUVINTE DESPRE SPERANŢĂ 

În miezul fiinţei noastre, adânc înrădăcinată în 
sufletul nostru, există convingerea că suntem 
indestructibili. Sperăm în nemurire, în viaţă după moarte, 
speranţă care este un stimulent pentru perfecțiunea 
morală. Această convingere interioară este speranţa, ce 
reprezintă o treaptă către trezirea sufletului. E acea voce 
liniştită, dar de neoprit din interiorul tău care te cheamă 
spre o energie mai înaltă/rapidă. Într-un fel, speranţa este 
revigorarea poftei de viaţă şi întreaga fericire ce însoţeşte 
renunţarea la căutarea sensului şi a puterii în lumea 
materială. 

Povestea lui Buddha este bine cunoscută. Un prinţ 
care avea de toate şi şi-a dat seama că acest lucru nu-i 
oferea iluminare. A renunţat la preocuparea pentru ceea 
ce e material şi a căutat o cale nouă, ce a dus într-un loc în 
care spiritul domnea peste lumea iluzorie a lucrurilor 
materiale. Nu vreau să spun că ar fi necesar ca tu să 
renunti la toate posesiunile tale fizice şi materiale pentru a 
găsi fericirea, cu toate că nici nu o exclud. Îţi cer numai să 
te gândeşti la importanţa pe care o joacă pierderea poftei 
de viaţă în apariţia deznădejdii şi a depresiei în viaţa ta. Şi 
te încurajez să înlocuieşti goana neobosită după bani, ce 
nu pot cumpăra fericirea, cu intenţia de a-ţi crea o 
experienţă de viaţă mai profundă şi mai bogată. Speranţa 
va înlocui atunci, la propriu, deznădejdea. Şi va fi imposibil 
ca depresia, clinică sau de orice alt fel, să apară. 


Eu privesc prezenţa acestei atât de puternice 
convingeri în depresia dobândită, din societatea 
occidentală contemporană, ca pe o criză morală, deoarece 
ea reprezintă o căutare maladaptativă a sacrului din noi. 
Mai ştiu şi că, atunci când renunţăm să ne mai bazăm pe 
indicii externi ai succesului şi ne dăm seama că ei ne 
privează de capacitatea de a trăi la nivelul energiei 
spirituale, înlocuim deznădejdea cu un sentiment proaspăt 
de speranţă şi este imposibil ca depresia să apară. 

Ceea ce urmează sunt câteva sugestii pentru 
aducerea sentimentului de speranţă şi conştiinţă spirituală 
în toate momentele cu iz de deznădejde, mâhnire sau 
depresie. 

SUGESTII PENTRU A TRANSFORMA 
DEZNĂDEJDEA ÎN SPERANŢĂ 

Începe să te bucuri de non-atasament. Crescându-ţi 
propria conştientizare, poţi iubi fără a fi ataşat. O iubire 
ataşată creează deznădejde, deoarece plasezi sursa 
împlinirii şi fericirii tale la altcineva. Dacă ei refuză să 
coopereze aşa cum simţi tu că ar trebui să o facă, atunci te 
muţi în disperare. 

Să ai, în schimb, speranţă pentru tine. Poţi iubi pe 
oricine şi îl poţi sau o poţi aprecia pentru ceea ce este, fără 
să-ţi spui că ai fi distrus dacă te-ar dezamăgi. Anthony 
DeMello are două afirmaţii extrem de convingătoare în 
The Way To Love (Felul în care iubim), care te vor ajuta să 
trăieşti iubirea într-un mod neataşat: 

1. „De fapt, nu sunt ataşat deloc de tine. Doar mă 
amăgesc singur cu convingerea că fără tine nu voi fi 
fericit”. 

2. „Îţi las libertatea de a fi tu însuţi: să ai gândurile 
tale, să-ţi faci toate poftele, să-ţi urmezi înclinațiile, să te 
porţi aşa cum hotărăşti tu că îţi place”. 

Când analizezi aceste două recomandări pentru 
iubire detaşată, vei observa că persoana devine importantă 
pentru tine tot aşa cum un curcubeu sau un concert sunt 
minunate prin ele însele. Te eliberezi într-un mod 
categoric. Iubirea de fapt se intensifică, toată deznădejdea 


dispare şi ai mai degrabă speranţă în inimă, decât 
suferinţa pe care o aduce ataşamentul. 

Exersează întărirea speranţei, nu a deznădejdii. Nu fi 
catalizatorul deznădejdii compătimindu-i pe cei care se 
simt la pământ. Ca terapeut/consilier, am jurat odată că voi 
căuta mereu să-i fac pe clienţii mei să pună accent mai 
degrabă pe succesul lor decât pe lucrurile care provoacă 
sentimente de deznădejde. 

De exemplu, l-am încurajat pe un client care nu putea 
să se înţeleagă cu părinţii lui să analizeze scurtele 
momente în care a simţit că a avut interacțiuni reuşite cu 
ei. L-am împins să îşi amintească orice moment reuşit. 
Cum s-a simţit, ce a gândit, care au fost rezultatele, cum i- 
a mers în ziua cu momente reuşite şi aşa mai departe. 
Căutând orice semne de reuşită, aş face din şedinţele de 
consiliere mai degrabă experienţe ale speranţei, decât 
momente de consolidare a deznădejdii. 

În mod asemănător, clienţii cu dependențe şi chiar cu 
dureri cronice au avut, toţi, momente în viaţă în care au 
simţit că au făcut faţă cu succes „problemelor”. O 
săptămână în care n-au mâncat excesiv, trei zile în care nu 
au băut, o zi întreagă fără durere. Toate aceste tipuri de 
experienţe le dau ocazia să-şi amintească faptul că au 
puterea de a înlocui deznădejdea cu speranţa, fie şi pentru 
o singură zi. Dacă o poţi face timp de o zi, atunci nue 
exagerat să crezi nici că o poţi face timp de două şi ai 
astfel un gând plin de speranţă. 

Am aflat că insistarea pe aspectele negative, 
discuţiile despre cauze, scoaterea în evidenţă a 
sentimentelor rănite şi retrăirea emoţiilor dureroase nu 
servesc, în cele mai multe cazuri, decât la consolidarea 
unui sentiment de lipsă a speranţei în prezent. Ca 
terapeut/consilier, am vrut să aduc speranţă în prezenţa 
deznădejdii şi, prin acest proces, s-o anulez. 

Această logică se aplică şi în cazul deznădejdii din 
viaţa ta. Aminteşte-ţi de momentele din trecut în care ai 
simţit un dram de speranţă şi de succes în rezolvarea unei 
probleme şi încearcă să recreezi gândurile şi sentimentele 


prin care treceai atunci. Făcând acest lucru, îţi oferi ţie 
însuţi o hartă pentru a ieşi din deznădejde. Dacă îţi 
consolidezi speranţa, vei acţiona pe baza noilor gânduri şi 
sentimente. 

Aminteşte-ţi să apelezi la Dumnezeu şi să-l 
încredinţezi Lui, la propriu, deznădejdea. Poţi înceta să 
mai trăieşti deznădejdea, dacă iei chiar acum decizia de a 
o lăsa în urmă într-un moment de rugăciune tăcută. „Nu 
fac faţă de unul singur acestei situaţii, ştiu că te afli aici cu 
mine, ca un partener superior tăcut. 'Ţi-o încredinţez ţie”. 
Această rugăciune tăcută, simplă şi scurtă îţi va oferi 
imediat o alinare pentru sentimentele deznădejdii. E o cale 
de a lăsa în urmă ideea că totul ar fi lipsit de speranţă. În 
esenţă, ceea ce faci tu prin rugăciune este să ceri acelei 
iubiri să-ţi ghideze viaţa. E o modalitate de a te elibera de 
sarcini şi de a folosi puterea care face planetele să se 
învârtească în jurul soarelui, ţine soarele pe loc şi 
transformă o sămânță într-o floare sau într-un copil. E cu 
mult superioară afirmației: „Voi face acest lucru de unul 
singur”. Solicitând intervenţia divină, te poţi da un pas 
înapoi şi îl poţi lua, simbolic, de mână pe Dumnezeu. 

Acest sfat este tot atât de vechi ca Sfintele Scripturi. 
Foloseşte-l şi eliberează-te de drama deznădejdii tale. Cu 
şase cuvinte scurte, poţi să confrunţi cu speranţă 
deznădejdea şi să obţii o soluţie spirituală pentru orice 
problemă legată de ea: „Cere şi ţi se va da”. 

Comportă-te ca şi când speranța că deznădejdea iţi 
poate fi alinată ar fi deja aici, la locul ei. În locul reacției 
tale obişnuite la deznădejde, aceea de a rămâne inactiv, de 
a vorbi în termenii lipsei de speranţă, de a te plânge şi de a 
arunca vina pe altcineva, de a simţi autocompătimire şi 
pesimism, creează o imagine a modului în care ai vrea să 
se rezolve toate şi ia-ţi angajamentul ferm de a te 
comporta ca şi cum ai avea deja ceea ce îţi doreşti. Dacă 
vrei mai mult belşug, fă rost de o imagine cu tine în care 
deja ai primit binecuvântări materiale. Du-te şi aşază-te în 
maşina visurilor tale în salonul auto, vizualizează cum o 
conduci, apoi păstrează imaginea în conştiinţa ta. Calea ţi 


se va arăta. După cum am spus în Manifest Your Destiny 
(Manifestă-ţi destinul), treaba ta nu e să întrebi cum; e să 
spui „Da!” 

Eu şi soţia mea procedăm astfel, în loc să fim 
deznădăjduiţi din cauza unei pornirii sau a unui 
comportament al copiilor noştri. Amândoi încercăm să 
vizualizăm ce situaţie li se potriveşte. Şi apoi ne purtăm cu 
ei ca şi când ar fi obţinut deja ceea ce noi am crezut că e 
spre binele lor. Practicăm apoi acest mod de 
comportament cu ei, pentru că aceasta este imaginea 
noastră mentală despre ei. Pesimismul nostru dispare şi 
este înlocuit cu o putere pozitivă, necesară pentru a 
materializa imaginea succesului pe care noi deja o avem 
pusă bine la locul ei. Astfel încât le putem spune: „Te 
descurci de minune la şcoală”, „Mâine vei ajunge la timp la 
scoală” sau „Mă bucur să te văd fericit”. Consolidăm 
speranţa comportându-ne ca şi când ceea ce ne dorim 
pentru ei deja s-a întâmplat. 

Deznădejdea nu e decât o imagine din mintea 
noastră. În realitate, suntem orice hotărâm să gândim, 
oricare ar fi circumstanţele, iar alegerea de a vedea 
problema ca şi când deja a dispărut reprezintă, de fapt, o 
înlocuire a deznădejdii cu speranţa. 

În mijlocul suferinţei, fă un efort conştient de a vedea 
binecuvântarea. Este un instrument eficient cu care să 
elimini deznădejdea. Atunci când simţi că te afli în cea mai 
mare dificultate şi lucrurile par să meargă din rău în mai 
rău, încearcă să te opreşti o clipă şi să te întrebi cum te vei 
dezvolta în urma acestei experienţe. Ascultă-ţi apoi vocea 
interioară şi rămâi deschis la apariţia lucrurilor bune, pe 
măsură ce drama deznădejdii continuă să se desfăşoare. 
Cufundarea în tăcere îţi dă energie să depăşeşti 
deznădejdea şi, în acelaşi timp, te ajută să te dezvolţi. 
Când laşi în urmă gândurile de deznădejde, introduci o 
energie mai înaltă, ce înlocuieşte în cele din urmă iluzia 
deznădejdii tale. 

Când pare imposibil să te opreşti în iureşul suferinţei 
şi să cauţi  binecuvântările, aminteşte-ţi că toate 


momentele care, în trecut, păreau traumatizante par 
acum, când priveşti în urmă, să fi fost experienţe de 
dezvoltare valoroase. Fostul alcoolic îşi binecuvântează 
beţiile. 

Persoana înstărită îşi slăveşte sărăcia din trecut. 
Pacientul care şi-a revenit după atacul de cord preţuieşte 
experienţa bolii. Cuplul fericit preamăreşte suferinţa 
despărțirii. Fiecare moment disperat a fost necesar pentru 
a te aduce într-un loc superior, mai fericit al vieţii tale. 
Aşadar, te îndemn să nu te mai gândeşti la nicio experienţă 
de viaţă în termenii deznădejdii. 

Imaginează-ţi că priveşti înapoi la acel moment şi 
foloseşti în mod benefic speranţa dezvoltării din experienţa 
respectivă pentru a opri  autocompătimirea. Lasă 
deznădejdea să se topească în recunoştinţă faţă de 
oportunitatea pe care o reprezintă de fapt. Rugăciunea 
Sfântului Francisc se încheie cu acest verset: „Murind, 
reînvii în viaţa eternă!” Eu sugerez că odată cu moartea 
unui moment deznădăjduit are loc o naştere spirituală. 
Dacă reuşeşti să vezi binecuvântarea din deznădejde, 
atunci când ea apare, dai naştere elixirului speranţei. 

Nu-i lăsa pe ceilalţi să facă din tine o cutie de 
rezonanţă pentru poveştile lor triste. Unor oameni le place 
foarte mult să spună poveşti despre deznădejde şi 
dezastre. Cu cât detaliile sunt mai pline de deznădejde, cu 
atât se pare că le place mai mult să le povestească iar şi 
iar. În multe feluri, acest lucru aduce deznădejdea pe care 
ei o povestesc şi în viaţa ta. Consider că este util să 
precizez că eu, unul, nu aleg să mă complac în deznădejde, 
a mea sau a altora. 

Când sunt bombardat cu poveşti cum ar fi ştirile 
despre decese, boli, accidente, vreme rea, infracţiuni şi aşa 
mai departe, dau politicos din cap şi identific posibila 
binecuvântare din ceea ce aud. „Poate atacul de cord al 
unchiului Harry îl va face să fie mai conştient de ceea ce 
mănâncă şi e foarte posibil să îi fi salvat viaţa”. „De câte 
ori e câte o furtună puternică, ea scoate la iveală ce e mai 
bun din toată lumea şi oamenii sar să-şi ajute vecinii”. 


„Bunica e acum în mâinile Domnului şi nu va mai trece 
niciodată prin niciun fel de suferinţă”. Acest gen de 
răspunsuri calculate transmit politicos persoanei căreia îi 
place să stăruie în deznădejde şi să-i chinuie pe ceilalţi cu 
poveştile despre dezastre că tu preferi să discuţi despre 
ceea ce este bun în situaţia respectivă. Adu speranţă în 
acest tip de bombardări, iar atmosfera se va elibera de 
îndată de deznădejde. 

Practică arta de a fi tot timpul optimist. Oamenii care 
sunt veşnic optimişti sunt adesea numiţi Pollyanna!f, ca şi 
când li s-ar aduce o critică. Pentru mine, să fiu numit 
Pollyanna, aşa cum am fost cu multe ocazii, este un 
compliment. 

A fost odată un oraş în care toată lumea era 
deprimată. Oamenii erau mohorâţi, economia mergea 
prost, toată lumea ura totul la vieţile şi la comunitatea lor. 
Domnea pesimismul. In acest peisaj intră o fetiţă pe nume 
Pollyanna. În doar câteva săptămâni, toată lumea ajunge 
să fie bine dispusă, oamenii sunt buni unii cu ceilalţi, iar 
economia şi-a revenit, datorită atitudinii Pollyannei. The 
Secret Garden (Grădina secretă!) e o altă poveste 
minunată despre triumful optimismului unei fetiţe asupra 
bolii imaginare a unui băieţel răsfăţat. Îţi mai recomand să 
vezi The Barrets of Wimpole Street (Familia Barrett din 
Wimpole Street), un film care descrie cum faimosul poet 
Robert Browning a ajutat la transformarea lui Elizabeth 
Barrett dintr-o femeie bolnăvicioasă şi pesimistă într-o 
femeie plină de viaţă, care mai târziu i-a şi devenit soţie. 

Acest fel de poveşti promovează importanţa 
optimismului. Când sunt criticat pentru că sunt o 
Pollyanna incurabilă, spun întotdeauna mulţumesc. Ce alt 


14 De la cartea omonimă pentru copii, scrisă de Eleanor H. Porter, în 
1913, al cărei personaj principal, o fetiţă pe nume Pollyanna, încearcă 
să întâmpine cu veselie orice situaţie. Principiul Pollyanna a fost 
desemnat pentru prima oară în psihologie de Matlin şi Stang, în 1978, 
cu referire la tendinţa oamenilor de a rememora evenimentele din viaţa 
lor într-o lumină pozitivă. (n.red.) 

15 Apărută în Ib. română sub acest titlu la Ed. Aldo Press, Bucureşti, 
2012. (n.red.) 


model mai bun de urmat să ai dacă nu pe cineva care, prin 
simpla prezenţă, inspiră speranţă, acolo unde, înainte, 
deznădejdea juca un rol dominant? 

Fii consecvent în a te comporta ca şi când ar fi 
imposibil să dai greş. Îmi place foarte mult acest citat din 
Louis Pasteur: „Hai să-ţi spun secretul care m-a făcut să-mi 
ating scopul. Puterea mea constă exclusiv în tenacitatea 
mea”. Îţi sugerez să devii ca un pitbull care se agaţă de un 
os numit speranţă. Ţine cu dinţii de osul numit speranţă, 
indiferent de ceea ce se întâmplă şi de obstacolele şi aşa- 
zisele eşecuri care ţi-au provocat până acum deznădejdea. 
Când simţi că gândurile deznădăjduite se întorc, îndreaptă- 
le către intenţia de a face lucrurile să se rezolve. Eu îmi 
amintesc de o vorbă veche: „O să treacă şi asta”. Şi îmi 
reafirm refuzul de a renunţa la mine. Această tenacitate 
interioară este molipsitoare. Sfântul Francisc, a cărui 
faimoasă rugăciune constituie baza unei bune părţi a 
acestei cărţi, a refuzat să renunţe la ceea ce el ştia că este 
o chemare de la Dumnezeu. Părinţii şi familia lui au 
încercat totul ca să-l deturneze de la obsesia lui pentru 
lisus şi de la devotamentul pentru spirit, dar el a 
perseverat, tot aşa cum se agaţă pitbullul de os. Ştia, pur 
şi simplu, că nu avea cum să dea greş, din moment ce 
credinţa lui era atât de mare, iar obstacolele au devenit 
mai degrabă oportunităţi pentru speranţă decât să 
contribuie la o atitudine deznădăjduită. Cine ştie, poate 
într-o zi vei avea un oraş frumos ca San Francisco numit 
după tine. 

Sunt sigur că ai auzit cuvintele emoţionante ale lui 
Winston Churchill care îşi chema compatrioţii să se ridice 
şi să lupte pentru onoarea libertăţii, în faţa unui imens nor 
de deznădejde. „Nu renunţa niciodată. Niciodată, 
niciodată, niciodată, niciodată - în nimic, mare sau mic, 
măreț sau neînsemnat. Nu renunţa niciodată, cu excepţia 
cazurilor în care o faci pe considerente de onoare sau de 
bun-simţ”. 

Rabdă şi stăruie cu îndârjire. Suferinţa se va 
transforma, în cele din urmă, în binele tău. Aceasta este 


valoarea  stăruinţei în aducerea speranţei la iluzia 
deznădejdii. Oriunde şi oricând întâlneşti deznădejdea, la 
tine sau la alţii, reaminteşte-ţi pe loc să te muţi în acea 
energie a spiritului mai înaltă/rapidă. Emite energia direct 
către ceea ce consideri că ar fi cauza deznădejdii. 
Înconjoară sursa imaginară cu lumină şi cu iubirea 
necondiționată a lui Dumnezeu. În cele din urmă, dar cu 
siguranţă, vei aduce speranţă la acea deznădejde 
imaginară şi, astfel, vei fi făcut încă un pas spre 
cunoaşterea faptului că există cu adevărat o soluţie 
spirituală pentru orice problemă. 

12. 

ACOLO UNDE ESTE ÎNTUNERIC, SĂ SEMĂN 
LUMINA TA 

„Nu există niciun obiect într-atât de urât încât lumina 
intensă să nu îl facă frumos”. 

— RALPH WALDO EMERSON 

Acest verset din rugăciunea Sfântului Francisc cere 
puterea şi capacitatea de a aduce lumină tuturor celor 
care se simt urâţi sau percep lumea ca fiind superficială, 
rea sau un loc întunecat. După cum sugerează Emerson în 
citatul introductiv de mai sus, intensitatea luminii tale 
poate să facă orice lucru frumos. Atunci când trăieşti în 
întuneric, eşti cufundat într-o lume care nu îţi permite să 
vezi frumuseţea ce te înconjoară. Una dintre calităţile cele 
mai importante ale oamenilor împliniţi este capacitatea lor 
de a vedea frumuseţea pretutindeni şi de a extrage viaţă 
din frumuseţe. „Lasă-mă să aduc lumină” este un alt mod 
de a spune: lasă-mă să exemplific prin prezenţa şi 
atitudinea mea faptul că peste tot există frumuseţe. 

În multe feluri, aducerea luminii în prezenţa 
întunericului este un mod de a aduce o soluţie spirituală la 
o problemă. Întunericul simbolizează incapacitatea de a 
experimenta adevărata natură a lumii noastre. După cum 
descrie John Keats în faimoasele-i versuri poetice: 
„Adevărul e Frumosul, Frumosul Adevăr se cheamă, / 
Atâta-i tot ce ştiţi aicea, de alta nu mai ţineţi seamă”. In 
întuneric, rămâi neştiutor şi de frumuseţe şi de adevăr, 


deoarece sunt sinonime. Decizia de a aduce lumină în 
întuneric deschide o lume a aprecierii frumosului cu totul 
nouă şi te eliberează de orice percepții greşite pe care le-ai 
putea avea despre viaţă ca fiind o experienţă întunecată. 

S-ar putea să-ţi aminteşti din descrierile mele 
anterioare că totul este energie şi că lumina reprezintă 
energia mai înaltă/rapidă a spiritului, care anulează 
experienţele întunericului. Capacitatea de a face pur şi 
simplu lumina „să apară”  nimiceşte experiențele 
întunericului din viaţa ta şi din vieţile celor cu care eşti în 
legătură. 

LUMINA ESTE ENERGIE 

Totul vibrează, chiar dacă simţurile tale îţi spun că 
unele lucruri sunt solide. Lumina în sine este energie, o 
frecvenţă foarte înaltă, ce se află în concordanţă cu legile 
spirituale pe care le-am tot menţionat pe parcursul cărţii. 
Atunci când aduci frecvențele mai înalte în prezenţa 
vibraţiilor mai joase/lente, „problemele” se dezintegrează 
instantaneu, pentru că întunericul nu e decât absenţa 
luminii. Când introduci lumina într-o zonă întunecată, 
întunericul dispare, pur şi simplu. Dacă intri, cu o lampă, 
într-un loc întunecat, lumina se revarsă asupra tuturor 
celor din jurul tău. Nu trebuie să anunţi: „Uite că vin cu 
lumina”. Toată lumea e conştientă imediat de prezenţa 
luminii, iar întunericul se dezintegrează. Încă o dată, o 
problemă nu mai e o problemă atunci când aducem 
vibraţiile mai rapide/înalte ale spiritului pentru a se pogori 
iluziile, inclusiv asupra iluziilor întunericului. 

Gândeşte-te la soare ca la o sursă de lumină. El 
străluceşte mereu. Norii vin să întunece soarele, dar el tot 
străluceşte. Soarele pare să apună în timpul nopţii, dar 
aceasta este o iluzie, el continuă să strălucească tot 
timpul. Soarele pare să fie sursa luminii, dar e de fapt o 
reflexie a adevăratei lumini, care este Dumnezeu sau 
spiritul. Cea mai înaltă energie este spiritul, care dă 
lumină lumii materiale, inclusiv soarelui. Aminteşte-ţi că 
această lumină adevărată străluceşte întotdeauna, la fel 
cum soarele străluceşte mereu, chiar şi atunci când nu îl 


vezi. Poţi să te deschizi atunci pentru a accesa lumina 
divină în ceea ce pare a fi întuneric, care nu poate exista 
cu adevărat. Cel ce anulează întunericul străluceşte 
întotdeauna şi îţi stă la dispoziţie ori de câte ori vrei. E la 
fel de simplu ca reamintirea faptului că lumina şi 
întunericul nu pot coexista. Puterea luminii constă în 
faptul că întunericul trebuie să se risipească cu totul 
atunci când semeni lumina în prezenţa lui. 

CUM SA SEMENI LUMINA 

Îţi sugerez să te priveşti ca pe o fiinţă a luminii, un 
sistem energetic ce se deplasează rapid şi are capacitatea 
să facă întunericul să dispară. Tu eşti purtătorul acestei 
lumini. Emiţi această lumină oriunde te duci şi te poţi ajuta 
pe tine însuţi şi pe alţii să învingeţi întunericul. 

Dincolo de faptul că îţi sugerez să consideri lumina 
ca pe o vibraţie energetică ce se deplasează rapid, aş vrea 
să te gândeşti la lumină ca la o atitudine. Adică poţi alege 
să ai gânduri luminoase sau gânduri întunecate. Când ai 
gânduri luminoase, aduci oricărui set de probleme o 
claritate necontaminată, ce poate dezintegra dificultăţile. 

Poate ai auzit pe cineva vorbind despre faptul că a 
înconjurat un prieten sau pe cineva drag cu lumină albă în 
momente percepute ca fiind întunecate. Aceste comentarii 
reflectă conştientizarea faptului că lumina e protectoare şi 
e pură şi că poate proteja pe cineva de energiile 
periculoase sau nocive. Înconjurarea cuiva drag cu lumină 
albă reprezintă un alt mod de a transmite gânduri 
iubitoare şi de a avea încredere în faptul că gândurile 
energetice pot ajuta la menţinerea în siguranţă a 
persoanei respective. Acestea sunt gânduri luminoase, în 
care alegi să te gândeşti la o lumină iubitoare, vizualizând- 
o ca fiind trimisă de tine să înfăptuiască lucrarea spiritului. 
În mod intuitiv, ştim că gândurile luminoase vor risipi 
întunericul la fel de sigur cum ştim că simpla apăsare a 
unui întrerupător va duce la luminarea unei camere 
întunecate. 

Acest verset din rugăciunea Sfântului Francisc 
semnifică pentru mine cele patru componente ale luminii 


pe care o poţi semăna în orice situaţie în care întunericul 
reprezintă o problemă. Aceste patru ingrediente sunt: 

1. Puritatea Lumina presupune puritate. Când poţi 
semăna puritate acolo unde ceva este impur, îndeplineşti 
dorinţa Sfântului Francisc şi totodată găseşti o soluţie 
spirituală pentru problemă. Puritatea, aşa cum se aplică ea 
domeniului fizic, reprezintă o prezenţă curată, limpede, 
nepoluată, veritabilă, aşa cum este apa curată, aerul pur, 
sângele pur sau mâncarea pură. Procesul purificării 
elimină problemele bolilor, aerului viciat sau bacteriilor. 
Acest lucru este valabil şi pentru felul în care se modifică 
gândurile şi comportamentele noastre în prezenţa 
impurităților. 

Problemele există pentru noi atunci când ne 
îngăduim să avem gânduri înjositoare. Când gândurile 
noastre devin impure, ele creează murdărie în viaţa 
noastră şi în vieţile celor din jur. Apar conflicte atunci când 
ne mutăm în frecvențele mai joase ale beţiei, poftei 
trupeşti, ale unui trai impur, ale violenţei, abuzului de 
substanţe, limbajului vulgar şi altora asemănătoare. O 
prezenţă purificată este exact ca lumina, din care toţi 
aditivii au fost înlăturați, iar ceea ce a rămas este puritatea 
luminii sau absenţa întunericului. Aducând această 
senzaţie de purificare în zonele în care rezidă impurităţile, 
poţi obţine o soluţie spirituală pentru problemele unei 
gândiri murdare sau lipsite de limpezime. 

S-a întâmplat recent să fiu noaptea într-un parc, în 
care mai mulţi tineri se adunaseră să sărbătorească 
absolvirea liceului. A devenit evident că băutura şi 
drogurile îşi puneau amprenta asupra tinerilor adulţi. În 
curând, limbajul vulgar şi amenințările cu bătaia dominau 
scena, iar tinerii luaseră poziţia de atac, gata de luptă. M- 
am gândit la acest verset din rugăciunea Sfântului 
Francisc. Am văzut peste tot întunericul sub forma 
impurităţii cum face ravagii. 

Aşa că m-am îndreptat spre locul încăierării care se 
dezvolta rapid, emițând în mod conştient gânduri 
luminoase, fără să spun nimic, doar înconjurând întreaga 


agitaţie cu lumină. În doar câteva momente, tinerii au 
început să se împrăştie şi amenințările violente s-au 
domolit. Îmi era limpede că era posibil să transmit lumină 
iubitoare pură acestei energii joase şi că ea îi influenţa pe 
tineri fără ca ei să bănuiască măcar ce făceam eu. Poţi 
accesa puritatea sufletului tău, aducând iubirea 
necondiționată a asociatului tău superior în prezenţa 
oricărei impurități. Emiţând în exterior acel fel de lumină 
pură, îi poţi influenţa pe cei din jurul tău. 

Atunci când intri în spaţiul celor care trăiesc, respiră 
şi practică gândirea luminoasă, poţi simţi energia mai 
destinsă din încăpere. După cum sugera Patafjali, toate 
fiinţele vii încetează să fie ostile în prezenţa celor care 
sunt statornici în a se abţine de la gânduri nocive, impure. 
Acest lucru presupune să aduci lumina în prezenţa 
întunericului şi, cu cât eşti mai hotărât să faci asta, cu atât 
mai mult vei fi un emisar al luminii. Gândirea şi 
comportamentul impure nu pot înfrunta puterea luminii 
tale pure, nu mai mult decât poate întunericul să înfrunte 
lumina. 

2. Moralitatea. Lumina reprezintă tratamentul nostru 
şi al altora din perspectiva regulii de aur. Lasă-mă să fac 
lucrul corect şi, făcându-l, aduc lumina să apese asupra 
întunericului. Atunci când cineva se simte tratat incorect, 
se simte rănit, pierdut sau doar singur în nefericirea sa, e 
ca şi cum ar avea un nor negru plutind ameninţător 
deasupra capului său. Acest tip de sentimente îi permit 
întunecimii norului să îl cuprindă. Aducând lumina în acest 
peisaj trist, putem alege să ne purtăm cu ceilalţi aşa cum 
am vrea să se poarte şi ei cu noi. Lumina şi moralitatea 
merg mână-n mână. În momentul în care cineva se simte 
tratat corect, norul negru pare să se ridice. 

Mi-o amintesc pe Maica Tereza caracterizând ce a 
făcut în misiunea ei. „În fiecare zi, Îl văd pe Iisus Hristos în 
toate ipostazele lui pline de suferinţă”. Ea putea să vadă 
perfecțiunea din epavele de pe străzi şi aducea un fel de 
moralitate şi de lumină acelor persoane. Numai asta ajuta 
la ridicarea vălului de întuneric ce îl acoperea pe omul fără 


adăpost. La fel se întâmplă cu fiecare dintre noi. Când poţi 
să te opreşti şi să te gândeşti cum ai vrea să fii tratat într-o 
situaţie similară, atunci aduci moralitate, un ingredient al 
luminii, să apese asupra întunericului cuiva. Chiar dacă ai 
auzit toată viaţa regula de aur, ştii că e un sfat minunat. Te 
îndemn să te gândeşti serios la această cale de a da 
întunericul afară din viaţa ta şi de a aduce lumina celor 
care nu se simt trataţi corect. 

Poţi, de asemenea, să începi să te tratezi astfel pe 
tine însuţi ori de câte ori simţi o absenţă a luminii din viaţa 
ta. Dacă te simţi rănit sau trădat pentru că nu eşti tratat 
corect de alţii şi întunericul a coborât asupra ta, întreabă- 
te cum ai vrea să fii tratat. Vizualizează apoi acel fel de 
lumină şi de tratament moral coborând asupra ta de la 
Dumnezeu. lartă şi uită de persoana pe care eşti supărat şi 
fii conştient că te afli în lumina morală a lui Dumnezeu 
chiar în acest moment. Astfel ai mereu acces la lumină. Să 
te gândeşti cum vrei să fii tratat te ajută, de asemenea, să 
aplici asupra celorlalţi regula de aur. 

Eu şi fiul meu cel mic stăteam recent la coadă într-un 
parc acvatic şi am auzit o femeie de la o coadă învecinată 
comandând trei sucuri, pentru ca apoi să descopere că nu 
mai are bani să le plătească. Era evident supărată că nu 
avea cele câteva monede de care avea nevoie, iar 
vânzătorul nu manifesta nicio înţelegere faţă de situaţia 
dificilă în care se afla. Răspunsul meu imediat în asemenea 
situaţii e să ofer banii, lucru pe care l-am şi făcut. Dar mai 
întâi m-am întrebat cum aş vrea să fiu eu tratat dacă m-aş 
fi aflat în acea situaţie. Vechea regulă de aur. 

Acest lucru este valabil şi după certurile cu soţia sau 
cu membrii familiei. Stând singur cu frustrarea mea, mă 
întreb cum aş vrea să fiu tratat acum. Şi apoi încep să mă 
port aşa cum aş vrea să fiu tratat, rupând tăcerea sau 
cerându-mi iertare. Problema s-a diminuat în lumina pe 
care regula de aur a aruncat-o asupra întunericului. 

3. Adevărul. James Russel Lowell a spus odată: 
„Lumina e simbolul adevărului”. lar eu aş adăuga că: 
„Întunericul e simbolul minciunii”. Poţi ascunde adevărul 


în întuneric, pe când în lumină nu sunt mistere, lucruri 
ascunse, totul este dezvăluit. Aşadar, întunericul ascunde, 
pe când lumina dezvăluie. Când aduci lumina în prezenţa 
întunericului, aşa cum Sfântul Francisc cere în acest 
verset din rugăciune, aduci o atitudine de deschidere care 
nu dă voie ca adevărul să fie temător sau ascuns. In 
impresionanta carte a lui David Hawkins, Power versus 
Force (Putere versus forță), el ne oferă această remarcă 
plină de înţelepciune: „În procesul analizării vieților 
noastre cotidiene, ne putem da seama că toate temerile 
noastre s-au bazat pe falsitate. Eliminarea a ceea ce este 
fals de către ceea ce este adevărat reprezintă esenţa 
vindecării tuturor lucrurilor vizibile şi invizibile”. A 

Cu mulţi ani în urmă, am scris un articol intitulat „In 
cine ai încredere?” pentru o revistă de consiliere. Tema 
centrală a articolului era că avem tendinţa să îi credem pe 
oamenii dispuşi să ne spună adevărul, chiar dacă e posibil 
să nu ne placă acel adevăr. Oamenii care ne spun exact ce 
vrem să auzim, deşi e posibil să ne consoleze pe moment, 
nu sunt cei în care avem încredere. Când ai nevoie de un 
sfat sau de ajutor de la cineva, în a cui părere te încrezi? 
În a celui care e interesat numai să te facă să te simţi bine 
sau în a celui care îţi va spune adevărul indiferent de cum 
vei reacţiona la ceea ce îţi spune? 

Vei ajunge să înţelegi cu adevărat învăţătura biblică: 
„Adevărul vă va face liberi” atunci când vei fi, în mod 
constant, un aducător al adevărului în situaţiile cu 
probleme. Din perspectiva exclusivă a adevărului, tu faci 
să strălucească lumina adevărului asupra tuturor 
problemelor, iar ele pălesc, la propriu, scrutate de această 
lumină. Nimic nu e ascuns, nimic nu e mascat. 

Îmi amintesc cum mă plimbam cu o femeie ce suferea 
de obezitate morbidă cronică şi care nu reuşise niciodată 
să dea jos kilogramele în plus, în ciuda faptului că 
încercase toate dietele la modă posibile. Imi jura că nu 
mănâncă prea mult şi că o problemă de metabolism era 
cauza obezității sale. Am încurajat-o să abordeze problema 
cu onestitate, „numai cu adevărul”, şi să aducă acest 


adevăr în activităţile ei zilnice. I-am spus să înregistreze 
tot ce mânca sau bea şi să ţină un jurnal onest al 
exerciţiilor, douăzeci şi patru de ore din douăzeci şi patru, 
timp de o săptămână. La sfârşitul unei săptămâni, a fost 
uimită de ceea ce dezvăluia adevărul despre regimul ei 
zilnic. Singurul criteriu asupra căruia am insistat a fost 
adevărul. Ea a descoperit că, fără să-şi dea seama, se 
minţea singură. „A uitat” numeroasele momente de pe 
parcursul zilei în care a pus mâncare în gură, a uitat că a 
făcut rar exerciţii, că n-a băut apă aproape deloc, în 
schimb a consumat sucuri şi alcool în cantităţi mult mai 
mari decât recunoştea faţă de ea însăşi. Cel mai mult 
„trişa” când era singură, departe de privirile altora, ca să 
zic aşa. Adevărul a fost cel care a eliberat-o până la urmă. 
Aducând o lumină nouă condiţiei sale, a reuşit să vadă cum 
problema dispare. 

Cele mai multe dependențe sunt sprijinite şi 
menținute prin negare, monstrul ce stă ascuns în 
întuneric, speriat să fie văzut la lumină. Tulburările de 
alimentaţie sunt aproape întotdeauna întreţinute în 
siguranţa pe care o conferă întunericul, în spatele uşilor 
închise. Negarea este un mod de viaţă, iar problema 
continuă să se adâncească pe nesimţite, până când 
persoana permite într-un târziu adevărului, luminii, să 
intre. Dependenţii de droguri şi alcoolicii trebuie să se 
confrunte în general cu ceea ce numim o intervenţie, 
înainte de a lua în sfârşit hotărârea de a fi liberi. O 
intervenţie este o confruntare directă iniţiată de familie şi 
prieteni, în care dependentul este forţat să audă adevărul. 
Lumina străluceşte în întuneric fără cale de ieşire şi, în 
cele din urmă, persoana dependentă se duce într-un loc în 
care nu e permisă niciun fel de înşelăciune, duplicitate sau 
denaturare. Lumina străluceşte puternic. Întunericul şi 
problema se dezintegrează dacă persoana se hotărăşte să 
rămână în lumină. 

Căutând o soluţie spirituală pentru probleme, esenţa 
adevărului ca o componentă vitală a luminii devine 
evidentă. Fii o persoană dispusă să privească în mod 


cinstit energiile joase ale întunericului din propria viaţă şi 
ia hotărârea de a arunca o lumină sinceră asupra acelor 
locuri. Adu apoi lumina adevărului în prezenţa oricărei 
întunecimi din viaţa ta şi a tuturor laolaltă. Vei radia o 
energie ce te va ajuta să dezintegrezi minciuna sau 
înşelătoria subtilă prin simpla prezenţă a luminii tale. 

4. Claritatea. Când trăieşti în lumină şi aduci lumina 
să strălucească în prezenţa întunericului, aduci în faţa 
problemei o cunoaştere lipsită de ambiguitate. Eu numesc 
această ipostază a luminii claritate. E o cunoaştere 
lăuntrică a faptului că eşti conectat cu Dumnezeu, dincolo 
de orice urmă de îndoială. Acest gen de claritate 
reprezintă exact opusul a ceea ce se întâmplă în întuneric. 
În întuneric bâjbâi după ceva de care să te agăţi şi vei 
apuca primul lucru care îţi iese în cale. Nu există claritate 
şi, în consecinţă, nici lumină. 

Imaginează-ţi că arunci lumina cea mai strălucitoare 
cu putinţă asupra unui diamant. Ceea ce vei vedea va fi o 
luminozitate limpede şi scânteietoare. Prin contrast, 
priveşte acelaşi diamant într-un loc cu lumină slabă, în 
semiîntuneric.  Claritatea s-a dus. Această metaforă 
ilustrează valoarea pe care o are claritatea în prezenţa 
problemelor; ale tale sau ale celorlalţi. Dacă nu eşti pe 
deplin clar în conexiunea ta spirituală, vei aduce îndoiala 
înceţoşată în faţa problemei, iar aceasta va persista şi va 
părea o enigmă inexplicabilă. Să aduci lumină în întuneric 
înseamnă să aduci viziunea clară a faptului că ai 
capacitatea de a anula problemele cu lumina ta. Nicio 
neclaritate în imagine, niciun element contaminant, doar o 
lumină strălucitoare lipsită de orice obstacol şi de toate 
laolaltă. 

În timp ce mă documentam şi scriam despre mulţi 
dintre marii maeştri şi despre învăţăturile lor pentru 
Wisdom of the Ages (Intelepciunea din vechime); Sixty 
Days to Enlightenment (Şaizeci de zile până la iluminare), 
am observat singurul lucru pe care toţi aceşti maeştri 
străvechi îl au în comun, şi anume o claritate a scopului 
vieţii lor. Lui Michelangelo şi Davinci le era clară viziunea 


lor şi au adus acea lumină clară şi strălucitoare în tot ce au 
creat. Thoreau ştia cu o claritate deplină ce avea de făcut 
şi a mărşăluit în acel ritm, fără să ţină cont de rezultat. 
Elizabeth Barret Browning a avut o viziune clară a nevoii 
de a lăsa în urmă întunericul fricii şi firii dificile a tatălui ei 
şi de a fugi într-o ţară străină pentru a-şi îndeplini 
misiunea. Aceştia şi ceilalţi despre care am scris au avut o 
claritate a scopului ce n-a fost tulburată de nicio îndoială şi 
de nicio urmă de întuneric în vieţile lor. 

Şi tu ai posibilitatea de a aduce acest fel de viziune 
clară în viaţa ta şi în vieţile celorlalţi. Când îţi îngădui să ai 
încredere în lumina clară revărsată asupra oricărei 
probleme, îţi creşti nivelul energetic şi obţii îndrumare 
divină. Poţi fi sigur de asta; îndrumarea divină este o 
lumină clară, lipsită de ambiguităţi şi de impurități. 

lată câteva sugestii pentru a aduce lumina să 
influenţeze experienţele întunericului din viaţa ta. 

SUGESTII PENTRU A ADUCE LUMINA ÎN 
ÎNTUNERIC 

Fă-ţi obiceiul de a fi un admirator al frumuseţii. Fă 
alegerea de a observa frumuseţea care îţi împodobeşte 
ziua. Opreşte-te, pe parcursul zilei, să contempli şi să simţi 
recunoştinţă pentru momentele de frumuseţe din viaţa ta. 
S-ar putea să fie nevoie de efort atunci când treci prin 
momente întunecate, dar te va ajuta să-ţi dezvolţi obiceiul 
de a lăsa în urmă întunericul. Aprecierea frumosului este 
rezultatul unui obicei format în timp de a gândi luminos 
cât mai des posibil. Găseşte mai degrabă ceva pentru care 
simţi recunoştinţă, în loc de resentimente. Când acesta 
devine obiceiul tău, vei aduce automat sentimentul de 
apreciere a frumosului în toate circumstanţele vieţii. 

Harriet Beecher Stowe a observat odată: „Pe toate 
treptele vieţii, inima omului tânjeşte după frumuseţe”. Da, 
pe toate treptele vieţii, inclusiv când te confrunţi cu orice 
fel de probleme şi în orice situaţii întunecate. Măcar o dată 
pe zi, opreşte-te în mijlocul unui moment întunecat şi caută 
frumuseţea din apropiere. Fă acest lucru o dată pe zi şi, 
treptat, vei ajune s-o faci de două ori, iar, în scurtă vreme, 


va deveni felul tău obişnuit de a răspunde întunericului. 

Nu te preface şi nu simula fericirea în prezenţa 
întunericului. Cultivă-ţi în schimb un sentiment interior de 
venerație pentru tine şi pentru locul tău în lume. Gândeşte- 
te la măreţia fiecărei respiraţii. Venerează imensitatea 
universului nostru. Fii convins că în spatele tuturor norilor 
întunecaţi struluceşte soarele şi că, în spatele tuturor 
aparenţelor întunericului, există o lumină eternă pe care o 
poţi accesa, care va dezamorsa întunericul. Oamenii care 
sunt descrişi ca fiind împliniţi pot vedea peste tot 
frumuseţea şi îşi trag viaţa din conştientizarea acestui 
lucru. Nu e nevoie decât de un moment de repaus pentru a 
lumina întunericul cu un gând de apreciere a frumuseţii. 
Remarca mea preferată a lui Rumi este: „Vinde-ţi isteţimea 
şi cumpără uimirea”. 

Familiarizează-te cu literatura inspiraţională despre 
cei care au depăşit întunericul din vieţile lor. Când citesc 
despre cineva care a depăşit întunericul, precum Helen 
Keller, trăiesc sentimentul puternic că pot să aduc acel fel 
de entuziasm şi lumină oricărei probleme cu care este 
posibil să mă confrunt. Poveştile despre depăşirea 
greutăților îmi ridică moralul întotdeauna. 

Emite lumină albă şi scaldă-i pe ceilalţi în ea. 
Aminteşte-ţi, totul este energie. Corpurile solide, sunetul, 
lumina, gândurile, spiritul sunt mişcare, sunt unde ce 
vibrează la o anumită frecvenţă. Poţi fi un emisar al luminii 
şi îi poţi ajuta pe alţii să anihileze întunericul din vieţile lor. 
Gândeşte-te la lumină şi practică, de asemenea, meditaţia 
şi vizualizarea luminii albe, clare şi pure ce învăluie pe 
oricine vrei. Dacă te îndoieşti de capacitatea ta de a face 
acest lucru sau dacă simţi că e imposibil să transmiţi 
lumină prin intermediul gândurilor tale şi prin meditaţie, 
atunci aceasta va fi experienţa ta. Mută-ţi conştiinţa 
interioară spre gândul că nimeni nu ştie suficient de multe 
pentru a fi pesimist. Vei putea transmite apoi lumina la cea 
mai înaltă/rapidă vibraţie, în care totul e posibil. 

Eu practic în mod regulat transmiterea luminii albe, 
la fel cum face şi soţia mea. Dacă vreunul dintre copiii 


noştri este în oraş şi întârzie, ne amintim unul celuilalt să îl 
scăldăm în lumină albă şi să îi transmitem energia 
spiritului, care este iubirea, şi să facem ca energia 
luminoasă iubitoare să se reverse asupra lui. Avem apoi în 
minte o imagine a iubirii, în loc de una a întunericului şi 
primejdiei. 

Eu am studiat şi aurele, care sunt energii luminoase 
ce ne înconjoară asemenea unui câmp energetic electric. 
Aceste aure pot fi citite şi pot fi modificate de felul în care 
practicăm spiritualitatea. De fapt, fotografia Kirlian ne 
arată o aură de lumină ce înconjoară fiinţele vii, care nu se 
vede de obicei cu ochiul liber. Dacă această lumină există 
şi noi o putem modifica prin gândurile şi emoţiile noastre, 
atunci de ce să nu ne dăm seama că le putem folosi ca să 
transmitem această lumină pură pentru a ajuta la 
protejarea cuiva de întuneric. Încearcă, cu o gândire 
deschisă la tot şi neataşată de nimic. 

Păstrează-țigândurile concentrate mai degrabă pe 
lumină şi pe ceea ce iţi doreşti, decât pe întuneric şi ceea 
ce nu iţi doreşti. Practică vizualizarea luminii din interiorul 
tău. Adu gânduri luminoase în fiecare situaţie întunecată. 
E atât de obişnuit să facem exact contrariul. Când faci 
acest lucru, atragi şi mai multe iluzii ale întunericului. 

De exemplu, dacă gândurile tale sunt concentrate pe 
cât de rea este o situaţie, cât de îngrozitor pare să meargă 
totul şi dacă tot ce îţi poţi închipui e că lucrurile merg spre 
şi mai rău, atunci efectiv atragi întunericul în viaţa ta. În 
mod similar, dacă abordezi pe cineva care trece printr-o 
perioadă întunecată cu gânduri de frică şi nelinişte pentru 
el, ceea ce faci e să te identifici cu întunericul. S-ar putea 
să ţi se pară potrivit să-i alini pe cei aflaţi în întuneric 
imitându-le gândurile acoperite de umbră, dar vei ajuta la 
eliminarea completă a acelui întuneric doar aducând 
lumina în momentul respectiv. 

Empatia este o calitate minunată cu energie înaltă, 
iar eu te încurajez să oferi gânduri de compasiune şi iubire 
celor care trec prin întuneric. Cu toate acestea, te 
încurajez să nu confunzi empatia cu susținerea 


întunericului. Nutreşte gânduri de lumină şi iubire şi intră 
în întuneric cu această energie. Energia ta luminoasă va 
lumina întunericul. Poţi emana lumină atunci când ştii că 
întunericul este o iluzie, de vreme ce lumina lui Dumnezeu 
străluceşte fără oprire, şi când ştii că gândurile de 
deznădejde şi chin sunt cele care creează iluzia 
întunericului. Oferă compasiune şi fii convins că totul este 
spre bine. După cum am spus de multe ori în această carte, 
nu putem merge acolo unde nu este Dumnezeu, iar acolo 
unde este Dumnezeu totul este bine. 

leşi în lumină atunci când gândurile întunecate te 
copleşesc. De câte ori te trezeşti că ai gânduri morbide, 
este obligatoriu să te ridici în picioare şi să laşi lumina 
înăuntru. Observă apoi că, prin prezenţa luminii, te vei 
simţi mult mai bine. Să primeşti lumina îţi permite efectiv 
să ştergi gândurile întunecate. 

Îţi mai sugerez şi să  reanalizezi gândurile 
înspăimântătoare în lumina strălucitoare a soarelui. 
Gândurile care par atât de înfricoşătoare noaptea, în pat, 
nu mai par atât de tulburătoare atunci când sunt revizuite 
la lumina zilei. Îmi aduc aminte un moment, atunci când 
eram mic şi mă aflam într-un cămin adoptiv, când mă 
gândeam ce dor îmi e de mama şi mă temeam să nui se 
întâmple ceva rău şi să nu o mai văd niciodată. Gândurile 
îmi hoinăreau la tot soiul de evenimente întunecate şi 
neliniştea mea creştea până când, în cele din urmă, 
ajungeam să fiu de-a dreptul înspăimântat. În dimineaţa 
următoare, în siguranţa oferită de lumină, temerile 
dispăreau, iar eu mă întrebam cum am putut să fiu atât de 
înspăimântat. 

Într-un anume fel, lumina nu numai că reduce 
întunericul dintr-o încăpere, dar face şi ca îndoielile şi 
sentimentele de groază să pălească până într-acolo încât 
par nişte fleacuri. Lumina e o energie de frecvenţă înaltă, 
iar prezenţa ei este un simbol al faptului că Dumnezeu este 
calea, adevărul şi lumina. Invită lumina data viitoare când 
experimentezi gânduri morbide şi observă diferenţa. 

Practică purificarea în toate zonele vieții tale. Lumina 


este pură. Întunericul este contaminat. Încearcă să înlături 
din viaţa ta elementele contaminatoare, care slăbesc 
incandescenţa luminii tale spirituale. Incepe cu corpul tău. 
Bea mai multă apă pură şi mai puţine lichide tulburi cum 
ar fi sucurile, alcoolul şi cafeaua. Opt până la zece pahare 
de apă pură pe zi elimină multe toxine care îţi scad 
nivelurile energetice şi provoacă dezechilibrul armoniei 
energetice a corpului tău. Te vei simţi mai uşor, vei gândi 
mai limpede şi vei simţi mai multă energie spirituală dacă 
îţi purifici sistemul bând cantităţi mari de apă proaspătă în 
fiecare zi. 

Eu miam început purificarea cu apă acum 
paisprezece ani, când soţia mea m-a îndemnat să renunţ la 
sucul dietetic, băutura mea de bază. Obişnuiam să beau 
opt până la zece cutii de 354 de mililitri pe zi. Incet, dar 
sigur, am înlocuit apa maronie contaminată, cu apă pură 
neacidulată. Sunt, astăzi, aproape cincisprezece ani de 
când nu m-am mai atins de niciun fel de suc şi beau cel 
puţin 3, 7 litri de apă în fiecare zi. 

Fă ca procesul de purificare să se extindă şi la ceea 
ce mănânci. Ştii ce este pur şi ştii ce este toxic pentru 
organismul tău. Mănâncă cel puţin trei fructe pe zi şi 
legume ecologice proaspete de două ori pe zi. Înlătură 
toxinele din dieta ta şi vezi cum te simţi. 

Pentru a încheia procesul de purificare, lucrează 
pentru a-ţi menţine gândurile pure. Educă-te să nu îi judeci 
pe alţii şi să nu fii nervos. Surprinde-te atunci când ai 
gânduri impure sau când îi judeci pe ceilalţi. 

Foloseşte o imagine mentală prin care arunci o 
lumină strălucitoare asupra gândurilor contaminate şi 
observă cum lumina le va înlătura. Când te simţi frustrat şi 
neputincios în faţa unei „probleme”, dă-i voie luminii în 
interior doar pentru o clipă şi observă cum ţi se schimbă 
sentimentele lăuntrice. Aminteşte-ţi că, de fapt, nu există 
probleme, în afară de convingerea că am fi separați de 
Dumnezeu. Problema în sine se află în minţile noastre. 

Purificându-ţi corpul, gândurile, limbajul, îţi purifici 
toate comportamentele şi, în cele din urmă, aduci unul 


dintre ingredientele principale ale luminii să strălucească 
asupra oricărui întuneric şi asupra tuturor celor pe care le- 
ai fi putut crea ca pe o umbră în viaţa ta. 

Repetă-ţi unul dintre cele mai importante pasaje, 
pentru a aduce lumină în întuneric. „Adevărul vă va face 
liberi” Rămâi cu adevărul. Vei ajunge să vezi efectiv 
libertatea din lumină atunci când rămâi cu adevărul şi 
aduci acel adevăr în tot ceea ce întâlneşti. 

Când practici minciuna de orice fel, inviţi un element 
contaminator în sistemul tău. Tulburi lumina şi faci 
posibilă deplasarea către întuneric. Se poate ca ceilalţi să 
se plângă că nu le spui ce ar vrea să audă, fii totuşi hotărât 
atunci când vine vorba de ceea ce aduci în întunericul 
altcuiva. Atunci când ceilalţi ştiu că nu îţi vei îndulci 
răspunsurile în momentele critice, vor dori să-ţi audă 
părerea. 

Am apărut la multe talk show-uri la televiziune în 
ultimii douăzeci şi şase de ani şi am văzut că multe 
personalităţi reprezentative din divertisment au un anturaj 
a cărui principală sarcină pare a consta în a-i spune 
„starului” ceea ce el sau ea vrea să audă. Personalul lor 
plătit, format din lingăi, le spune cât de minunat s-au 
prezentat, chiar dacă în platou au fost plictisitori, imbecili 
şi prea toleranţi cu ei înşişi. Sunt sigur că, în momentele 
dificile, starurile vor apela la persoane din viaţa lor în care 
ştiu că pot avea încredere că le vor da un răspuns sincer. 

Oamenii precum soţia mea mi-au spus verde-n faţă, 
în diferite momente din viaţă, că beau lichide nepotrivite, 
că mănânc mâncare nepotrivită, că mă îngraş, că sunt prea 
agresiv sau prea îngăduitor cu mine însumi, prea 
concentrat pe bani sau că îmi pierd din vedere scopul. 
Aceşti oameni care mi-au spus adevărul mi-au readus 
lumina în viaţă, atunci când umbrele se strecurau încet în 
ea. 

Adevărul este lumină. Practică acest adevăr atunci 
când îi ajuţi pe alţii şi fii mereu pe deplin sincer cu tine 
însuţi. Poate că nu îţi vei elimina imediat din viaţă tot 
întunericul, cum ar fi comportamentele imorale sau toxice. 


Însă, dacă eşti pe deplin sincer cu tine însuţi şi îţi 
recunoşti slăbiciunile în ciuda a ceea ce eşti în exterior, vei 
face, încet dar sigur, schimbările ce te vor îndrepta către o 
energie spirituală mai înaltă, în care umbrele nu pot 
supravieţui. Nimeni nu a spus-o mai bine ca William 
Shakespeare, în Hamlet: „Rămâi fidel adevărului tău”. 

Rugămintea Sfântului Francisc de a semăna lumină 
acolo unde este întuneric redă un mod eficient de a găsi o 
soluţie spirituală pentru fiecare problemă. Lumina este 
pură, morală, clară şi lipsită de minciună. Mergi pe 
această cale şi vezi cum se destramă întunericul. Altfel nu 
se poate. Întunericul nu poate supravieţui nici măcar o 
clipă atunci când reverşi lumina asupra lui. 

ACOLO UNDE ESTE TRISTEŢE, SĂ SEMĂN 
BUCURIE 

„E destul de uşor plăcut să fii. 

Când viaţa curge ca un cântec; 

Dar omul merituos e cel ce va zâmbi când totul de 
râpă se duce”. 

— ELLA WHEELER WILCOX 

bingurul semn cert că te-ai mutat în frecvențele mai 
joase şi ai lăsat spiritul în urmă este acela că simţi mai 
puţină veselie, mai puţină bucurie. Dacă nu radiezi de 
bucurie şi nu ai o atitudine prietenoasă, dacă ai un chip 
prelung şi bosumflat şi eşti ostil, dacă ţi se pare dificil să 
zâmbeşti şi e o povară să fii amabil şi dacă nu debordezi de 
iubire şi bunăvoință pentru fiecare creatură şi fiinţă, atunci 
un lucru este cert - nu îl cunoşti pe Dumnezeu. În această 
rugăminte a Sfântului Francisc de a semăna bucurie acolo 
unde este tristeţe, el cere să îl aducă pe Dumnezeu în 
prezenţa oricărei tristeţi şi, făcând aceasta, să înlăture 
iluzia nenorocirii, care e doar un gând creat de o minte ce 
nu-L cunoaşte pe Dumnezeu. 

DE CE NE FERIM DE BUCURIE 

Tristeţea reprezintă o atitudine deprinsă într-o viaţă 
întreagă în care ne-am concentrat pe ceea ce nu este în 
regulă sau lipseşte din vieţile noastre. Imi place foarte 


mult scrierea lui Anthony DeMello, în special această 
remarcă pătrunzătoare: „Există un singur motiv pentru 
care nu simţi extazul în această clipă, iar acela este că te 
gândeşti sau te concentrezi pe ceea ce nu ai”. Tristeţea 
este un obicei de a interpreta lumea din perspectiva 
lipsurilor, gândindu-te constant că nu ai destul din 
lucrurile ce crezi că ţi s-ar cuveni, cum ar fi bani, sănătate, 
iubire, prieteni sau chiar timp liber. Uite-aşa curg, fără 
încetare, gândurile care creează un sentiment de tristeţe. 

Bucuria, pe de altă parte, este un mod de a 
interpreta lumea din perspectiva a ceea ce ai şi a ceea ce e 
corect. Oamenii veseli se bucură de punctele lor forte, de 
talentele şi puterile lor şi nu se compară cu nimeni. Nu 
sunt intimidaţi de punctele forte, posesiunile sau puterea 
altcuiva. Veselia vine atunci când te bucuri de tot ceea ce 
eşti, tot ceea ce ai, tot ceea ce poţi fi. Vine din convingerea 
că eşti divin, o părticică din Dumnezeu. 

Tristeţea derivă din faptul că ai conştiinţa lipsurilor şi 
poate fi dezintegrată accesând abundența care te aşteaptă. 
După cum am citat mai devreme din Sfânta Scriptură: 
„Fiule”, a spus Tatăl, „tu întotdeauna eşti cu mine şi tot ce 
am eu este al tău”. (Luca 15: 31). Şi acum, ce lipseşte din 
tot ce am eu? Nimic! Antidotul tristeţii este să aduci 
belşugul lumii prin aprecierea, plină de bucurie, a tot ceea 
ce ai şi a tot ce ai putea avea, faţă în faţă cu convingerea 
greşită că ţi-ar lipsi ceva şi, astfel, iluzia se va destrăma. 

CUM SĂ-ŢI CULTIVI O ATITUDINE 


VESELĂ 

L-am auzit odată pe Leo Buscaglia spunând o poveste 
despre egiptenii antici, care credeau că răspunsurile lor la 
două întrebări decid dacă îşi vor continua sau nu călătoria 
în viaţa de apoi. Prima întrebare era: „Ai găsit bucuria?” A 
doua era: „Ai adus bucurie?” Să găseşti bucuria înseamnă 
să decizi, în mod conştient, să îţi trăieşti viaţa concentrat 
asupra recunoştinţei pentru ceea ce ai. lţi poţi cultiva 
această atitudine refuzând să îţi dai voie să gândeşti în 
termeni de lipsuri. Să fii vesel înseamnă să ai gânduri 


vesele, chiar şi atunci când eşti tentat să nu o faci. 

Obiceiul de a gândi trist este rezultatul educaţiei 
tale. Ai învăţat că bucuria este posibilă numai atunci când 
viaţa merge aşa cum crezi tu că ar trebui să meargă. Prin 
urmare, ţi-ai făcut un obicei din a abandona un gând 
recunoscător, plin de bucurie, în favoarea tristeţii, atunci 
când viaţa nu e aşa cum credeai tu că trebuie să fie şi ai 
fost încurajat să crezi că amărăciunea ta e ceva normal! 
Dar nu este. E o eroare de gândire, o iluzie, la fel ca toate 
celelalte descrise în această carte. Eroarea unui mod de 
gândire plin de tristeţe este corectată atunci când aduci în 
prezenţa ei bucuria. Aminteşte-ţi, în lume nu există 
tristeţe, există numai oameni cu gânduri triste. „Şi a privit 
Dumnezeu toate câte a făcut şi iată erau bune foarte”. 
(Facerea 1: 31) Pentru mine, „bune foarte” înseamnă pline 
de bucurie sau, după cum Peace Pilgrim s-a întrebat odată 
retoric: „Cum ar putea cineva să îl cunoască pe Dumnezeu 
şi să nu fie vesel?” 

Să-ţi cultivi o atitudine de bucurie înseamnă, la 
propriu, să aduci spiritul sau energia lui Dumnezeu în tot 
ceea ce întâlneşti, schimbându-ţi modul de gândire. 
Probabil asta a vrut să spună Albert Einstein atunci când a 
sugerat că nu poţi rezolva o problemă cu acelaşi mod de 
gândire care a creat-o. Tristeţea o simţi în mintea ta, 
atunci când îţi interpretezi şi evaluezi viaţa din perspectiva 
a ceea ce nu ai. Schimbă-ţi modul de gândire, mutându-te 
într-o energie mai înaltă. 

BUCURIA CA ENERGIE SPIRITUALĂ 

Gândeşte-te cum pare să treacă timpul atunci când 
eşti bucuros, prin comparaţie cu trecerea lui atunci când 
te afli într-o stare de amărăciune sau tristeţe. Atunci când 
te simţi inspirat şi eşti implicat cu drag într-un proiect, 
timpul pare că zboară. Aşa se întâmplă în cazul meu atunci 
când ţin un discurs sau sunt profund implicat în ceea ce 
scriu. Orele trec, iar eu sunt uimit că timpul a curs atât de 
repede. Această însuşire a timpului de a trece repede sau 
încet este, de fapt, o iluzie. Noi am inventat timpul pentru 
a împărţi unitatea, care este indivizibilă. Timpul nu poate 


exista, din moment ce tot ce există este momentul prezent. 

Atunci când te muţi spre bucurie, experienţa timpului 
se topeşte în uniunea spiritului, iar timpul dispare. Prin 
urmare, dacă trăieşti cu un scop şi simţi bucuria acelui 
scop, el te aduce în tiparul energetic mai rapid al 
spiritului. Aceasta este cea mai înaltă energie pe care o 
poţi avea. Să trăieşti cu un scop înseamnă să te afli în 
prezentul plin de bucurie în care timpul nu poate exista. 

Gândeşte-te acum la experienţa contrară. Gândeşte- 
te cât de greu pare să treacă timpul atunci când eşti trist. 
Cu cât intri mai adânc în tiparele energetice ale 
amărăciunii, părerii de rău, melancoliei, neliniştii şi 
tristeţii, cu atât mai încet pare să curgă timpul. Momentele 
de amărăciune par să nu se mai termine. Te uiţi la ceas şi 
ţi se pare imposibil să crezi că au trecut numai 
cincisprezece minute. Albert Einstein a descris, cu mult 
umor, trecerea timpului, atunci când explica relativitatea: 
„Când un bărbat stă o oră cu o fată drăguță, i se pare ca 
un minut. Pune-l însă să stea pe o sobă încinsă un minut şi 
acela va fi mai lung decât o oră. Aceasta este 
relativitatea”. 

Bucuria accelerează iluzia timpului, în vreme ce 
tristeţea pare să îl încetinească. Energia mai înaltă este 
spiritul. Bucuria este spirit şi această energie spirituală 
este cea care va anula energia mai joasă a tristeţii. Cei mai 
mulţi dintre noi tind să fie atraşi de cei care au o atitudine 
pozitivă şi veselă. Dobândeşti această atitudine atunci 
când devii conştient de nenumăratele binecuvântări pe 
care ţi le-a oferit viaţa. Fii o persoană cu o atitudine veselă 
şi vei deveni cineva care emite această energie pozitivă şi 
veselă, care va risipi tristeţea oriunde te-ai afla. 

Înainte de a transmite bucurie acolo unde e tristeţe, 
trebuie să lucrezi mai întâi la tiparele energetice 
personale. Decide să trăieşti, tu cu tine însuţi, în energia 
mai rapidă a bucuriei. Poţi realiza asta cu mai multă 
uşurinţă simțind, cât mai des cu putinţă, că ai un scop în 
ceea ce faci. 

CUM SA TE MUJI SPRE UN SCOP 


Atunci când, în viaţă, te îndrepţi către un scop, te 
simţi inundat de bucurie. E o cale simplă de a te ridica 
până la frecvențele mai rapide ale spiritului. Abraham 
Maslow a descris piramida trebuinţelor ca pe o ascensiune 
de la nevoile de bază, de satisfacere a hranei, setei şi de a 
avea un adăpost, către un sentiment de apartenenţă şi 
apreciere a frumosului. În vârful piramidei trebuinţelor se 
află sentimentul scopului şi al însemnătăţii propriei vieţi. 
Aici se simte bucuria spirituală. Timpul dispare, iar tu te 
afli în comuniune cu cea mai înaltă ipostază a ta sau ceea 
ce eu numesc conştiinţa lui Dumnezeu. Aici, în vârful 
piramidei, bucuria îţi este un companion permanent. 

Această stare de fericire depinde exclusiv de 
calitatea gândurilor tale. Presupune să laşi în urmă grijile 
legate de modul în care te percep cei din jur, presupune să 
te detaşezi de rezultatele pe care le obţii şi să te cufunzi, 
în schimb, cu întreaga fiinţă, în activităţile din viaţa ta. 
Presupune să refuzi urmărirea fericirii şi să aduci, în 
schimb, fericire în tot ceea ce întreprinzi. Pe scurt, bucuria 
desăvârşită poate fi găsită atunci când nu te străduieşti s-o 
obţii, ci atunci când realizezi că ea se află în interiorul tău. 

Sentimentul scopului nu are legătură cu ceea ce faci 
sau cu plecarea în vacanţa ideală. Nu îţi este dat de ceva 
sau de cineva din exteriorul tău. Scopul este găsit prin 
disponibilitatea de a-ţi concedia egoul, prin înţelegerea 
faptului că eşti conectat etern la Dumnezeu şi prin 
capitularea minţii mici în faţa minţii mari. Adevărata 
bucurie de a trăi vine atunci când permiţi energiilor mai 
înalte ale spiritului să îţi îndrume viaţa. În această stare de 
conştientizare nu trebuie să întrebi niciodată care este 
scopul tău sau cum să-l găseşti. Te simţi, în schimb, plin de 
scop în tot ceea ce faci şi transmiţi această bucurie tuturor 
celor pe care îi întâlneşti. Nu va conta dacă îţi pliveşti 
grădina, dacă citeşti un roman, dai zăpada la o parte, 
creezi o simfonie, conduci în trafic sau meditezi în liniştea 
dormitorului tău. Tu vei fi cel care aduce bucuria, 
deoarece te afli mai degrabă în armonie, decât în conflict 
cu Dumnezeu. lar ironia este că, aşa cum vei afla, calea 


cea mai sigură de a ajunge în această stare, a bucuriei de a 
fi plin de scop, este să o dăruieşti pe toată. 
CUM SA GASEŞTI BUCURIA DARUIND-O 


Cea mai sigură cale de a găsi fericirea şi bucuria 
pentru tine însuţi este, poate, să-ţi foloseşti energiile 
pentru a face fericit pe altcineva. Dacă eforturile tale se 
vor concentra pe căutarea bucuriei, îţi vei da seama că 
aceasta este greu de atins, în mare parte pentru că vei 
ajunge să fii prins cu căutarea însăşi. In viaţa ta va fi vorba 
despre strădanie, iar experienţa vieţii tale ar putea fi 
exprimată prin zicala sardonică: „Viaţa e ceea ce se 
întâmplă atunci când îţi faci alte planuri”. Totuşi, dacă 
încerci să aduci altcuiva fericire, atunci bucuria va veni la 
tine. 

Vii pe lume cu nimic şi pleci cu nimic. Singurul lucru 
pe care îl poţi face cu viaţa ta este să o dăruieşti. Aceasta 
este esenţa sentimentului de a avea un scop. Aceasta este 
calea de a simţi bucurie, în ciuda tristeţii. Simţi bucuria 
atunci când încerci să îi faci pe alţii fericiţi. Or, Sfântul 
Francisc a înţeles că acesta este sensul vieţii. 

Partea a doua a rugăciunii Sfântului Francisc din 
Assisi reprezintă integral un testament al adevărului 
potrivit căruia găsim bucuria dăruind-o. Şi pentru a o dărui 
trebuie să o avem noi înşine. 

O, Doamne, nu Te-am căutat atât 

Spre a fi consolat, cât pentru a consola. 

Spre a fi înţeles, cât pentru a înţelege, Spre a fi iubit, 
cât pentru a iubi. 

Căci: 

Dăruind, primeşti. 

lertând, eşti iertat. 

Murind, reînvii în viaţa eternă! 

Am aflat că, de cele mai multe ori când sunt absorbit 
de tristeţe din cauza unei probleme, sunt astfel din cauză 
că altcineva a făcut sau a spus ceva sau, dimpotrivă, nu a 
făcut. Aceasta este, aşadar, problema. Sunt trist din cauza 
acţiunilor sau inacţiunilor altora. Bineînţeles că e o iluzie; 


ceva ce am creat în gândurile mele. În mintea mea mă 
confrunt cu „problema“. Care este, aşadar, soluţia 
spirituală? Întotdeauna e atât de simplă, încât, adesea, mă 
plesnesc peste frunte şi nu-mi vine să cred că nu mi-am dat 
seama mai devreme. 

Soluţia spirituală vine din încercarea de a aduce o 
bucurie cât de mică altcuiva, iar atunci tristeţea dispare 
instantaneu. Şi îmi reapare în gânduri, atunci când reiau 
monologul mental în care mă chinuiesc din cauza 
comportamentului altcuiva şi iar mă întorc să ofer o 
bucurie cuiva şi ciclul se repetă, până când obţin în sfârşit 
răspunsul corect. Să transmit bucurie oamenilor pe care îi 
percep ca fiind sursa tristeţii mele. Pare însă atât de dificil. 
La urma urmelor, egoul meu îmi reaminteşte că ei n-au 
dreptate şi eu am, iar egoul meu ar prefera să aibă 
dreptate în loc să fie fericit. 

Îmi îmblânzesc însă egoul şi îmi schimb gândurile că 
aş fi nedreptăţit cu gânduri de bucurie pentru cei despre 
care am impresia că m-au enervat. Tristeţea mea se 
dezintegrează instantaneu şi definitiv, ca prin minune. 
Transmiţând celorlalţi gânduri iubitoare şi pline de 
bucurie, în special celor pe care i-am perceput ca fiind 
sursa tristeţii mele, pun capăt problemei, care, încă de la 
început, a existat numai în mintea mea. 

Devenind mai bun atunci când găseşti bucuria 
dăruind-o, constaţi că are loc o nouă schimbare. La început 
lucrai numai cu gândurile tale, care sunt spaţiul în care 
simţi tristeţea. Când transformi aceste gânduri triste în 
bucurie, vor urma şi emoţii pe măsură. Vei simţi o 
schimbare în starea de bine fizică şi vei începe să te simţi 
mai bine. Te vei simţi mai uşor, mai confortabil şi mai 
sănătos. Sentimentele tale de deznădejde, furie şi depresie 
vor începe să se dezintegreze şi atunci comportamentul 
tău se va schimba, pentru a urma calea bucuriei. Te vei 
îndrepta cu iertare către cei care „ţi-au greşit” şi le vei 
întinde o mână de ajutor celor pe care, înainte, îi 
considerai duşmani. 

De la gânduri, la sentimente şi comportamente, toată 


viaţa ta se mută departe de probleme, atunci când îţi 
găseşti scopul, dăruind bucurie. 

S-ar putea să te întrebi, în acest punct, dacă nu 
cumva sugerez că n-ar trebui să-ţi îngădui niciodată să fii 
trist, lucru care ar fi un fel de negare. Bineînţeles că vei 
simţi tristeţea şi că nu te sfătuiesc să te prefaci că eşti 
fericit şi vesel atunci când nu eşti. Cum rezolvi, deci, 
evidentul paradox? 

CUM SĂ FACI FATĂ TRISTEŢII TALE 

ŞI A CELORLALŢI 


În A Course în Miracles (Curs de miracole) e un citat 
remarcabil care vizează problema tristeţii sau a emoţiilor 
negative, cum ar fi deznădejdea, întunericul, ura, 
vătămarea şi îndoiala, care au constituit subiectul acestei 
cărţi: 

Nimic din ce e real nu poate fi ameninţat Nimic din 
ce nu e real nu există. 

În cele de faţă sălăşluieşte pacea lui Dumnezeu. 

Da, în anumite momente ale vieţii te vei simţi trist. 
Nu, nu ar trebui să îţi negi acele sentimente şi să te 
prefaci că eşti vesel. Da, e sănătos să îţi exprimi acele 
sentimente, să le cinsteşti şi să nu te simţi vinovat atunci 
când treci prin ele. Întoarce-te însă la această idee pe care 
insist încă din paginile de început. Dacă nu e de la 
Dumnezeu, nu e real şi totul e de la Dumnezeu şi tot ce e 
de la Dumnezeu e bun. Putem cădea cu toţii de acord 
asupra faptului că tristeţea, deznădejdea, boala şi ura nu 
sunt bune. Dacă nu e real, nu poate exista şi cu toate 
acestea tu simţi existenţa tristeţii. E numai un gând însă, 
creat de o minte care se simte separată de Dumnezeu, 
aşadar, o iluzie. 

Când înţelegi natura tristeţii tale, poţi să o recunoşti, 
să o accepţi, să o cinsteşti şi să faci orice vrei tu cu ea, 
inclusiv să-i aduci omagii şi să-i ridici un altar. Dar, la 
sfârşit, când te hotărăşti să o faci să dispară, adu energia 
mai înaltă a bucuriei, şi astfel vei putea să-i dai un sărut de 
rămas-bun, în timp ce ea îşi ia zborul din viaţa ta. De ce? 


Pentru că nu e reală şi, prin urmare, nu poate exista decât 
în ochii minţii egoului tău. Iubirea lui Dumnezeu este 
reală. Iar bucuria nu poate fi ameninţată niciodată. 

Atunci când înţelegi acest adevăr fundamental 
despre tristeţe, că nu e reală, ci e doar un produs iluzoriu 
al minţii tale, nu vei mai simţi o nevoie atât de puternică să 
îţi aperi dreptul de a fi trist. Îţi vei da seama că, atunci 
când îţi susţii dreptul de a fi trist şi deprimat, singurul 
lucru pe care îl vei obţine pentru efortul tău va fi şi mai 
multă tristeţe. Incepe să alegi energia spirituală mai înaltă 
a bucuriei. În cele din urmă, această energie va deveni 
starea ta naturală. Când studiezi vieţile sfinţilor şi ale 
înţelepţilor, descoperi că ei sunt veseli, liberi şi simt o 
iubire profundă pentru fiecare fiinţă vie. Tristeţea nu face 
parte din repertoriul lor. 

Nisargadatta Maharaj a răspuns cu această uimitoare 
replică atunci când a fost întrebat cum de nu se simte 
niciodată trist, în ciuda circumstanțelor care, pe cei mai 
mulţi, îi aduc la disperare, şi anume războiul, sărăcia şi 
altele asemănătoare. „In lumea mea, nimic nu merge 
prost”. El spunea că trăieşte în lumea spiritului, iar restul 
e doar o iluzie. leşi din corpul tău, din toate preocupările şi 
posesiunile lui şi priveşte la toate ca un observator. Din 
această perspectivă, tristeţea este imposibilă. Cei pe care 
îi numim fiinţe realizate se află cel mai adesea într-o stare 
de fericire voioasă şi plină de bucurie. S-ar putea să nu te 
consideri încă o fiinţă realizată, dar cred că aspiri la asta, 
de vreme ce citeşti cărţi ca aceasta. Dacă e aşa, atunci 
doreşte-ţi să înlocuieşti tristeţea cu bucurie; e un minunat 
mod de a fi. Ceea ce urmează sunt câteva sugestii tocmai 
pentru a reuşi să faci asta. 

SUGESTII PENTRU A TRANSMITE BUCURIE 
ACOLO UNDE EXISTĂ TRISTEŢE 

Recunoaşte-ţi tristeţea, înțelege că nu este reală şi 
apoi las-o în urmă. Nu încerca să te prefaci fericit atunci 
când eşti trist. Fii, în schimb, conştient de tristeţe atunci 
când apare şi întreabă-te apoi dacă vrei să rămâi în 
această stare emoţională. Dacă răspunsul este nu, 


îndreaptă-te atunci spre o înţelegere mentală a tristeţii, 
recunoscând că tristeţea este rezultatul modului în care 
alegi să gândeşti. Tristeţea se află numai şi în totalitate în 
mintea ta; în lume, ea nu există. 

Odată ce îţi recunoşti dreptul deplin de a fi trist, 
hotărăşte pentru cât timp vrei să rămâi în această stare, 
înţelege că ea este doar rezultatul gândurilor tale şi al 
energiei scăzute şi apoi o poţi face să dispară. Realizezi 
acest lucru aducând în momentul prezent gânduri vesele şi 
privind la tristeţe cum îşi ia zborul. 

Această tehnică mentală simplă prin care poţi să 
recunoşti, să înţelegi şi să împrăştii tristeţea poate fi dusă 
la îndeplinire în câteva secunde sau poţi să o faci să 
dureze săptămâni la rând, dacă aşa vrei. În principiu, 
conştientizând tristeţea, atunci când o simţi, îţi oferi 
opţiunea de a o înlocui cu bucurie, care este soluţia 
spirituală pentru eroarea tristeţii. 

Radiază energia bucuriei către ceilalţi care par să 
simtă tristeţea. Ascultă povestirile triste şi dureroase ale 
celorlalţi cu empatie şi cu angajamentul de a trăi în 
bucurie. Contribui atunci la situaţia respectivă cu o 
energie mai înaltă. Tristeţea nu poate supravieţui în 
energia mai rapidă a spiritului. Acest lucru este similar cu 
încercarea de a provoca la bătaie pe cineva care nu vrea să 
se bată. Până la urmă adversarul fie va dispărea, fie va 
renunţa la pornirile lui pugilistice. La fel e şi cu cei care 
sunt hotărâți să rămână trişti. Ei simt că refuzi să li te 
alături în tiparele lor energetice mai joase. Fie vor căuta 
un suflet mai dornic, pe care să îl împovăreze, fie prezenţa 
ta şi angajamentul tău neînduplecat de a contribui la 
situaţia respectivă cu bucurie vor dezintegra tristeţea. 

Răspunsurile mele pentru oamenii care insistă să 
stea încruntaţi sunt de obicei ceva de genul: „Lucrurile se 
vor îmbunătăţi dacă te hotărăşti că vei fi fericit, fără a ţine 
seama de toate aceste evenimente” sau „Acum te simţi 
trist, dar sunt sigur că vei trece peste aceste lucruri şi într- 
o zi vei privi în urmă la ele zâmbind”. Încerc să îmi menţin 
sentimentul propriului meu angajament faţă de fericire, în 


profita oricăror obstacole, atunci când întâlnesc oameni 
care se confruntă cu piedici în viaţă. Astfel pot să emit 
energia şi să ajut la anularea energiei tristeţii. Aristotel a 
spus-o astfel: „Fericirea este sensul şi scopul vieţii, 
traiectoria şi finalul existenţei omeneşti”. Acesta este un 
sfat bun pe care să ţi-l aminteşti atunci când te confrunţi 
cu propriile-ţi gânduri triste şi atunci când te izbeşti de ale 
celorlalţi. 

Caută beneficiul în cei care iţi aduc tristeţe. Da, 
există un beneficiu care sporeşte atunci când întâlneşti 
orice energie mai joasă decât cea a spiritului. Aceşti 
oameni sunt cei mai mari învăţători ai tăi! Ei îţi amintesc 
că nu eşti încă stăpân pe tine şi îţi dau, aici şi acum, ocazia 
să alegi bucuria şi pacea care vin cu ea. Prin exprimarea 
tristeţii lor, înveţi cum să depăşeşti acea energie şi să o 
foloseşti ca pe un ghid. 

E o poveste despre G.I. Gurdjieff, care a condus o 
comunitate spirituală în Franţa, ce ilustrează cât de 
valoros este să ai în viaţa ta oameni cu energie mai joasă. 
John Marks Templeton spune povestea în cartea sa 
Worldwide Laws of Life (Legile vieții în jurul lumii). 

Trăia odată un bătrân care era întruchiparea omului 
dificil - irascibil, dezordonat, care se certa cu toată lumea 
şi nu voia să facă curăţenie sau să ajute în vreun fel. 
Nimeni nu reuşea să se înţeleagă cu el. Într-un târziu, 
după multe luni pline de frustrare, în care a încercat să 
rămână împreună cu grupul, bătrânul a plecat la Paris. 
Gurdjieff l-a urmat şi a încercat să-l convingă să se 
întoarcă, dar s-a dovedit a fi dificil, şi omul a spus „Nu”. 
Într-un final, Gurdjieff i-a oferit un salariu lunar foarte 
mare dacă s-ar fi întors în comunitate. Cum ar fi putut 
omul să refuze? 

Când bătrânul s-a întors, toţi au fost şocaţi. Auzind că 
el era plătit (în vreme ce lor li se cerea o sumă frumuşică 
pentru a fi acolo), membrii comunităţii s-au revoltat. 
Gurdjieff i-a chemat pe toţi la o întrunire şi, după ce le-a 
auzit nemulţumirile, a râs şi le-a explicat: „Acest bătrân e 
ca drojdia pentru pâine. Dacă el nu ar fi aici, nici voi nu aţi 


învăţa vreodată cu adevărat ce sunt furia, iritabilitatea, 
răbdarea şi compasiunea. De aceea voi mă plătiţi pe mine, 
iar eu îl angajez pe el”. 

Fiecare experienţă a tristeţii ne furnizează lecţii 
valoroase de învăţat şi uşi de deschis către conştientizarea 
spirituală superioară. Fiţi recunoscători, aşadar, atunci 
când se ivesc asemenea ocazii. 

Atinge-ți scopul şi cunoaşte bucuria ce vine din faptul 
că ai ajuns aici. Dacă ai spus vreodată: „Nu prea ştiu care 
e scopul meu”, îţi sugerez să îţi aminteşti că singurul lucru 
pe care îl poţi face cu viaţa ta este să o dăruieşti. În orice 
clipă în care ieşi din propria-ţi indulgență şi încerci să le fii 
de folos altora, ai un scop. 

Ori de câte ori te simţi deconectat, trist sau 
zbuciumat, fă doar atât, opreşte-te numai o clipă şi 
întreabă: „Cum pot fi de folos?” Oferă apoi un ajutor cât de 
mic şi vezi cât de plin de scop te simţi. Aceasta înseamnă 
să aduci bucuria la tristeţe. Totul se învârteşte în jurul 
atingerii treptelor mai înalte de pe scara împlinirii. O faptă 
simplă prin care alini o altă persoană este o faptă plină de 
scop. Să ajuţi pe cineva să treacă strada sau să faci tot 
posibilul pentru a ţine o uşă deschisă pentru un străin sunt 
fapte pline de scop. Chiar şi un salut amabil sau trimiterea 
unei felicitări sunt fapte pline de scop. Îţi aduc bucurie şi 
erodează tristeţea ce s-ar putea să existe în tine şi în alţii. 

Aplanează certurile şi transmite adevărul tău. Fă o 
listă cu oamenii pe care i-ai suna dacă ai şti că mai ai o 
singură zi de trăit. Imaginează-ţi ce le-ai spune. Întreabă-te 
apoi ce mai aştepţi. Adevărul e că ziua de mâine nu e 
garantată pentru nimeni. Spune-le oamenilor pe care îi 
iubeşti întocmai ce simţi pentru ei şi de ce. Cere oricărei 
persoane pe care ai jignit-o sau ai tulburat-o în vreun fel să 
te ierte. Dacă în viaţa ta sunt suferinţe care persistă, fă 
astăzi un efort să le înlocuieşti cu bucurie. Trimite flori, dă 
un telefon, scrie o scrisoare. Într-un mod care îţi aduce 
bucurie, transmite că vrei să ştergi tristeţea. Când faci 
acest lucru, trăieşti la o frecvenţă mai înaltă, aduci tristeţii 
o soluţie spirituală, dându-i voie să se dezintegreze în forţa 


spirituală plină de forţă a bucuriei. 

Reaminteşte-ţi că bucuria se găseşte în linişte. Repet 
adesea acest verset din Noul Testament: „Opriţi-vă16 şi să 
ştiţi că Eu sunt Dumnezeu”. Cele două cuvinte cheie aici 
sunt opriți-vă şi să ştiţi. Să ştiţi, după cum am scris pe larg 
în capitolele anterioare, înseamnă a intra în contact 
conştient. Opriţi-vă se referă la tăcerea meditaţiei, prin 
care îl cunoşti pe cel care este indivizibil şi faptul că 
tăcerea nu poate fi împărţită şi nici Dumnezeu. Şi acum să 
consultăm Noul Testament: „Roada Duhului este bucuria”. 
Stând liniştit, îl cunoşti pe Dumnezeu, iar bucuria este 
rodul lui Dumnezeu. 

Îţi recomand să faci exerciţiul de a fi liniştit, în 
special atunci când eşti înconjurat de tristeţe. De curând, 
soţia mea a trecut, timp de două zile, printr-o încercare 
cumplită cu unul dintre copiii noştri. N-a dormit aproape 
deloc şi a trebuit să facă faţă unui munte de greutăţi. 
Atunci când i-am spus: „Draga mea, eşti probabil tristă şi 
atât de obosită după toate prin câte ai trecut”, ea a 
răspuns fără şovăială: „Nu chiar, meditaţia mă ţine 
concentrată şi veselă, chiar şi atunci când totul în jurul 
meu este agitat”. Ea îşi găseşte antidotul pentru tristeţe în 
meditaţie. Recomand meditaţia ca practică zilnică pentru a 
aduce bucurie în prezenţa tristeţii. 

Studiază viețile sfinţilor şi înțelepţilor. Acesta este 
întotdeauna un mod minunat de a aduce energiile 
spirituale mai înalte la energiile mai joase ale simţurilor şi 
ale lumii materiale. Cei pe care noi îi admirăm nu sunt 
morocănoşi şi deprimaţi. Au un scop, sunt plini de hotărâre 
şi pasiune, arzând de o dorinţă fierbinte de a-şi trăi 
sentimentul puternic al scopului, şi plini de bucurie. 

Cât despre mine, am aflat că parcă nu am niciodată 
suficient timp să fac tot ceea ce vreau şi, prin urmare, nu 
am timp de pierdut cu melancolia sau autocompătimirea. 
Bineînţeles, câteodată mă supăr şi mă simt trist. Totuşi, 
sentimentul de admiraţie pentru tot ceea ce mă înconjoară, 


16 În engl., în orig., Be still - aici, „Opriţi-vă", care însemnă şi „Fiţi 
liniştiţi". (n.tr.) 


împreună cu dorinţa mea fierbinte de a-mi împlini destinul 
îmi lasă prea puţin timp pentru a sta trist. 

Străduieşte-te să urmezi exemplul marilor maeştri 
spirituali pe care i-ai admirat sau cu care te-ai familiarizat. 
Ei trăiesc fericiţi, râd şi găsesc bucuria până şi în cele mai 
mărunte lucruri. Un greier, o cochilie, forma şi silueta unui 
copac întrezărindu-se pe cerul întunecat, şi chiar şi o 
bomboană îi pot face să debordeze de fericire. Citeşte 
despre aceste suflete divine. Mergi în locurile în care sunt 
venerati, vorbeşte cu adepţii lor, cufundă-te în energia lor 
şi vei descoperi oameni care reuşesc întotdeauna să aducă 
bucurie în prezenţa tristeţii, deoarece ei înşişi sunt bucuria 
întrupată. 

Simte fericirea supremă. lată ce sugerează John 
Templeton în minunata lui carte, Worldwide Laws of Life 
(Legile vieții în jurul lumii): 

Există trei cuvinte simple ce par să aibă însuşiri 
aproape magice în dezvoltarea unei atitudini pozitive în 
viaţă. Simte fericirea supremă! Atunci când îţi dai voie să 
simţi fericirea supremă - indiferent de aspectele exterioare 
- întregul corp ţi se schimbă. Gândurile tale, expresia feţei, 
sănătatea, atitudinile, de fapt totul se schimbă în bine la 
tine. 

Am experimentat această tehnică cu multe ocazii, de 
când am citit cartea lui John Templeton. Îmi spun doar: „În 
acest moment, indiferent de ceea ce se întâmplă în jurul 
meu, voi simţi fericirea supremă. Şi, aproape ca prin 
minune, sunt transportat spre o energie divină mistică 
superioară, a bucuriei. Folosesc această sugestie şi 
metafora deconectării mele din priza lumii fizice şi a 
conectării la Dumnezeu. Când obţin în mintea mea acel 
gând şi acea imagine, atunci îmi spun: „Simt fericirea 
supremă”. Încearcă şi tu. Vei fi încântat de cât de repede 
poţi trece de la tristeţe la bucurie. 

Cu acestea, închei cele şapte rugăminţi pe care 
Sfântul Francisc din Assisi le-a înălţat în rugăciunea sa. 
Ele oferă o soluţie spirituală pentru orice problemă. Dacă 
poţi învăţa să semeni 1) pacea, 2) iubirea, 3) iertarea, 4) 


credinţa, 5) speranţa, 6) lumina şi 7) bucuria, vei eradica 
practic orice problemă aparentă pe care o întâlneşti. 
Aceste şapte elemente ale rezolvării pe cale spirituală a 
problemelor vor şterge iluziile 1) agitaţiei, 2) urii, 3) 
vătămării, 4) îndoielii, 5) deznădejdii, 6) întunericului şi 7) 
tristeţii. 

Atunci când te vei hotări să înţelegi locul care este 
mintea ta, spărgând toate barierele şi trecând dincolo de 
substanţa materială, vei ajunge să descoperi, în cele din 
urmă, adevărul. Nu există un loc numit mintea ta. Iluzia va 
fi, atunci, definitiv destrămată de binele care este 
Dumnezeu, ce nu cunoaşte răul. 

Închei această carte cu un pasaj elocvent dintr-un 
citat din scrierea sfântă cunoscută sub numele de 
Bhagavad Gită. În această străveche poveste clasică, 
războinicul Arjuna vorbeşte cu Krishna (Dumnezeu) şi îl 
întreabă cine este omul iluminat. Vă ofer comentariile 
mele pe marginea răspunsurilor lui Dumnezeu şi vă 
încurajez să apreciaţi ideile pe care Arjuna le primeşte. Ele 
rezumă minunat mesajul acestei cărţi. 

Arjuna: Spune-mi despre cei care trăiesc întotdeauna 
în înțelepciune, mereu conştienţi de Sine, o, Krishna; cum 
vorbesc ei, cum stau, cum umblă? 

Sri Krishna: Trăiesc în înţelepciune cei ce se văd în 
tot şi văd totul în ei, cei a căror iubire pentru Domnul 
Iubirii a mistuit fiecare dorinţă egoistă şi fiecare ispită a 
simțurilor ce chinuiesc inima. 

Persoana iluminată înţelege puterea unică şi ştie că e 
întotdeauna conectată la esenţa spirituală. Nu se pune 
niciodată problema că ar fi separată de Dumnezeu. Iubirea 
de spirit e atât de puternică, încât a devenit o cunoaştere. 
Poţi apela la acea cunoaştere pentru a pune capăt 
problemelor, despre care Krishna îi spune lui Arjuna că 
sunt tentaţiile simţurilor unei inimi chinuite. Iubirea 
pentru „Domnul Iubirii” e o descriere minunată a energiei 
spirituale. 

Sri Krishna: Netulburaţi de amărăciune sau tânjind 
după plăceri, ei trăiesc fără de poftă trupească, frică şi 


furie. 

Persoana iluminată este liberă, deoarece a depăşit 
energiile mai joase precum pofta trupească, frica şi furia şi 
a adus opusul lor să destrame asemenea iluzii. 

Sri Krishna. Descătuşaţi de ataşamente egoiste, pe ei 
nu-i încântă norocul şi nu-i întristează ghinionul. Aceştia 
sunt profeții. 

Persoana iluminată nu identifică fericirea sau 
succesul, cu evenimentele lumii materiale considerate 
bune sau rele. Ea nu este ataşată de aceste lucruri, iar 
detaşarea sa e cea care îi oferă o viaţă fără probleme. 

Sri Krishna: Aşa cum o ţestoasă poate să işi retragă 
picioarele în carapace, tot aşa şi înțeleptul îşi poate 
retrage simţurile. 

Persoana iluminată trăieşte după aptitudinile 
superioare ale iubirii, creativităţii, intuiţiei, bunătăţii, 
iertării, cedării şi voioşiei şi nu este sclavul simţurilor. 
Iluminaţii pot ignora poftele simţurilor şi pot astfel evita 
problemele ce însoțesc aceste nevoi senzoriale. 

Sri Krishna: Deşi aspiranţii se abtin de la plăcerile 
simţurilor, ei încă vor tânji după ele. Toate aceste pofte vor 
dispărea atunci când îl vor vedea pe Domnul Iubirii. 

Persoana iluminată ajunge să ştie că toate 
„problemele” sunt rezultatul sentimentului de a fi separat 
de Dumnezeu, iar ele dispar atunci când intră în contact 
conştient cu Dumnezeu. Prin urmare, ei ştiu adevărul 
potrivit căruia există o soluţie spirituală pentru orice 
problemă. 

Sri Krishna: Chiar şi la cei ce merg pe calea cea 
bună, simţurile năvalnice se pot năpusti asupra minţii. Ei 
trăiesc însă în înţelepciunea care îi supune şi işi păstrează 
mereu minţile absorbite în Mine. 

Îmblânzindu-ţi egoul şi trecând în energia mai înaltă 
a spiritului, furtunile provocate de ataşamentele noastre şi 
de lumea materială se dezintegrează. 

Sri Krishna: Atunci când te tot gândeşti la obiecte 
senzoriale, apare ataşamentul. Ataşamentul dă naştere 
dorinţei, poftei de a poseda, care, atunci când nu e 


satisfăcută, aprinde furia. Furia întunecă judecata; nu mai 
poți învăța din greşelile trecutului. Puterea de a alege 
între „ce e înţelept şi ce nu e „este pierdută, iar viaţa ta e 
complet irosită. Dar când te muţi din miezul lumii 
simţurilor, eliberat de ataşament şi aversiune, iată că vine 
pacea în care se sfârșesc toate necazurile şi atunci tu poți 
trăi în înțelepciunea spiritului. 

Un ataşament faţă de orice duce în cele din urmă la o 
mulţime de probleme. Lăsând în urmă şi cedând, putem 
aduce pacea şi iubirea spiritului să preia lucrurile de care 
eram ataşaţi înainte. Aceasta face imposibilă apariţia 
furiei, deznădejdii, îndoielii, întunericului şi urii. Această 
energie mai înaltă ne permite să fim mereu liberi să trăim 
în înţelepciunea şi pacea Domnului Iubirii, adică a lui 
Dumnezeu. 

Sri Krishna: Mintea dezbinată e departe de a fi 
înțeleaptă; Cum să mediteze? Cum să aibă pace? Atunci 
când nu cunoşti pacea, cum să cunoşti bucuria? 

Reconectându-te cu Dumnezeu, urci până la o 
vibraţie spirituală mai înaltă/rapidă. Acest lucru se 
realizează atunci când te muţi în locul indivizibil al tăcerii. 
Prin meditaţia tăcută, ajungem, totodată, în locul unităţii - 
unicităţii. Locul a ceea ce este indivizibil. Aici simţim 
pacea şi bucuria. Aici se află soluţia pentru orice şi pentru 
toate problemele ce se ivesc dintr-o minte scindată. 

Sri Krishna: /Foloseşte-ți toată puterea pentru a-ți 
elibera simţurile şi de ataşament, şi de aversiune şi 
trăieşte în desăvârşita înţelepciune a Sinelui. Un astfel de 
înțelept se trezeşte în lumină, chiar dacă toate fiinţele se 
află în noapte. Ceea ce lumea numeşte zi, pentru înţelept 
este noaptea ignoranței. 

Întunericul dispare atunci când ajungi să cunoşti 
lumina ce străluceşte etern. Lumina soarelui şi lumina lui 
Dumnezeu nu se sting niciodată, indiferent de ceea ce ţi-ar 
spune ţie ataşamentele şi simţurile tale. 

Sri Krishna: Aşa cum râurile se varsă în ocean, dar 
nu pot face oceanul vast să se reverse, tot aşa se varsă şi 
curenții magici ai lumii simţurilor în marea plină de pace, 


care este înțeleptul. 

Belşugul lui Dumnezeu este nelimitat. Poţi să sorbi 
din sursa nesecată de iubire, lumină, bucurie şi armonie 
după pofta inimii, iar, atunci când o faci, vei cunoaşte 
pacea perfectă. 

Sri Krishna: Sunt liberi pe vecie cei care evadează 
din cuşca egoului, a lui eu, mine, al meu, pentru a se uni 
cu Domnul Iubirii. Aceasta este starea supremă. Ajungi la 
ea şi treci din moarte în nemurire! 

Asta spune totul. Când intri în câmpul energetic al lui 
Dumnezeu, nu te vei mai îndoi niciodată de faptul că există 
cu adevărat o soluţie spirituală pentru orice problemă. 

